
PRVI PETAK — VELIKA DEVETNICA 
SPASA 


Kako nam za duhovne velikane preostaje još 
točno devet mjeseci, to želimo na početku svakoga 
mjeseca pružiti građu za razmišljanje onima koji 
obavljaju prve petke. Taj je oblik pobožnosti Srcu 
Isusovu u našem narodu, pogotovo na nekim župa- 
ma, vrlo raširen. Obavljanje prvih petaka najbolji 
je način kako da se u jedan mjesec duhovno što bo- 
lje uvedemo i tako ga što kršćanskije s Isusovim 
prijateljima provedemo. 

U pobožnoj praksi štovanja Srca Isusova, pruža- 
nje naknade za ljudske grijehe ima svoje povlašte- 
no mjesto. Ono se čini u prvom redu na samu svet- 
kovinu Srca Isusova, a zatim i na prve petke u mje- 
secu naknadnom svetom pričešću, moljenjem pomir- 
nice te drugim djelima pobožnosti i pokore. Ta 
praksa već od vremena sv. Margarete Alacoque dio 
je nedirljive baštine u štovanju Srca Isusova. U ta- 
kozvanoj trećoj velikoj objavi Krist je svetici izrazio 
želju da pristupa svetoj pričesti kad joj to posluš- 
nost dopusti, ali nadasve na prve petke u mjesecu. 

Svetica je kasnije u jednom pismu isusovcu ocu 
Croisetu opisala razlog zašto je Gospodin to od nje 


Naslovna slika na koricama: Slika sv. Josipa na glavnom tražio. Primajući baš na taj dan svetu pričest tre- 
oltaru župne crkve u Valpovu, naslikao Caroly Jakobey 1839. bala je da Gospodinu pruži naknadu za grijehe koji 
S dopuštenjem redovničkih poglavara su Ga povrijedili kroz mjesec dana u Presvetom ol- 

misak: IBG — Tiskara »ZAGREB«, Zagreb, Preradovićeva 21 tarskom sakramentu. 


Obavljanje prvih petaka raširilo se neobično 
brzo još za života same svetice. O. Croiset u knjizi 
o Srcu Isusovu, objavljenoj brzo nakon smrti sv. 
Margarete Alacoque, u obavljanju prvih petaka vidi 
svetkovinu Srca Isusova u malome. Ono što se na 
blagdan Srca Isusova čini veoma svečano, na prve 
petke čini se jednostavno i skromno, ali zato ipak 
duboko, sadržajno i proživljeno. Sam otac Croiset 
sastavio je i razmatranja za prve petke, kako bi du- 
še ono što su već činile, činile što bolje. Isto želimo 
i mi danas, pa tome neka posluže i ova naša raz- 
mišljanja i misli za prvi petak. 

Veliko obećanje — Tolikom proširenju obavlja- 
nja prvih petaka sigurno je mnogo pridonijelo i ta- 
kozvano »Veliko obećanje«. O njemu imamo pouz- 
danu obavijestiz pisma sv. Margarete Alocoque maj- 
ci de Saumaise, nekadašnjoj njezinoj poglavarici, 
Ona piše: #Jednog je petka za vrijeme svete pri- 
česti piše: nevrijednoj službenici, ako se ne vara, 
Gospodin izrekao slijedeće riječi: U beskrajnom mi- 
losrđu svoga Srca obećajem ti da će njegova sve- 
moguća ljubav svima onima koji se kroz nepreki- 
nutih devet prvih petaka budu pričestili podijeliti 
milost konačne ustrajnosti. Oni neće umrijeti u mo- 
joj nemilosti i da ne prime svoje sakramente, jer 
će im u tom posljednjem času moje božansko Srce 
biti sigurno utočište.x sb vile 
Kako je ovdje riječ o jednoj privatnoj objavi, 
to je nitko nije dužan vjerovati osim osobe kojoj je 
dana. Uza sve to nema nikakva pametna razloga 
da je odbacimo. Njezina je vjerodostojnost vrlo 
pomno ispitana kako za vrijeme postupka za pro- 
glašenje blaženom Margarete Alacoque, tako i kas- 
nije. O njoj su napisane vrlo temeljite i učene ras- 

prave iz kojih slijedi da joj se ni s teološkoga ni s 
povijesnoga stanovišta nema što ozbiljnije prigovo- 
riti. Stvar je, dakle, ispitana sa svih strana, pa i s 
toga stanovišta zaslužuje povjerenje. 

Da bismo tome uistinu i velikom i kršćanskom 
srcu dragom obećanju dali onu vrijednost koju za- 
služuje, neka posluže još neke misli i refleksije! Či- 
tava poruka Srca Isusova u Paray-le-Monialu preko 
sv. Margarete Alacoque, koja je bila povodom da je 
pobožnost Srcu Isusovu postala raširena i posvuda 
u Crkvi prihvaćena, samo je izvanredno očitovanje 
velike i milosrdne Kristove ljubavi prema ljudima. 
Ona je ponovno očitovanje i potvrđivanje onoga što 
se zbilo na posljednjoj večeri, a što je sv. Ivan tako 
divno izrazio: »Znajući Isus da mu je došao čas kad 
će otići s ovoga svijeta k Ocu, ljubeći svoje koji su 
na svijetu, iskaza im do vrhunca ljubav« (13,1). 
Takva velika ljubav prema ljudima i ne može dru- 
go nego dati i veliku milost. Kakva je ljubav takva 
je i milost, a takav je i njezin dar. 

Neki prigovaraju obavljanju devet prvih petaka 
da ono dovodi do površnoga religioznog života. Taj 
prigovor je opravdan samo kod onih koji su u vjer- 
skom životu i praksi i inače prilično površni. Dok 
kod mnogih dovodi baš do dublje religioznosti. U 
župama gdje se obavlja velika devetnica spasa, broj 
pričesti neprestano raste, a i vjerski život uopće bi- 
va sve bolji. Mi u Hrvatskoj imamo čitav niz vrio 


'dobrih župa, a gotovo to su sve od reda one u kojima 


je prvi petak pravi mali blagdan. Protiv ovoga pri- 
govora govori nam i povijest. Prije dekreta Pija X. 
o čestoj i svakidašnjoj pričesti početkom ovoga sto- 
ljeća baš je praksa prvih petaka najviše pridonijela 
sakramentalnom i euharistijskom životu. 


Dakako da se svi Božji darovi mogu zlorabiti pa 
tako i ovaj. U doba kad je sam Gospodin objavio 
sv. Margareti Svoju želju za naknadnom pričešću 


“u prve petke, toj su želji počeli mnogi odgovarati , 


kako s velikom ozbiljnošću tako i s iskrenom po- 
božnošću. O tome nam svjedoče knjige isusovca 0. 
Croiseta i o. Galliffeta. ' 


Protiv devet prvih petaka neki navode i prigo- 
vor da ima ljudi koji su obavili veliku devetnicu 
spasa, a ipak umrli bez sakramenata. Znam za je- 
dan takav slučaj u svom rodnom selu. Jedna je oso- 
ba, koja je obavljala prve petke, umrla naglom 
smrću. Našli su je ujutro mrtvu i dakako da nije 
primila sakramente za umiruće. To se može dogo- 
diti, no još ne ruši istinu o velikom obećanju. Ono 
jamči smrt u Božjoj milosti, a to ne mora uvijek 
uključiti i primanje sakramenata. Zbog toga se u 
tekstu sv. Margarete spominje da će primiti 
»svoje sakramente«. A to znači one sakramente koji 
su za stanje njihove duše potrebni da uđu u vječni 
život. Ako su već u milosti, sakramenti im, strogo 
uzevši, i nisu potrebni. Stvar ne smijemo tumačiti 


strogo pravno, jer tu prije svega sve ovisi o ljubavi 
i pouzdanju. Ne radi se samo o jamstvu za vječno 
blaženstvo — makar da se ni to ne podcjenjuje — 
već se radi nadasve i o snazi i pomoći koja u dušu, 
pobožnu Srcu Isusovu, ulijeva pouzdanje u milost 


sretne smrti. Tko se ozbiljno kroz devet prvih pe-' 


taka ispovijeda i pričešćuje, taj misli na smrt, na 
vječnost i pomalo se na nju sprema, na što nas Go- 
spodin u Evanđelju i potiče. A to ne može ostati bez 
dobrih i spasonosnih posljedica. Priprava na smrt 
dovodi čovjeka i na sređen kršćanski život. 

Neki ozbiljni teolozi u prilog obavljanja prvih 
petaka navode i ovaj prvi svetopisamski razlog. 
Izrekao ga je sam Isus u Svom velikom govoru u 
Kafarnaumu, kad je naviještao Euharistiju. On ka- 
že: »Ja sam živi kruh koji je sišao s neba. Ako tko 
jede od ovoga kruha, živjet će zauvijek« (Iv 6, 51) 
Blagovanje Euharistije kroz devet uzastopnih prvih 
petaka ne može ostati bez učinaka. A glavni je uči- 
nak vječni život. Prema tome i Biblija, i teologija 
i objave Srca Isusova u Paray-le-Monialu, i tolike 
preporuke Crkve, i sama praksa, i iskustvo tolikih 
potvrđuju vrijednost prakse naknadne svete priče- 
sti na prve petke u mjesecu. Ukloniti je iz našega 
crkvenog života značilo bi silno ga okrnjiti i osiro- 
mašiti, na što nitko nema pravo. Prvi petki su stvar 
u sebi dobra, vjernike valja o njoj što bolje pouči- 
ti, a blagodati i plodovi sigurno neće izostati. 


Završit ćemo ovo razmišljanje svjedoč 
pape Ivana XXIII. On kao “ia ad moi dark 
učiteljski dokumenat o Srcu Isusovu. Ali je zato 
svjedočanstvo njegova vlastitog života očitovano u 
djelima njegova kratkog i plodnog pontifikata te na 
stranicama njegova »Dnevnika duše« veoma zna- 
čajno i pokazateljsko. Neka nam o tom progovori 
im ovaj mali isječak iz njegova duhovnog dnev- 

»Bog se poslužio pobožnošću Presvetom Sakra- 
mentu i Presvetom Srcu Isusovu da me očuva od 
grijeha i da ne dopusti da se odviše udaljim od Nje- 
ga. Ta pobožnost mora uvijek biti najuspješniji 
elemenat moga duhovnog programa. Nastojat ću je 
tako vršiti da me osjećaj i nježnost prema Božan- 
skom Srcu i Presvetom Sakramentu prožme posve- 

ma, a isto tako i moje misli, riječi, djela te svaki 
moj čin. 

Da bih uspio u svom apostolatu, neću poznavati 
drugu odgojnu školu do onu Božanskog Srca Isu- 
sova: učite se od mene jer _ sam krotak i ponizan 
srcem. I iskustvo mi je potvrdilo apsolutnu dobrotu 
te metode koja zajamčuje pravi trijumf. 

Nadasve i u svemu bit ću zaokupljen da u svom 
unutarnjem životu i izvanjskom djelovanju izraža- 
vam Isusovu sliku, blag i ponizan srcem. 

Ako je Srce Isusovo doista vrata života: (kako mi 
se sviđa misao sv. Augustina koji Srce Isusovo na- 
ziva vratima života), onda i u pobožnosti Srcu Isu- 
sovu nema ništa pretjeranog. Po svaku cijenu va- 
lja onuda proći da bi se ulazilo i izlazilo. I ja želim 
onuda proći.« A 

Ivan XXIII. je usvojio prikazanje isusovca oca 
Lintelo, apostola Euharistije i naknade u Belgiji. 
Stavio ga je u svoj duhovni dnevnik, a ono glasi: 
»O Isuse, ono što žudim jest da iz ljubavi prema Te- 
bi budem sve više žrtva, hostija, djevac i mučenik.« 


1. ožujka 
SVETI ALBIN, BISKUP 


Naučeni smo da nas u gotovo svim kalendarima 
na prvi dan ožujka pozdravi ime Albin, francuski 
Aubin, a po naški Zoran ili Zorislav. Sveti Albin je 
bio biskup Angersa u Francuskoj. To je vrlo stara 
biskupija, osnovana već u IV. stoljeću. 

Albin se rodio oko godine 469. u Vannesu, u Bre- 
tanji, i to u plemićkoj obitelji. Postao je monah, a 
godine 504. opat samostana u Tincillacu. Kroz go- 
tovo četvrt stoljeća mudro i sveto vodio je svoju 
opatiju, pa nije čudo da se glas o njegovim vrlina- 
ma raširio daleko i široko. Taj glas je pridonio ne 
malo da je na želju naroda izabran za biskupa u 
Angersu, premda se tome vrlo opirao. 

Postavši biskup naročito se istaknuo u borbi 
protiv: jednoga prilično raširenog ćudorednog zla. 
Bile su to incestuozne, to jest rodbinske ženidbe 
među plemićima. Rodbinske po krvnom srodstvu, a 
ono je 'po prirodnom ćudorednom i pozitivnom 
crkvenom zakonu zapreka za ženidbu. 

Sveti Albin kao biskup sudjelovao je na pokra- 
jinskom saboru godine 538. i 541. u Orleansu, dok ga 
je godine 549. zastupao opat Sapando. Zbog svoga 
energičnog stava u mnogim pitanjima došao je u 
sukob s nekim biskupima,. a plemićima se tako 
zamjerio da su mu se prijetili i smrću. Moralna po- 
moć koju mu je pružio sv. Cezarije dala mu je no- 
ve snage za njegov daljnji teški i opasni rad na 
ćudorednom preporodu tadašnjega društva. Bio je 
to u onim teškim vremenima tvrd rad, ali zato tim 
potrebniji, jer je nove narode, koji su tek primali 

kršćanstvo, a baštinili stare loše navike, valjalo 
naučiti na jedan savršeniji život. ' 

Iscrpljen godinama, a još više radom, biskup 
Albin je umro 1. ožujka 550. u Angersu te ondje i 
pokopan u crkvi sv. Petra. No već godine 556. posve- 
ćena je njemu samome jedna crkva, a u njezinu 
kriptu preneseni su njegovi posmrtni ostaci. 


Kod te nove crkve brzo je podignuta i opatija, 
a prvi joj je opat bio Albinov prijatelj i pouzdanik 
Sapando, Već iz djela sv. Grgura Turonskoga, važ- 
noga crkvenog povjesničara, saznajemo da je već 
u njegovo doba, a to je VI. stoljeće, kult sv. Albina, 
biskupa, bio vrlo raširen. On se iz Francuske pro- 
širio u Njemačku, Englesku, pa čak i, Poljsku, pa 
je sveti Albin u srednjem vijeku bio jedan od po- 
pularnijih svetaca. Kao borac za ćudoređe u ženid- 
bi i obitelji može nam i danas biti uzorom. I danas 
je ta Božja ustanova i osnovna stanica društva u- 
grožena mnogim zlima. Potrebni su nam sveci i pro- 
roci koji će štititi i čuvati obitelji. 

II. vatikanski sabor govoreći o današnjoj obitelji 
kaže: »Dostojanstvo te ustanove ne sja svagdje 
istom jasnoćom, jer je potamnjuje mnogoženstvo i 
pošast rastave, takozvana slobodna ljubav i druge 
deformacije. Pored toga bračna se ljubav vrlo često 
oskvrnjuje sebičnošću hedonizmom i nedopuštenim 
postupcima kojima se sprečava rađanje. 

Današnje ekonomske, društveno-psihološke i po- 
litičke prilike unose osim toga ozbiljni nered u obi- 
telji... Zato koncil izlažući jasnije neka poglavlja 
crkvene nauke, želi poučiti i ohrabriti kršćane i sve 
ljude koji nastoje da štite i promiču izvorno dosto- 
janstvo braka i njegovu uzvišenu i svetu vrijednost« 

(»Radost i nada« — Pastoralna uredba o Crkvi u 
suvremenom svijetu, broj 47). 


MOLITVA 


Bože, svjetlosti vjernika i pastiru duša! Ti si 
blaženoga Albina, biskupa, u Svojoj Crkvi postavio 
da riječju pase Tvoje ovce i da im primjerom pred- 
njači. Daj nam po njegovu zagovoru čuvati vjeru 
koju je naučavao i živjeti životom što.nam ga je 
pokazao! Po Kristu Gospodinu našem! Amen! 


BLAŽENI ROGER LE FORT, 
NADBISKUP 


U dobi od 90 godina 1. ožujka 1367. umro je nad- 
biskup Bourgesa u Francuskoj bl. Roger Le Fort. On 
se u svojoj nadbiskupiji slavi svake godine 15. ožuj- 
ka skupa s ostala 22 nadbiskupa Bourgesa. Tada je, 
naime, spomendan svih svetih nadbiskupa Bourge- 
sa. Opravdano je da svaka biskupija slavi one koji 
su najviše pridonijeli njezinu duhovnom rastu, ato 
su njezini sveci i blaženici. 

Roger se rodio godine 1277. u dvorcu Ternes, kod 
Gućreta. Bio je sin-Geoffroya Le Fort i nećak kar- 
dinala de la Chapelle-Taillefer, nadbiskupa Toulou- 
se. Kako je bio posljednji sin te pokazivao više smi- 
sla za školu i knjigu nego za oružje, roditelji su ga 
prema običaju onoga vremena opredijelili za crkve- 
nu službu, pa čak i karijeru, jer su kao plemići mi- 
slili da njihova djeca na to imaju pravo. To po sebi 
nije bila dobra ni zdrava praksa, ali je u iznimnim 

slučajevima, gdje se radilo o pravom duhovnom 
zvanju, urodila i dobrim plodovima. Roger je na 
putu prema svećeništvu imao veliku potporu i za- 
štitu u svom rođaku kardinalu. 

Studirao je na Sveučilištu u Orlćansu te brzo 
postao profesorom obaju prava: crkvenoga i civil- 
noga. Godine 1323. nešto po vlastitim zaslugama, a 
nešto protekcijom rođaka kardinala, bi postavljen 
za biskupa u Orleansu. Godine 1328. premješten je 
na biskupsku stolicu u Limoges, dok napokon nije 
imenovan nadbiskupom drevne nadbiskupije u 
Bourgesu. 

U tom je gradu i nadbiskupiji naišao na priličan 
otpor, a kao nadbiskup morao se boriti protiv mno- 
gih poroka, koji su se vrlo uvriježili i kod jednog 
dijela klera i u narodu. Jedan blaženikov životopi- 
sac piše da je sam Bog s neba morao posredovati pa 
je poslao na grad Bourges strašan požar, koji je sve 
uništio osim katedrale. Teško je reći da li je to bila 
izravna Božja kazna, ali nije isključeno, jer je Bog 
tolikim kaznama znao kažnjavati i Svoj izraelski 
narod, ne bi li ga dozvao k pameti i obraćenju. 

Godine 1345. nadbiskup Roger je dao iskopati 
posmrtne ostatke sv. Odila, opata iz Clunya, o kome 
smo pisali 1. siječnja, a koji je bio pokopan u Sou- 
vigny-en-Bourbonnais. Godine 1356. Roger je po- 
mogao stanovnicima Bourgesa da se brane protiv 
napadaja Engleza, koji su opsjedali grad. Nadbiskup 
je proživljavao sve vedre, ali i žalosne događaje 
svoga biskupskoga grada. Tako to mora pravi pastir 
i činiti. Sudbina ovaca i njegova je vlastita sudbi- 
na. 

U svojoj oporuci Roger je zaželio da po smrti bu- 
de pokopan u samostanu koji je sam osnovao, a bio 

je to Ternes u njegovu rodnom kraju. No, tu mu 
želju nisu ispunili, već su ga pokopali u koru nje- 
gove katedrale u Bourgesu. U dva navrata, to jest 


godine 1760. i 1904. išlo se za provj j j 
okret provjeravanjem nje- 

2. ožujka 
SVETI SIMPLICIJE, PAPA 


Prema piscu glasovite povijesne knjige »Liber 
pontificalis« Simplicije je bio sin nekog Kastina iz 
Tivolia. Upravljao je Crkvom od god. 468. do 483. 
Bilo je to vrlo teško razdoblje. Za njegova pontifi- 
kata god. 476. propalo je Zapadno Rimsko Carstvo. 
U isto vrijeme Crkva je na istoku bila uznemiriva- 
na posljedicama monofizitske krive nauke, osobito 
u sjedištima patrijarhata u Aleksandriji i Antiohiji. 

O djelatnosti pape Simplicija znamo, na žalost, 
vrlo malo. U Rimu je obnovio i posvetio neke crkve, 
a u glavnim grobljanskim bazilikama postavio je 
zbor svećenika, koji su naizmjence obavljali bogo- 
služje. Iz toga se vidi da je u onim vrlo teškim pri- 
likama bio pastoralno vrlo zauzet te činio što se 
moglo činiti. Tako je i pravo. Bolje je činiti što se 
može, pa makar i malo, negoli kukati nad teškim 
prilikama. Kukanje koji put može biti dobra izlika 
za našu vlastitu nepokretnost. 

.Recimo nešto i o Simplicijevoj aktivnosti na 
Istoku! Nakon smrti cara Leona 1. godine 474. pri- 
grabio je vlast nametnik Baziliskos. Da bi što više 
povećao broj svojih pristaša godine 475/176., izdao 

je naredbu po kojoj sui monofiziti, koji su sve više 
nadirali iz Egipta i Palestine, zadobili službeno 
priznanje ili bar snošljivost. Na to je odmah prote- 
stirao papa Simplicije tražeći od Baziliskosa da se 
ogradi od krive nauke monofizita. No papin je pro- 
test ostao bez učinka. Iz njega se ipak vidi koliko 
je Papi bilo stalo do pravovjerne nauke. Pastir du- 
ša mora bdjeti i nad čistoćom nauke, da se u nju ne 

bi uvukla zabluda. Dobri i 
: : ri su pastiri ij j 
ćom revnošću to i činili. ITE jetri siva 
Adon je prvi zapisao s i icij 
nj Sv. Simplicija u svoj Mar- 
keko 11 i to 2. ožujka. Pod istim je date ue 
dh ante nji ovako premda bi prema kasnijim 
ma dan svečeve smrti bio z 
ne 2. ožujka. Kako se i i gedn koa 
: ka. pak slavi danas, to smo 
u našu zbirku svetaca za ožujak danas i maki 


PAPA PIJO XII, SLUGA BOŽJI 


Iz pijeteta prema velikom Papi 
oIzpi api danas ćemo uči- 
i iznimku, Premda je on umro 9. listopada vra 
i ćemo ga djelomično već danas na njegov rođen: 
o ilo se u Rimu 2. ožujka 1876. kao drugi od 
S a onzistorijalnog odvjetnika Pacelli Eugenio 
uđući papa Pijo XII. Nakon više od 200 godina u 
njemu će se opet jedan rođeni Rimljanin uspeti na 
a kig Kose Njegova se obitelj ubrajala u 
atricijske obitelji, a bila je uvijek u 
i : sko po- 
arie s Papinskom Državom i Kiindije Vatikanom 
* pe je bila bogata duhovna baština, koja se 
Sa omorno sh kai iz pokoljenja u pokoljenje 
ezin će nai u t +... . ... “iu " 
. j urniji i najbolji izdanak biti Euge- 
Dječaka Eugenija Pacellij ila j 
I n ja resila je sjajna i sve- 
io e» O njoj svjedoče a od škol. 
; , Koje su gotovo u svim predmeti i 
jek bile odlične. Uz veliku Maite. 
ek bil i >. Uz nadarenost dečka j - 
s : oariska doji pobožnost. On je sam odlučio 
anju, i to s promišljenom j Ć 
o svom zv I jasnoćom - 
joj nije bilo nikakve dvojbe ni nesigurnosti. bed 

će životni poziv biti svećeništvo, služba Bogu u po- 
svećenom staležu. U njemu će živjeti velikom dos- 
ljednošću, koja je jedna od glavnih značajki njegova 
karaktera. 

Baš na svoj rođedan godine 1939. Eugenio kar- 
dinal Pacelli nakon vrlo kratkog konklava izabran 
je za papu. Došao je na najodgovornije mjesto u 
Crkvi uoči II. svjetskog rata, jednoga od najstraš- 
nijih u ljudskoj povijesti. No ni sa svršetkom rata 
nisu svršile sve patnje čovječanstva. One su se u 
mnogim zemljama bolno nastavile. ' 

Pijo XII. u takvom teškom vremenu bio je jedan 
od rijetkih koji je dosljedno i bez ikakva kompro- 
misa branio dostojanstvo ljudske osobe od nasilnih 
zahvata modernoga apsolutizma države i diktatora 
svih boja. Time se nekima strašno zamjerio, pa su 
njegov ugled nastojali klevetama moralno dotući. 
No nije im pošlo za rukom, jer još uvijek ima mno- 
go ljudi koji visoko cijene i brane časnu uspomenu 
Pija XII, koji s pijetetom dolaze na njegov grob i 
njemu se mole i preporučuju, kako se to čini sveci- 
ma. Taj veliki Papa to je i zaslužio. ' 

Od njegove prve enciklike »Summi Pontificatus« 
u listopadu 1939. pa preko njegovih božićnih poru- 
ka za vrijeme rata, sve do posljednjih govora u listo- 
padu 1958. neizrecivom se dosljednošću provlači kao 
nešto temeljno pouka gdje treba tražiti rješenje svih 
problema ljudskoga suživljenja, odnosa među lju- 
dima, narodima i državama. Suvišno je spomenuti 
da Papa nije naučavao samo neki općeniti humani- 
zam, već za njega nepovredivost ljudske osobe pro- 
izlazi iz činjenice da je čovjek načinjen na Božju 

sliku, Bogu sličan. 

» Papa je uvijek branio ljudsko dostojanstvo, ljud- 
sku slobođu, vođen tom slikom o čovjeku. Stoga i 
kad je svršio rat, nije se izjašnjavao za neki apso- 
lutni pacifizam, »mir po svaku cijenu«, već za mir 
u pravdi i slobodi za svaki narod, za svaku obitelj i 
za svakoga čovjeka. Na žalost, i pojam mira Bas 
je dvoznačan. Postoji mir kad netko nekome sjedi 
pi . Takav je mir dobar samo za onoga koji . 
, ali ne i za one ji jedi. Pijo : ij 
ivana ian kojima sjedi. Pijo XII. nije 
On se više puta u službi mira živo i 
razoružanje, ali uvijek samo za Metoda kita 
nje, koje će se izvršiti pod učinkovitom kontrolom 
U protivnom bi slučaju čovječanstvo postalo žrtvom 
one sile koja bez ikakvih moralnih skrupula ide 
samo za ostvarenjem svojih političkih ciljeva. 


U govoru od 6. prosinca 1953. Pa ič 
založio za suživljenje katolika s nEMikenić a 
istim zajednicama. To će načelo II. vatikanski sabor 
u Deklaraciji o vjerskoj slobodi samo još proširiti 
Glas Pija XII. bio je slušan i izvan Crkve. I njego- 
vom pontifikatu valja pripisati da je moderno pa- 
pinstvo opet zadobilo sveopći ugled u svijetu Bez 
baštine Pija XII. možda bi bilo teško zamisliti Iva- 
na XXIII. i Pavla VI., kakvi su bili. Toga su si ta 
dva pape bili svjesni. Pavao VI. kao jedan od naj- 
bližih suradnika, pa onda i poznavalaca Pija XII 
ite je proces za njegovo proglašenje blaženim. 

ijecezanski proces je sretno završen i očekuj . 
beatifikacija Pija XII. od 

3. ožujka 
SVETA KUNIGUNDA 


Bamberg je jedan od najljepših njemačkih gra- 
dova. U njemu kao da se vrijeme zaustavilo i saču- 
valo nešto od onoga srednjovjekovnog čara. U X. 
stoljeću bio je samo neznatno naselje na istočnom 
rubu Franačkoga Carstva. Njegov geografski polo- 
žaj na ušću rijeke Regnitza u Majnu učinio ga je 
već za rana važnom raskrsnicom trgovačkih puto- 
va. Kad se Njemačko Carstvo stalo širiti prema 
istoku, uočio je važnost Bamberga bavarski vojvo- 
da Henrik. On je kasnije postao njemački car, a 
Bamberg mu postade omiljelo obitavalište. Sa svo- 
jom ženom Kunigundom on je odlučio povećati i po- 
ljepšati taj grad, koji po njima postade naročito 
slavan. Njihov se lik još i danas nalazi na portali- 
ma, zidovima, mostovima Bamberga. Možda je naj- 
ljepša od tih umjetnina baš ona najstarija na Ada- 
movim vratima bamberške katedrale. Ona prikazu- 
je cara Henrika s njegovim carskim dostojanstvom: 
s krunom, žezlom i jabukom. Njegov oštar i bistar 
pogled zrači nešto od mira i snage slavnoga bam- 
berškoga jahača, koji se nalazi u katedrali. Kraj 
cara stoji njegova vjerna, nedjeljiva životna dru- 
žica Kuningunda. Ona u svojoj odjeći djeluje upravo 
djevojački. U desnoj ruci drži model jedne crkve, 
simbola njezine velike djelatnosti, jer je mnogo pri- 
donijela gradnji crkava. 

O mladosti svete carice Kunigunde imamo jako 
malo pouzdanih podataka. Potjecala je iz grofovske 
obitelji u Luxemburgu. Godine 1966. sudjelovao sam 
na 81. njemačkom Katholikentagu u Bambergu. Ta- 

da je na svečanostima u svečanoj procesiji vrlo na- 
glašeno zastupao Luxemburg njegov biskup, mon- 
signor Lć6o Lommel. Time je Bamberg htio počastiti 
domovinu svoje zaštitnice carice svete Kunigunde. 
Ona se rodila u brojnoj i dubokoj vjernoj kršćan- 
skoj obitelji. Njezina je želja bila stupiti u samo- 
stan i posvetiti se Bogu u djevičanstvu. Pristala je 
ipak na želju roditelja, koji su je htjeli udati za ba- 
varskoga vojvodu Henrika. Godine 1014. skupa sa 
svojim mužem Henrikom primila je u Rimu carsku 
krunu. Kao carica neumorno je pratila svoga muža 
na svim njegovim putovanjima po prostranom car- 
stvu. No, ona mu nije bila samo neka nijema prat- 
nja već i mudra savjetnica u svim važnim pitanji- 
ma i političkim odlukama. Mogla je to biti jer je 
bila vrlo pametna i visoko izobražena žena, kojoj je 
car mnogo, dapače sve mogao povjeriti, pa i upravu 
nad pojedinim dijelovima carevine. Kako je bio če- 
sto prenatrpan poslovima, u njoj je nalazio najsigur- 
niji oslonac. 

Uloga Kunigunde nije se sastojala samo u poma- 
ganju muža cara u njegovim carskim poslovima već 
još kudikamo više u njegovu usponu prema kršćan- 
skoj savršenosti i svetosti. Ona je čitavim bićem po- 
dupirala sve njegove pothvate, fundacije i djela u 
korist Crkve, a tih nije bilo malo. U jednoj povelji, 
u kojoj je Henrik potvrdio osnivanje opatije bene- 
diktinki u Kaufungenu, piše da su njih dvoje bili 
jedno u jednom tijelu. Kad je među njima bila toli- 
ka bračna ljubav, tim teže ih je pogodio udes što 
nisu imali vlastitog poroda. Godine 1007. Henrik je 
još kao bavarski vojvoda osnovao biskupiju u Bam- 
bergu. Bio je tada već oženjen, ali bez nade u po- 
tomstvo. Zato izjavljuje da će Krista učiniti svojim 

baštinikom. Prema tadašnjem vrlo raširenom, no 
nezakonitom, običaju mogao je zbog neplodnosti ot- 
pustiti ženu. On to nije učinio. 

Legenda, koja je nastala kasnije, pripovijeda da 
su oni željeli u braku živjeti u djevičanstvu, no to 
ne odgovara povijesnoj istini. Istina je ipak da taj 
bračni par jedno drugome na putu prema Bogu nisu 
bili zapreka već most, a to je još važnije nego da su 
živjeli u djevičanstvu. 

Nakon smrti svoga muža godine 1024. Kunigunda 
je stupila u samostan Kaufungen, koji je sama os- 
novala. Skinula je sa sebe sjajnu carsku odoru, obu- 
kla redovničku, da se sva posveti službi Bogu. Kroz 
15 godina siromašno i ponizno je živjela u skrovi- 
tosti samostana. Umrla je na današnji dan, a godine 
1200. papa Inocent III. proglasio je carski par Hen- 
rika i Kunigundu svetima. Grad Bamberg još i da- 
nas ih vrlo svečano slavi. 


BLAŽENI PETAR-RENATO, MUČENIK 


Jedna od mnogobrojnih žrtava krvave francuske 
revoluciej bio je i lazarist iPierre-Renato Rogue. 
On se rodio 11. lipnja 1758. u Vannesu u Bretanji. 
Neprijatelji vjere iz mržnje na vjeru pogubili su ga 
pod giljotinom na današnji dan godine 1796., kad je 
francuska revolucija bila u punom jeku. Petar je 
stupio u lazarističko sjemenište u svom rodnom gra- 
du, ondje dovršio teologiju te 21. rujna 1782. bio za- 
ređen za svećenika. Kroz nekoliko je godina izvan- 
rednom revnošću djelovao najprije kao svjetovni 
svećenik. Želeći provoditi još savršeniji i pravilima 

jasno zacrtan život, stupio je godine 1786. u Kon- 
gregaciju misija ili lazariste. Propisani je novicijat 
obavio u kući matici u Parizu te usvojio duhovnost 
osnivača družbe sv. Vinka Paulskog, s kojom se upo- 
znao već za vrijeme svoga teološkog studija. 

Po završetku novicijata poglavari ga poslaše u 
sjemenište u Vannes za profesora teologije. Ondje je 
26. listopada 1788. položio redovničke zavjete. Bilo je 
to baš uoči francuske revolucije. Za vrijeme revo- 
lucije Pierre-Renato je energično odbio da položi 
zakletvu na ustav, koji mu se činio nepravednim. 
Tim samim činom bio je stavljen izvan zakona. 

Pred prijetnjama revolucije protiv nezakletih 
svećenika htio je zaštititi svoju subraću pa ih je po- 
slao na sigurnije mjesto dok je sam ostao u Vannesu 
i ondje potajno vršio svećeničku službu. Kad je 
na sam Badnjak 1795. nosio popudbinu jednom bo- 
lesniku, bio je uhvaćen i zatvoren. Pričestivši se 
sam svetim prilikama vedro je pošao u zatvor. 
Znao je da je Isus s njime. U zatvoru je ostao sve 
do procesa 1. ožujka slijedeće godine. Od revolu- 
cijskog sudišta, a na sudu je bila prisutna i nje- 
gova starica majka, bio je osuđen na smrt. Kako 
mu je savjest bila čista, jer je uvijek činio samo 
dobro, pa i mnogim zatvorenicima, svoju je osudu 
primio vedro i smireno. Zahvaljivao je Gospodinu 
što ga je učinio dostojnim mučeničke palme, koja 
je jedna od najvećih milosti u kršćanskom životu. 
Poslije podne 3. ožujka 1796. pogubljen je giljo- 
tinom te isto veče pokopan na zajedničkom grob- 
lju. 

Blaženim ga je proglasio 10. svibnja 1934. papa 
Pijo XI. Sve redovničke obitelji sv. Vinka Pa- 
ulskoga slave ga na današnji dan. 

Trebalo bi da se kod ovog mučenika ne zausta- 
vimo samo na jednostavnim povijesnim podacima, 
već da nam njegovo mučeništvo bude povod da 
se nad tom tako čestom pojavom u životu svetaca 
sve tamo od prvomučenika sv. Stjepana pa do da- 
nas bar malo zamislimo. O korisnosti takvog raz- 
mišljanja neka nas uvjeri primjer koji slijedi! 

Blaženikov suvremenik, već starac sv. Alfonz 
Liguori, osnivač redemptorista i biskup Sant! Aga- 
ta dei Goti 3. studenoga 1774. povjerio je svome 
prijatelju Remondininu ovo: »Da se u ovim svojim 
preostacima života ne bih predao besposlici, zapo- 
čeo sam pisanjem pobožnoga djela o Pobjedama 
mučenika, skupljajući mučenike iz djel4 najslav- 
nijih pisaca. I već sam dao tiskati tri svešćića.« Una- 
toč boležljivosti svetac je hrabro nastavio pisanjem 
toga djela. Čitava je knjiga izišla u dva dijela godi- 
ne 1775. te postala za mnoge kršćane veliko ohra- 
brenje u ispovijedanju i prakticiranju vjere bez 
straha i ljudskog obzira usred jednoga društva koje 
je simpatiziralo deiste i materijaliste. 

Godine 1846. mladi je Danijel Comboni, kome je 
bilo 15 godina, listajući »Pobjede mučenika« otkrio 
vlastito zvanje. Heroizam mučenik4 ga je pogodio, 
dirnuo, zahvatio i odlučio njegovom budućnošću. On 
je odlučio posvetiti svoj život misijama u središnjoj 
Africi, na jednom od najtežih misijskih područja. 
Postao je pravi misionar te osnovao i dvije misijske 
družbe, koje nastavljaju njegovo veliko djelo, na- 
dahnuto primjerima i heroizmom mučenika. Dobro 
je upoznati mučenike. Njihov je primjer vrlo glasna 
i rječita propovijed. Slušajmo je rado i dopustimo 
da što jače djeluje na nas! 

4. ožujka 
SVETI KAZIMIR 


Kazimir, knez i glavni zaštitnik Litve, rodio se 
3. listopada 1458. u kraljevskom dvoru u Krakovu 
kao treći od 13 sinova Kazimira IV. Jagelovića, 
poljskoga kralja i velikoga litavskog kneza i Eliza- 
bete, kćerke Alberta I. Habsburga. Elizabetu su na- 
zivali »majkom kraljeva«. I s pravom, jer su 4 nje- 
zina sina umrla kao okrunjeni kraljevi: Ladislav, 
kralj Češke i Ugarske, Aleksandar, veliki vojvoda 
Litve i kralj Poljske, Žigmund, kralj Poljske i ve- 
liki vojvoda Litve i napokon sam Kazimir, koji je 
već kao. trinaestogodišnjak bio određen za ugarsko 
prijestolje, ali se zbog vojnog poraza protiv Matije 
Korvina morao povući. 

Kazimir je primio dobar odgoj od brižnih ro- 
ditelja, koji su prema svojoj djeci dobro izvršavali 
roditeljsku dužnost, ali i od drugih vrijednih od- . 
gojitelja, osobito kanonika Jana Dlugosza, poznatog 
povjesničara. Poljske. Kanonik odgojitelj i drugi 
suvremenici svjedoče da je Kazimir bio dječak ved- 
re ćudi i bogat izvanrednim duševnim darovima 
te da je s lakoćom učio sve predmete. Duboko po- 
božan, ali u isto vrijeme otvoren prema tadašnjem 
svijetu, živo se zanimao za sve događaje. Od svoje 
17. godine gotovo neprestano je pratio svoga oca na 
putovanjima po Litvi, odakle je potjecala obitelj 
Jagelovića. Znao je vrlo vješto zamjenjivati svog 
oca u raznim državnim poslovima. 

Svečevi životopisci, a naročito papinski poslanik 
biskup Zaharija Ferreri, koji je u Vilni godine 1520. 
vodio postupak za Kazimirovu kanonizaciju, na te- 

melju vjerodostojnih podataka na dugo i široko 
svjedoče o njegovim vrlinama. Na osobit način isti- 
ču Kazimirovu duboku i proživljenu pobožnost pre- 
ma Isusu u Presvetom Sakramentu i Presvetoj Dje- 
vici, savršenu i upravo herojsku čistoću, ljubav pre- 
ma siromasima i revnost za katoličku vjeru. Sve 
vrline jedna ljepša od druge, koje.se skladno slije- 
vaju u jednu cjelinu i svoga nosioca čine pravim 
svecem, i to svetošću, koja za svakoga može biti 
privlačiva. 

Zemaljski tijek Kazimirova života bio je prilič- 
no kratak. Njegova vrlo nježna tjelesna građa nije 
bila dosta jaka da se odupre napadu sušice, koja 
ga je zahvatila. I Kazimirov se život nakon kratkog 
bolovanja ugasio u dobi od 24 godine dne-4. ožuj- 
ka 1484., u dvorcu Gardinas u Litvi. Tijelo mu je 
preneseno u litvansku prijestolnicu Vilnu u jednu 
kapelu tamošnje katedrale. Godine 1636. posvećena 
mu je bogato urešena kapela, gdje mu je tijelo na- 
šlo konačni počinak. Godine 1953. katedrala u Vilni 
je pretvorena u muzej i galeriju umjetnosti. Tada 
su svečeve relikvije prenesene u župsku crkvu sv. 
Petra i Pavla, u jednom predgrađu istoga grada. Pa- 
pa Pijo XII. breveom od 11. lipnja 1948. proglasio je 
Kazimira naročitim zaštitnikom litvanske mladeži. 
Njegov primjer može svakoga poučiti da u svim 
okolriostima života svoj pogled neprestano uprav- 
ljamo prema konačnom cilju. 

MOLITVA 

Svemogući Bože, Tebi služiti znači kraljevati. 

Zagovorom svetoga Kazimira daj da i mi Tebi uvi- 


jek odano služimo u svetosti i pravednosti! Po Kri- 
stu Gospodinu našem! Amen! 

BLAŽENA PLACIDA VIEL, DJEVICA 


Uvrštavamo ovu blaženicu u našu zbirku du- 
hovnih velikana, jer nam je vremenski bliza i jer 
svojim primjerom pokazuje kako se valja snala- 
ziti u borbi sa suvremenim problemima redovnič- 
kog života. 

Eulalija Viktorija Žakelina Viel rodila se 26. 
rujna 1815. kao osmo dijete jednoga seljaka u Quet- 
tehou, u departmanu La Manche u Francuskoj. Ba- 
štinila je zdravu seljačku narav, što će joj u kas- 
nijem redovničkom životu i na vrlo odgovornom po- 
ložaju biti od izvanredne koristi. U ožujku 1833. u 
dobi od 18 godina stupila je u novoosnovanu Dru- 
žbu sestara kršćanskih škola od milosrđa, koju je 
osnovala sv. Marija Magdalena Postel. Svoje ime 
zamijenila je redovničkim imenom Placida. U istu je 
Družbu stupila i jedna njezina starija rođakinja po 
imenu Marija. 

God. 1835. položila je jednostavne, a 1838. sve- 
čane zavjete. Majka utemeljiteljica Družbe uočila 
je njezine vrline, pa ju je posebno odgajala i po- 
malo spremala za svoju nasljednicu. Vršila je raz- 
ne službe pa tako i vrlo odgovornu službu učitelji- 
ce novakinja. Sve je to bila lijepa priprava za nje- 
zin uspon na čelo Družbe. 

Osnovateljica Majka Postel, umrla je 16. rujna 
1846., a 5. rujna na njezino je mjesto izabrana se- 
stra Placida. No njezina starija rođakinja skupa sa 
samostanskim kapelanom prešla je u opoziciju pro- 
tiv nove poglavarice, Ljudski se elemenat pokazao 
opet tako bijednim. Sebe kao stariju smatrala je 
prikladnijom za vodstvo Družbe. Placida se kao pa- . 

metna žena nije davala na jalove rasprave o pravu 
i prednostima, već se radije dala na posao. To je 
bila najbolja metoda za dobro Družbe, koja se pod 
njezinim mudrim i aktivnim vodstvom vrlo proši- 
rila te zadobila i civilno i crkveno odobrenje. Go- 
dine 1857. umrla je njezina opora rođakinja i sada 
je Placida mogla nesmetano vršiti svoju poglavar- 
sku misiju. : 

God. 1859. za vrijeme boravka u Rimu zadobila 
je za svoju Družbu od samog Pija IX. takozvani De- 
kret pohvale, pa je tim samim njezina redovnička 
obitelj postala papinskoga prava sa svim povlasti- 


cama što iz toga slijede. Za vrijeme Placidine gene- | 


ralne uprave broj se njezinih samostana popeo od 
37 na 105, a redovnic4 od 150 na preko tisuću. Bio 
je to nagao i silan procvat, praćen očitim Božjim 
blagoslovom. Godine 1870. za vrijeme francusko- 
-pruskog rata Placida je sa svojim redovnicama 
pokazala izvanrednu revnost i požrtvovnost za žrtve 
rata primajući i njegujući ranjenike po svojim sa- 
mostanima. Bila je svjesna da izvanredne prilike 
traže prilagođenje samostanskog života onim po- 
trebama koje vape za najhitnijim rješenjem. Vjerna 
duhu utemeljiteljice znala je sačuvati zdravu otvo- 
renost prema svijetu i problemima svoga vremena. 

Izmorena mnogim naporima života i službe, is- 
crpljena nebrojenim putovanjima, zahvaćena za- 
duhom umrla je 4. ožujka 1877. u dobi od 62 godine. 
Papa Pijo XII. proglasio ju je 6. prosinca 1951. bla- 
ženom. : 

OTAC ANTE ANTIĆ 


U Svetoj godini 1975. u spomen utemeljitelja sv. 
Vinka i 130. godišnjice dolaska sestara u Zagreb 
sestre milosrdnice organizirale su u svojoj crkvi 
karitativni tjedan s razmišljanjima o najvećoj i je- 
dinoj zapovijedi Ljubi Boga i bližnjega! U sklo- 
pu toga tjedna bilo mi je povjereno predavanje 
»Karitativni likovi hrvatskih blaženika«. Ja sam 
temu shvatio i strogo i prošireno, pa sam uz hr- 
vatske blaženike spomenuo i nekoliko onih koji još 
nisu došli na oltar. Kako je predavanje zapravo 
bila homilija u sklopu mise, jasno je da sam morao 
biti kratak i sažet i točno se ograničiti na određeni 
broj osoba. Poslije Euharistije jedna mi je redov- 
nica vrlo zamjerila što nisam spomenuo oca Antića. 
Odvratio sam joj da sam se zbog ograničenosti vre- 
mena morao nužno ograničiti i na nabrajanje oso- 
ba. Ona je ostala pri svome tvrdeći da je otac Antić 
u karitativnom pogledu takva osoba koju se nije 
smjelo izostaviti. Poštivam mišljenje te redovnice i 
mogu se u nj uživjeti, jer ga je ona kao takvoga 
snažno doživjela. Ja sam se u životu samo jednom 
susreo s ocem Antićem te u svoj dnevnik posve 
kratko zabilježio ovo: »2. IV. 1964. posjetio sam u 
Vrbanićevoj ulici u Zagrebu zagrebačkog sveca fra 
Antu Antića. Poljubio sam mu ruku i zamolio za 
blagoslov i od srca me je blagoslovio.« 

O životu oca Antića želim ovdje dati samo naj- 
kraće podatke, a onda se malo dulje zaustaviti na 
njegovoj kreposti ljubavi prema bližnjemu, da tako 
nadoknadim što je u karitativnom tjednu nemoguće 
bilo učiniti. Otac Ante se rodio 16. travnja 1893. u 
Šepurinama na otoku Prviću kod Šibenika. Stupio 

je u franjevački red Provincije Presvetog Otkupi- 
telja te vršio službu magistra klerika, u kojoj je 
vrlo zauzeto sudjelovao u odgoju redovničkog pod- 
mlatka. Djelovao je u Makarskoj i u Zagrebu kao 
vrlo traženi ispovjednik i duhovni vođa. »Rasipao 
.je oganj kojega je bio pun.« Umro je na današnji 
dan 1965. te je uz ispraćaj velikog mnoštva naroda 
pokopan na zagrebačkom Mirogoju. Tijelo mu je 
15. prosinca 1970. preneseno u kriptu Majke Božje 
Lurdske u Zagrebu. Kroz četiri godine nakon smrti 
izišla su mu već tri životopisa. Napisali su ih: se- 
stra Marija od Presv. Srca, klarisa, o. Ante Kata- 
linić, isusovac i N. Faranetić. 


O. Antić je kao redovnik bio puki siromah, ali 
je ipak preko njegovih ruku prošlo mnogo novca 
za sirotinju. Davali su mu ga bogatiji vjernici s 
namjerom da on, koji je bio tako samilosna srca 
prema svakome, podijeli onima koji su bili potreb- 
ni. 

O. Antić je znao moljakati za siromahe novac i 
od svoga kućnog poglavara i od provincijala. No- 
vac bi preko jedne redovnice slao na razne adrese 
osobno. I tako se njegova dobrotvorna ruka širila 
na daleko. Dopisivanjem se za potrebne obraćao 
odvjetnicima i liječnicima, koje je poznavao kao 
dobre i praktične kršćane, pa je ina taj način mno- 
gima pomogao. Nekima je svojim zauzimanjem 
uspio pronaći stan, a na taj način i spasiti pokoji 
ugroženi brak. 

. Veze oca Antića probijale su i državne granice. 
Preko njih je jedne slao u inozemstvo na studije, 
druge opet da nauče strane jezike. Svojim bi šti- 
ćenicima ondje isposlovao besplatan stan i hranu. 

U svom životopisu koji već svojim naslovom 
»Dobri otac Antić« najbolje o njemu kaže ono bit- 
no, Ante Katalinić piše: »... Jednu stvar otac Ante 
nije mogao podnijeti: da netko prekine studije zbog 
siromaštva. Takvima bi redovito omogućio nastavak 
studija. 

Izobrazba mladih ljudi, stjecanje kvalifikacija — 
na to je bio naročito osjetljiv. 

— Oče gvardijane, R, bi željela studirati. Zar 
joj ne biste mogli to. omogućiti? Davati redovitu 
pripomoć? 

— A odakle? 

— Pa, iz »Kruha sv. Ante«. 

— Ali, ona je namještena, ima svoju plaću. 

— Radi studija morala bi ostaviti službu. 

— Oče Ante, nikako. Iz »Kruha sv. Ante« smi- 
jemo dijeliti samo siromasima. Ona nije siromah, 
kad prima svoju plaću. A studirati pomoću »Kruha 
sv. Ante«, to ne ide. 

Pobrinuo se otac Ante za nju na drugi način. 

Koliko god je otac Ante bio svet, koliko god je 
ljubio bližnjega, isto toliko bio je pun razumijeva- 
nja za suvremeni život, isto toliko bio je progresi- 
van. 

Čovjek se morao čuditi činjenici da je taj povu- 
čeni samostanac bolje poznavao život u svijetu od 
ljudi koji su živjeli usred toga svijeta. 

Morao se čuditi njegovim neprestanim poticaji- 
ma da se ide u korak sa znanošću, da se stekne što 
veća izobrazba i što više kvalifikacije. 

A najviše ste se morali diviti njegovu upornom 
nastojanju i uspjesima na tom području. 

Nije otac Ante imao nigdje ništa. Puki siromah. 
A kolikima je omogućio da svrše najviše škole, svih 
mogućih struka. 

Nije se u tom pogledu brinuo samo za mlade 
ljude koji žive u svijetu. — Ne znam šio da radim, 
— tužila se poglavarica jednog zagrebačkog samo- 
stana časnih sestara, — otac Ante bi htio da svaku 
sestru koja to zaželi pošaljem u inozemstvo na stu- 
dij, ili na praksu, ili na učenje stranih jezika. 

Pa kad bi svakome omogućio da ostvari što je 
želio, onda bi, kad bi bilo potrebno, još i ovo na- 
dodao: 

— Sinko, kćerce, da li ti je teško izmoliti po- 
koru koju sam ti dao u ispovijedi? Ako ti je teško, 
ja ću je izmoliti. 

Ili ovo: 

— Sinko, kćerce, ne boj se, sve će biti dobro. 
Bojiš se kazna, koje ti je možda Bog namijenio? Ja 
te kazne uzimam na sebe... 

Sav je živio za bližnjega. 

Otac Ante — sama dobrota —.« 

Životopis oca Antića što ga je napisala sestra 
Marija od Presv. Srca nosi naslov »Duh ljubavi«. 
Vjerujem da taj naslov nije slučajno odabran. Au- 
torica je htjela izreći u ocu Antiću ono najznačaj- 
nije. Životopisci oca Antića, koji su ga dobro osob- 
no poznavali, s njime se susretali i doživljavali ga, 
jednodušni su u isticanju njegove čovjekoljubivosti. 
Isto je doživjela i ona redovnica, koju sam spome- 
nuo, pa joj je bilo neshvatljivo kako je moguće go- 
voriti o karitativnoj djelatnosti hrvatskih Božjih 
ugodnika a ne spomenuti oca Antića. — Meni je 
osobno vrlo drago što je u naše dane u liku oca 

Antića zasjao lik tako velike ljubavi prema čovje- 
ku, koji je na svoj izvorni način postao utjelovlje- 
nje one velike himne ljubavi apostola naroda: 
»... Ljubav je strpljiva, ljubav je dobrostiva, 
ljubav ne zavidi, ne hvasta se, ne oholi se. Nije ne- 
pristojna, ne traži svoje, ne razdražuje se, zaborav- 
lja i prašta zlo; ne rađuje se nepravdi, a raduje se 
istini. Sve ispričava, sve vjeruje, svemu se nada. 
Murddor le Ljubav nigda ne prestaje. .« (I. Kor 

5. ožujka 
SVETI IVAN JOSIP OD KRIŽA 


Stari su životopisci svetaca u doba kad se nešto 
držalo do plemićkog podrijetla rado isticali nečije 
odlično podrijetlo. Danas to mnogo ne znači, pa ako 
ipak tu okolnost spominjemo, činimo to posve iz po- 
vijesnih motiva. Neka se i to samo zna. Daleko je 
vrednije od krvnoga duhovno plemstvo, odličnost 
jednoga značaja i plemenitost i ljudskost jednoga 

rca. 

: pe Josip od Križa, u svijetu zvan Karlo Gae- 
tano, bio je sin stare ugledne obitelji Calosinto, a 
rodio se baš na Veliku Gospu 1654. na otoku Ischiji 
u Italiji od oca don Josipa i majke donne Laure 
Gargiulo. Don i donna bili su naslovi koji se davahu 
plemićima, odličnim ljudima i svećenicima. 

Mali je Karlo primio prvu humanističku izobraz- 
bu kod redovnika augustinaca, a među svojim vrš- 
njacima isticao se iskrenom i dubokom pobožno- 
šću. Naročito je bio pobožan prema Kristovoj muci, 
pa se iz želje da se što više suobliči s Kristom pat- 
nikom, znao bičevati sve do krvi. I to je današnjem 
čovjeku ne samo čudno već i neshvatljivo. No ako 
je neshvatljivo samo djelo, onda nije nipošto ne- 
shvatljiv motiv zbog kojeg se činilo. On je lijep i 
kršćanina dostojan, jer kršćanin bi morao biti čo- 
vjek koji se nastoji sve više suobličiti i solidalizi- 
rati s Kristom. sa 

Karlo se već kao petnaestogodišnjak odlučio za 
redovnički život i to upravo za onaj red koji je već 
po tradiciji duboko pobožan prema Kristovoj mu- 
ci i koji je u Crkvu uveo razne pobožnosti muci 

Isusovoj u čast. To je franjevački red. Karlo je iza- 
brao strogu granu bosonogih franjevaca, koji po- 
tječu od reforme sv. Petra Alkantarskoga. Oni ima-: 
ju u Napulju samostan Santa Lucia al Monte. U nj 
je godine 1670. stupio i Karlo obukavši franjevački 
habit i promijenivši ime u Ivan Josip od Križa. 
Kao učitelja duhovnog života u novicijatu imao je 
velikog asketu 0. Josipa Roblesa. Pod njegovim pro- 
svijetljenim vodstvom, a još više pod snažnim za- 
hvatom Božje milosti mladi je novak upravo he- 
rojski nastojao oko vršenja raznih vrlina. 

Položivši dobre temelje redovničkoga života 
mladi je novak položio zavjete, dao se na studije 
te je 18. rujna 1677. bio zaređen za svećenika. Kroz 
više od 15 godina vršio je naizmjence službu uči- 
telja novaka i gvardijana slijedeći stope sv. Franje 
i sv. Petra Alkantarskoga. Na kapitulu godine 1703. 
u Grumu izabran je za provincijala. Kao provinci- 
jal otvorio je nekoliko kuća u Napulju te mnogo 
nastojao oko što savršenije redovničke stege. 

Sv. Ivan Josip od Križa obasut karizmatičkim 
darovima postao je duhovni vođa i savjetnik mno- 
gih duša. K njemu su se obraćali i neki sveci, kao 
na primjer isusovac sv. Franjo de Geronimo, pa 
čak i sam učeni sv. Alfonz Liguori. Svojim apostol- 
skim radom postao je vrlo popularan pa je prido- 
nio i obraćenju nekih velikih grešnika. Životopisci 
nabrajaju kod njega ove karizmatičke darove: pro- 
ricanje budućnosti, ispitivanje srdaca, ukazanja ko- 
jima su ga odlikovali Isus i Marija, te mnoga ču- 
desa. Najslavnije čudo bilo je uskrišenje maloga 
markiza Januarija Spada. 

Umro je 5. ožujka 1734. u samostanu Santa Lu- 
cia al Monte. Grob mu brzo postade mjestom veli- 

ke pobožnosti. Godine 1789. proglašen je blaženim, 
a Napolitanci već slijedeće godine ubrojiše ga me- 
“đu svoje nebeske zaštitnike kao i stanovnici njegova 
rodnog otoka Ischije. Papa Grgur XVI. proglasio 
ga je svecem .26. svibnja 1839. skupa s druga dva 
napuljska sveca Franjom de Geronimom i Alfon- 
zom Liguorijem. 

Ovdje će biti na mjestu spomenuti što Crkva 
danas misli o karizmatičkim darovima. Ona o nji- 
ma govori u raznim dokumentima II. vatikanskog 
sabora. Spomenut ćemo samo mjesto iz Uredbe o 
Crkvi »Svjetlo naroda«. ' 

»... Duh Sveti ne samo da po sakramentima i 
službama Božji Narod posvećuje i vodi i kreposti- 
ma ga uresuje, nego svoje darove 'dijeleći kako 
hoće (I. Kor 12, 11), dijeli među vjernike svakoga 
staleža također posebne milosti, kojima ih čini spo- 
sobnim i spremnima da prime razna djela ili duž- 
nosti korisne za obnovu i veću izgradnju Crkve, 
prema onomu: 'Svakomu se daje očitovanje Duha 
na korist" (I. Kor 12, 7). Te karizme, bilo najsjaj- 
nije, bilo jednostavnije, i više raširene, budući da 
su osobito prilagođene potrebama Crkve i korisne, 
treba primiti sa zahvalom i utjehom. Izvanredne 
pak darove ne treba lakoumno tražiti, niti se preu- 
zetno smiju od njih očekivati plodovi apostolskih 
djela; ali sud o njihovoj ispravnosti i urednoj upo- 
trebi spada na one koji upravljaju Crkvom, i na 
koje osobito spada ne ugasiti Duha, nego sve ispi- 
tati i zadržati ono što je dobro« (Broj 12). 

6. ožujka 
SVETA KOLETA 


Koleta Boylet rodila se 13. siječnja 1381. u Cor- 
biu od roditelja koji su bili već poodmakli u dobi 
te vjerovali da su je dobili po zagovoru dobroga 
sveca sv. Nikole. Po njemu su je i nazvali Nikole- 
ta, a skraćeno i od milja počeše je zvati Koleta, pa 
je pod tim imenom ušla i u povijest svetaca. Nje- 
zin otac Robert bio je čovjek i duboko pobožan i 
milostiva srca prema svakomu. U opatiji Corbie 
vršio je službu majstora tesara. Njezina majka Ka- 
tarina bila je također odlična kršćanka, koja se 
pobožna prema Kristovoj muci. Nikakvo onda ču- 
do da je i djevojčica, čim je došla do uporabe ra- 
zuma, već tamo od četvrte godine počela proživlja- 
vati kršćansku vjeru, u prvom redu toplom i 
srdačnom molitvom. U sedmoj godini postala je 
već sposobna da razmatra cijeli sat, da prisustvuje 
moljenju časoslova u samostanu Corbiu, pa i po no- 
ći. U devetoj godini upoznala je u čemu se sastoji 
pravi franjevački duh i potrebu za obnovom toga 
reda. Sve to bez posebnoga Božjega zahvata i pro- 
svjetljenja ne možemo protumačiti. Tu je nadna- 
rav očito bila na djelu. 

Godine 1399. u roku od nekoliko mjeseci Ko- 
leta ostade siročetom bez roditelja. Brigu za nju 
roditelji su pred smrt povjerili benediktinskom 
opatu Raulu di Roye. Kako još nije bilo jasno ko- 
jem će se pozivu Koleta posvetiti, opat ju je povje- 
rio najprije benediktinkama, a zatim klarisama. 
Koleta kasnije obuče habit te postade franjevačka 

trećoredica. Kroz 4 godine uz pristanak opata Roye 
živjela je kao »rekluza«, tj. zatvorena u maloj ćeli- 
ji pokraj župske crkve Naše Gospe u Corbiu. 
Zbog nekih ukazanja sv. Franje, koji ju je po- 
zivao da obnovi njegov red, Koleta je izišla iz svo- 
je stroge klauzure. Njezin duhovni savjetnik fra- 
njevac Henrik di Baume isposlovao joj je zakonito 
dopuštenje, sadržano u buli od 1. kolovoza 1406., da 
može napustiti svoju ćeliju. Bilo je to u doba za- 
padnog raskola kad je Crkva imala dva pape: jed- 
nog u Rimu, drugog u Avignonu. Koleta se odmah 
dala na put u Nizzu k avignonskom papi Benedik- 
tu XIII., nekadašnjem glasovitom učenjaku Petru de 
Luna, a tada nasljedniku Klementa VIL, koga je 


u dobroj vjeri držala pravim papom. Od njega je | 


zatražila ovlaštenje da bi mogla prigrliti stalež 
evanđeoskog života, kako je to nekoć sv. Franjo 
naučio sv. Klaru, te da obnovi franjevački red. 
Sam Benedikt XIII. primio je njezine svečane za- 
vjete u redu sv. Klare te ju je imenovao general- 
nom poglavaricom svih onih samostana koje će 
osnovati i pridobiti za obnovu. Bulom od 16. li- 
stopada 1406. dopustio joj je da u svoje samostane 
prima i redovnice iz drugih redovničkih kuća kao 
i pobožne žene iz redova franjevačkih trećoredica. 
Reforma nije išla naprijed baš tako lako. Tek joj 
je 14. ožujka 1410. nakon više uzaludnih pokušaja 
uspjelo osnovati svoj prvi samostan u Besanconu. 
No, sad su stvari naglo krenule na bolje pa se broj 
reformiranih samostana još za Koletina života po- 
peo na 17. Najveći dio tih samostana bio je u Fran- 
cuskoj, a tek po koji u Belgiji i Njemačkoj. 

Manje je poznata i skromnija obnova koju je 
Koleta izvršila u prvom franjevačkom redu. Sigur- 

no je da je barem sedam samostana u Francuskoj 
prihvatilo njezinu reformu. 


Koletina reforma klarisa značajna je po tome 
što su se redovnice vratile prvotnoj strogosti u si- 
romaštvu kako pojedinačno tako i zajednički, za- 
tim strogom pokorničkom životu i napokon molje- 
nju božanskog časoslova. U ovom posljednjem Ko- 
leta je sigurno bila pod utjecajem benediktinaca, 
kod kojih je provela djetinjstvo i mladost. Danas 
Koletina obnovljena grana franjevačkog reda broji 
oko 140 samostana, koji su razdijeljeni ovako: u 
Evropi 110, u Aziji 5, u Africi 5, u Americi 18 i u 
Oceaniji 1. Prema tome njezino djelo živi još i da- 
nas. 


Čitav je Koletin život protkan snažnim božan- 
skim zahvatima. Kroz cijele dane i sedmice znala 
je biti u neobičnom molitvenom i mističnom zano- 
su, pak čak i na putovanjima. Odlikovala se kariz- 
mom proroštva i čudesa. Pripisuje joj se uskrsnuće 
preko 100 djece, koja su oživjela da bi mogla biti 
krštena, a 5 se spominje i u dokumentima kanoni- 
zacije. Ne smije nas to čuditi, jer baš je XV. sto- 
ljeće bilo silno prožeto mislima na vječnost i vječ- 
no spasenje. O tome se može svatko: uvjeriti tko 
pročita odličnu knjigu filozofa povijesti Johana 
Huizinge »Jesen srednjega vijeka«. Svi ti neobični 
Božji zahvati u Koletinu životu zajamčeni su nam 
kao vjerodostojni od pouzdanih svjedoka. A oni 
neće nikoga začuditi tko spozna da su oni zapravo 
bili Božji odgovor prema svetičinoj izvanrednoj 
vjernosti. Ona je bila herojski vjerna Božjim na- 
dahnućima, svemu onome što je Bog od nje tražio, 
i On ju je za uzvrat upravo obasuo Svojim milosti- 

ma i darovima, jer Bog se u velikodušnosti ne da 
nadmašiti. 

Koleta je svoju velikodušnost očitovala u mo- 
litvama, pokorama, postu, siromaštvu, djelima po- 
božnosti. No kod nje je bila razvijena i dimenzija 
crkvenosti. Bolio ju je raskol u zapadnom kršćan- 
stvu pa je sa svecima, svojim suvremenicima, sv. 
Vinkom Fererskim i sv. Ivanom Kapistranom radi- 
la na njegovu dokončanju. 

Umrla je u divnom flamanskom gradu Gentu 
6. ožujka 1447. u prisutnosti franjevaca Franje 
Clareta i Petra di Vaux, koji opisaše njezin neo- 
bični život. Svetom ju je proglasio 24. svibnja 1807. 
papa Pijo VII. 


BLAŽENA JANJA PRAŠKA 


Život ove slavenske blaženice, kćerke češkoga 
kralja Pšemisla Otokara I., pada u doba takozva- 
nog visokoga srednjega vijeka. Njegov je vrhunac 
bilo baš XIII. stoljeće, koje je Crkvi i čovječan- 
stvu dalo velikih duhova, ali i djela koja imaju 
trajnu vrijednost te koja ne mogu zastarjeti. U 
tom stoljeću živjela je, dozrela, posvetila se i umrla 
i naša blaženica. Upoznajmo taj život, koji i nama 
danas može mnogo toga reći. 

Agneza ili Janja rodila se godine 1205. u Pragu 
u kraljevskoj kući. Majka joj je bila njemačkog 
podrijetla. Otac joj je bio kralj koji je želio vla- 
dati,.a zbog toga je i svako sredstvo koje će učvr- 
stiti njegovu vladavinu smatrao dobrim. Da bi po- 
stao što neovisniji od moćnoga Njemačkoga Car- 

stva ili Rimskoga Carstva njemačke narodnosti i 
svoju je vlastitu kćerku smatrao samo figurom na 
šahovskom polju, koju će po volji okrenuti kako 
već budu tražili njegovi vladalački probici. Vlast 
može tako opiti čovjeka da zaboravi i na osnovne 
etičke vrednote. 

Otokar je svoju Janju još kao dijete dao zaru- 
čiti s jednim od sinova šleskoga vojvode Henrika. 
To je za djevojčicu bila prava sreća, jer je tako 
otišla s praškoga kraljevskoga dvora, koji je tada 
po nećudorednom životu bio poznat, u Šlesku k 
pobožnoj Hedvigi, majci svoga zaručnika. Ona je 
djevojčicu povjerila redovnicama cistercitkinjama 
u samostan Trebnitz, koji je sama osnovala te koji 
je bio njezina najmilija zadužbina. Tri godine što 
ih je Janja provela kod tih visoko izobraženih re- 
dovnica bile su presudne za sav njezin kasniji život. 
One su mu dale čvrst kršćanski pravac. Kad je Ja- 
njin zaručnik smrtno stradao u jednom lovu, nju su 
vratili u Prag. 

Jedno je vrijeme boravila u Doksanyju kod re- 
dovnica premonstratkinja, dok je njezin otac s 
njezinom ponovnom udajom stvarao nove sebične 
planove. Tako ju je obećao baštiniku carskoga pri- 
jestolja Fridriha IL, budućem caru Henriku VII. 
Da bi još više upotpunio njezin odgoj i izobrazbu, 
poslao ju je na kneževski dvor Babenberga u 
Austriju. U međuvremenu za sebičnoga kralja 
otvoriše se nove mogućnosti. Obudovio je sam car 
Fridrih II. pa se počeo zanimati za češku princezu, 
a isto tako i moćni engleski kralj Henrik III. Oto- 
kar je odmah otkazao obećanje Henriku VII. i obe- 
ćao ju je Fridrihu II. No taj put je naišao na odlu- 
čan otpor svoje kćeri. Ona je odrasla i razvila se 

u snažnu ličnost, koja nije dopuštala da se njome 
nedostojno trguje, pa trgovao to i njezin vlastiti 
otac. 

Janja je u srcu osjetila drugi poziv, želju da po- 
sve pripadne jednom drugom zaručniku — Kristu. 
Godine 1230. umro je njezin otac Otokar, a ona uz 
posredovanje samoga pape Grgura IX. bi oslobo- 
đena od obećanja dana mimo njezine volje caru 
Fridrihu II. Postavši slobodna, ona kraljevska kći, 
kojoj je ovaj svijet mogao sve pružiti, nije ni čas 
oklijevala bogatu odoru zamijeniti siromašnom re- 
dovničkom te se nastaniti u jednoj od najsiro- 
mašnijih četvrti »zlatnoga« Praga. 

Razmaženo kraljevsko dijete u školi svoje ne- 
suđene svekrve, a velike prijateljice sirotinje sv. 
Hedvige, upoznalo je koliko ima duhovne i mate- 
rijalne bijede u kojoj su živjeli oni na rubu ta- 
dašnjega društva. Bile su to one nepovlaštene ma- 
se malih, siromašnih ljudi, seljaka, nadničara, po- 
luslobodnjaka, prognanika, gubavaca. Radi svih 
njih šleska je kneginja Hedviga neumorno otvarala 
bolnice, sirotišta, dobrotvorne ustanove, koje su 
onima sa dna društva pružale trajnu pomoć. 

Iz istih motiva u Asizu su Francesco Bernardo- 
ne i bogata Klara ostavili palače svojih roditelja, 
postali Kristovi siromasi, nastanili se u samostani- 
ma manje braće i sestara te bosonogi i siromašno 
obučeni živeći od milostinje dijelili udes onih bi- 
jednih u ljudskom društvu. Oni su htjeli dokazati 
da siromaštvo nije sramota, a još manje proklet- 
stvo, već.put kojim se može nasljedovati siromaš- 
noga Krista. Primjer tih svetih zanesenjaka zarazio 
je mnoge i posvuda se počeo snažno širiti franje- 
vački evanđeoski pokret, želja da se živi prema Isu- 

sovu Evanđelju. Taj val zapljusnuo je na obalama 
Vltave u Pragu i kraljevsku kćerku J anju i ona se 
dala njime zahvatiti. Iza svega toga stajao je za- 
pravo Isus Krist, koji je Svojoj Crkvi poslao nove 
proroke, ljude koji će opet u svoj ozbiljnosti shva- 
titi Njegovu poruku: »Blago siromasima u duhu, 
jer je njihovo kraljevstvo nebesko!« (Mt 5, 3). 


Ubrzo nakon smrti svoga oca Otokara Janja je 
posredovala kod svoga brata kralja Vjenceslava da 
za sinove sv. Franje koji dođoše u Prag sagradi crkvu 
i samostan. Franjevci u blizini siromašne kućice 
princeze dobiše crkvu sv. Jakoba i samostan, a nad 
njom preuzeše duhovno vodstvo. Odmah su je po- 
vezali sa sv. Klarom, suosnovateljicom ženske gra- 
ne franjevačkoga reda. Klara je tako zavoljela če- 
šku princezu, da ju je nazivala »polovicom svoje 
duše«. Sačuvana su nam 4 pisma sv. Klare u Prag, 
koja rječito govore koliko je cijenila blaženu 
Agnezu. Ona je u Pragu osnovala prvi samostan 
klarisa, a sama Klara poslala joj je pet redovnica 
iz Tridenta. To je samostan Presvetoga Spasitelja, 
u koji je na same Duhove godine 1236. Janja sla- 
vodobitno i sva sretna stupila. U njemu je našla 
ono što je tražila i što je bilo njezino životno zva- 
nje. 

Tada redovnički franjevački život nije bio još 
onako strogo monastički organiziran, što je i bilo 
dobro, jer je bio više pokretljiv i prikladan za vanj- 
sku aktivnost. I tako se u Pragu uz mušku i žen- 
sku franjevačku zajednicu brzo stvorio vijenac 
bolnica, sirotišta, leprozarija, gostinjaca, a sve na 
dobro sirotinje. Franjevci i franjevke djelovali su 
na bogate praške građane i oni počeše otvarati 

svoje džepove, stvarati ustanove za one na rubu 
društva. 

Duša je svega toga izvanrednog apostolskog i 
socijalnog rada bila blažena Janja. Njezin je pri- 
mjer svijetlio svima i djelovao poput magneta. Od 
njezine skromne ustanove nastade čitava gradska 
četvrt s tri crkve, posvećene sv. Franji, sv. Mariji 
Magdaleni i sv. Barbari. Narod je izvanredno za- 
volio te crkve, jer su ih opsluživali ponajbolji 
Franjini sinovi i kćeri. A pokrenule su se i djevoj- 
ke iz visokih krugova. Tako je najstarija kćerka 
Otokara II. i još 12 djevojaka stupilo u samostan 
klarisa u Pragu. Franjevački pokret širio se iz Pra- 
ga po svoj Češkoj i u Poljsku. Osnovaše se.mnogi 
muški i ženski samostani, jer je zvanja bilo u izo- 
bilju. 

Iako je bilo pritisaka da se ublaži prvotno stro- 
go pravilo klarisa, Janja nije popustila, već mu je 
u svoj čistoći ostala vjerna. Kad je dobro organi- 
zirala redovnički život, ulogu poglavarice prepu- 
stila. je drugoj, a sama se izgubila u anonimnosti. 
Željela je da raste Božje djelo, a ona da se umanju- 


je, da se za nju što manje zna, da živi u povuče- | 


nosti i skrovitosti. Umrla je G. ožujka, ali se ne 
zna točno godina. Svakako negdje između 1280. i 
1283. Njezino je štovanje godine 1874. potvrdio 
papa Pijo IX. Grob joj je godine 1930. ponovno ot- 
kriven u staroj crkvi sv. Jakoba u Pragu, u staroj 
gradskoj četvrti, koju Nijemci nazivaju još i danas 
»zum Assisi«, a Česi »Na Františku«. 

7. ožujka 


SVETA PERPETUA I FELICITA, 
MUČENICE 


U velikom amfiteatru grada Kartage izvršilo 
se mučeništvo ovih dviju žena i trojice muškaraca: 
Revokata, Saturnina i Satira. O njima imamo saču- 
van vjerodostojan izvještaj, koji je pravi biser u 
knjizi »Acta martyrum«. Sastavio ga je po svoj pri- 
lici Tertulijan, slavni kršćanski pisac prvih vreme- 
na. Perpetua je bila žena odlična roda. Otac joj je 
bio poganin a majka kršćanka. I sama je bila maj- 
ka jednog djeteta. Felicita joj je bila vjerna sluški- 
nja, koja je svoju gospodaricu pratila i u smrt. U 
tamnici je rodila kćerku. U porođajnim je mukama 
uzdisala. Stražar joj je na to rekao: 


»Ako već sada toliko kukaš, što ćeš tek raditi 
kad budeš bačena pred divlje zvijeri?« 

Sveta mučenica odgovorila mu je: »Sada trpim 
sama, tada će u meni biti netko drugi koji će za 
me trpjeti, jer će se to dogoditi na Njegovu slavu.« 


Perpetua je ostavila dijete, starca oca, braću i 
pošla u smrt. Vjernost Kristu pretpostavila je sve- 
mu. Isto tako i njezina služavka Felicita. Obje su 
bile bačene pred divlju kravu da ih razdere. Izdr- 
žale su hrabro to okrutno mučeništvo. Izvještaj o 
njihovu mučeništvu čitao se svake godine na nji- 
hov smrtni dan po svim kršćanskim zajednicama 
sjeverne Afrike sve do provale Vandala i kasnije 
Arapa, koji su bogate primorske gradove sjeverne 
Afrike pretvorili u ruševine. Imena tih dviju sve- 
tih mučenica ušla su i u rimski kanon, tzv. prvu 

euharistijsku molitvu, i spominjala se stoljećima 
kod najsvetijeg kršćanskog bogoslužnog čina, da 
primjer njihove hrabrosti i vjernosti bude poticaj 
za mnoge. 


Mučeništvo sv. Perpetue i Felicite zbilo se 7. 
ožujka 202. ili 203. godine za vladavine rimskoga 
cara Septimija Severa, koji je vladao od godine 
193. do 211. Podrijetlom je bio Afrikanac. Na po- 
četku vladavine pokazao se prema kršćanima osob- 
no sklon. Nakon nekog vremena promijenio je dr- 
žanje. Povod su bile česte bune Židova, a i to što 
je na kršćanstvo prelazio sve veći broj onih iz viših 
slojeva. Zato je godine 201. izdao zakon o zabrani 
prelaženja na židovstvo po obrezanju, a malo po- 
slije toga zabranio je i pristup kršćanskoj vjeri. 
Progonstvom se oborio osobito na katekumene, tj. 
pripravnike na krštenje i novokrštenike. Povjes- 
ničar Euzebije zabilježio je o tome dragocjene 
izvještaje s mnogo pojedinosti, osobito za područje 
Egipta, gdje je u Aleksandriji poginuo sv. Leonida 
s mnoštvom katekumena svoga slavnoga sina Ori- 
gena, koji ih je poučavao u vjeri u glasovitoj ka- 
tehetskoj školi. 


Krist je prorekao da će njegovi sljedbenici trp- 
jeti progonstvo, ali im je obećao i pobjedu. Svaka 
mučenička smrt, doista, jest i pobjeda, jer je ro- 
đendan za nebo, za vječno blaženstvo. Kršćanski 
mučenici vjerovali su Kristovim riječima i nadali 
se Njegovim obećanjima. Ta vjera i nada davale 
su im onu snagu kojoj su se divili i sami njihovi 
mučitelji. Njihov primjer udivljenja je vrijedan i 
za nas i zato nam ih Crkva i danas stavlja pred 
oči. 

LJ 

Svete mučenice Perpetua i Felicita s ostalim 
mučenicima daju nam divan primjer bratske i se- 
strinske ljubavi u Kristu, kojoj su ostale vjerne 
sve do smrti. Takvo je držanje u mladoj Crkvi prvih 
stoljeća bila općenita pojava. Prvi kršćani su ostva- 
rivali onu Isusovu: »Svi ste braća« (Mt 23, 8). Sam 
Isus nakon uskrsnuća s posebnim je naglaskom 
Svoje učenike nazvao braćom, jer je Magdaleni 
rekao: »Idi k braći mojoj!« (Iv 20, 17). Kršćani su 
stoga već od početka svoje zajednice počeli shva- 
Cati kao bratstva u jednom posve novom smislu, 
u kojima su jednakopravne bile i sestre. Oni su 
jedni druge priznavali za braću i sestre i kao takvi 
se među sobom i ljubili. To je za mentalitet tadaš- 
njega vremena bilo nešto nečuveno i neviđeno, pa 
su kršćani i po tom za društvo bili silna novost. A 
time su malo-pomalo pridonosili obnovi ljudskoga 
društva te stvaranju novih ljudskijih odnosa me- 
đu ljudima. 

O svetoj Perpetui i Feliciti postoji vrlo bogata 
ikonografija. Mozaici nadbiskupske kapele sv. An- 
drije u San Apolinare Nouvo u Raveni te kod nas 
u Poreču prikazuju nam najstarije slike tih slav- 
nih dviju afričkih mučenica. Potresna i uzbudljiva 
povijest njihova mučeništva, bogata pobožnošću i 
ljubavlju nadahnjivala je mnoge umjetnike, od 
majstora mozaika u Raveni i Poreču pa sve do na- 
šega stoljeća. Lik je svete Perpetue u ikonografiji 
jače istaknut, što je s. obzirom na okolnost da je 
rodila u zatvoru posve razumljivo. Obično je pri- 
kazuju s palmom i divljom kravom, kojoj je bila 
izložena u areni. 


47 


MOLITVA 


Bože, Tvojim se darom naša snaga u slabosti 
usavršuje. Takvu pobjednu jakost Ti si dao i bla- 
ženoj Perpetui i Feliciti. Neka nam one isprose 
trajnu milost pobjede! Po Kristu Gospodinu na- 
šem! Amen! 


SVETA TEREZIJA MARGARETA 
OD PRESV. SRCA ISUSOVA 


U povijesti pobožnosti Srcu Isusovu ima svoje 
zapaženo mjesto karmelićanka Terezija Margareta 
od Presv. Srca Isusova, u svijetu zvana Ana Ma- 
rija Redi. Ta je odabrana duša na ovom svijetu 
živjela samo 22 godine, a sva je bila upravljena 
prema Srcu Isusovu. U postupku za proglašenje 

. blaženom njezin je ispovjednik o njoj izjavio ovo: 
»Blaženica je promatrala Srce Isusovo kao središte 
ljubavi iz kojeg nas je Riječ ljubila od vijeka... 
Njezina se pobožnost tome Srcu sastojala u nepre- 
stanom uzvraćanju ljubavlju za tu ljubav. Željela 
je da bude zvana i za to je ponizno molila, od 
Srca Isusova', kako bi to Srce ljubila svom dušom.« 
Tim je riječima sažet sav njezin skroviti život, koji 
nije bio ništa izvanredno, osim izvanredne ljubavi 
prema Srcu Isusovu. Ona je bila kao neka »Mala 
Terezija« XVIII. stoljeća. 

Ana Marija rodila se 15. srpnja 1747. u Arezzu 
od plemenite obitelji Redi. Već od malena zadojena 
je dahom duboke neusiljene pobožnosti. Već u še- 
stoj godini postavlja pitanje: »Recite mi tko je taj 

Bog?« — Na to i mnoga druga pitanja odgovarale 
su joj njezine odgojiteljice benediktinke u samo- 
stanu sv. Apolonije u Firenzi. One su joj dale i pro- 
finjeni liturgijski odgoj. Život se djevojčice nepre- 
stano produbljivao u euharistijskoj, marijanskoj 
pobožnosti a nadasve u pobožnosti Srcu Isusovu. 
Kod toga ju je pomagao i odgajao i njezin nadasve 
pobožni otac Ignacije, koji je bio i otac njezine du- 
še. Vrativši se iz samostana u obitelj brzo je očito- 
vala želju da stupi u Karmel. Kako se radilo o pra- 
vom zvanju, a ne samo o nekom prolaznom raspo- 
loženju, ona ga je i ostvarila pa je 1. rujna 1764. 
stupila u samostan sv. Terezije u Firenzi, gdje je 
11. ožujka 1765. obukla karmelski škapular te svo- 
je ime promijenila u Terezija Margareta od Presv. 
Srca Isusova. 

Negdje nakon godine 1765. kad je stupila u sa- 
mostan, poklonio joj je otac, koji ju je silno ljubio, 
životopis Margarete Marije Alacoque, napisao ga 
biskup Languet na francuskom, a brzo preveden . 
na talijanski. Čitanje tog životopisa zapalilo je srce 
Terezije Margarete te i ona sva uroni u žarku po- 
božnost i ljubav prema Srcu Isusovu. O tome»svje- 
doče njezine duhovne bilješke. q 

U njima nalazimo izrečene ove žarke želje: »Da, 
moj Bože, Ti dobro znaš da nemam druge želje 
osim da budem žrtva Tvog Presvetog Srca, posve 
žrtvovana kao žrtva paljenica u ognju Tvoje svete 
ljubavi... Tvoje će Srce, o moj Bože, biti oltar. 
na kojem ću se posve žrtvovati, a Ti ćeš biti sve- 
ćenik koji će prinositi tu žrtvu u vatri Tvoje svete 
ljubavi. Budući da me Ti nadahnjuješ da postanem 
sveta, Tebi u svemu slična, onda, koliko samo bu- 
dem mogla, želim Te nasljedovati u onim kreposti- 

ma koje su se tako sviđale Tvome ljubljenom Srcu, 
a to su poniznost i poslušnost.« Život ove ponizne 
i jednostavne duše snažan je dokaz da u Boga mo- 
žemo više zaroniti ljubavlju nego razumom. Tako 
su prije mislili i mnogi veliki sveci. 

Terezija Margareta proživjela je u Karmelu 
niti punih 6 godina, ali te su godine bile ispunjene 
velikim milostima kontemplativnog života u ko- 
jem je sve dublje i dublje prodirala u smisao Iva- 
novih riječi: »Bog je ljubav« (I. Iv 4, 16). Zanimlji- 
vo je da je ulazeći u njihov smisao sve više shva- 
ćala kako iz ljubavi prema Bogu i, jer je Bog lju- 
bav, mora ljubiti i svoje bližnje. 

Kako je u samostanu vršila jedino službu bolni- 
čarke, nastojala je biti mala sluškinja ne samo svo- 
jih bolesnica već sviju sestara, uvijek spremna na 
svaku uslugu, ljubazna sa svima, obavljajući sa 
smiješkom na usnama i najteže poslove, skrivajući 
brižno umor i poteškoće. U školi Srca Isusova nau- 
čila je da i sama mora imati veliko srce, a to znači 
veliku ljubav prema svima. Živjela je malo, ali je 
ljubila mnogo i zato kad je 7. ožujka 1770. perito- 
nitis ili upala potrbušnice dokrajčila njezin zemalj- 
ski život, ona je pred svoga Gospodina stupila s 
mnoštvom zasluga. On je htio da njezin lik zasvi- 
jetli još mnogima i zato ju je stavio na svijećnjak 
»da svijetli svima u kući«, da ljudi »vide njezina 
djela ljubavi te slave Oca nebeskoga« (Mi 5, 15— 
16). Papa Pijo XI. proglasio ju je 9. lipnja 1929. 
blaženom, a 13. ožujka 1934. svetom. Umjetnica A. 
Piatolli naslikala je njezin lik, koji se danas čuva 
u generalnoj kući u Rimu. Taj lik svima govori da 
je od svih putova koji vode k Bogu najljepši put 
ljubavi, jer Bog sam je najveća ljubav. Sveta Te- 

rezija Margareta od Presv. Srca shvatila je i svojim 
životom ozbiljno prihvatila Isusove riječi: »Ako je 
tko žedan, neka dođe k meni; i neka pije tko vje- 
ruje u me. Kako veli Pismo: 'Iz njegove će nutrine 
poteći potoci žive vode“ To reče za Duha kojega 
su imali primiti oni koji vjeruju u njega« (Iv 7 
38—39). ' 

Njezin duhovni vođa o. Ildefonso od sv. Alozija 
Gonzage svjedoči o njoj: »Rekla mi je da je Božja 
ljubav kojom sam Bog sebe od vijeka ljubi Duh Sve- 
ti, a tko je u ljubavi taj je u Bogu i Bog u njemu 
pa tako na neki način živi samim Božjim životom.« 
Te spoznaje i duhovna iskustva hranile su u njoj 
i njezinu silnu pobožnost prema nestvorenoj Božjoj 
ljubavi, prema Duhu Svetom. Njemu se utjecala s 
pouzdanjem i sigurnošću moleći Ga da u njezinu 
srcu nikad ne bude dokon, već da ga što više raža- 
ri ljubavlju. I Duh Sveti je uslišio njezine molitve 
pa je u njoj rađao velike apostolske želje, koje su 
je tjerale na molitvu i žrtvu za dobro Crkve i duša 
I tako ona stroga kontemplativka postade ipak i 
velika misionarka vršeći tako na najbolji način 
svoj karmelićanski poziv, jer karmelićanke ne ži- 
ve, ne mole i ne žrtvuju se u Karmelu zbog sebe 
već zbog Krista, Crkve i duša. Njihov život iako 
sakriven u Bogu, oplođuje napore onih koji ride u 
izravnom apostolatu. A na sudnjem će danu njihov 
prilog izgradnji Božjeg kraljevstva zasjati isto ta- 
ko kao i najvećih misionara. 

8. ožujka 
SVETI IVAN OD BOGA, REDOVNIK 


Život ovoga sveca bijaše prava pustolovina. Ro- 
dio se 8. ožujka 1495. u Monte-mor o Novo, kod 
Evore u Portugalu. Već kao dječak od 8 godina po- 
bjegao je od kuće u susjednu Španjolsku, gdje o 
zaposlio kao pastir goveda kod nekoga posjednika 


imanja u Oropesi. Njegov lutalački duh nije se mo- , 


gao dugo zadržati na tom poslu, gdje mu uostalom 


i nije bilo loše. Pošao je u vojnike i jašeći na ko- * 


nju proputovao je Francusku i dopro čak do Ugar- 
ske. Zbog jedne svađe umalo da nije završio na 
vješalima. I tada ga je prošla volja za vojništvom. 
Neki nutarnji glas govorio mu je: »Idi kući!« 
Vratio se u svoje rodno selo, ali majke više nije 
našao. Ona je umrla od žalosti za njim, a otac je 
otišao k franjevcima u Lisabon, gdje je i on umro. 
Ivan nije htio ostati u rodnom selu, gdje ga je sve 
podsjećalo na roditelje, od kojih je još kao dijete 
naprosto pobjegao, i tako ih prije vremena otpravio 
u grob. Zato je htio ispaštati i iskupiti se djelima 
milosrđa prema bližnjemu. : 
Na blagdan sv. Sebastijana godine 1539. slušao 
je u Granadi potresnu propovijed sv. Ivana iz Avile, 
njemu se povjerio, a Providnost će ga voditi do os- 
nutka reda Milosrdne braće za dvorbu bolesnika. 
Povod je za to dao požar u jednoj bolnici u Gra- 
nadi. Dok je mnoštvo bespomoćno gledalo kako je 
na kocki život preko stotine bolesnika, Ivan je hra- 
bro jurnuo u plamen i dim te na vlastitim leđima 
iznosio one nepomične, i tako ih spasio od sigurne 

smrti u ognju. Tim, uistinu, herojskim činom postao 
je heroj dana te zadobio opće divljenje svih građa- 
na. Sada je uvidio da je došao njegov čas. Za bo- 
lesnike koji su ostali bez krova nad glavom, bez 
opskrbe, bez njege, valjalo se pobrinuti što prije. 
I tako je Ivan osnovao svoju prvu bolnicu s 42 kre- 
veta, koju će slijediti druge. Oko njega su se počeli 
skupljati oni koji su bili spremni dvoriti i njegovati 
bolesnike. Ivan se gotovo 12 godina neumorno 
žrtvovao za drage bolesnike, u kojima je gledao 
Krista koji pati, baš kao što to u naše vrijeme gle- 
da glasovita Majka Terezija u Indiji. 

Svoj život žrtve za dobro bolesnika završio je 
opet jednim herojskim činom. Godine 1550. u velja- 
či je hvatao drva koja su nosile bujice vođe sa sni- 
ježnih visina Sierra Nevade. Na taj način htio je 
priskrbiti nešto drva za svoje bolesnike. U te le- 
dene bujice nesretnim slučajem upao je jedan dje- 
čak. Ivan je skočio u valove da ga spasi. Nije ga 
uspio spasiti i sam se smrtno prehladio, obolio od 
groznice, koja ga je dovela do smrti. Bilo je to 8. 
ožujka, baš na njegov rođendan, godine 1550. kad 
se rodio za nebo. Svetac je umro klečeći pred ras- 
pelom. Njegovom smrću njegovo djelo nije propa- 
lo. Ono se razvilo uz izdašnu pomoć i potporu Pe- 
dra Guerrero, nadbiskupa iz Granade. Braća od bo- 
lesnika ili Milosrdna braća osnovala su i nekoliko 
drugih bolnica. Papa Pijo V. dao im je godine 1572. 
poseban habit, redovničko odijelo, te odredio da ži- 
ve prema pravilu sv. Augustina. Konačne konsti- 
tucije potvrđene su im godine 1686. Već 1648. red 
je brojio samo u Španjolskoj oko 80 bolnica, Kasni- 
je su došli i u Zagreb, gdje su dugo godina vodili 

bolnicu. Red djeluje i danas, ali zbog nestašice zva- 
nja dakako uz velike poteškoće. 

I sv. Ivan od Boga ubraja se među one kršćan- 
ske velikane koji su se odlikovali naročitom lju- 
bavlju prema bratu čovjeku, patniku. Krist nam 
je rekao da ćemo uvijek imati siromaha. Mi mo- 
žemo dodati: i bolesnika. I jednima i drugima mo- 
žemo činiti dobro. Pa ako smo u životu bili i greš- 
ni, djelima ljubavi prema bližnjemu možemo se na 
osobit način ipak posvetiti. 

Iako Ivan od Boga nije stvorio neku zasebnu du- 
hovnost, a niti je mnogo pisao — sačuvano je samo 
6 njegovih- prilično dugih pisama — ipak je imao 
svoj vrlo originalan način duhovnog života. Nje- 
gove su značajke: strogost i radost u isto vrijeme, 
kontemplacija i akcija u djelima milosrđa, ljubav 
i uronjenost u Boga, koja se okreće prema čovjeku 
patniku. Te značajke je svetac prenio na svoje uče- 
nike i ustanove. 

Papa Pijo XI. prigodom 400. obljetnice uteme- 
ljenja reda Milosrdne braće ovako je okarakterizi- 
rao sv. Ivana od Boga: »Oštrim okom svoje vjere 
prodro je do dna tajne koja se krije u bolesnima, 
slabima, ueviljenima. Tješeći ih danju i noću pri- 
sutnošću, riječima, lijekovima, bio je uvjeren da 
djela milosrdne ljubavi čini prema Spasiteljevim 
patničkim udovima.« a 

A papa Pijo XII. prigodom 400. godine svečeve 
smrti ovako je pisao o njemu: »Bio je najsjajniji 
primjer izvanredne pokore i prezira samoga sebe, 
promatranja božanskih stvari, krajnjeg siromaštva 
i savršene poslušnosti, bio je najčistije zrcalo lju- 
bavi za dobro duša i bolesnih tjelesa.« 

Veliko socijalno svečevo djelovanje za najpo- 
trebnije i najzapuštenije slojeve ljudi izviralo je iz 
njegova životnog načela: »Više vrijedi jedna duša 
nego sve blago ovoga svijetal« 

Spomenimo još i ovo! Nad svečevom rodnom 
kućom podignuta je crkva i bolnica. Soba u kojoj 
je umro u Granadi pretvorena je u kapelicu. Crkvu 
u Granadi, posvećenu njemu u čast, u kojoj se ču- 
vaju njegove relikvije, proglasio je godine 1916 
Benedikt XV. manjom bazilikom. 


MOLITVA 


Bože, Ti si svetom Ivanu dao duh milosrđa. Daj 
da imi vršimo djela ljubavi i pridružimo se Tvo- 
jim izabranicima u nebeskom kraljevstvu! Po Kri- 
stu Gospodinu našem! Amen! 


KARDINAL BENJAMIN DE ARRIBA 
Y CASTRO 


U dubokoj starosti 8. ožujka 1973. umro je špa- 
njolski kardinal Benjamin de Arriba y Castro. U 
jednom pismu sam je opisao povijest svoga sveće- 
ničkog zvanja. Ona je posve obična i novi je dokaz 
da se duhovna zvanja rađaju u pravim kršćanskim 
obiteljima. Kršćansko ozračje jedne obitelji naj- 
bolji je uvjet rađanja i razvijanja svećeničkog i 
redovničkog poziva. To ne mora biti uvijek, može 
biti i iznimaka, ali one samo potvrđuju pravilo. 

Kardinal tvrdi da je ušao u sjemenište zato što 
ga je pripremila za taj odlučan životni korak nje- 

gova dobra majka. Na razvoj zvanja utjecao je i 
ujak svećenik, koji je umro kao kakav svetac, i o 
kome mu je majka često put govorila s najvećim 
poštovanjem. Kardinalova majka bila je vrlo do- 
bro poučena u vjeri. Zato je imala i veliko razumi- 
jevanje za prave kršćanske vrednote, zato je znala 
cijeniti i svećeničko zvanje. 

Stup obitelji nije samo majka već i otac. Kar- 
dinal je imao sreću da mu je i otac bio duboko re- 
ligiozan. Kardinal ga naziva kršćaninom »staroga 
kova«, koji se u molitvi nije stidio baciti na kolje- 
na i pred Gospodinom moliti raširenih ruku. U ku- 
ći, koja je bila zemljoradnička, uvijek se poslije 
večere zajednički molilo, i to bi sam otac predmo- 
lio krunicu. Tu molitvu ne bi nikad ispuštali. Ta- 
kvo molitveno i posve kršćansko obiteljsko ozra- 
čje povoljno je utjecalo na duhovni odgoj djece, 
pa se jedna kćerka posvetila redovničkom pozivu, 
a jedan sin svećeničkom. 


Kardinal je studirao teologiju u Rimu te je 
ondje u dobi od 26 godina bio zaređen za svećenika, 
i to od kardinala Merry del Vala, državnog tajnika 
svetog Pija X. Vrativši se u domovinu, nakon plod- 
ne svećeničke djelatnosti postao je najprije biskup 
u Mondofedu, a zatim u Oviedu, dok nije 22. si- 
ječnja 1949. došao na čelo nadbiskupije Tarragone. 
Papa Pijo XII. imenovao ga je godine 1953. kardi- 
nalom. Njegovo je biskupsko geslo bilo: »Traham 
eos in vinculis caritatis« — Privući ću ih vezama 
ljubavi. Njime je htio istaknuti program svoga pa- 
stirskog života, koji je u tome da ljubavlju sve pri- 
vuče Kristu. A to je i najsavršenija i najbolja me- 
toda dušobrižništva i apostolata uopće. 

Naša ljubav prema bližnjemu zna mnogo puta 
biti stavljena i na kušnju, jer ima i dosadnih ljudi. 
Svladati takvu kušnju, ostati uvijek prema svima 
strpljiv i ljubazan, znak je prave kršćanske ljubavi 
koja ne može biti bez žrtve. 

9. ožujka 


SVETA FRANCISKA 
REDOVNICA RIMSKA, 


: s eena Rimska rodila se godine 1384 
= 2 ina poslije avignonskog sužanjstva 
mai g ojega je vječni grad mnogo stradao i 

Ustlo, a razdvajale su ga i Vječite borbe ieiialita 


Im j j 
. aa. je zvanje za redovnicu, ali se ipak mora- 
u za plemića Lorenza Ponziani, jer je tako 


rak djece, kojima je bila dobra i uzorna majka 
e .. njima već i rimskoj sirotinji. Kraj oo. 
ako e e vremena da se povuče u ćeliju 
coju redila u potkrovlju i j i 

litvi — razgovoru s m POJE E ovak o 


Poslije smrti svoga muža i dj idruži 
idi takozvanih Deda g E pa i 
nateni a . godine 1433. sama osnovala uz su- 
s E rimskih odličnih dama pPosvećujući 
eko, za siromahe i bolesnike. Umrla je go- 

+ Grad Rim štuje ju i danas kao svoju 

veliku zaštitnicu. Od godine 1925. uz sv. Kristofora 
i sv. Iliju zazivaju je kao zaštitnicu automobilista. 
Život svete Franciske Rimske satkan je od vi- 
đenja, objava i duhovnih zanosa. Resile su je naro- 
čito ove kreposti: poniznost, poslušnost, ljubav, 
strpljivost, duh vjere. Živo je osjećala prisutnost 
i zaštitu svoga svetoga Anđela čuvara. Provodila 
je strogo pokornički život. Jela je samo povrće, no- 
sila kostrijet, išla od kuće do kuće te prosila mi- 
lostinju za siromahe. Mnogo je molila, a osobito za 
grešnike. Njezine je duhovne borbe i viđenja opisao 
njezin ispovjednik, svećenik Giovanni Mattiotti, 
župnik bazilike Santa Maria in Trastevere. 


MOLITVA 


Bože, Ti si nam u svetoj Franciski dao rijedak 
primjer bračnog i samostanskog života. Daj da Ti 
služimo u svim životnim prilikama, da u Te gleda- 
mo i za Tobom idemo! Po Kristu Gospodinu našem! 


Amen! 


SVETI CEZARIJE IZ NAZIANZA 


Ako je obiteljsko ozračje za razvoj kršćanina a 
pogotovo sveca od neprocjenjive važnosti, onda 
nam to potvrđuje obitelj svetog Cezarija, koja je 
bila neobična svetačka obitelj, obdarena izuzetnim 
likovima i kršćanskim vrlinama. Cezarijev otac 
Grgur, majka Monna, brat Grgur, slavni teolog i 
crkveni otac, štuju se kao sveci. 

Cezarije se rodio godine 330. u Nazianzu. Odra- 
stavši pošao je iz svog rodnog grada u Aleksandri- 

ju da se ondje posveti proučavanju geometrije, 
zvjezdoznanstva i medicine. Medicina ga je naro- 
čito privlačila. Vrativši se u domovinu s velikim 
je uspjehom vršio liječničku službu. Glas je o nje- 
mu dopro i do carskoga dvora, pa ga car Konstan- 
cije pozva u Carigrad. Tamo je postao dvorski li- 
ječnik. U toj službi ga je potvrdio čak i car Julijan 
Apostata, mrzitelj kršćanstva, unatoč tomu što je 
Cezarije čvrsto pristajao uz kršćansku vjeru. 

Car Jovijan imenovao je Cezarija upraviteljem 
pokrajine Bitinije u Maloj Aziji, gdje je prigodom 
jednoga strašnog potresa gotovo čudesno umakao 
smrti. Taj ga je događaj tako uzbudio da je odlu- 
čio ostaviti javnu službu te se isključivo posvetiti 
spremanju za vječnost i spasenju svoje duše. Kako 
je još uvijek bio katekumen, dao se odmah krstiti 
te je provodio pokornički život sve do svoje pre- 
rane smrti godine 369. 

Vrlo je lijepa njegova oporuka. Sve svoje pri- 
lično bogatstvo ostavio je siromasima, i to je naj- 
ljepše što je mogao učiniti. Pogrebni govor svome 
bratu Cezariju izrekao je Grgur Nazijanski, slavni 
govornik. Evo nešto iz govora svetoga Grgura Na- 
zijanskoga, biskupa, u pohvalu brata Cezarija! 

»... Što je čovjek da ga se spominješ? Kakvo je 
ovo novo otajstvo oko mene? Malen sam i velik, 
ponizan i uzvišen, smrtan i besmrtan, zemaljski i 
nebeski. Treba da zajedno s Kristom budem uko- 
pan, da zajedno s Kristom uskrsnem, da zajedno s 
Kristom budem subaštinik, da postanem sin Božji, 
pače i sam Bog. 

To nam označuje ono veliko otajstvo. To nam 
svjedoči Bog koji radi nas uze čovještvo i posta- 
de siromašnim da podigne palo tijelo i vrati cijelost 

slici, obnovi čovjeka da svi postanemo jedno u Kri- 
stu, koji je savršeno nama postao sve u svima i sve 
što je On sam; da više ne budemo muško i žensko, 
barbar i Skit, sluga i slobodnjak — a to su oznake 
i razlike tjelesne — već da u sebi nosimo jedino 
obilježje Božje od koga smo i za koga smo stvoreni. 
Sam nas je Bog oblikovao i dao nam biljeg da se 
zapravo jedino po Njemu prepoznajemo. | 

O da zaista i budemo što se nadamo prema ve- 
likoj dobrohotnosti darežljivog Boga koji malo tra- 
ži, onima koji Ga iskrena srca ljube sada i u bu- 
dućem životu daje najveće stvari. Radi naše ljubavi 
prema Njemu i nade, sve snosimo i podnosimo; za 
sve zahvaljujući, preporučujući Njemu svoje duše i 
duše onih koji, kao na zajedničkom putu, prije do- 
đoše pripravniji u obitavalište. 

O Gospodaru i Stvoritelju svega, a posebno roda 
ljudskoga! O Bože ljudi, Oče i upravitelju! O suče 
života i smrti! O čuvaru i dobročinitelju naših du- 
ša! O Ti što sve činiš kako najbolje znaš prema 
Svojoj mudrosti i s visine upravljajući te u pravo 
vrijeme Riječju vješto mijenjaš, molimo Te sada 
za Cezarija, prvine našega rastanka. 

I nas u prikladno vrijeme primi; naš život u ti- 
jelu tako dugo usmjeruj, koliko to bude korisno. 
Isto tako primi nas koji smo iz straha prema Tebi 
pripravni ali ne uznemireni da Ti u posljednji dan 
ne okrenemo leđa i da ne bismo bez svoje volje bi- 
li odavle otkinuti i otrgnuti kao što su obično oni 
koji su privrženi svijetu i puti, već da spremno i 
veselo idemo u susret onom blaženom i dugovječ- 
nom životu koji je u Kristu Gospodinu Isusu na- 
šemu, kome neka je slava u vijeke vjekova! Amen!« 

SVETA KATARINA BOLONJSKA 


Naš ljudski način izražavanja u trajnoj je opas- 
nosti od otrcanih, kliširanih, ustaljenih fraza. Ta 
je opasnost naročito velika kod pisanja životopisa 
svetaca. Najveća je pak kad netko želi opisati sve 
svece koji se slave čitavog jednog mjeseca ili čak 
cijele godine. Istina je da je svaki svetac svoj, izvo- 
ran, ali također i to da svi sveci kao uostalom i svi 
ljudi imaju mnogo sličnosti. Neke se crte nepresta- 
no ponavljaju, samo su nijanse boja kod svakoga 
drukčije. Uočiti ih, originalno prikazati, nije uvijek 
laka stvar, stoga i životopisac svetaca, kao uosta- 
lom i svaki pisac sa svojim junacima uvijek ima 
muke. Čitatelj, kritičar, lako uoči nedostatke, kli- 
šeje, a ne zna kako ih je teško izbjeći. Prikazujući 
život sv. Katarine Bolonjske, koja je bila dijete 
svog vremena, XV. stoljeća, i tip talijanskog sveca, 
u opasnosti smo da upadnemo u ponavljanje, a 
to bismo po svaku cijenu htjeli izbjeći. Htjeli bi- 
smo je prikazati u njezinoj izvornosti, u onome što 
i za suvremenog čitatelja može biti zanimljivo, vri- 
jedno, pa čak i poučno. A što bi to bilo? 

Svakako ne njezino patricijsko podrijetlo, jer 
se 8. rujna 1413. rodila u Bologni kao kćerka Ben- 
venute Mammolini i Ivana Vigri, ferarskog patri- 
cija i pravnika u službi ferarskog vojvode od Este. 
Kao djevojčica od 9 godina došla je s ocem na 
ferarski dvor te ondje bila »mala dama« vojvot- 
kinje Margarete. To za nas danas nije zanimljivo, 
jer odiše posve drukčijim društvenim poretkom i 
nama stranim mentalitetom. 

. No za nas može biti zanimljivo da je ta buduća 
svetica bila izvanredna djevojčica po izvanredno 

elegantnom ponašanju, izvanrednom načinu izraža- 
vanja, po nekoj otmjenosti koja nije odbojna, jer 
je prirodna i jer odaje pravu skromnost. Kod nje 
nam i danas može imponirati bogatstvo duševnih 
darova, smisao za književnost i umjetnost, za lje- 
potu. Svaki čovjek koji želi da se njegova ljudskost 
što više razvije i usavrši, osjeća i potrebu za ljepo- 
tom i traži je gdje je može naći. Profinjen smisao 
za ljepotu čak je velika čovjekova naravna savrše- 
nost, pa prema tome i prednost. Katarina ga je 
imala u izobilju, pa koje onda čudo da je voljela 
pjesništvo, glazbu, slikarstvo i da je u tome znala 
i zdravo uživati. Kasnije će kao redovnica i kroz 
umjetnost izražavati svoje religiozne osjećaje. 


Povijest je svakog duhovnog zvanja pripovijest 
za sebe. Kažemo da je zvanje milost, i to stoji, no 
kako ona konkretno izgleda to je kod svakog čo- 
vjeka drukčije. Bog, djelitelj milosti, da nekoga do- 
vede u duhovni stalež, može se poslužiti najrazli- 
čitijim događajima i okolnostima. Kod Katarine 
Bolonjske poslužio se smrću njezina oca i drugom 
udajom njezine majke. Ta dva događaja utjecala 
su na nju tako snažno da je odlučila posve se po- 
svetiti Bogu, pa je radi toga godine 1427. napustila 
kneževski dvor te se povukla k Luciji Mascheroni, 
koja je tada vodila neku pobožnu redovničku usta- 
novu. Kod nje je ostala 5 godina. Bile su to godine 
teških nutarnjih kriza, napasti, suhoća, poteškoća 
svake vrste. Gospodin ju je na taj način htio pro- 
kušati i spremiti na ono što ju je čekalo. 


Godine 1431. Katarina je stupila u samostan 
Corpus Domini u Ferrari, osnovan početkom XV. 
stoljeća, a koji je nedugo prije prihvatio pravila 

klarisa. Tu je pred samim biskupom Ivanom Ta- 
velli položila redovničke zavjete. Taj je samostan 
u gradu bio na glasu, jer su u njemu boravile mno- 
ge plemkinje i to u potpunom siromaštvu i strogoj 
pokori. Mi koji danas živimo u jednom potrošačkom 
društvu donekle bi se mogli uživjeti u to, kad bi 
danas one najbogatije djevojke ostavljale svijet te 
stupale među redovnice da žive u krajnjem siro- 
maštvu. Svima njima je kao plemkinjama tadašnji 
društveni poredak mogao mnogo pružiti, ali one su 
se svega toga odrekle te prihvatile drugi način ži- 
vota. Dakako da je to bila svojevrsna senzacija, o 
kojoj se mnogo govorilo, i stoga je popularnost sa- 
mostana Corpus Domini posve razumljiva. 

Katarina, nekadašnja »dama« ferrarske vojvot- 
kinje vršila je sada u samostanu službu pekarice, 
vratarice, te obavljala i druge priproste poslove. 
Od gospodskoga, dokonoga života prebacila se na 
život rada, kojim su živjeli toliki mali radni ljudi. 
Položivši tako dobre temelje poniznosti postala je 
sposobna da preuzme i službu učiteljice novakinja. 
Ona je novakinjama bila, doista, učiteljica koja je 
znala poučavati i koja im je iz svoga vlastitog du- 
hovnog iskustva i nutarnjeg bogatstva imala što 
reći. 

Govorila im je da u raj vode dvoje »stepenice«. 
Prve se sastoje od kreposti, duha redovničke klau- 
zure, prihvaćanja Božje volje, šutnje, čednosti, 
uglađenosti, marljivosti, jednostavnosti, ljubavi 
prema Bogu i bližnjemu. Druge pak od poniženja, 
a ono se konkretno sastoji u tome da se o sebi ma- 
lo govori, da se ne podaje lako na smijeh, da se 
obdržavaju pravila bez ikakva mrmljanja, da se do 
sebe mnogo ne drži i da se sebe smatra beskoris- 

nim, da se drugima uvijek bude na raspolaganju, 
da se nikada ne čini vlastita volja. ' 


Tako jasna nauka budila je kod novakinja odu- 
ševljenje, tim više što je učiteljica sama sve to na- 
stojala svojski izvršavati. Ona sama nikad nije bi- 
la besposlena, već je dobro upotrebljavala svaki 
čas vremena predući, šivajući, slikajući, svirajući, 
pa čak i sastavljajući stihove. Izvanredna i nutar- 
nja i izvanjska aktivnost. Katarina je s naročitom 
ljubavlju birala niže poslove: pranje suđa, rub- 
lja... U njezinim očima zapravo ništa i nije bilo 
nisko, jer je znala da se velik dio takvih malih, 
priprostih poslova obavljao i u svetoj nazaretskoj 
obitelji i da su oni posvećeni radom najsvetijih 
osoba što su ikada na ovoj zemlji boravile. 


Dobar glas se na daleko širi: Pa tako i gradski 
oci u Bologni dočuše za izvanrednu djelatnost nji- 
hove sugrađanke u Ferrari. I tako dođe poslanstvo 
da se slična redovnička ustanova otvori i u Bolog- 
ni. Za tu je misiju bila određena Katarina, koja bi 
imenovana opaticom sa zadatkom da u Bologni 
osnuje novu ustanovu svoga reda. U srpnju godine 
1456. građanske i crkvene vlasti s najvećim su po- 
častima primile 18 klarisa s Katarinom na čelu. 
Katarinu je pratila i njezina majka, udovica po dru- 
gi put. Redovnice su se nastanile u novom samo- 
stanu sa starim imenom Corpus Domini. Kasnije uz 
samostan bi podignuta i crkva. 


Katarina je samo uz prekid od tri godine sve do 
smrti bila poglavarica te redovničke zajednice. 
Svojom snažnom ličnošću davala je pečat svemu. 
U samostanu je vladala potpuna siromaština, stro- 
ga klauzura, duh međusobne ljubavi i poniznosti. 

Nastojalo se živjeti što savršenije prema duhu 
Evanđelja. 


Katarina je umrla 9. ožujka 1463. Ljudi je od- 
mah poslije smrti počeše častiti kao sveticu. Crkvu 
u kojoj je sahranjena nazvaše »crkvom  svetice«. 
Klement XI. proglasio ju je 22. svibnja 1712. sve- 
tom. 


Katarina, vješta peru, ostavila je iza sebe neko- 
liko pisanih djela u prozi i u stihovima. Pisala je 
latinskim i talijanskim jezikom. Evo njezinih dje- 
la: »Potrebno oružje za duhovne bojeve«, izdano g. 
1478. poslije svetičine smrti. Djelo se veoma proši- 
rilo po Italiji i izvan nje. »Brevijar« — pisan latin- 
ski i talijanski. U njemu je zabilježila svoje osje- 
ćaje, misli, strelovite molitvice, a načinila je i ne- 
koliko minijatura Kristova i Bogorodičina lica. 
»Rosarium metricum de mysteriis Passionis Christi 
Domini et de vita Mariae virginis«. To je pjesma 
od 5610 heksametara, u kojoj u franjevačkom duhu 
izriče svoje osjećaje pobožnosti prema tajnama Isu- 
sove muke i životu Bogorodice. 


Prema duhovnoj nauci sv. Katarine Bolonjske 
nakon skrušene i valjane ispovijedi valja se oboru- 
žati sedmerostrukim duhovnim oružjem: marljivoš- 
ću, nepouzdavanjem u samoga sebe, pouzdanjem u 
Boga, sjećanjem na Kristovu muku, mišlju na vla- 
stitu smrt, mišlju na slavu u raju te napokon prou- 
čavanjem Svetoga pisma. U ovom posljednjem na- 
ročito je suvremena. Savršenost se, kako ona kaže, 
može postići duhom molitve, čestom pričešću i po- 
božnošću prema presvetoj Djevici. Eto, to je du- 
hovna nauka te neobične svetice. Mislimo da u njoj 
ima bar nešto i za naše vrijeme i za nas. 

SVETI DOMINIK SAVIO 


Jedan je od najmlađih svetaca Crkve Dominik 
Savio. Umro je ne navršivši ni punih 15 godina. On 
je naljepši cvijet Don Boscova odgoja. Rodio se 2. 
travnja 1842. u Rivi kod Chieria u Piemontu. Isti 
dan je po krštenju nanovo rođen iz vode i Duha 
Svetoga za Božje dijete. Krsna nevinost bit će glav- 
na značajka njegova života. Jer je bio čist, zato 
mu je i pogled uvijek bio tako bistar. Iz njegovih 
se očiju zrcalila nevinost. 

Osnovnu je školu polazio najprije u Castelnuo- 
vo, zatim u Mondoniu. Na sam Uskrs 8. travnja 
1849. primio je prvu pričest. Bio je to stvarno naj- 
ljepši dan njegova života, okupan uskrsnom radoš- 
ću. Mislimo da njegovo raspoloženje najbolje mo- 
žemo izreći ovim stihovima uskrsnoga himna: 


»Na gozbu Kralja Jaganjca 
U bijelom ruhu idimo ... 
U svojoj divnoj ljubavi 

On pit nam daje svetu Krv, 
Ta ljubav tijelo njegovo 
Ko svećenik prikazuje... 
Naš vazam odsad Isus je, 
Vazmeno naše Janje On, 

I čistim ljudskim dušama 
Neokaljani, čisti kruh... .« 


Na presretni dan svoje prve pričesti Dominik 
Savio zapisao je nekoliko uspomena i nutarnjih do- 
življaja, koje je kasnije brižno čuvao u jednom mo- 
litveniku i često ih čitao. 

Prvi Dominikov životopisac Don Bosco piše: »Te 
sam uspomene imao u rukama pa ih ovdje — u ži- 
votopisu — donosim u svoj njihovoj jednostavnosti: 
'Ovo su uspomene koje iznosim ja non Savio 
g. 1849. kad mi je bilo: 7 godina: 

1. Ispovijedat ću se vrlo često i primiti svetu 

pričest kad god mi to ispovjednik dopusti. 

2. Želim svetkovati blagdane. 

3. Moji će prijatelji biti Isus i Marija. 

4. Umrijeti, ali ne sagriješiti'.« 

Dominik Savio imao je blagu, prijaznu, umilja- 
tu i uvijek vedro raspoloženu narav. Zato je bio 
ugodan u društvu i razgovoru. Njegov učitelj iz 
osnovne škole svjedoči o njemu da je bio izvanre- 
dan đak, uvijek prvi u razredu. 

Kad je Dominikov župnik Don Cugliero došao 
u Torino k Don Boscu, ovako je predstavio svoga 
mladog župljanina: »Tu u vašoj kući možete imati 
jednakih mladića, ali teško nekoga koji bi ga nad- 
visio talentom i krepošću. Pokušajte s njim pa ćete 
u njemu naći svetog Alojzija!« 

Susret samoga Dominika Savia s Don Boscom 
zbio se kod rodne kuće svetog odgojitelja u Becchiu 
dne 2. listopada 1854. Nešto kasnije Dominik je 
ušao u oratorij Don Bosca Valdocco u Torinu. Don 
Bosco svjedoči kako je Dominik doživio proglaše- 
nje dogme o Bezgrešnom Začeću 8. prosinca 1854. 
»U predvečerje toga dana nakon svršenih obreda 
u crkvi Dominik je po savjetu ispovjednika pošao 
pred Gospin oltar, obnovio svoje odluke što ih je 
učinio na dan prve pričesti, a zatim rekao: 'Marijo, 
darujem ti svoje srce, učini da uvijek bude tvoje i 
Isusovo, vi uvijek budite moji prijatelji i dajte da 
prije umrem nego upadnem u nesreću samo jednog 

jedinog grijeha!" Uzevši tako Mariju kao potporu 
svoje pobožnosti njegovo je vladanje bilo tako po- 
budno i kreposno, da to nikad ne mogu zaboraviti.« 

Godine 1855. Dominik je slušao jednu Don Bos- 
covu propovijed o svetosti. Ona ga nije više pušta- 
la na miru. Bio je sav obuzet mišlju da mora. po- 
stati svetac i to što prije, jer neće imati mnogo vre- 
mena na raspolaganju. »I od tada, — kako piše 
Eugenio Valentini — pa sve do smrti bio je pri- 
mjeran u svemu. Isticao se izvanrednom pobožno- 
šću, koju je pratila duhovna radost, žar za spase- 
njem njegovih sudrugova te izvanredni karizmatički 
darovi.« Devet mjeseci pred smrt osnovao je dru- 
štvance Bezgrešne i sastavio mu pravila, koja odaju 
visoku duhovnost i neobičnu duhovnu zrelost u nje- 
žnoj dobi od samih 14 godina. 


Dominik Savio umro je 9. ožujka 1857. Prvi ži- 
votopis napisao mu je sam Don Bosco. Do godine 
1908., kad je pokrenut postupak za beatifikaciju, 
taj je životopis doživio deset izdanja. Koncem listo- 
pada 1914. Dominikovo je tijelo bilo preneseno u 
baziliku Marije pomoćnice u Torinu. Pijo XI. g. 
1933. proglasio ga je časnim Božjim slugom, a Pijo 
XII. najprije blaženim pa onda i svetim. Bilo je to 
12. lipnja marijanske godine 1954., kad se slavila 
100. obljetnica od proglašenja dogme Bezgrešnog 
Začeća. š 


Mladi Dominik Savio davno prije II. vatikan- 
skog sabora ostvario je opći poziv na svetost u Crk- 
vi. Taj nam poziv u naše dane sveti Sabor ovako 
naglašava: »Svi su vjernici, bilo kojeg staleža i 
stepena, pozvani na potpuni kršćanski život i na sa- 
vršenu ljubav. Po toj se svetosti i u zemaljskom - 

društvu promiče humaniji način života. Da postignu 
tu savršenost, neka vjernici upotrebljavaju sile pri- 
mljene po mjeri po kojoj ih je Krist darovao, da = 
slijedeći njegov primjer i postavši slični njegovoj 
slici, u svemu slušajući Očevu volju — svom se du- 
šom posvete slavi Božjoj i službi bližnjemu. Tako 
će svetost Božjega Naroda dati obilate plodove, ka- 
ko u povijesti Crkve tako izvrsno dokazuju životi 
tolikih svetaca« (»Svjetlo narod&«, broj 40). 

10. ožujka 
ČETRDESET MUČENIKA 


O četrdeset svetih vjernika mučenika u Sebasti, 
koji su kao vojnici služili u slavnoj XII. legiji, zva- 
noj »Legio fulminata Melitensis«, sačuvani su nam 
slavni govori, koje su na njihov blagdan držali ve- 
liki crkveni govrnici IV. stoljeća, među njima i sv. 
Bazilije Veliki. Ti govori, iako u pojedinostima ne- 
maju stopostotnu vrijednost, ipak su vjerodostojno 
svjedočanstvo za hrabrost svetih mučenika, koji su 
se radije posmrzavali u vodi negoli odrekli svoje 
vjere. Već sama činjenica da su o njima najpohval- 
nije govorili i pisali uz spomenutog sv. Bazilija, sv. 
Grgur Nisenski (dva govora), sv. Gaudencije iz Bres- 
cie (jedan govor), sv. Efrem Sirski (dva govora), sv. 
Grgur Turonski, Sozomen, znak je da je to muče- 
ništvo udivljenjem ispunilo mnoge. 


Iz pisanih povijesnih izvora može se prilično to- 
čno ustanoviti potresan događaj mučeničkog svjedo- 
čenja četrdesetorice mučenika. Za vrijeme progon- 
stva cara Licinija pohvatano je 40 kršćanskih voj- 
nika te stavljeno pred izbor: ili umrijeti ili se od- 
reći vjere. Svi odabraše prvo iako se radilo o vrlo 
okrutnoj smrti da umru u vodi koja se ledila. Dok 
su se nalazili još u zatvoru, napisali su oporuku, u 
kojoj traže da po smrti budu zajedno sahranjeni u 
Sareimu kod Zele, selo danas poistovječeno sa se- 
lom Kyrklar u Maloj Aziji, a koje znači upravo 
broj 40. Stoga su zamolili i vjernike da ne bi iz mo- 
tiva pobožnosti razvukli njihove relikvije. Odredili 
su također da najmlađi između njih, sluga Eunoik, 

ako bude pošteđen od smrti i zadobije slobodu, po- 
stane čuvarom njihova groba. Na koncu oporuke 
nakon kratkih opomena braći u vjeri, pozdrava ro- 
diteljima i prijateljima svi se potpisaše svojim ime- 
nima. 

Mučeništvo se zbilo 9. ožujka 820. u dvorištu 
gimnazija uz kupalište grada Sebaste u Maloj Ar- 
meniji, danas Siwas u Turskoj. Uz ledeno kupalište 
pripremljeno je i toplo, da primami po kojega koji 
će biti slab u mukama. Našao se jedan slabić pa je 
prešao u vruću vodu, ali je uslijed nagle promjene 
temperature odmah poginuo. Na njegovo je mjesto 
stupio među mučenike sam čuvar skinuvši odjeću i 
priznavši se kršćaninom. Kad svi izginuše, tijela 
im iznesoše van grada, spališe i pepeo pobacaše u 
rijeku. Progonitelji su se bojali i mrtvih, pa su že- 
ljeli uništiti svaki spomen na njih. Vjernici, željni 
svetačkih relikvija, uspjeli su ipak barem nešto spa- 
siti. Iako su ovi sveti mučenici mučeni 9. ožujka, 
od vremena pape Inocenta X. njihov se blagdan u 
zapadnoj Crkvi slavi na današnji dan. 

»Crkva je u tijek godine unijela spomene muče- 
nika i drugih svetaca koje je mnogovrsna Božja 
milost uzvisila do savršenstva, pa su već postigli 
vječno spasenje te u nebu pjevaju savršenu hvalu 
Bogu i nas zagovaraju. O rođendanima svetaca Cr- 
kva navješćuje vazmeno otajstvo u svecima koji 
su zajedno s Kristom trpjeli te su s Njime supro- 
slavljeni, a vjernicima predlaže njihove primjere, 
koji po Kristu sve privlače k Ocu, i njihovim za- 
slugama moli i postizava Božja dobročinstva« (Kon- 
stitucija o svetoj liturgiji, broj 104.) 

DOBRA KRALJICA JELENA 


Od blagdana Male Gospe 1975. pa do istoga 
blagdana 1976. hrvatski su katolici proslavili svoju 


. prvu Marijansku godinu. Povod je za to bilo 1000 


godina od gradnje prve Gospine crkve kod nas. Da- 
la ju je sagraditi dobra i pobožna hrvatska kraljica 
Jelena, koja je prema mišljenju nekih umrla 8. li- 
stopada 975. a pokopana u svojoj zadužbini u crkvi 
Gospe od Otoka u Solinu 10. ožujka 976. Ta je crk- 
va bila duga 23, a široka 10 metara. Njezine je za- 
trpane temelje otkrio godine 1898. naš neumorni ar- 
heolog, svećenik Don Frane Bulić. Među njima je 
pronašao i ostatke kraljičine kamene grobnice s 
izlomljenim natpisom, koji je kasnije u potpunosti 
odgonetnuo. Taj natpis glasi: 

»U ovom grobu počiva Jelena slavna, koja je 
bila žena kralja Mihajla i majka Stjepana kralja 
te upravljala kraljevstvom. 8. mjeseca listopada: 


“ preminu u miru. Ovdje bi pokopana godine utje- 


lovljenja Gospodnjega 976. cikla... epakte XVII... 
konkurente VI... I ona, koja je za života bila maj- 
ka kraljevstva, posta zaštitnicom siročadi i udovica. 
I ovdje pogledavši, čovječe, reci: Bože, smiluj joj 
se duši!« 

Koliko je to bio značajan događaj za cijeli hr- 
vatski narod, naime, otkriće Jelenina groba i nat- 
pisa, svjedoči neposredni očevidac velikog Don Fra- 
nina otkrića, budući svećenik i povjesničar Don Lo- 
vre Katić. On piše: 

»Na žarkom kolovoškom suncu kopali su radnici. 
A djeca, čuvši od don Frane da je tu pokopana ne- 
ka kraljica, željno su očekivala čudesa i upravo sme- 

tala radnicima zalazeći u rov. Među djecom bio sam 
ija. Te godine spremao sam se u prvi razred gim- 
nazije. Dne 28. kolovoza oko 11 sati nađena su prva 
slova slavnog natpisa kraljice Jelene. Vrlo dobro 
se sjećam kako je don Frane držao onaj ulomak 
kamena na kojem su se sačuvala prva tri slova i 
razdragan tumačio da je to ime hrvatske kraljice. 
Zvona su veselo zabrujala, 'slaveći' po našem dal- 
matinskom običaju i najavljujući da se nešto oso- 
bito dogodilo. Obaviještena o sretnom nalazu Aka- 
demija znanosti i umjetnosti u Zagrebu izvjesila je 
hrvatsku zastavu, jer je Bulićev uspjeh smatrala 
narodnim blagdanom... .« 


Dobrotu kraljice Jelene najbolje ocrtava natpis 
na njezinu grobu. Zato je njezin lik svakom Hrvatu 
katoliku naročito drag. On nas uči onim vrlinama 
koje su pristupačne svima, a koje su za kršćanina 
naročito značajne. To su one kojima se vrše tjeles- 
na i duhovna djela milosrđa. Jelena je bila kroz 30 
godina udovica. Vrijeme svoga udovištva provodila 
je čineći dobro onima koji su bili potrebni. 

Jelena je bila pobožna prema Mariji. O tome 
svjedoči njezina crkva. U školi najdivnije Majke 
naučila je da i sama bude dobra majka i to ne sa- 
mo svojoj rođenoj djeci već i čitavom hrvatskom 
kraljevstvu. Ta divna kraljica majka sagradivši 
prvu Gospinu crkvu kod nas tim je djelom zapalila 
plamen one marijanske pobožnosti, koji je tako sna- 
žno zahvatio hrvatsku narodnu dušu, da se nije 
ugasio sve do danas. 


Naš je pjesnik Matoš pjevao: »Dok je srca, bit 
će i Kroacije!« Mi bismo taj stih malo promijenili: 
»Dok je Marije, bit će i Hrvatske!« Mi smo je pri- 

mili s kršćanstvom, a Jelena nam je svojom crkvom 
Mariju dala u baštinu. Ta je baština živa i danas. 
O njoj svjedoče sve kasnije Gospine crkve, a po- 
gotovo naša marijanska svetišta: Marija Bistrica, 
Solin, Trsat, Sinj, Remete, Škrpjel,, Rama, Olovo, 
Kondžilo, Aljmaš, Voćin, Tekije itd. O njoj svje- 
doče naša neprekidna hodočašća i u domovini i u 
pečalbi. 

Neka to potvrdi i ova zgodica! Neka mlada Švi- 
carka 18. listopada 1975. našla se u vlaku u istom 
kupeu s našim ljudima. Oni je upitaše njemačkim 
jezikom kamo putuje, a ona im odgovori: »Idem u 
Einsiedeln, jer danas Hrvati imaju svoje hodoča- 
šće.« Nije znala da su njezini suputnici baš Hrvati. 
Nastavila je: »Volim taj narod i njegovu pobožnost, 
već četvrti put sudjelujem na njihovu hodočašću.« 
Kad joj naši ljudi otkriše da su Hrvati te da i oni 
idu na hodočašće u Einsiedeln, ona im zapjeva zvon- 
kim glasom i tečnim hrvatskim jezikom: »Rajska 
Djevo, kraljice Hrvata!« Sutradan su je vidjeli ka- 
ko pobožno pjeva s našim hodočasnicima. 

Dobra majko Jeleno, hvala ti što si na hrvatskom 
tlu sagradila prvo svetište Majke Marije! Našem 
je narodu, koji je u svojoj povijesti mnogo prepa- 
tio, više nego išta potrebna majka. Zato je on tako 
i duboko pobožan prema Mariji. Osjetio je u Njoj 
majku i svom Je dušom prigrlio. A lik dobre i po- 
božne kraljice Jelene za svakog Hrvata vjernika 
uvijek će imati veliko povijesno, vjersko, rodoljub- 
no i humano značenje. 

li. ožujka 
BLAŽENI DOMINIK CAM, MUČENIK 


Kršćanstvo je u Indokini zaliveno potocima mu- 
čeničke krvi bilo domaćih bilo stranih misionara. 
Jedan je od njih i blaženi Dominik Cam, koji se 
rodio u C4m-Chuongu, u pokrajini Bac-Ninh. Već 
kao dječak primljen je u »Božju kuću«. Tako su na- 
zivali misijsku postaju. Dominik je osjetio Božji 
poziv za svećeništvom te je sretno završio teološke 
nauke i bio zaređen za svećenika. Prigrlio je i pra- 
vilo III. reda sv. Dominika. Kao svećenik na udiv- 
ljenje sviju s velikom je revnošću obavljao pastir- 
sku službu. Bio je prava slika dobroga i zauzetog 
pastira. To se pokazalo naročito kad je buknulo pro- 
gonstvo protiv kršćana. 


Dominik se u početku progonstva najprije sa- 
krio, ali je brzo uvidio da mu u sigurnu skrovištu 
nije mjesto. Njega kao pastira trebaju duše. Zato 
je počeo obilaziti kršćane, dijeliti sakramente, di- 
zati u vjeri. Njegova se prisutnost i djelatnost brzo 
uočila pa ga je mandarin kao predstavnik mjesne 
vlasti dao zatvoriti u Ha-Langu. Odatle je odveden 
u Hung-yćn, glavni grad pokrajine. Dominik je 
pred sucima otvoreno priznao da je katolički sve- 
ćenik te izjavio da je spreman prije podnijeti bilo 
kakvu vrstu muka negoli pogaziti križ, što su kao 
znak otpada od vjere tražiti njegovi neprijatelji. 
Mučenik je čamio u zatvoru nekoliko mjeseci za- 
tvoren u neki kavez. I tu je nastavio svojim plodo- 
nosnim apostolatom, jer su mu dolazili brojni po- 
sjetnici. Napokon je bio osuđen na smrt te na da- 

našnji dan godine 1859. i pogubljen. Bila je to teška 
smrt. Krvnici su mu tri put pokušali odrubiti gla- 
vu. Kad to nisu uspjeli, naprosto su je pilom otpi- 
lili. Bog je svoga mučenika u groznim mukama 
okrijepio i on je izdržao. Crkva ga je 25. travnja 
1951. uvrstila u broj blaženika. Završimo prikaz o 
ovom blaženom mučeniku iz daleke Indokine s ne- 
koliko misli iz Dekreta II. vatikanskog sabora o 
misijskoj djelatnosti Crkve. 


»... Misija se Crkve ispunjava djelovanjem ko- 
jim ona postaje činjenično potpuno prisutna svim 
ljudima i narodima — pokoravajući se Kristovoj na- 
redbi i potaknuta milošću i ljubavlju Duha Sve- 
toga — da ih primjerom života i propovijedanjem, 
sakramentima i ostalim sredstvima milosti privede 
k vjeri, slobodi i Kristovu miru, da im se tako otvo- 
ri slobodan i siguran put do punog udioništva u 
Kristovu misteriju. 

Ova misija nastavlja i kroz tijek povijesti raz- 
vija misiju samoga Krista koji je poslan da navije- 
šta Evanđelje siromasima. Stoga Crkva treba da, 
poticana Duhom Kristovim, korača istim putem 
kojim je koračao sam Krist, naime putem siroma- 
štva, posluha, služenja i žrtvovanja samoga sebe 
sve do smrti, iz koje je po svome uskrsnuću izašao 
kao pobjednik. Tako su u nadi hodali svi apostoli 
koji su mnogim iskušenjima i mukama dopunjali 
ono što nedostaje Kristovim mukama, za Tijelo nje- 
govo koje je Crkva. Krv kršćana bijaše često tako- 
đer sjeme« (broj 5). 

HEINRICH HAHN 


»Jao meni ako ne propo- 
vijedam  Radosne Vijesti! 
Ako na vlastitu pobudu to 
činim, imam pravo na na- 
gradu« (I. Kor 9, 16—17). 


Nisu za misije najviše učinili uvijek samo oni 
koji su pošli na misijsku frontu da ondje izravno 
rade na evangelizaciji naroda, već i oni u pozadini, 
koji su budili misijsku svijest, za misionare orga- 
nizirali duhovnu i materijalnu pomoć, osnivali raz- 
na misijska društva. Jedan je takav kršćanski mi- 
sijski velikan bio i njemački liječnik Dr. Heinrich 
Hahn, koji se 29. kolovoza 1800. rodio u gradu 
Aachenu. Ondje u ulici Pontstrasse 2 pokazuju još 
i danas njegovu rodnu kuću. Jedan od njegovih 
životopisaca, i sam svjetovnjak i zauzeti kršćanin, 
Gisbert Kranz piše o njemu: »Heinrich Hahn je pri- 
je svega bio pravednik u biblijskom smislu, koji je 
učinio neizmjerno mnogo dobra te čija je uspomena 
još i danas gotovo stoljeće nakon smrti vrlo živa.« 

Heinrichov otac je bio mali trgovac i duboko 
pobožan čovjek. Njegova pobožnost snažno će utje- 


cati i na sina i biti presudna u njegovu životu. Njo- 


me će i on sav biti prožet. 

Školski put budućeg liječnika, socijalnog radni- 
ka, političara i apostola započeo je u rodnom gra- 
du, nastavio se u carskom liceju u Bonnu u smeđoj 
uniformi te pod vojničkom stegom, da se nakon pa- 
da Napoleonove vladavine dovrši na kraljevskom 
Atheneumu u Bruxellesu. A tada počinje njegova 
specijalizacija, usmjerena u životno zanimanje. U 
tu svrhu godine 1818. upisao se na Sveučilište u 
Gentu na Medicinski fakultet. Ne navršivši još ni 
22 godine života bio je promaknut u doktora me- 


78 


dicine, kirurgije i ginekologije. Da bi kao liječnik 
mogao služiti u svom rodnom gradu, koji je u me- 
đuvremenu potpao pod Prusiju, morao je poći naj- 
prije u Berlin, godinu dana biti vojni liječnik i po- 
novno položiti ispite iz medicine. On je to vrlo us- 
pješno i učinio, a zbog svog će medicinskog znanja 
među svojim kolegama liječnicima uvijek uživati 
velik ugled. Kraj sve svoje učenosti Dr. Heinrich 
Hahn bit će u prvom redu čovjek prakse. To mu je 
nametala njegova izvanredno razvijena osjetljivost 
za čovjeka patnika, osobito onoga iz maloga puka, 
kome je želio služiti. 

Od godine 1824. pa sve do pred smrt godine 1882. 
Dr. Hahn je djelovao kao liječnik opće prakse u 
carskom Aachenu. Kako je bio stručnjak za liječe- 
nje kupanjem, to su mu dolazili brojni pacijenti i iz 
inozemstva, a među njima je bilo i vrlo odličnih lič- 
nosti. No Dr. Hahn kao duboko uvjeren kršćanin 
nastojao je da bude na raspolaganju naročito si- 
rotinji. Nju je liječio badava, Bogu za ljubav. A 
kako je u ljubavi bio velikodušan, za siromahe mu 
ništa nije bilo ni previše ni preteško. Tako, kad je 
godine 1832. u Aachenu buknula kolera, dobri Dr. 
Hahn svake je noći tri do četiri puta obilazio siro- 
mašne bolesnike. Kroz 43 godine služio je kao liječ- 
nik jedne ubožnice, koja je znala brojiti 245 staraca 
i 270 djece. On je bio pravi otac te ustanove bri- 
nući se za sve. 

Svoje misli o zvanju liječnika iznio je u neobjav- 
ljenom spisu »Kršćanska ljubav«, u kojem piše: 
»Kršćanski liječnik pristupa bolesničkom krevetu 
prožet mišlju da je njegovo zvanje poziv kršćanske 
ljubavi. Motiv njegova rada nije interes za novcem 
niti za čašću, već dobro bolesnika. On ne poznaje 

nikakve razlike između bogata i siromašna, učena 
i neuka, dobra i zla. Kao što sunce prosipa tople i 
životvorne zrake na sve ljude bez razlike, tako pro- 
diru i njegove blage i spasonosne zrake jednako u 
kolibe siromaha i palače bogataša, čineći posvuda 


dobro, tješeći, bodreći, poučavajući, gdje god je to: 


moguće, pomažući. Kad se pak radi o bolesniku ka- 
toličke vjere, liječnik će sve učiniti da bolesnik ne 
umre bez sakramenata.« — Kako divna načela! 

Liječnik Hahn je bio i uzoran muž i otac obi- 
telji. U brak je ušao kad mu je bilo 28 godina. Sa 
svojom je ženom rodio i odgojio 10 djece, 9 kćeri 
i 1 sina. Svima im je bio roditelj kakvog su samo 
mogli poželjeti. Dao im je religiozni i ljudski od- 
goj na zamjernoj visini. Iz njega je uvijek zračila 
vedrina, dobro raspoloženje, spremnost na šalu i 
smijeh. A sve to je obiteljsko ognjište ispunjalo ne- 
običnom toplinom i prisnošću. Kad bi se nalazio na 
putovanjima, djeci bi pisao sad na njemačkom, sad 
na francuskom jeziku. Pisma su bila ispunjena ved- 
rim stihovima, ali i ozbiljnim razmišljanjima. 

Uz tako brojnu obitelj i još brojnije pacijente Dr. 
Hahn je našao vremena da se bavi i politikom. Či- 
nio je to isključivo iz socijalnih motiva, jer je na 
taj način htio pomoći proletarijatu, koji se naglim 
razvojem industrije sve više rađao, Kao političaru 
radnici su mu bili posebna briga. Zalagao se za 
njihova prava, za primjerenu plaću, uvjete rada, 
socijalno osiguranje, za slobodne škole u kojima će 
se besplanto školovati radnička djeca. On je znao 
što učini najmanjem čovjeku to će biti učinjeno 
samome Kristu. Zato se toliko zanimao za radosti 
i za jade radnika. Zato se i borio da manje trpe, da 
im bude lakše, da budu slobodniji i sretniji. 

Djelatnost Dr. Hahna, iako je bila svestrana, 
još se nije iserpla. On će učiniti još jedno veliko 
djelo i to za misije. Na njegovu inicijativu osnova- 
na je godine 1837. u Aachenu Bratovština sv. Fra- 
nje Ksaverskoga. To je bilo društvo koje je po pri- 
mjeru Društva za širenje vjere, osnovanog u Lyonu 
od Pauline Jaricot, htjelo pomagati rad misionara. 
Četiri desetljeća djelovao je u njemu Dr. Hahn kao 
tajnik i član. Njemu treba zahvaliti da se Bratovšti- 
na sv. Franje Ksavera pretvorila u Udruženje, koje 
se proširilo i izvan granica Njemačke. On sam je 
putovao u Miinchen, Beč, Prag i Poznanj, da to mi- 
sijsko djelo preporuči tamošnjim biskupima, a i da 
moli pomoć za misije. 

Povjesničari misija kažu da je Udruženje sv. 
Franje Ksavera imalo naročitu zaslugu u tome što 
je po Njemačkoj ujedinilo i bolje organiziralo raz- 
na misijska društva, a time su ona postala daleko 
aktivnija i plodnija. Duša svega toga rada bio je 
neumorni Dr. Hahn. Ipak nikad nije htio biti pred- 
sjednikom toga udruženja već samo tajnikom. Htio 
je ostati u pozadini i raditi, a drugima dati da djelo 
reprezentiraju. 

Katolički laik Heinrich Hahn bio je daleko jače 
nego mnogi svećenici prožet mišlju o važnosti mi- 
sijskog apostolata i o dužnosti da taj rad svatko 
pomaže. Iako na svojim putovanjima nije prekora- 
čio međe srednje Evrope, njegovo je srce bilo tako 
veliko da je obuhvatilo čitav svijet. »On koji u čita- 
vom svom životu nikad nije osobno vidio ni jednu 
jedinu misijsku postaju, srcem je bio vezan sa svi- 
ma. O tome svjedoči ne samo 40 godina njegova 
rada u Udruženju Ksaver, već i brojni spisi, što ih 
je napisao o zadacima i nadama misija te njegovo 

djelo u 5 svezaka Povijest misija, koje obuhvaća 
prvu povijest misija. U katoličkoj Njemačkoj XIX. 
stoljeća nitko nije uložio toliko truda, vremena i si- 
la za proširenje misijske misli kao ahenski liječnik 
Dr. Heinrich Hahn« — piše o njemu Gisbert Kranz. 

Nemoguće je izbrojiti sva dobra djela toga, ui- 
stinu neobičnoga i kod nas tako malo poznatoga 
čovjeka. On je bio aktivan u mnogim katoličkim 
ustanovama, neumorno je širio vjerski tisak. Bio je 
duboko uvjeren da dobre knjige mogu izvanredno 
pomoći duhovnoj i ćudorednoj izgradnji kršćan- 
skoga puka. Kad su ga njegovi prijatelji molili da 
se štedi, da si priušti odmora, odgovorio je: »Odma- 
ranje ostavljam za drugi svijet.« Bog je blagoslovio 
njegovo veliko apostolsko srce, jer se dvije njegove 
kćeri posvetiše redovničkom staležu u jednoj družbi 
Presv. Srca Isusova. Ne čudimo se tome blagoslovu, 


jer taj je odlični kršćanin sve svoje sposobnosti, - 


vrijeme, sile, posvetio Bogu, ali služeći ljudima i 
proširenju Kristova kraljevstva na zemlji. Za sebe 
nije ništa pridržao. On je putovao samo kad je tre- 
balo ići poslom. Iako je duhovno bio povezan s naj- 
većim kršćanskim svetištima, ipak nikad nije bio u 
Rimu, a kamoli u Jeruzalemu. Mogao si je sve to 
priuštiti, no on je živio samo za druge. 

Jedino što je našao vremena za sebe bilo je vri- 
jeme molitve. Odatle je crpio snagu za svoju neiz- 
recivu djelatnost. Njegov najmiliji predmet razma- 
tranja bila je 13. glava iz prve Pavlove poslanice 
Korinćanima. To je onaj glasoviti tekst o ljubavi, 
Pavlova himna ljubavi. Liječnik Dr. Heinrich Hahn 
svojim je životom i radom tu himnu pretvorio u naj- 
divniju stvarnost. Ona nas ispunja najvećim udiv- 
ljenjem. 

12. ožujka 
ČASNI DIONIZIJE, KARTUZIJANAC 


: Taj je ponizni i šutljivi redovnik po svojim broj- 
nim i učenim spisima postao vrlo rječit. Rodio se go- 
dine 1402. ili 1403. u Rijkelu, kod Saint-Tronda, u 
današnjoj Belgiji, u uglednoj obitelji Van Leeuwen. 
Humanističke je nauke svršio u obližnjim gradovi- 
ma Saint-Trond i Zwolle. Već je od rane mladosti 
osjetio snažan zov za samoćom i tišinom pa je za- 
molio najprije da ga prime u kartuziju Zelem, a po- 
tom Roermond. Kako je još bio premlad, jer nije 
navršio propisanih 20 godina, redovnički su ga po- 
glavari oba samostana odbili. Dionizije pođe tada 
u Kšln da se ondje još više usavrši u svetim i pro- 
fanim znanostima. Osjećao je i silnu glad za zna- 
njem. Želio je što više toga spoznati. Godine 1924. 
zadobio je na Sveučilištu u Kolnu naslov »magister 
artium«, to je kao neki doktorat iz filozofije. Nje- 
govo se upisano ime u spisima kčlnskog Sveučilišta 
čuva u sveučilišnom arhivu još i danas. Vrativši 
se u Nizozemsku u Roermond bio je primljen u kar- 
tuziju. U tom je samostanu za mladog, nadarenog 
kartuzijanca bilo odlično ozračje za lijep kon- 
templativan život. 

Glavni posao uz molitveni i ručni rad mladog, 
inteligentnog redovnika bilo je pisanje. A on je bio 


. vješt peru. Napisao je mnogo vrijednih stranica. Od 


godine 1434. do 1457. pisao je komentar Biblije. To 
je djelo od 14 svezaka, dok sva njegova djela iznose 
42 sveska. Čitava biblioteka! Njegov je rad cije- 
nio učeni kardinal Nikola Cusanus, pa ga je uzeo 
i za svoga savjetnika. Kasnije Dionizije bude ime- 

novan prokuratorom svoga reda. Vršeći tu službu 
punu odgovornosti dolazio je u dodir s mnogim 
crkvenim i svjetovnim dostojanstvenicima. Bio je 
zadužen da osnuje novu kartuziju u Hertogen-Bo- 
schu, što je izveo uz vrlo mnogo poteškoća. Kroz 
dvije godine morao je kao poglavar i voditi taj sa- 
mostan. Više nije mogao izdržati pa je zamolio da 
ga vrate u njegov omiljeli Roermond. Lišen tako 
svih odgovornosti i dužnosti posljednje je dane ži- 
vota provodio u strogoj šutnji, molitvi i kontem- 
placiji. Umro je na današnji dan godine 1471. nakon 
teške i duge bolesti. Kartuzijanski red se njime po- 
nosi kao jednim od svojih najboljih sinova. U svo- 
jim velikim i bogatim bibliotekama s ponosom po- 
kazuju zbirku njegovih djela, a i brojne njegove 
slike rese dvorane za kapitul mnogih kartuzijan- 
skih samostana. 


Pisao je biblijska, filozofska, asketska i mistič- 
na djela. Sačuvana su i četiri sveska njegovih govo- 
ra. Njegova djela svjedoče o njegovu velikom po- 
znavanju grčkih, latinskih i arapskih filozofa. Vr- 
lo je cijenio svete Oce te velike skolastičke učite- 
lje, a nadasve asketsku i mističnu teologiju. On nije 
bio originalan mislilac, već je marno pabirčio po 
tuđim djelima, a sakupljenu je nauku nastojao sta- 
viti u službu djelovanja. I na taj je način na svoje 
i kasnija vremena izvršio velik utjecaj. 


U duhovnoj je nauci bio vrlo oštrouman i oso- 
ban, dakle i originalan. Njegovo gotovo enciklope- 
dijski svestrano poznavanje tolikih pisaca i nji- 
hovih djela, njegovo iskustvo u dodiru s dušama i 
njegovo vlastito iskustvo u želji za što višim stup- 
njem duhovnog života dali su mu zasluženi na- 

slov »doctor exstaticus« — zanosni naučitelj. I doi- 
sta neka njegova djela odišu silnim zanosom koji je 
vlastit velikim misticima. 

U knjizi »Život Dionizija, kartuzijanca« — ru- 
kopis se čuva u biblioteci u Trieru — životopisac 
ga naziva »sjajnim zbog njegove velike svetosti i 
uzvišenim zbog kontemplacije«. Zato su ga odmah 
nakon smrti počeli štovati kao sveca. Godine 1554. 
Roermond je zadesio požar, a uslijedili su i neredi 
zbog nedaća reformacije. U tim se nepogodama za- 
meo čak i trag Dionizijevu grobu. Godine 1609. bis- 
kup iz Roermonda našao je ipak njegove relikvije 
pa je tako pokrenut postupak za beatifikaciju. Taj 
je biskup rano umro pa nije vidio plodove svoga na- 
stojanja. Velika enciklopedija svetaca Dionizija 
spominje samo kao časnog Božjeg slugu, dok ga ne- 
ki martirologiji slave kao blaženika. 


BLAŽENI JERONIM GHIRARDUCCI 


»Blago mirotvorcima jer će 
a Load sinovi Božjil« (Mt 
, 


»U ovim našim godinama, gdje ljude pritištu 
preteške nevolje i tjeskobe zbog ratova koji još bje- 
sne ili nam prijete, čitava je ljudska obitelj došla do 
odsudnog časa u razvoju svoje zrelosti. Dok se malo- 
-pomalo prikuplja te posvuda postaje svjesnija svog 
jedinstva, čovječanska obitelj ne može ostvariti svoj 
zadatak, to jest izgraditi čovječniji svijet za sve 
ljude na čitavoj zemlji, ako se svi unutarnjom ob- 
novom ne obrate k istini mira. Zato poruka Evan- 
đelja, u skladu s višim težnjama i idealima čovje- 

čanstva, u naše vrijem blista novim sjajem kad 
proglašuje blaženima stvaraoce mira, 'jer će se zva- 
ti sinovima Božjim'. 

Stoga Koncil, pošto je osvijetlio pravi i uzvišeni 
pojam mira i osudio nečovječnost rata, želi kršća- 
nima upraviti žarki poziv da uz pomoć Krista, tvor- 
ca mira, surađuju sa svim ljudima da se među nji- 
ma učvrsti mir u pravdi i ljubavi, i da se pripremi 
što je za mir potrebno« (Uredba o Crkvi u suvre- 
menom svijetu, broj 77). 

Nakon navedene nauke II. vatikanskog sabora 
o mirotvorstvu bit će nam razumljivije zašto se že- 
limo upoznati s likom blaženog Jeronima Ghirar- 
duecia iz Recanatija u Italiji. Njegova je karizma 
bilo mirotvorstvo. Zato je njegov primjer i danas 
suvremen i snažan poticaj za nastojanje oko pra- 
vednog mira među ljudima. 


Blaženi je Jeronim pripadao redu augustinaca, 
a živio je u samostanu u Recanatiju, gdje je 12. 
ožujka 1335. umro na glasu svetosti. Iz jedne samo- 
stanske kronike doznajemo da se godine 1386. vrlo 
svečano slavio njegov blagdan uz veliko sudjelova- 
nje Božjeg naroda. Gradski statuti Recanatija iz g. 
1405. spominju da su gradski oci vrlo svečano sla- 
vili svog blaženika. Zašto je to bilo? 

Usmena predaja pripovijeda da je blaženik smi- 
rio kavgu, kakvih je tada bilo vrlo mnogo, između 
gradova Fermija i Ascolija. U svojoj posredničkoj 
mirovnoj misiji čudesno je na svome plaštu preplo- 
vio preko nabujale rijeke Chienti. To je djelo ostalo 
živo u svijesti kršćanskoga puka pa ga je i nakon 
smrti slavio. Uslijed razmirica između gradova bi- 
lo je mnogo nedaća, mnogi su bili zavijeni u crni- 

nu, i zato je narod pamtio svakoga onoga koji se 
borio za mir.. 


Blaženi je Augustin pokopan u crkvi sv. Augu- 
stina u Recanatiju, a njegov je grob postao slavan 
i po brojnim posjetnicima, a i po uslišanjima. Bla- 
ženikov je lik postao trajan simbol sloge i mira me- 
đu ljudima. Njegovo mirotvorno nastojanje djeluje 
i nakon smrti, jer se mnogi po njegovu zagovoru 
okaniše mržnje i oprostiše svojim dušmanima. Sva- 
ke godine na njegov blagdan u Recanatiju se iza- 
bire 7 muževa i 7 žena, koji će se baviti apostola- 
tom mirenja zavađenih. Doista, lijep i kršćanski 
apostolat! 


* Zbog svega toga štovanja i utjecaja blaženog Je- 
ronima papa Pijo VII. dekretom od godine 1804. 
dopustio je biskupiji Recanati i augustinskom redu 
vlastitu misu i časoslov njemu u čast. Godine 1652. 
blaženikovo je tijelo preneseno pod glavni oltar 
crkve sv. Augustina, postavljeno u novu urnu, gdje 
se i danas mnogo štuje. 


BLAŽENI JOSIP TCHANG-TA-PONG, 
MUČENIK 


Iako se kršćanstvo u nekim zemljama nalazi u 
manjini, tu je ipak prisutno. Misionari iz stranih 
zemalja i domaći obraćenici širili su posvuda vje- 
ru, a mnogi je zališe i krvlju. To vrijedi i za najve- 
ću zemlju svijeta, za Kinu. Ondje se kršćanstvo teš- 
ko probijalo, ali je ipak činjenica da Crkva postoji 
iu Kini, i to već više stoljeća, i da je imala odlič- 

nih članova. Upoznajmo jednoga kineskoga sina, 
koji je slava kineske Crkve! To je blaženi Josip 
Tchang-Ta-Pong. 

Josip se rodio godine 1754. u Tutsungu, u pokra- 
jini Kweicho, od poganskih roditelja. Iz želje za 
što savršenijim duhovnim životom i iz gladi za ži- 
vim Bogom prešao je iz budizma u taoizam, dok se 
napokon nije upoznao s kršćanstvom, prihvatio ga i 
u njemu se smirio. I on je jedan od onih za koje 
vrijedi Tertulijanova tvrdnja da je ljudska duša 
po naravi kršćanska, a to znači da kršćanstvo daje 
odgovor na ona najvažnija pitanja koja zanimaju, 
a koji put i muče svakog ozbiljnog čovjeka. To su 
pitanja o smislu života, o smrti, o prekogrobnom 
životu. 

Josip nije odmah prihvatio kršćanstvo, već ga 


je najprije dobro proučio. I to je posve opravdano, 


jer prihvaćanje vjere i služba Bogu moraju biti u 
skladu s ljudskim razumom. Josip je marno čitao 
kršćanske spise, o pročitanom razmišljao te o pro- 
blemima vjere razgovarao kako s kršćanima tako i 
s misionarom. Jedan je od njegovih osobnih proble- 
ma bio dvoženstvo, ali on ga je hrabro riješio. Upo- 
znao je razloge zašto je kršćanstvo za jednoženstvo 
i prihvatio ih. Prije krštenja morao je svladati i 
protivljenje svojih roditelja, a to je također sretno 
nadvladao, 


Roditelji su mu bili vrlo bogati i kako se morao 
udaljiti od svoje braće, baštinio je ipak jednu kuću, 
koju je stavio na raspolaganje misionarima i pri- 
pravnicima na krštenje. On je svoje prihvaćanje 
kršćanske vjere popratio i dobrim djelima, želio je 
pripomoći njezinu što boljem širenju. Tako je po- 

stao vatreni apostol, a Gospodin je nagradio nje- 
gov neumoran rad, jer mu je prihvatila kršćanstvo 
i žena i sin Antun. 

Josip se mnogo brinuo i za siromahe, osobito ako 
su bili bolesni. I to je bila jedna vrlo lijepa crta 
njegova značaja, koji je skroz-naskroz postajao pot- 
puno kršćanski. Otvorio je i vodio i jednu školu u 
glavnom gradu pokrajine Kweiyangu. U njoj je 
mnogo učinio za pouku i odgoj mladeži. Taj lijepi 
i svestrani apostolski rad bio je ugrožen progon- 
stvom, koje buknu godine 1811. Josip tada pobježe 
u Szechwam. Njegov biskup, monsignor Dufresse, 
želio je da se vrati u Kweiyang. Josip ga je poslu- 
šao, makar da je to bilo vrlo opasno. On je bio ju- 
nak koji je za svoju vjeru spreman staviti na kocku 
sve bez pridržaja. 

Progonitelji su najprije uhvatili Josipova sina 
Antuna, koji nije hito odati sklonište svoga oca. Ra- 
dije je pošao u progonstvo gdje je i umro. Bio je 
doštojan sin svoga oca, junak kao i on. Blaženog je 
Josipa izdao progoniteljima jedan njegov rođak i 
oni ga predvedoše na sud. Obećavali su mu časti, 
novac i sve moguće, samo ako se odrekne vjere. 
Ali, hrabri je priznavalac vjere bio čvrst i nepod- 
mitljiv. Kad nisu pomogla obećanja, progonitelji se 
utekoše prijetnjama. No i to je bilo uzalud. Muče- 
nik je za svoje uvjerenje bio spreman na svaku žrt- 
vu, uključivši i žrtvu života. 

Kad je išao na stratište, plakao je. Neki ga je 
kršćanin bodrio da bude hrabar, a mučenik mu je 
odvratio da plače ne zbog nedostatka hrabrosti, već 
zbog sreće što za svoju vjeru ide u smrt. Bio je 
duboko svjestan da je mučenička smrt najveća mi- 
lost njegova života i to ga je ganulo do suza. Obje- 

sili su ga na vješala u obliku križa i konopima za- 


davili, pa je tako poginuo na križu kao i njegov , 


Božanski učitelj i uzor Isus Krist. Posve se Njemu 
suobličio u životu i smrti, pa je postao dionikom i 
Njegova uskrsnuća. 

Dan mučeničke smrti blaženoga Josipa bio je 12. 
ožujka 1815. Blaženim ga je proglasio 2. svibnja 
1909. papa Pijo X. Njegov divni lik svijetla je točka 
kineske Crkve. On je svojom izvanrednom apo- 
stolskom revnošću i postojanošću u vjeri primjer 
i nadahnuće za sve kršćane u Kini, ali i za svakoga 
koji se upozna s njegovim životom i slavnim zavr- 
šetkom. Njegovo svjedočenje glasna je propovijed i 
danas. 

13. ožujka 


SVETI NICEFOR, CARIGRADSKI 
PATRIJARH 


Život sv. Nicefora opisao nam je njegov su- 
vremenik, poznati Ignacije Slatkopojac, đakon i sa- 
kristan crkve sv. Sofije u Carigradu, a kasnije me- 
tropolit u Niceji. Nicefor se rodio u Carigradu za 
vrijeme vladavine kipoborca cara Konstantina V. 
Kopronima, koji carevaše od godine 740. do 775. 
Kako je umro kao sedamdesetogodišnjak nakon 13 
ili 14 godina progonstva, koje započe u ožujku g. 
815., to kao godinu njegova rođenja možemo uzeti 
758. ili 759. Niceforovi roditelji bijahu odličnici u 
gradu, a uz to vrlo pobožni. Imali su više djece. 
Njegov otac Teodor bio je carski tajnik, no u vri- 
jeme kipoborstva ostao je vjeran štovanju svetih 
slika. Zbog toga je bio uhvaćen, išiban te prognan 
u tvrđavu Pimolissa u Pontu. Pozvan natrag u Ca- 
rigrad bio je uzalud napastovan da pristane uz ki- 
poborce. Zato je opet mučen te prognan u Niceju, 
u Bitiniji. Ondje nakon 6 ili 7 godina progonstva 
umre oko godine 767., vjeran svojim načelima. 

Niceforova majka Eudoksija dijelila je sudbinu 
svoga muža, a koliko je mogla, brinula se za djecu, 
njihov odgoj i izobrazbu. Kasnije je prigrlila mo- 
nastički život, a umrla je nakon uzdignuća svoga 


sina na patrijaršijsku čast. I tako je budući carigrad- 


ski patrijarh i borac za vjerske svetinje već od ro- 
ditelja baštinio čvrsta načela i sjajan primjer vjer- 
nosti i dosljednosti. 

Nakon Konstantina, a za vladavine njegova na- 
sljednika cara Leona TV. (775—780) Nicefor je iza- 

bran za carskog tajnika. Kao šefa svoga ureda 
imao je Tarazija, koji će mu biti prethodnik na pa- 
trijaršijskoj stolici. U svojstvu carskoga tajnika, a 
ne navršivši još ni 30 godina, Nicefor je sudjelo- 
vao na II. nicejskom saboru, koji je odobrio štova- 
nje svetih slika. Poslije toga je napisao pjesmu pro- 
tiv kipoborstva. 


Zabrinut za spasenje duše te privučen pusti- 
njačkim mirom i željom za razmatranjem Nicefor 
je napustio dvorski život te se povukao u samoću 
s onu stranu Bospora. Tamo je osnovao samostan 
sv. Teodora. Uz strogi asketski život vrijeme je 
provodio u daljnjem nastojanju oko duhovne i kla- 
sične izobrazbe. 

Da bi ga spremio za patrijaršijsku stolicu, car 
Nicefor 1., vjerojatno na Tarazijevu preporuku, 
pozvao ga je u Carigrad te mu povjerio upravu nad 
najvećom ubožnicom. U toj su službi i prije njega bili 
i drugi carigradski patrijarsi. Nakon smrti patrijar- 
ha Tarazija 18. veljače 806. u toj visokoj i odgovor- 
noj službi naslijedio ga je Nicefor. To je bila ca- 
reva volja, a njegov se izabranik opirao izboru svim 
silama, no uzalud. I tako je 12. travnja 806. na sam 
uskrsni blagdan u Svetoj Sofiji posvećen za biskupa. 
Posvetu su obavili Nikola iz Cezareje Kapadocijske 
i Toma iz Soluna. Niceforov je patrijarhat bio vrlo 
buran. Razni sukobi s biskupima, monasima i s 
dvorom učinili su teškima njegove dane. Dospio je 
i u progonstvo. Uzrok je tome bila njegova obrana 
štovanja svetih slika. I oko njega su se u progon- 
stvu okupljali svi branitelji svetih slika. 


Razbolivši se na smrt sveti je Nicefor nakon 14 
godina izgnanstva umro. Bilo je to u samostanu sv. 

Teodora. Posljednje su mu riječi bile: »Blagoslov- 


“ljen Bog koji nas nije dao za plijen njihovim zubi- 


ma, već nas je spasio raskidavši mreže!« U samo- 
stanu sv. Teodora je i sahranjen. Njegov životopi- 
sac Ignacije uspoređuje ga sa svecima Starog i No- 
vog zavjeta, a sveti i učeni Teodor Studita, iako je 
bio u sukobu s njime, uzdiže ga kao »veliko sunce 
pravovjerja« i »Kristova priznavaoca«. 

Godine 843. došlo je do konačnog trijumfa što- 
vatelja svetih slika. To je bila kanonizacija svih 
onih koji su zbog njih trpjeli, pa tako i Nicefora. 
Godine 847. svečano su prenesene njegove relikvi- 
je u Carigrad. Najprije su bile izložene u crkvi Sve- 
te Sofije, a zatim na današnji dan, na obljetnicu 
njegova progonstva, svečano sahranjene u crkvi 
Svetih apostola. U latinskoj Crkvi njegov se blag- 
dan slavi 13. ožujka. 

Uz sv. Teofana Konfesora sv. Nicefor je glavni 
bizantski povjesničar VII. i VIII. stoljeća, a uz sv. 
Teodora Studita najveći je polemičar u razdoblju 
ikonoklazma ili borbe oko svetih slika. U svojim 
djelima, osobito u izagnanstvu, u skladu s istočnom 
predajom Nicefor brani rimski primat te opravda- 
nost štovanja svetih slika. Iz svih njegovih pisa- 
nih djela očituje se biskup, pastir, odgovoran i za- 
brinut za dobro povjerenog si stada, kome želi sa- 
čuvati čistu i pravu vjeru. Stoga je opravdano što 
o njemu netko zapisa da je bio »duhovna palma i 
plodna maslina, zasađen u domu Gospodnjem«. 

Kako je sv. Nicefor bio u žarištu borbe oko sve- 
tih slika, bit će dobro da navedemo što nam o tome 
u naše dane kaže II. vatikanski sabor: »Neka se i 
dalje zadrži praksa izlaganja svetih slika u crkva- 
ma, da ih vjernici časte; ali neka to bude u umje- 

renom broju i prikladnim redom, kako ne bi kod 
kršćanskog puka izazvale čuđenje ili popuštale ma- 
nje ispravnoj pobožnosti« (Uredba o bogoslužju, 
broj 125). 


SVETA EUFRAZIJA, PUSTINJAKINJA 


Eufrazija je bila senatorska kći, a u rodbinskim 
vezama s carem Teodozijem. Još u nježnoj dobi 
izgubila je oca Antigona, čovjeka plemenita srca, 
uzorne čistoće i velike ljubavi prema siromasima i 
potrebnima. Majka Eufrazija po muževoj smrti 
preporučila je kćerku Eufraziju carevoj brizi, a on 
ju je kao petogodišnju djevojčicu odredio za bu- 


duću ženu nekom mladiću iz senatorskoga roda. 


Carica je pak preporučila mladoj majci da se po- 
novno uda za kojega odličnika. Taj se caričin sa- 
vjet nije svidio caru, čak ga je i vrlo ražalostio. 
Majka Eufrazija kao vrlo pametna žena nije htjela 
postati uzrokom neslaganja carskoga para pa se s 
kćerkom uklonila iz prijestolnice te pošla u Egipat, 
gdje je imala velike posjede; ujedno je željela 
obići razne velike samostane, crkve i svetišta sve- 
tih mučenika. 


U jednom od ženskih samostana u Donjoj Te- 
baidi, gdje je preko 100 djevica provodilo život u 
vrlo strogoj pokori i žarkoj molitvi, djevojčica je 
Eufrazija dobila u ruke jednu Kristovu sliku, po- 
božno je poljubila i Kristu Gospodinu posvetila 
svoj život. Mala je tu posvetu posve ozbiljno shva- 
tila pa je kraj svega protivljenja majke a i samo- 
stanske glavarice htjela zastalno ostati u samosta- 

nu i ondje provoditi život kao i redovnice. Redov- 
nice popustiše njezinoj volji, prihvatiše je u svoju 
zajednicu, a ona ubrzo svojom jednostavnošću, po- 
korom i molitvom osvoji srca sviju i ispuni ih udiv- 
ljenjem. 

Majka je Eufrazija u Egiptu brzo umrla ostaviv- 
ši kćerci veliko bogatstvo. Ona ipak i dalje ostade 
u samostanu, a mladom senatoru, kome su je bez 
njezine privole htjeli dati za ženu, poruči da kao 
zaručnica pripada Kristu i da Mu želi ostati vjer- 
na. Svoje veliko bogatstvo velikodušno podijeli 
crkvama, siromasima, a dio dade za oslobađanje 
robova i podmirenje dugova nekih dužnika. Radila 
je, dakle, posve prema Kristovu savjetu, koji savje- 
tuje onima što žele postati savršenima da prodadu 
sve što imaju i podijele siromasima. 

Kako je Eufrazija rasla, rasle su i njezine po- 
kore i vrline, osobito bezuvjetna poslušnost prema 
poglavarici, đakonisi Teoduli. Bog ju je zbog te 
velikodušnosti nadario darom čudesa, pa je ozdra- 
vila mnoge bolesnike i opsjednute od đavla. Istro- 
šena postom, molitvom i fizičkim radom umrla je 
u dobi od 30 godina, oplakana od svih svojih suse- 
stara. 

Rukopis životopisa ove svetice čuva se u Nacio- 
nalnoj biblioteci u Firenzi. Stručnjaci ga smatraju 
pravim biserom stare hagiografije te jednim od 
najljepših dokumenata bizantske literature iz svr- 
šetka V. i početka VI. stoljeća. Vrijednost mu je u 
jednostavnosti i što je daleko od svake romantike i 
preuveličavanja činjenica, a što je tada bila silno 
raširena pojava. Giovanni Lucchesi u »Biblioteci 
svetaca« piše: »Iz tog dokumenta Eufrazija proizi- 
lazi kao svetica koja je najbliža pojmu svetosti ka- 

kav ima moderan čovjek.« Zato nam je ona, iako 
vremenski daleka, duhovno vrlo bliza. 

Dok promatramo život te drage, jednostavne, a 
tako velikodušne svetice, kojoj je Bog bio sve, 
upravimo Gospodinu ovu molitvu: 


»Gospodine, daj nam oči da vidimo i srce da 
ljubimo! 

Ako Te molimo za oči, onda te žarko prosimo, 
daj nam Svoje oči, da gledamo svijet, ljude i nji- 
hovu povijest i svoju povijest onako kako Ti to 
gledaš! : 

Daj da prema Tvojim mislima pronalazimo dan 
za danom, sat za satom! Daj da sve više postajemo 
ono za što si nas stvorio! 


Daj nam Svoj pogled, stavi nas na Svoju stra- . 


nu, učini nas poučljivima prema Svojoj riječi, da 
se čitav naš život prosvijetli i preobrazi!« 


U toj molitvi, koju je u naše dane sastavio kar- 
dinal Leon-Josip Suenens, gledamo sadržano sve 
ono što je u svom životu vođena Božjim svjetlom 
ostvarila sveta Eufrazija. Na ostvarenje toga poziva 
Bog sve kršćane. Svima je u krstu dao milost koja 
treba da se neprestano razvija dok ne dospije do 
punine u Kristu. 

14. ožujka 
SVETA MATILDA 


Matilda se rodila 100 godina nakon pokrštenja 
njezinih pređa. Bilo je to oko godine 895. u Engeru 
u Saskoj. Roditelji su je kao dijete predali jednoj 
ženskoj redovničkoj ustanovi na odgoj. Ondje je 
njezina baka bila čak opatica. Nije čudo da je ona 
svoju unuku nastojala što brižnije odgajati. Živo- 
topisci hvale Matildu kao vrlo sposobnu ženu, koja 
je bila vješta mnogim umijećima, a naučila je od- 
lično i latinski jezik. Ističu i njezinu tjelesnu lje- 
potu i ljupkost. Glas je o njoj prohujao čitavim 
krajem, pa jednog dana vojvodski sin Henrik dođe 
da vidi i upozna tu mladu damu. Ona mu se vrlo 
svidjela pa je od bake opatice zaprosi za ženu te 
sa sobom odvede u Wallhausen, u svoj dvor. 

Matilda je imala zvanje za brak i obitelj. Za- 
voljela je svoga muža, rodila mu petero djece, a uz 
njega je postala ne samo vojvotkinja, već i kralji- 
ca i majka čitave saske zemlje. U braku je s mu- 
žem živjela vrlo uzorno i skladno. Kad bi kralj bio 
na vojni, ona je upravljala zemljom, a imala je 
prema svakomu vrlo podatljivu ruku. Skupa s mu- 
žem sagradila je brojne crkve i utemeljila nove sa- 
mostane. 

Kako je Matilda jako voljela svoga muža, nje- 
gova smrt silno ju je ražalostila. Utjehu je tražila 
u vjeri, a jednoga je svećenika zadužila da stalno 
služi svete mise za njezina pokojnika. Matilda je 
imala troje muške djece. Najmlađi sin Bruno po- 
svetio se duhovnom staležu. Henrik, drugi po ro- 
đenju, bio je majci naročito drag. Blage i vedre 

naravi bijaše prava slika svoga oca i zato bi ga 
Matilda najradije vidjela kao nasljednika na prije- 
stolju. No otac je na samrti odredio da ga naslijedi 
najstariji sin Oton, koji je stvarno i bio najsposob- 
niji. Matilda je poštivala kraljevu volju a Otona 
izabraše za kralja i zemaljski knezovi. Kasnije, on, 
Oton I. Veliki, postade i rimski car. 

Matilda je bila dobra savjetnica svoga sina vla- 


dara, a još bolja majka siromaha, hodočasnika, ko-- 


jima je iskazivala gostoprimstvo. Sinovi su smatra- 
li da je ona i previše darežljiva, što ju je zabolje- 
lo, ali je sve strpljivo podnosila. Kasnije i oni uvi- 
dješe da su bili nepravedni prema majci pa je za- 
moliše za oproštenje, i ona im od srca oprosti. 

Matildu je zadesila još jedna teška bol. Godine 
955. umro joj je najdraži sin Henrik. Otada je ot- 
klonila od sebe sav kraljevski sjaj te živjela posve 
povučenim udovičkim životom. Bila je ipak uvijek 
spremna da služi kad zatreba i svome sinu kralju i 
kraljevstvu. Tako joj je kralj nakon sjajne pobjede 
nad Madžarima na Leškom polju kod Augsburga 
povjerio da organizira vjersku i crkvenu proslavu 
te pobjede, što je ona i učinila. Kad je Oton godi- 
ne 962. pošao u Rim po carsku krunu, povjerio je 
majci svoga sina šestogodišnjeg prestolonasljednika 
Otona, i ona je uz Brunu, nadbiskupa Kčlna, i Wil- 
helma od Mainza u carevoj odsutnosti preuzela svu 
odgovornost za carstvo. 

Godine 967. Matilda je osjetila da joj se bliži 
kraj. Dala se prenijeti u svoju zadužbinu Quedlin- 
burg, gdje je umro i bio pokopan i njezin muž, koji 
je ondje čekao. Njezin unuk Wilhelm, nadbiskup 
Mainza, podijelio joj je posljednje sakramente. Na 
putu kući sam je nenadano umro 12 dana prije svo- 

je bake. Ona je preminula 14. ožujka 968. Službeno 
nije proglašena svetom, ali je Nijemci štuju i ljube 
kao svoju prvu svetu kraljicu. 


Monika Kornstedt piše o njoj: »Matilda je bila 
uzorna žena, a kao vladarica isticala se nadprosječ- 
nom inteligencijom, izvanrednom brigom za siro- 
mahe i postojanom molitvom.« 


Povijesna knjiga »Rerum gestarum Saxonica- 
rum libri tres«, sastavljena odmah nakon kraljiči- 
ne smrti, naziva je u više navrata »SVETOM« i 
»neobične svetosti« ženom. Godine 975. sastavljen 
je prvi njezin životopis, koji je veliča kao idealnu 
kršćansku vladaricu. Svetičin se blagdan slavi na 
današnji dan u biskupijama: Paderborn, Fulda i 
Minchen. U bečkoj katedrali nalazi se jedan nje- 
zin kip, koji potječe iz XV. stoljeća. Mnoge je sli- 
ke prikazuju u njezinoj karitativnoj djelatnosti. 


BLAŽENI JAKOV IZ VITERBA 


Blaženik se rodio oko godine 1255. u Viterbu, a 
pouzdanih vijesti o njegovim mladenačkim godina- 
ma ne posjedujemo. Znamo samo to da je godine 
1272. prihvatio redovnički život među pustinjacima 
sv. Augustina. Bilo je to u samostanu Presv. Troj- 
stva u njegovu rodnom gradu. Godine 1275. poslali 
su ga na studij teologije u Pariz, gdje mu je bio 
profesorom glasoviti Egidije Rimski. Vrativši se 
godine 1281. u domovinu vršio je razne službe u 
upravi rimske provincije svoga reda, a čini se da 
je jedno vrijeme kao profesor i predavao. 

Kasnije se opet vratio u Pariz na daljnje do- 
školovanje. Na prijedlog svoga slavnog profesora 
Egidija Rimskoga, koji ga je vrlo cijenio, izabran 
je za generalnog poglavara svoga reda. 

Vrativši se opet u Italiju godine 1300. predavao 
je na visokom učilištu u Napulju sve dok ga 3. ruj- 
na 1302. Bonifacije VIII. nije postavio za nadbi- 
skupa u Beneventu, a nekoliko mjeseci kasnije u 
Napulju. Novi je nadbiskup svojom revnošću brzo 
osvojio srca sviju. Kralj Karlo II. Anžuvinac veli- 
kodušno mu je pomagao pri gradnji nove kate- 
drale. 


Prvi avignonski papa Klement V., povjerio mu 
je godine 1306. postupak za proglašenje svetim pa- 
pe Celestina V., koji je iz pustinje došao na papin- 
sko prijestolje, a zatim se odrekao te visoke časti. 
Nadbiskup je to vrlo ozbiljno shvatio pa je marno 
prikupljao svjedočanstva, a sam je obišao mjesta 
života svetoga pustinjaka. U tome radu negdje go- 
dine 1308. zatekla ga je smrt. Uspomena na nj brzo 
se pretvorila u štovanje kao sveca. Crkva je prizna- 
la njegovo štovanje kao blaženika tek 14. lipnja 
1911. Blagdan mu se slavi danas. 


Jakova iz Viterba smatraju jednim od većih 
teologa iz razdoblja skolastike. Dobio je naslov 
»doctor speculativus«. U teologiji je ispočetka bio 
protivnik sistema sv. Tome Akvinca, ali je kasnije 
promijenio stav. Ipak za razliku od sljedbenika 
svetog Tome on teologiju smatra afektivnom zna- 
nošću, koja se više temelji na volji i srcu nego na 
razumu. On daje prednost volji nad razumom. Na- 
pisao je brojna teološka djela, ali ona ostadoše 
neobjelodanjena sve do danas. 

Od njegovih djela spomenimo barem ova: »O 
kršćanskoj vladavini«, »Suma o razlici među gri- 
jesima«, »Govori o raznim stvarima«, »Konkordan- 
cije Davidovih psalama«, »O ispovijedi«, »O biskup- 
skoj službi«. Jedino je njegovo objelodanjeno djelo 
»O kršćanskoj vladavini«, što ga je napisao godine 
1302. a povodom spora između pape Bonifacija 
VIII. i francuskog kralja Filipa IV. Lijepog. Djelo 
se smatra prvom sistematskom raspravom o Crkvi. 
Objelodanjeno je, i to dva put, tek u našem stolje- 
ću. Dijelove ostalih njegovih rasprava objavljivali 
su ponajbolji stručnjaci za srednji vijek našega 
stoljeća, kao što su Martin Grabmann, H. X. 
Arquilličre, J. Benes, X. D. Ambrasi, N. Moccia. 

Iako je razdoblje takozvane visoke skolastike 
imalo vrlo svijetlih zvijezda, među njih se mirne 
duše može uvrstiti i blaženi Jakov iz Viterba. 

15. ožujka 
SVETI KLEMENT MARIJA HOFBAUER 


Pišući životopis sv. Klementa Hofbauera ne boji- 
mo se opasnosti da ćemo pretjerati. On je stvarno 
bio velik čovjek, vrlo revan svećenik, prvi njema- 
čki redemptorist, prijatelj umjetnika romantizma, 
apostol Varšave i Beča, a nadasve čovjek Crkve, 
koji je u doba racionalizma i prosvjetiteljstva kao 
rijetko tko znao sačuvati osjećanje s Crkvom. To 
nije bilo lako u doba jozefinizma kad je država 
išla za reformom Crkve, ali ne radi nje, već radi 
svojih interesa, da je što više njima podredi. Tada 
je bio nanovo organiziran studij teologije, reorgani- 


zirane župe i biskupije, poboljšana doduše vanjska * 


uprava, ali su teologija i dušobrižništvo bili odviše 
prožeti racionalizmom. Ideja o rastavi Crkve i dr- 
žave, koja odgovara idealu »slobodna Crkva u slo- 
bodnoj državi« bila je jozefinizmu posve strana. 
Taj je politički sistem težio baš za suprotnim, za što 
tješnjom spregom Crkve s državom, za nekom dr- 
žavnom crkvom, koja nije ništa drugo već nanovo 
oživjeli cezaropapizam. U takvom sistemu živio je 
i djelovao sv. Klement Hofbauer, ali kao svećenik 
izvanredno istančana osjećanja s Crkvom. Njegov 
osobni prijatelj Johann Pilat, brat privatnog taj- 
nika tada svemožnog austrijskog ministra Metter- 
nicha, svjedoči o njemu: »On je nastojao duboko 
u naša srca utisnuti najveću ljubav i poštovanje 
prema Crkvi, Kristovu namjesniku i svakom crk- 
venom autoritetu. To je poštovanje bilo tada posve 
srušeno. Već samim druženjem s Hofbauerom po- 
stajao si posve rimokatolik, jer on je sav bio sa 

svetom Katoličkom Crkvom i sam gajio najdublje 
poštovanje prema Svetom Ocu.« Upoznajmo toga 
velikoga čovjeka Crkve, od njega možemo mnogo 
naučiti, on nam može biti uzor kako se ljubi maj- 
ka Crkva. 

U mjestancu Tasvicu, kod Znojma u južnoj Mo- 
ravskoj na blagdan sv. Stjepana, prvomučenika, u 
potpunoj božićnoj radosti rodio se naš junak go- 
dine 1751. Isti dan je kršten, a dobio je ime Ivan 
Evanđelist. Kasnije će to ime promijeniti u Kle- 
ment, a iz privatne pobožnosti prema Majci Božjoj 
dodat će mu još i Marija. Otac mu je bio Čeh s 
prezimenom Dvoržak, a mati Njemica, On će svoje 
slavensko prezime Dvoržak promijeniti u Hofba- 
uer. Mješavina slavenske i germanske krvi učinit 
će ga izvanrednim ljudskim likom. »Njegovo snaž- 
no tijelo s punim, okruglim licem bilo je u suprot- 
nosti sa sitnim očima, blagim glasom i finim, živah- 
nim rukama. U njegovoj je nutrini pored žilave 
energije živjelo srce s tako silnom osjetljivošću da 
ga je duševna potresenost danima prikivala uz bo- 
lesnički krevet. Ta mješavina slavenske i njemačke 
krvi, seljačko-seoska atmosfera, u kojoj je proveo 
20 godina života, a nadasve utjecaj njegove pobož- 
ne majke — otac je rano umro — oblikovali su sku- 
pa s Božjom milošću onog neumornog radnika i ne- 
mirnog planera, onog dobrog, društvenog čovjeka, 
koji sa svojom priprostom vjerom nije išao u okvi- 
re prosvjetiteljstva, ali koji je baš zbog svega to- 
ga duše privlačio. Njegova nenamještenost, njego- 
vo zdravo a katkada nespretno biće i njegov neu- 
ništivi humor krčili su mu put posvuda« (O. Weiss), 
Klement Hofbauer nije ipak bio rođeni svetac, već 
se za svetost morao boriti sve do posljednjeg tre- 

nutka svoga života. Kraj sve svoje dobroćudnosti 
znao je i planuti. O toj svojoj slabosti jednoć je du- 
hovito rekao: »Da, to je, na žalost, moja pogreška, 
ali zahvaljujem Bogu što je imam. Kad je ne bih 
imao, bio bih u napasti da iz poštovanja prema sa- 
mome sebi poljubim svoju ruku.« 


Klement je od malena gajio potajnu želju za 
svećeništvom. Bila je doista potajna, jer se zbog 
siromaštva u obitelji nije usudio s njom na javu. 
Tko bi mu priskrbio novac za školovanje? Zato je 
dečko morao poći drugim putem: na zanat. U obliž- 
njem gradiću Znojmu izučio je pekarski zanat. Sa- 
čuvan je dokumenat koji nosi nadnevak 31. ožuj- 
ka 1767., a svjedoči o izučenom pekarskom zanatu. 
'Tek kad mu je bila 21 godina, mogao je ipak za- 
početi studij. Bilo je to u samostanu premonstra- 
tenza Klosterbruck u Znojmu. Ondje je bio sluga 
samostanskog opata i đak gimnazije kroz 5 godina 
(1772—"77). Svršivši sretno gimnaziju put mu je 
prema sveučilištu zbog nedostatka novca bio ipak 
zatvoren, a on je još uvijek tako žarko želio po- 
stati misnik. No, valjalo se pomiriti sa stvarnošću 
te napustiti misao o daljnjem školovanju. Zato se 
povukao kao pustinjak u Mihlfraun sve do jeseni 
godine 1779., a poslije toga je od godine 1780. do 
84. u Beču pohađao Katehetsku školu svete Ane. 
I tada je našao odlične dobrotvorke u bogatim se- 
strama von Maul, koje su ga pomogle i omogućile 
mu upis i polaženje predavanja na Sveučilištu. U 
tom je razdoblju svake godine hodočastio u Rim te 
se više puta zadržao u Quintiliolu kod Tivolia, tamo 
gdje se danas nalazi kapucinski samostan. Sve do 
starosti je sačuvao čeznutljivu uspomenu na to 

mjesto samoće, gdje se nesmetano mogao preda- 
vati razmišljanju i molitvi. 

U Beču ga nisu oduševljavali jozefinistički pro- 
fesori teologije, koji su pred slušatelje iznosili ko- 
jekakve nauke. Zato je tražio priliku da pođe u 
Rim, ondje stupi u koji svećenički red i tako napo- 
kon dođe do oltara. Došavši s prijateljem Tadejom 
Hiblom u Rim primljen je u družbu redemptori- 
sta. Još je bio živ njezin osnivač slavni sv. Alfonz 
Liguori. Klement je obukao redemptoristički habit 
24. listopada 1784. te poslije vječnih zavjeta 19. 
ožujka 1785. bio napokon zaređen za svećenika i 
tako je došao do cilja svojih dugogodišnjih želja i 
nastojanja. Nekoliko je mjeseci proveo u kući nau- 
ka Frosinone, a zatim je poslan s onu stranu Alpa 
s velikom ovlastima, da ondje osniva kuće i usta- 
nove svoje družbe. 

Godine 1787. Klement je osnovao u Varšavi 
prvu kuću svoga reda izvan Italije. A zatim su usli- 
jedile druge kuće po Poljskoj, južnoj Njemačkoj, 
Švicarskoj i Rumunjskoj. Svetac je svima njima 
upravljao kao generalni vikar, u stvari zamjenik 
vrhovnog poglavara redemptorista. U glavnom gra- 
du Poljske u Varšavi Klement je živio i plodonosno 
djelovao od 1787. do 1808. godine. Središte je toga 
djelovanja bila crkva sv. Benona. U njoj je broj 
pričesti od 2.000 na godinu porastao na 100.000, a 
već samo to očit je barometar izvanrednog pasto- 
ralnog rada. U tom radu Klementa Hofbauera re- 
silo je nepokolebivo pouzdanje u Boga, neobičan re- 
ligiozni zanos i žar, velika otvorenost prema ljudi- 


oma i njihovim potrebama te aktivnost koja nije 


poznavala ni umora ni zastoja. Svetac se za duše 
trošio bez mjere i milosrđa. 

Hofbauer je u Varšavi osnovao školu za siro- 
mašne đake, u kojoj se moglo školovati do 350 dje- 
čaka i mladića. Za nadarenije je ustanovljena la- 
tinska škola, a doskora bit će otvorena i škola za 
djevojčice. Neumorni Klement Hofbauer za uzdrža- 
vanje tih ustanova nije se stidio ni prosjačiti. Jed- 
nom je kod skupljanja milostinje doživio da mu je 
netko pljunuo u lice. On je ostao miran rekao: »To 
je bilo za mene, a sada mi dajte još nešto i za moju 
siromašnu djecu!« I gle, onaj koji ga je čas prije 
tako bezočno povrijedio, posramljen otvori nov- 
čarku i udijeli mu bogatu milostinju. Na svojim 
pohodima kroz grad svetac je nailazio na siročad 
bez roditelja, prepuštenu na milost i nemilost. On 
bi ih skupljao, svojim rukama oprao i za njih se 
dalje pobrinuo. ' j 


U crkvi sv. Benona započeo je novim tipom du- 
šobrižništva, takozvanim »neprestanim misijama«. 
Svake nedjelje i blagdana bogoslužje bi započinja- 
lo već u 5 sati ujutro. I kod svih bi se misa izrekla 
ozbiljna i potresna misijska propovijed. Propovije- 
dalo se na misama i u radne dane. Plodovi nisu izo- 
stali. Brojni laici udružili su se u bratovštinu, a 
svrha joj je bila borba protiv poroka i nećudored- 
nosti. 


Taj tako veliki rad je Klement u lipnju 1808. na 
nalog cara Napoleona morao prekinuti. Njegov je 
samostan brojio tada 40 redovnika. 25. svibnja 
1808. car je pisao maršalu Davoustu: »Čini se da ti 
redovnici pripadaju onoj kategoriji koju sam istje- 
rao iz Francuske i Italije. Ja ne samo da sam zapo- 
vjedio ukinuće te kongregacije, već sam dao nalog 
da se svaki njezin član pošalje natrag u svoj rodni 

kraj i da se zatvore njihove kuće.« I doista 17. lip- 
nja 1808. varšavski su redemptoristi bili pozatva- 
rani u vojni zatvor u Kiistrinu, u Brandenburgu, a 
zatim nkoliko sedmica kasnije vraćeni svaki u svoj 
rodni kraj. Kad čujemo za takve i slične nemile do- 
gađaje u kojima silnici vrše samovolju, pitamo se 
zašto ih Bog dopušta? — Na to mučno pitanje ne 
možemo odgovoriti, no vjerujemo da i takva pripu- 
štenja od Boga idu u plan Njegove Providnosti te 
imaju svoje opravdanje. Čini se da je u ovom slu- 
čaju Božja Providnost trebala Klementa Hofbauera 
u Beču, gdje će nakon Napoleonova pada biti sre- 
dište evropske politike. 

Klement se s klerikom Martinom Stark iz Bade- 
na povukao u Beč i ondje nastanio, i to će biti po- 
sljednja postaja njegova rada, po trajanju ne tako 
duga, ali po važnosti možda najveća. Njegova snaž- 
na ličnost brzo posta u tom gradu ishodište velike 
vjerske obnove života. Brižno nadgledan od svje- 
tovnih vlasti vršio je najprije dušobrižničku službu 
u talijanskoj crkvi, zvanoj »Minoritenkirche«, dok 
ga godine 1813. nadbiskup Hobenwart nije postavio 
upraviteljem crkve sv. Uršule i ispovjednikom ta- 
mošnjih redovnica. Glavno mjesto njegove djelat- 
nosti bila je ispovjedaonica i propovjedaonica. Kod 
njega su se ispovijedale ne samo redovnice već i 
nebrojeni priprosti kao i vrlo učeni ljudi, studenti 
i profesori. 

»Na propovjedaonici je Hofbauer imao svoju 
vlastitu metodu. On je bio sve drugo samo ne ro- 
đeni govornik. Njegov je način izražavanja bio pri- 
lično nespretan. Katkad bi se znao prekinuti i reći: 
'Što se toga tiče pada mi još nešto na pamet. A 
ipak je sav Beč hrlio k njegovoj propovjeđaonici. 

Čak su ga nazivali uskrsnulim Abrahamov od sve- 
te Klare — glasovitim bečkim propovjednikom. U 
tim su propovijedima ljudi pronalazili ono što su 
uzalud tražili u učenim propovijedima prosvjeti- 
teljskih župnika. U središtu je njegovih riječi sta- 
jalo Evanđelje, stajao Krist i život milosti. Njegovi 
su suvremenici osjećali da su te propovijedi proi- 
zašle iz razmatranja i molitve i u njegovim se ri- 
ječima doživljavao čovjek čvrste vjere, koji bi go- 
vorio: 'Ne mogu shvatiti kako čovjek može živjeti 
bez vjere!' Uz tu djelatnost Hofbauer se bavio bri- 
gom za bolesnike i kućnim posjetima — novi oblik 
dušobrižništva koji je on uveo« (O. Weiss). 

Oko jednostavnog svećenika poče se u Beču 
brzo okupljati elita uglednih i sposobnih ljudi, o- 
braćenika, pjesnika, umjetnika. Spomenimo one 
najglasovitije! To su profesori: Ackermann, Z&n- 
gerle, kasnije biskup u Seckau, Ziegler, kasnije bi- 
skup u Linzu; romantički pisci: Zacharias Werner, 
koji se dao da ga on vodi kao dijete i za koga su bila 
samo tri velika čovjeka: Napoleon, Goethe i Hof- 
bauer; zatim teoretičar njemačkog romantizma 
Friedrich Schlegel i njegova žena Doroteja Men- 
delssohn, Adam Miller, oni su bili obraćenici s pro- 
testantizma, i slavni pjesnik Josef von Eichendorf. 
Sam Klement Hofbauer primio je u Katoličku 
Crkvu Fridricha Schlossera iz Frankfurta s njego- 
vom ženom Sofijom Fay, zatim slikare Fridricha 
von Klinkowstr&m te Ivana i Filipa Veit, sinove 
Doroteje Mendelssohn te četiri sestre von Menger- 
shausen. , 

Svetac je utjecao i na mnoge studente da su 
prigrlili duhovni stalež. Među njima je najpozna- 
tiji kasniji bečki nadbiskup i kardinal Rauscher, a 

u redemptoriste uđoše Fridrih von Held, Eduard 
von Unkrechtsberg, Franz Springer i Franz Ko- 
smaček. Apostol Beča bio je rado viđen gost u kući 
grofa Szćchenyja, baruna von Penklera i Ivana von 
Pilata. Preko njega je vjerojatno barem neizravno 
utjecao i na glasoviti Bečki kongres godine 1815., 
na kojem se krojila sudbina Evrope. Uz te ličnosti 
bio je i u kontaktu s bavarskim prestolonasljedni- 
kom, s kardinalom Consalviem, državnim tajnikom 
pape Pija VII, koji će biti potresen svečevom smrću. 
Svoje osjećaje i misli o njemu iznio je u pismu ba- 
runu von Buholtzu. 


Sv. Klement je umro u Beču 15. ožujka 1820. 
Nad njegovom je smrću proplakao cijeli grad. Ti- 
jelo mu je 16. ožujka preneseno u katedralu Sv. 
Stjepana, a kraj njega su u šutnji, molitvi, ganuću 
i pobožnosti prodefilirale mase Bečana. Godine 
1862. svečevo je tijelo s bečkoga groblja Maria-En- 
zersdorf preneseno u crkvu Maria Stiegen, koju je 
car Franjo Josip poklonio redemptoristima. Blaže- 
nim ga je proglasio 29. siječnja 1888. papa Leon 
XIII., a svetim 20. svibnja 1909. papa Pijo X. Kas- 
nije je proglašen drugotnim zaštitnikom grada Be- 
ča i zaštitnikom pekara. 


Sv. Klement Hofbauer kao i toliki drugi sveci 
gajio je i naročitu pobožnost prema Majci Božjoj. 
On je u srcu nosio toliko poštovanje i ljubav prema 
Gospi da je silno trpio kad bi je netko jednostav- 
no nazivao Marija. Želio je da se to ime uvijek iz- 
govara s najvećom pobožnošću. Njemu su bili naj- 
draži ovi naslovi blažene Gospe: Bezgrešna, Žalos- 
na Gospa, Gospa od Navještenja, od Dobrog savje- 
ta, od Ružarija. ' 

Svetac je rado molio i širio molitvu krunice. 
Tu je molitvu nazivao svojom »bibliotekom«, jer je 
u njoj nalazio preobilje građe za najdublja razmiš- 
ljanja. Uza se je uvijek nosio krunicu, a mladima 
koje je duhovno vodio, obično bi je poklonio kao 
najdraži dar. On je bio duboko uvjeren u važnost 
pobožnosti prema Majci Božjoj. Zato je i govorio 
»da nitko ne ulazi u nebo bez Marije.« Svetac je 
bio revan hodočasnik u Gospina svetišta, a umro 
je baš u podne kad su zvona zvala na Anđeoski 
pozdrav. 


Kad čitamo u naše dane pobudnicu Pavla VI. 
o štovanju Majke Božje i životopis sv. Klementa 
Hofbauera, onda vidimo kako je on sve što se ta- 
mo preporučuje u svom životu najdivnije ostvario. 
A Gospa je svojim zagovorom pratila njegov apo- 
stolski rad i on je bio tako plodonosan. 


Marijansku pobožnost Crkva nam i danas pre- 
poručuje. Sveti Otac Pavao VI. u spomenutom do- 
kumentu piše: »Razvitak pobožnosti prema Djevici 
Mariji koji mi želimo jedan je od elemenata koji 
kvalificiraju autentičnu pobožnost Crkve. Ta se po- 
božnost uklapa u središte jedinstvenog kulta koji se 
s pravom naziva kršćanskim, jer on od Krista vuče 
svoje podrijetlo i svoju djelotvornost, u Kristu na- 
lazi svoj puni izražaj, te po Kristu, u Duhu, vodi 
k Ocu. Pobožnost prema Mariji po unutarnjoj nuž- 
di u bogoštovnoj praksi odražava otkupiteljski plan 
Božji: sasvim posebnom mjestu što ga Marija drži u 
tom planu odgovara i sasvim posebno štovanje pre- 
ma Njoj; isto tako, svaki autentičan razvitak krš- 
ćanskog kulta nužno sa sobom nosi odgovarajući 
porast štovanja prema Majci Gospodinovoj.« 

Svoje razmišljanje o divnom svetačkom liku sv. 
Klementa Marije Hofbauera završimo s jednom 
njegovom vrlo lijepom i poučnom misli: »Na smrt- 
nom ćemo času vidjeti sve što smo mislili, govorili 
i radili, kao i to što smo trebali misliti, govoriti i 
raditi da smo iskoristili Božje milosti: Vidjet ćemo 
kako su djelovale na druge naše riječi i djela; a i 
kod dobrih će se djela strogo suditi dobra nakana.« 


SVETA LUJZA DE MARILLAČ 


U svijetu svetaca ima toliko ljudskoga, pa i 
ljudskih slabosti i posljedica ljudskih grijeha. Ta- 
ko je Lujza de Marillac, buduća suutemeljiteljica 
Kćeri milosrđa sv. Vinka Paulskoga ili milosrdni- 
ca, nezakonito dijete svoga oca Luja Marillac, go- 
spodara od Ferričresa i parlamentarnog savjetni- 
ka. Otac joj je dao svoje plemićko prezime, a Bog 
ju je obdario izvanrednim umnim sposobnostima te 
neobičnom tjelesnom ljepotom. No, kako je bila 
nezakonita, u krugu obitelji morala je u sjenu. 
Prednost su imala zakonita djeca. O Lujzinu dje- 
tinjstvu ne znamo gotovo ništa. Kad je postala ve- 
ća, poslali su je u Poissy k sestrama dominikanka- 
ma u kraljevski samostan sv. Ljudevita. Ondje je 
primila odgoj i izobrazbu, ali joj je nedostajalo to- 
plo majčinsko srce i dah obiteljskog ognjišta. Bila 
je svojevrsno siroče, iako joj od materijalnih do- 
bara nije ništa nedostajalo. Kasnije će je zadesiti 
i materijalna oskudica. I tako je Bog buduću maj- 
ku sirota malo-pomalo ali sigurno spremao za nje- 
zinu buduću životnu zadaću. Kod jedne siromašne 

učiteljice naučila je kuhati, vesti i slikati, a sve 
će joj to kasnije vrlo dobro doći, 

Kad je kao djevojka shvatila svoje nezakonito 
podrijetlo, zahvatio ju je ipak osjećaj manje vri- 
jednosti, od čega je mnogo trpjela. Kako ju je pri- 
vlačio kontemplativan život, željela je što prije po- 
bjeći iz svijeta pa je čak učinila i zavjet da će po- 
stati redovnica. Zamolila je da je prime među ka- 
pucinke u ulici Saint-Honor€. No Honorć od Cham- 
pignuya, kapucinski provincijal, smatrao je da nje- 
zino zdravlje ne odgovara tako strogom načinu 
života i rekao joj da Gospodin ima s njom druge 
planove. 

Lujza se pomirila s mudrim provincijalovim sa- 
vjetom pa je svoj život upravila prema braku. Iako 
nezakonita, nosila je ipak plemićko prezime de Ma- 
rillac i stoga su šanse za udaju bile dobre. Rodite- 
lji: otac i pomajka udadoše je 5. veljače 1613. za 
Antuna Le Gras, stitonošu i tajnika Marije Medici. 
Lujza je zavoljela svoga muža i već im se 19. li- 
stopada 1613. rodio sin, kome nadjenuše ime Mi- 
hael. Uzljubila ga je srcem majke, no kasnije ju 
zahvatiše duševne muke što je stupila u brak. Go- 
dine 1622. nadošle su financijske poteškoće, a onda 
joj se razbolio muž i Lujza je sva zbunjena mislila 
da je prokleta od Boga što nije stupila u samostan. 
Proživljavala je teške unutarnje muke, a jedinu 
je utjehu nalazila u pomaganju siromaha. 

Jedno je vrijeme pomišljala na rastavu braka, 
ali ju je od toga odvratio rođak. Duševne muke su 
postajale sve veće i dovele ju do toga da je počela 
sumnjati u Božju opstojnost i besmrtnost duše. Bi- 
la je to strašna duševna tama. U toj nevolji pomo- 
gli su joj mnogo česti razgovori sa sv. Franjom Sa- 

Ješkim, koga je godine 1618. upoznala u Parizu, a 
predala se i mudrom duhovnom vodstvu svoga ro- 
đaka Ivana Camusa, belejskoga biskupa. On joj je 
dopustio da u slučaju muževljeve smrti smije polo- 
žiti zavjet vječnog udovištva. 


U svemu tome Bog je bio na djelu. On ju je 4. 
lipnja 1623. na Duhove za vrijeme svete mise u 
crkvi s. Nicolas de Champs sam prosvijetlio. Luj- 
za je to prosvjetljenje smatrala izvanrednom mi- 
lošću, koju je sigurno zadobila po zagovoru Franje 
Saleškoga, kreposnoga ženevskog biskupa, a koji je 
pred kratko vrijeme umro. O tome je kasnije pripo- 
vijedala ovo: »Bila sam upozorena da moram ostati 
sa svojim mužem, a da će jednom doći vrijeme kad 
ću smjeti položiti zavjete siromaštva, čistoće i po- 
slušnosti skupa s osobama koje će isto učiniti. Vi- 
djela sam se u nekom mjestu gdje bi trebala po- 
magati bližnje, ali nisam shvatila kako to može 
biti, jer sam jedino promatrala sestre kako izlaze 
i ulaze.« Viđenje je doista bilo neobično, jer su sve 
tadašnje redovnice bile vezane uz strogu klauzuru, 
a ona ih je gledala kako idu u svijet. 


Odlučan čas za Lujzu de Marillac kucnuo je kad 
se srela sa svećenikom Vinkom Paulskim. Bilo je to 
koncem godine 1624. Razgovarajući s njime zado- 
bila je pouzdanje u samu sebe i pomalo je shvatila 
što Bog od nje očekuje. Taj je susret bio od velikog 
značenja i za ljudsko društvo, jer je bio početak 
jednog izvanredno neobičnog socijalnog djela, ko- 
je će se razmahati i pomoći nebrojenima. Calvet 
o njemu kaže: »Započela je revolucija ljubavi po- 
sredstvom žena, koje su samostanskom životu tež- 
nje za savršenošću pridodale izvanjsku djelatnost.« 

Antun Le Gras, Lujzin muž, umro je 21. prosin- 
ca 1625. a tri godine kasnije sin joj je Mihael stu- 
pio u sjemenište. Lujza je obnovila svoju posvetu 
Gospodinu položivši zavjet udovištva. I sada je bila 
posve slobodna da se posveti najljepšem od svih 
djela, djelu kršćanske samaritanske ljubavi. 

Vinko Paulski, koji je na mnogim mjestima os- 
novao razne karitativne ustanove, povjerio je Lujzi 
da ih pohađa i nadgleda. I tako se ona, premda i 
sama slaba zdravlja, dala na put i djelo obilazeći 
»službenice siromaha«, poučavajući ih, tješeći, bo- 
dreći, organizirajući njihov rad. Na taj način po- 
stade duša svih karitativnih ustanova sv. Vinka 
Paulskoga. 

Godine 1633. Vinko joj je povjerio novo, još 
važnije djelo, a to su bile njegove duhovne kćeri 
milosrdnice, koje su od godine 1629. radile skupa 
s gospođama u gradskim karitativnim ustanovama. 
Lujza je u svoju kuću primila prve djevojke koje 
su došle da bi služile siromasima i postala im briž- 
na i zauzeta učiteljica, odgojiteljica i pomoćnica. 
Iako je radila i s gospođama koje su radile u »Ca- 
ritasu«, glavna su joj briga bile ipak Kćeri milo- 
srđa ili milosrdnice, kojima je postala doživotna 
poglavarica. Njih je skupa sa sv. Vinkom poučava- 
la kako se valja brinuti za bolesnike, siromahe, 
starce, nahočad i svakoga onoga koji je bio potre- 
ban milosrdne samaritanske ljubavi. 

Lujza je postala najbolja Vinkova suradnica pa 
se mnoga velika djela toga karitativnoga genija bez 
nje ne dadu ni zamisliti. Dalekovidnim i modernim 
pogledom Vinko je želio da njegove milosrdnice ne 
budu smatrane redovnicama samo u jednom smi- 
slu, onom strogo samostanskom koji je tada bio 

općenit. On je bio za redovništvo, ali posve novog 
tipa. Lujza ga je u ostvarenju takvoga tipa redov- 
ništva posve shvatila i s njim mudro i ponizno su- 
rađivala. 

Sveti Vinko je svojim milosrdnicama o njihovu 
redovništvu ovako progovorio, i te su riječi njihov 
duhovni program: »Vi imate kao samostan jedino 
kuće bolesnika i onu kuću u kojoj prebiva pogla- 
varica. Vaša je ćelija iznajmljena soba, kapelica 
župska crkva, kloštar gradske ulice, klauzura po- 
slušnost. Vaša je rešetka strah Božji, a koprena 
čednost.« Kakve proročke riječi i kakva revolucija 
u ženskom redovništvu! Doista, spasonosna revolu- 
cija, koja će otrti more suza, ublažiti toliko boli, 
unijeti u očajna i zapuštena srca toliko nade, u ta- 
mu toliko svjetla. Sveti Vinko Paulski i sv. Lujza 
de Marillac željeli su čak da se njihove redovnice 
nose kao dobre djevojke u pariskim predgrađima. 
Sama je Lujza nastavila i dalje nositi tamni veo 
kao što su to činile plemićke udovice njezinoga kra- 
ja. 

Na Blagovijest, na dan kad se slavi uspomena 
na utjelovljenje Božjega Sina i kad se Marija naz- 
vala Božjom službenicom, Lujza je s četiri svoje 
družice položila vječne zavjete siromaštva, čisto- 
će, poslušnosti i služenja siromasima. No zajednica 
je kasnije polagala samo privatne zavjete i to na 
godinu dana. Lujza i Vinko pomalo su izrađivali 
pravila za novu ustanovu. Sestrama su držali broj- 
ne pouke i konferencije. Vinkove su kasnije tiska- 
ne, a Lujzine ostadoše neobjavljene i samo privat- 
na i skrovita svojina sestara milosrdnica. 

Godine 1647. Vinko Paulski pisao je o Lujzi de 
Marillac ovo: »Promatram je već 10 godina kao na- 

ravno mrtvu: videći je rekao bih kao da je izašla 
iz groba. Njezino je tijelo tako slabo, a lice blije- 
do. No, samo Bog zna kakvu posjeduje snagu duha. 
Bez čestih tjelesnih slabosti od kojih trpi i poštova- 
nja koje gaji prema poslušnosti išla bi uvijek s jed- 
nog kraja na drugi da obađe svoje kćeri, s njima 
radi, iako više nema života osim onoga koji prima 
od milosti.« 

Svetica je kraj sve svoje slabosti i boležljivosti 
upravo herojskom izdržljivošću ustrajala na fronti 
karitativne djelatnosti sve do godine 1660. Ljublje- 
na i poštovana od sviju umrla je iste godine na da- 
našnji dan i tako pretekla sv. Vinka, koji će umri- 
jeti samo nekoliko mjeseci kasnije. Oni su umrli, ali 
njihovo djelo živi i danas, živi i blagotvorno dje- 
luje po svim meridijanima i paralelama našega glo- 
busa. Posljednja preporuka sv. Lujze njezinim kće- 
rima bila je ova: »Imajte veliku brigu u službi bo- 
lesnika!« 

Benedikt XV. proglasio je 9. svibnja 1920. Lujzu 
de Marillac blaženom, a papa Pijo XI. 11. ožujka 
1934. svetom. Dobri papa Ivan XXIII. proglasio ju 
je 10. veljače 1960. zaštitnicom socijalnih radnika. 
Njezine relikvije počivaju u kapeli kuće matice 
Kćeri milosrđa u Parizu. 


Lujzina se duhovnost temeljila na razmatranju 
kreposti utjelovljene Božje Riječi. To razmatranje 
ima svrhu da vrline Božjega Sina pretoči u život 
onoga koji o njima razmišlja. Svetica ih je nasto- 
jala u svom životu što više ostvarivati, a naročito 
vrlinu milosrđa i ljubavi. Ona je bila živo blažen- 
stvo: »Blago milosrdnima jer će postići milosrđe!« 
(Mi 5, 7). 

PETNAESTI U MJESECU — DAN 


MOLITVE ZA PROSLAVU PETRA 
BARBARIĆA 


»Vi ste izabrani rod, kraljevsko svećenstvo, sve- 
ti puk, narod određen za Božju svojinu, da razgla- 
site slavna djela onoga koji vas iz tame pozva u 
svoje divno svjetlo« (I. Petr 2, 9). Riječi Petrove 
poslanice upravljene su i nama. U njihovu svjetlu 
radeći oko beatifikacije Petra Barbarića želimo raz- 
glašivati slavna Božja djela što ih je djelitelj sva- 
koga dobra izveo u njegovoj izabranoj duši. Ta su 
djela pobilježena koliko su ih mogli pomno pro- 
motriti njegovi životopisci, a onda prvi vice-postu- 
lator njegove kauze, koji je morao sve spremiti da 
se za Petra povede dijecezanski informativni po- 
stupak za proglašenje blaženim. On je to po savje- 
sti učinio, a u jednom dosada neobjavljenom pismu 
ocu provincijalu Hrvatske pokrajine Družbe Isuso- 
ve navodi razloge zbog kojih je Petar Barbarić vri- 
jedan da se poradi oko njegove beatifikacije. Evo 
odlomka iz tog pisma od 15. VIII. 1938. 


»Moje je skromno mnijenje da moramo svakako 
što prije početi s procesom. Mislim da je život na- 
šeg Petra bio doista svet i uzoran, i da ga Bog hoće 
baš u sadašnja vremena da postavi kao uzor za 
mladež, koja žalibože sve više otpada od vjere. Nje- 
gova beatifikacija i kanonizacija bila bi od najveće 
koristi za mladež, za Hrvatsku i za našu Provinci- 
| o a 


Ako se sada ne povede proces, nakon nekoliko 
godina neće više to biti moguće, jer će izumrijeti 

svjedoci, a novog dokaznog materijala jedva da će- 
mo moći gdje pronaći; dakle ili sada ili po svoj 
prilici nikada više! ... 

Dao Bog da ovaj pothvat bude okrunjen uspje- 
hom!« (Alojzije Curinaldi) 

Pothvat, na žalost, nije još dokončan. Učinjeno 
je doduše mnogo, ali ne sve. Zato nam se truditi 
da Petra što bolje upoznamo, osobito ono što je Bož- 
ja milost, koja je u njemu bila tako djelotvorna, od 
njega učinila. Snagom te milosti Petar je upoznao 


što znači kršćansko odabranje, zvanje, poslanje i, 


trudio se svim silama da ga svojim životom što više 
opravda. Zato je njegov kršćanski život postao jed- 
no veliko svjedočenje. Njegova je vjera bila, doi- 
sta, osobno uvjerenje što je prožimalo čitavo nje- 
govo biće. I time baš može i današnjim mladima 
biti uzor kako se životno pristaje uz Boga i kako 
se iz vjere i po vjeri živi i svjedoči. 

Vjera mora biti utjelovljena u životu i djelima. 
Ono što netko vjeruje mora u njemu biti zamjet- 
ljivo, živo, tako da to i drugi primijete. Kad vjer- 
nik govori, iz njega mora zračiti vjera. Radeći oko 
beatifikacije Petra Barbarića nastojimo otkriti u 
njemu dio Božjeg kraljevstva koje je i po njemu 
došlo među nas u čistoći njegova srca, dobroti zna- 
čaja, radosti duše. To pak opravdava sav trud koji 
se ulaže u taj dugotrajni posao. Mi se molimo za 
uspjeh toga posla sve dotle dok ne bude sretno 
dovršen! 


MOLITVA 


Gospodine Isuse, udostoj se proslaviti Svog vjer- 
nog slugu Petra i daj da po njegovu uzoru sve više 

ljubimo Tvoje presveto Srce i Tebi u čistoći tijela i 
duše vjerno služimo! 

Nebeska Kraljice i Majko naša Marijo, izmoli 
Svojim svemogućim zagovorom u Boga da Tvoje 
odabrano dijete bude uskoro uzvišeno na čast olta- 
ra! Amen! 

16. ožujka 


SVETI HILARIJE I TACIJAN, 
MUČENICI 


Iako o ovim mučenicima imamo posve malo po- 
vijesnih podataka, uvrštavamo ih ipak u našu zbir- 
ku, jer su to mučenici iz Akvileje, vjerskog središta 
kamo su hodočastili stari Hrvati da počaste tamoš- 
nje mučenike. Tako je išao kao hodočasnik u Akvi- 


leju i otac hrvatske narodne dinastije knez Trpimir 


(845—864). Povjesničar Marko Perojević misli da 
su akvilejski patrijarsi osnovali biskupiju u Ninu, 
a taj su grad već početkom IX. stoljeća učinili sre- 
dištem misionarenja franačkih misionara koje su 
slali među Hrvate. Profesor Srečko Dragošević 
smatra sigurnim da je udio franačkih svećenika u 
oblikovanju i učvršćivanju mladoga hrvatskog ka- 
tolicizma bio velik i da su mu oni dali izraziti za- 
padni karakter i orijentaciju. Prema tome kao 
hrvatski katolici dugujemo zahvalnost i svemu ono- 
me što smo primili iz Akvileje. Tu su Crkvu nato- 
pili mučeničkom krvlju mnogi mučenici. 


Rimski martirologij 16. ožujka spominje da su 
akvilejski biskup Hilarije i njegov đakon Tacijan 
godine 284. podnijeli mučeničku smrt za vrijeme ca- 
ra Numerijana. Jeronimski martirologij također go- 
vori o tim mučenicima, a njegovo se svjedočanstvo 
može smatrati vjerodostojnim. Ljetopis patrijarha 
u Grado-u pripovijeda kako se akvilejski patrijarh 
u VI. stoljeću prigodom provale Langobarda prese- 
lio u Grado noseći sa sobom tjelesa mučenika Hila- 
rija i Tacijana. To je pak znak da su u Akvileji bili 

u velikoj časti. Jedna latinska pjesma iz IX. stolje- 
ća, sastavljena u venetskom kraju, pjeva: »Helarus 
sacer deinde Tatianus socius« — Sveti Hilarije, za- 
tim Tacijan sudrug. 

Štovanje je tih svetih mučenika prošireno po 
sjeveroistočnoj Italiji, a i u Slovenskom primorju i 
u Istri. Ono ima svoje opravdanje, jer mučenici su 
uvijek živa i trajna opomena na vjernost. Slaveni 
rado daju djeci ime svetog Hilarija, a ono u narod- 
nom jeziku glasi: Ratko, Radoslav, Radovan. 


SVETI HERIBERT, NADBISKUP 


U životu sv. Heriberta valja razlikovati dva raz- 
doblja: političko i pastoralno. U prvom je bio kan- 
celar i najutjecajniji savjetnik mladoga cara Otona 
II. Sin Otona II. i bizantske princeze Teofane mla- 
di je monarh sanjao o jednom sveopćem carstvu. 
Uzorom mu je bio car Karlo Veliki, obnovitelj Za- 
padnog Rimskog Carstva. Oton III. želio je vladati 
takvim jednim carstvom, koje će biti obilježeno krš- 
ćanskim načelima. Uzore je vladavine tražio i u rim- 
skoj starini pa je želio da carska palača na Aven- 
tinu u Rimu bude središte njegova carstva. Koliko 
je u tim carevim planovima imao udjela i njegov 
kancelar i savjetnik Heribert, sačuvani nam izvori 
ne govore ništa. Jedno je ipak sigurno, a to je da je 
carev kancelar imao vrlo živo uvjerenje o životnom 
poslanju svoga cara, inače ga ovaj ne bi držao u 
svojoj blizini kao svoga prvog suradnika. 

Heribert se rodio oko godine 970. u Wormsu kao 
sin grofa Huge i Titvide, koja je također potjecala 

iz boljarske obitelji. Tada su jedine škole bile uz 
katedralne crkve i samostane. Drugih nije bilo. I 
stoga tko se htio izobraziti bio je ovisan od Crkve. 
Heribert je jedno vrijeme polazio školu kraj slavne 
katedrale u Wormsu, a zatim u opatiji Gorze. Bio 
je vrlo nadaren pa je već kao mladić postao prepošt 
u Wormsu, a godine 994. kancelar cara Otona III. za 
Italiju i godine 998. za Njemačku. Svećeničko je re- 
đenje primio godine 995. Već je u tim godinama 
na carskom dvoru i u upravi Heribert zadobio vo- 
deće mjesto, stalno bio uz cara te ga pratio na svim 


njegovim putovanjima. Podijeljen mu je i počasni. 


naslov »logotet«, koji se davao samo najpouzdani- 
jim carskim savjetnicima. Naslov potječe s bizant- 
skog dvora, u koji se ugledao i zapadnorimski car. 


Odmah nakon svećeničkog ređenja Heribertu je 
ponuđena biskupska stolica u Wiirzburgu, ali on ju 
je ustupio u korist svoga brata Henrika. Izvori ne 
navode razloge za tu odluku, ali se može zaključiti 
da je Heribert držao više do svoga utjecaja na car- 
skom dvoru nego da bude na čelu jedne relativno 
neznatne biskupije. Bog se može poslužiti i takvim 
motivima da svoga slugu postavi ondje gdje će mo- 
ći više učiniti. Vjerujemo da je tako bilo u ovom 
slučaju. 


Kad je Heribert bio na vrhuncu svoje svjetovne 
i političke moći, ponuđena mu je nadbiskupija u 
Kolnu. Bilo je to god. 997. pred završetak prvog 
tisućljeća kad se s carem nalazio na njegovu drugom 
putovanju u Rim. Za nadbiskupa ga je izabrao pr- 
vostolni kaptol u Kčlnu. On je taj put prihvatio po- 
nudu i izbor te napustio carski dvorski tabor i us- 
red zime otputovao u Kčln. Na sam Božić primio 

je biskupsko posvećenje, a nadbiskupski palij dao 
mu je već u Rimu slavni učeni papa Silvestar II. 

Tada je započelo drugo razdoblje Heribertova 
života — ono pastoralno. Iako je jedno vrijeme i 
dalje ostao kancelar, njegova je glavna briga bila 
ipak njegova nadbiskupija. Godine 1000. nalazio se 
u carevoj pratnji kad je Oton III. posjetio Aachen. 
Dvije godine kasnije car ga je opet pozvao u Italiju. 
On je otputovao te u siječnju pravovremeno stigao 
u Paterno, da ondje izvrši posljednju carevu volju 
i bude uz njega na smrtnom času. Po carevoj smrti 
s carskim znamenjima i njegovim tijelom dao se 
na povratak u Njemačku. Car je pokopan u Aachenu 
baš na sam Uskrs. Heribertu se tada dogodila ne- 
zgoda. Bio je zatočen od kandidata na carsko prije- 
stolje Henrika Bavarskoga, kasnije cara Henrika 
II. Uzrok je bilo takozvano sveto koplje, najznačaj- 
nije carsko znamenje — što ga je dao grofu Ezzu. 
Pušten je na slobodu tek kad je obećao da će tu 
dragocjenost dati novo izabranom caru Henriku. He- 
ribert se tada odrekao kancelarske službe, a živio 
je u nemilosti novoga cara sve do pod kraj života. 
Tada je došlo do izmirenja. No i za vrijeme zateg- 
nutih odnosa pratio je cara Henrika godine 1004. 
na njegovu putu u Rim te godine 1007. podupirao 
osnivanje biskupije u Bambergu. To je znak da nije 
bio uskogrudan, već da je unatoč neslaganjima znao 
surađivati. 

Slobodan od kancelarskih briga i poslova, He- 
ribert se sav svojski posvetio svojoj nadbiskupiji. 
Obišao ju je apostolskim pohodima više puta, a svu- 
da je promicao pobožnost, ponajviše vlastitim pri- 
mjerom. Isticao se izvanredno duhom molitve, po- 
kore i ljubavi prema siromasima. Pripisuju mu se 

i razna čudesa, od kojih je najpoznatije ono da je 
grad Koln spasio od gladi izmolivši poljima i usje- 
vima potrebnu kišu. Spominju se i neka ozdravlje- 
nja bolesnika. Podigao je i benediktinsku opatiju 
u Deutzu kod Kčlna. Ona je zapravo zadužbina po- 
kojnoga cara Otona III., koju je Heribert kao izvr- 
šilac njegove oporuke najsavjesnije izveo. 

Za vrijeme apostolskog pohoda u Neuss teško 
se razbolio od groznice. Primivši pobožno svete sa- 
kramente ukrcan je na lađu te prevezen u Kšln, 
gdje je 16. ožujka 1021. blago u Gospodinu premi- 
nuo. Na vlastitu želju izraženu u oporuci prene- 
sen je u Meutz i ondje u opatijskoj crkvi sahra- 
njen. Na njegovu grobu dogodila su se mnoga usli- 
šanja i prava čudesa. Bilo je to u doba vjere kad 
se s većim pouzdanjem znalo moliti, pa je Bog mo- 
litve radije i uslišavao. Papa Grgur IX. proglasio 
je godine 1227. Heriberta svetim. Na njegovu sar- 
kofagu u bogatim reljefima prikazan je sav njegov 
život. 


124 


m. 


17. ožujka 
SVETI PATRIK, BISKUP 


Irska se naziva otokom svetaca. Ipak nijedan od 
irskih svetaca osim sv. Patrika, apostola Irske, nije 
ušao u opći kalendar Crkve. Tek je najnoviji obnov- 
ljeni kalendar opće Crkve, u kojem se više pošti- 
valo načelo da u njemu budu što više zastupane 
sve zemlje i narodi, uz sv. Patrika uvrstio i sv. 
Kolumbana, opata, koji se slavi 23. studenoga, a 
potjecao je iz Irske. Iako je sv. Patrik najpopular- 
niji svetac u Irskoj, on po rođenju i krvi nije bio 
Irac već Britanac, ali se svojim radom tako slju- 
bio s Irskom da je postao njezin najviše slavljeni 
svetac. Irci ga svojim starim keltskim jezikom zo- 
vu Padraig. 

Magonus Sucatus Patricius rodio se negdje oko 
godine 385. od kršćanskih roditelja u Britaniji, koja 
je tada stajala pod rimskom vlašću i dobrim dijelom 
bila romanizirana. Njegov otac Calpurnius, sin đa- 
kona Potita, bio je dekurion ili gradski savjetnik 
Tabernije, mjesta u Britaniji, koje se danas ne može 
identificirati, a pored grada posjedovao je »villu- 
lam« — poljsko dobro. Dragocjene podatke o svom 
životu ostavio nam je sam Patricije u spisu zvanom 
»Ispovijest«. U njemu nam kaže da je njegov otac 
bio i svećenik. Vjerojatno je to postao u starosti. 
Tada zakon o svećeničkom celibatu na Zapadu nije 
bio tako strog kao kasnije. Mladi je Patrik provo- 
dio lagodan život tadašnjih povlaštenih društvenih 
slojeva. Nije mario ni za studij ni za kršćansku kre- 
post, ne znajući čak, da se poslužimo njegovim ri- 
ječima, ni za »Boga živoga«. Priznavajući svoj »ru- 

sticitet«, tj. nedostatak literarne izobrazbe i pro- 
dubljene retorike, a što se tada mnogo cijenilo, te 
»posvjetovnjačenost« svoje mladosti naziva se kao 
»Patrik najprostiji grešnik i niži od svih vjernika«. 
Ali uz to naglašava i milost svoga obraćenja, bo- 
žanski poziv na apostolat te svoju savršenu posluš- 
nost Duhu, kao i uspjeh svoje misije u Irskoj. Bio 
je ipak s apostolom Pavlom svjestan da je sve to 
bilo po milosti. I doista, Božji se prst u njegovu ži- 
votnom hodu dade posve jasno nazrijevati. 

Kad je Patriku bilo 16 godina, jednog se dana 
nalazio na očevom imanju i tada ga s tisućama dru- 
gih žrtava ugrabiše irski gusari te odvedoše u Irsku 
i prodadoše kao roba. Na ljudsku ne bi si mogao za- 
misliti veće tragedije. Ali na Božju, to je bilo pri- 
puštanje Njegove Providnosti da zelenom otoku 
spremi apostola. Ljudska povijest, kako je to ge- 
nijalno obrazložio veliki Augustin, nije samo slijepo 
nizanje bezveznih događaja, već je u njoj prisutan 
Bog Svojom Providnošću, Svojim planom o spase- 
nju. Životi svetaca to najbolje pokazuju, jer njih 
je Gospodin pratio, odgajao, vodio krivudavim i 
često nerazumljivim putovima, ali koji su ipak vo- 
dili prema jednom točno smišljenom i određenom 
cilju. 

Patrikov gospodar odredio ga je za pastira ova- 
ca. Nalazeći se uz stado u samotnim brdima i šu- 
mama Patrik je našao Boga i to je bilo sudbonosno 
otkriće čitava njegovog života. U samoći i tišini 
najlakše se nalazi Bog, a kad se nađe, onda duša 
stupa s Njime u tajanstveni slatki dijalog, koji pra- 
te utjehe i prosvjetljenja. Tako je to bilo i kod Pat- 
rika. On se predao životu pokore i molitve. Bog ga 
je na taj način polako spremao za njegov životni 

poziv. Nakon 6 godina ropstva jedne je noći posve 
jasno čuo glas koji mu je naviještao skoro oslobo- 
đenje i koji ga je slao na obalu prema lađi. Bila 
je to lađa koja ga je natrag dovela u dragu domo- 
vinu. Ne doduše izravno i odmah, već zaobilaznim 
putem. Pouzdavajući se u tajanstveni glas, Patrik 
je napustio svoga gospodara, na morskoj obali doista 
pronašao lađu te zamolio kapetana da se smije ukr- 
cati. To je bilo negdje u proljeću godine 407. Na- 
kon tri dana vožnje iskrcaše se negdje u sjevernoj 
Galiji, koja je tada bila opustošena što od Vandala 
što od vojnika nametnika Konstantina III. Za Pa- 
trika je taj bijeg bila prava odisejada puna nimalo 
zanimljivih dogodovština. On i njegovi suputnici 


* morali su putovati kroz 28 dana, a ponestalo im je 


hrane i živeža. Na Patrika kao nekoć na Jonu na- 
vališe njegovi poganski plačidrugovi neka se moli 
svome 'Bogu i neka ih spasi od gladi. On ih je po- 
slušao, pomolio se i brzo se namjeriše na krdo 
svinja. Bili su spašeni. 

Nije nam poznato kada i gdje se Patrik oprostio 
od svojih sudrugova niti kako se vratio u domovinu, 
ali znamo ipak da se sretno vratio svojoj kući i obi- 
telji. No, njegov životni roman time još nije gotov, 
još ga čeka glavna radnja. Patrik je jedne noći kao 
nekoć i sv. Pavao u Troadi usnio neobičan san. U 
njemu je vidio kako ga Irci, koji su u većini bili 
pogani, zovu k sebi da ih pouči u kršćanskoj vjeri. 
Patrik je o snu ozbiljno razmišljao, molio se i došao 
do uvjerenja da ga sam Bog zove natrag u Irsku 
da mu povjeri jednu veliku apostolsku misiju. Za 
nju se valjalo ozbiljno pripremiti, a Patrik je to i 
učinio. ; 

Otputovao je u Galiju gdje se u gradu Auxerreu 
pod vodstvom tamošnjeg biskupa sv. Germana stu- 
dijem spremio za svećeništvo, Bio je najprije zare- 
đen za đakona. U duši je stalno nosio želju za Ir- 
skom. Ona ga nije napuštala. Njegovi pretpostav- 
ljeni stavljali su ipak u pitanje da li je prikladan 
za takvu zadaću. Po njihovu sudu još je uvijek bio 
malo naobražen. i 


Godine 431. sam papa Celestin I. posvetio je za 
biskupa i misionara Irske đakona Paladija poslavši 
ga »Ircima koji vjeruju u Krista«, Očito da se radi- 
lo o osnivanju biskupije na jugoistoku Irske, gdje 
je već bilo kršćanskih zajednica. Već je tada za tu 
misiju bio kandidiran Patrik, ali je odbijen jer je 
neki njegov prijatelj otkrio jedan njegov grijeh iz 
mladosti što mu ga je u tjeskobi savjesti nekoć po- 
vjerio. Slijedeće noći Patrik je imao viđenje u ko- 
jem je ohrabren neka se tim odbijanjem ne plaši, 
on će ipak biti apostol Irske. To ga je još više utvr- 
dilo u njegovu pozivu. 


Vjeran je Bog i Svoje obećanje Patriku ispuni. 
Napokon je on bio posvećen za biskupa u Irskoj, 
vrlo vjerojatno kao Paladijev nasljednik, Patrik je 
dobro poznavao ne samo irski jezik već i društvenu 
i političku strukturu otoka. Irska je tada bila podije- 
ljena u velik broj plemena, koja sačinjavahu ne- 
zavisne države, zvane »tuatha«. Patrik se obraćao 
pojedinim vladarima za dopuštenje da smije na nji- 
hovu području nesmetano evangelizirati. Znao se 
poslužiti i darovima koje bi dijelio i kraljevim sa- 
vjetnicima. Sredstva za to vjerojatno su mu dola- 
zila od crkve matice njegove misije, a nešto je dobio 
i od svoje baštine. Postojano je odbijao sve darove 

od svojih vjernika da bi tako izbjegao svaki prigo- 
vor zbog lakomosti ili čak simonije. 

Patrik se u naviještanju obraćao najprije kra- 
ljevima i odličnicima, a njihov prijelaz na kršćan- 
stvo slijedio je onda i priprosti puk. Još je jedno 
veliko djelo Patricije učinio u Irskoj. Uveo je mona- 
štvo, kakvo je vidio da cvate u Galiji. Ti će irski 
monasi kasnije odigrati veliku ulogu ne samo u Ir- 
skoj već i po Evropi; postat će vjerovjesnici novih 
evropskih naroda. U svojim spisima Patrik spomi- 
nje velik broj monaha. Bila je to prava eksplozija 
duhovnih zvanja. I muški i ženske jednako se Bogu 
posvećivahu u dragovoljnom djevičanstvu. Među 
njima je bilo onih koji su potjecali iz najviših dru- 
štvenih krugova, ali i robova. I sve su to većinom 
bili mladi, koji su bili daleko više otvoreni prema 
kršćanskim idealima nego njihovi roditelji. Patri- 
kovo naviještanje i rad imali su silan uspjeh. Krš- 
ćanstvo je dopiralo i onamo gdje ga prije njega nije 
bilo. 

No bilo je i otpora prema kršćanstvu, osobito 
od druida, starih keltskih poganskih svećenika. Sam 
Patrik pripovijeda o čestim progonstvima i kleveta- 
ma kojima je bio izložen, pa čak i od prepada koji 
su stavljali u opasnost i sam njegov život. Tako je 
jedanput sa svojim suradnicima bio zatvoren kroz 
15 dana i pušten tek na intervenciju nekih vrlo utje- 
cajnih prijatelja. Patrik je mislio i na mučeništvo, 
a bio je na nj ne samo spreman, već ga je i želio, 
no Bog je drukčije odredio. : 

U organižiranju Crkve Patrik je slijedio uzore na 
evropskom kontinentu prilagođavajući se ipak mjes- 
nim prilikama, koje su bile posve dukčije od onih 

u Evropi, gdje je sve bilo organizirano po rimskom 
ukusu. Patrik je osnivao biskupije, koje su se vje- 
rojatno poklapale s područjem pojedinih plemena. 
Biskupi su imali potpunu vlast u svojim biskupija- 
ma, a rezidirali su u selima, jer gradova nije bilo. 
Oko biskupijskih sjedišta uz katedralne crkve orga- 
nizirani su i kaptoli. Uveden je red pokore stare 
Crkve, a obred u bogoslužje vjerojatno galski. 

Na početku misionarenja Irske misionari su do- 
lazili iz Galije i Britanije, ali se Patrik, koliko je 
samo mogao, trudio da odgoji domaći kler. Svoje 
biskupsko sjedište Patrik je osnovao u Armaghu u 
Ulsteru, a tamo i danas stoluje irski kardinal pri- 
mas. Patrik je najviše djelovao na sjeveru i sjeve- 
roistoku Irske. Apostol Irske osjećao se uvijek »rim- 
skim«, iako je za ljubav Kristovu živio među onima 
koji su mu bili tuđi po mentalitetu, ali ipak i dragi 
srcu. Živo je želio da još jednom vidi svoju domo- 
vinu Britaniju i svoju duhovnu kolijevku Galiju, 
ali mu Božji duh nije dopuštao da napusti Njegovu 
Crkvu, koju je njegovim radom osnovao »u zemlji 
njegova ropstva«. Umro je u Irskoj kod grada Dow- 
na godine 461., ali se točan datum smrti ne zna. 

U svojoj Ispovijesti sv. Patrik zahvaljuje Bogu 
što je mnoge narode duhovno preporodio. Evo toga 
lijepog teksta: 

»Neprestano zahvaljujem Bogu što me je saču- 
vao vjernim u napastima. Zato danas mogu pouzda- 
no prikazati Kristu, svome Gospodinu, kao žrtvu 
svoju dušu, živu hostiju. On me sačuvao u svim 
mojim tjeskobama. Mogu uskliknuti: Gospodine 
tko sam ja i na što si me pozvao kad si me obasuo 
tolikom rječitošću? Stoga neprestano slavim i uzvi- 
sujem Tvoje ime gdje se god nađem, ne samo u 


130 


sreći nego i u nevolji. Što god mi se desilo, bilo 
dobro bilo zlo, jednako moram prihvatiti i Bogu 
stalno zahvaljivati. On mi je pokazao kako ću u 
Njega nepokolebljivo vjerovati, a On me je i usli- 
šao. U svojim posljednjim danima ni sam nisam 
svjestan kako sam se prihvatio ovoga pobožnog i 
divnog pothvata. Kao da sam nasljedovao one pro- 
povjednike o kojima je Gospodin nekoć govorio da 
će naviještati Njegovu Veselu vijest i da će Mu biti 
svjedoci pred svim narodima. 

Odakle meni ta mudrost, kad je prije nisam 
imao, kad nisam znao ni brojiti dane, niti sam dub- 
lje poznavao Boga? Po tom sam daru ostavio domo- 
vinu i roditelje i došao Ircima propovijedati Evan- 
đelje. Tu sam od nevjernika pretrpio mnoge nevo- 
lje da okušam gorčinu izgnanstva. Bio sam strašno 
i mnogo progonjen, čak bačen u okove. I tako sam 
dao svoju slobodu u korist bližnjega. 

Ako sam dostojan, evo sam spreman da rado i 
bez otezanja i život svoj predam za Boga. Ako Go- 
spodin dopusti, želim život svoj istrošiti za Nj sve 
do smrti. Mnogo sam dužan Bogu, koji mi je udije- 
lio toliku milost da sam mnoge narode preporodio i 
utvrdio za Boga. I svagdje sam redio svećenike za 
tek pokršteni narod. Gospodin ih je birao s kraja 
svijeta, kako je nekoć obećao preko proroka: K tebi 
će doći narodi s kraja zemlje, i reći će: Kako su naši 
očevi gradili kumire od kojih nema koristi. I opet: 
Postavio sam te za svjetlost narodima da budeš 
spas svima do kraja zemlje. Tu želim dočekati obe- 
ćanje onoga koji nikada ne vara, kako u Evanđelju 
obećaje: Doći se od istoka i zapada i sjest će s Abra- 
hamom, Izakom i Jakovom. Vjerujemo da će tu zbi- 
lja doći vjernici iz čitavog svijeta.« 

MOLITVA 


Bože, Tvojim je promislom sveti Patrik navije- 
stio Evanđelje narodima Irske. Daj nam njegovim 
zaslugama i zagovorom da se kršćanskim imenom 
dičimo i uvijek ljudima naviještamo Tvoja čudesna 
djela! Po Kristu gospodinu našem! Amen! 


MOLITVA SVETOG PATRIKA, 
APOSTOLA IRSKE 


Krist je u meni. 

Krist je preda mnom, 

Krist je iza mene, 

Krist je iznad mene, 

Krist je ispod mene, 

Krist mi je s desna, 

Krist mi je s lijeva, 

Krist je u srcu svakog čovjeka koji misli na me, 
Krist je u svakom čovjeku koji me gleda, 
Krist je u svakom uhu koje me čuje. 


SVETI JOSIP IZ ARIMATEJE 


Evo jednog biblijskog sveca! Drag nam je, jer 
je iskazao posljednju počast našem Gospodinu po- 
brinuvši se za Njegov dostojan pogreb. Potjecao je 
iz Arimateje, najvjerojatnije iz starog Ramathaina, 
odakle je potjecao i Samuel, najveći između izrael- 
skih sudaca. Bio je imućan Isusov učenik, ali iz stra- 
ha pred Židovima više potajan, ne usuđujući se 
javno očitovati vjeru u Isusa. No kad je Isus bio 
nepravedno osuđen i ubijen, Josip iz Arimateje hra- 
bro nastupa na scenu. Sveti Luka to ovako opisuje: 


132 


»Uto neki čovjek imenom Josip, vijećnik, rodom 
iz judejskoga grada Arimateje, dobar i pravedan 
čovjek — on ne bijaše odobrio odluke i djela dru- 
gih — koji je očekivao kraljevstvo Božje, dođe k 
Pilatu i zatraži tijelo Isusovo. Zatim ga skinu, zavi 
ga u platno i položi u grob, izduben u pećini, gdje 
još nitko nije bio položen« (283, 50—53). 


Oko Josipa iz Arimateje na temelju apokrifnih 
evanđelja razvile su se kasnije mnoge legende. Slav- 
ni povjesničar kardinal Baronio stavio ga je u Rim- 
ski martirologij na dan 17. ožujka. Povod je bilo 
štovanje kanonika vatikanske bazilike, koji su baš 
na današnji dan častili relikvije ruke sv. Josipa iz 
Arimateje. U Baronijevo doba najstariji dokumenat 
o toj ruci potjecao je iz godine 1454. Dakle, ne baš 
iz neke daleke prošlosti. 


O Josipu iz Arimateje postoji i vrlo bogata iko- 
nografija, što je posve razumljivo kad je bio sudio- 
nik Gospodinova pogreba. Ovjekovječili su ga maj- 
stori kao Michelangelo, Tiziano. U bogatom muzeju 
stare umjetnosti u Bruxellesu nalazi se jedna pala 
iz XV. stoljeća, koja se pripisuje majstoru Afflighe- 
nu, a prikazuje kako se nakon dovršenog pogreba 
Josip iz Arimateje i Nikodem udaljuju od Isusova 
groba noseći sa sobom čavle i trnovu krunu. Ta 
oruđa muke kao i koplje, pehar, ručnik često su uz 
Josipa Arimatejskoga, koga kao svoga zaštitnika 
slave grobari. Na većini slika Josip je iz Arimateje 
prikazan kao zreo i vremešan čovjek, s dostojan- 
stvenom bradom i bogatim odijelom. Nakon Tri- 
dentskog sabora, koji je crkvenom slikarstvu nare- 
dio strogost, Josip iz Arimateje prikazuje se samo 
s anđelima. 

SVETI GABRIEL LALEMANT, 
MUČENIK 


Osmorica francuskih isusovaca djelovali su u 
XVII. stoljeću kao misionari u veoma teškoj misiji 
među Huronima na području današnje Kanade i 
SAD. Svoj su naporan i požrtvovan rad zalili muče- 
ničkom krvlju. Crkva ih sve zajedno u općem ka- 
lendaru slavi 19. listopada. Jedan je od tih svetih 
kanadskih mučenika, sveti Gabriel. Lalemant, pogi- 
nuo je za vjeru na današnji dan godine 1649. Bio je 
to njegov rođendan za nebo. Upoznajmo se danas s 
tim lijepim misionarskim likom! 

Gabriel se rodio u Parizu 10. listopada 1610. kao 
sin vrlo ugledne građanske obitelji. Iako je bio vrlo 
nježne i krhke tjelesne građe, u njemu se krio va- 
tren duh sposoban za najveće žrive. Osjetivši po- 
ziv da Isusa slijedi iz bližega u 20. godini života 
stupio je u Družbu Isusovu. Želio je što prije kao 
misionar poći u Novu Francusku, kako su tada zva- 
li Kanadu. Da to nije bila samo neka prolazna že- 
lja, već vrlo ozbiljna stvar, vidi se po tome što je 
po dopuštenju poglavara položio poseban zavjet da 
će sve svoje sile pa i život istrošiti u službi siro- 
mašnih kanadskih urođenika — Indijanaca. 

Nauke je završio u domovini, bio zaređen za sve- 
ćenika te je jedno vrijeme poučavao na isusovač- 
kim kolegijima u Moulinsu i Bourgesu. Godine 1646. 
uslišane su napokon njegove molbe za misijama te 

.je 20. rujna iste godine stigao napokon u Quebec. 
Njegov stric, o. Jeronim Lalemant, koji je tada bio 
poglavar čitave huronske misije, poznavajući njež- 
nu i osjetljivu narav svoga sinovca zadržao ga je 


134 


u gradu Qućbecu i tek ga je u srpnju 1648. pustio 
kao pratioca slavnoga i iskusnoga misionara oca 
Ivana de Brčbeufa u Selo sv. Ignacija na područje 
Hurona. Na toj misiji bio mu je neposredan pogla- 
var 0. Raguenau. On piše o njemu: »Otkad je došao 
ovamo u Huroniju, s takvim se žarom dao na uče- 
nje vrlo teškog huronskog jezika i u njemu postigao 
tako velik uspjeh, da nismo posumnjali kako se 
Bog baš njime u ovim krajevima želi poslužiti za 
promicanje Svoje slave.« 

Misija oca Lalemanta bila je ipak vrlo kratkog 
vijeka. 16. ožujka 1649. provališe u Huroniju divlji 
Irokezi te su satima i satima okrutno i zvjerski mu- 
čili najprije o. de Br&beufa, a zatim još strašnije oca 
Lalemanta. Njegovo je mučeništvo započelo u 6 sati 
navečer a produžilo se cijelu noć sve do 9 sati su- 
tradan. Bio je izložen i podvrgnut svim mogućim 
mukama što ih je samo znala izmisliti okrutnost 
divljaka, njegovih mučitelja. U strašnim bolima i 
mukama siromašni je i nježni o. Lalemant često 
podizao oči prema nebu moleći Boga za jakost i 
ustrajnost. Nije mu bilo lako. Krvnici su mu na- 
prosto čupali meso, a u rane stavljali živu žeravicu 
nemilo ga paleći. Oko 9 sati ujutro divljak već umo- 
ran od promatranja svoje žrtve sjekirom mu je raz- 
mrskao glavu i tako dokrajčio njegove neopisive 
muke. Zatim mu je otvorio grudi, iščupao srce, pro- 
gutao ga srčući krv u želji da na njega prijeđe mu- 
čenikova duševna snaga. 

O. Raguenau opisao nam je mučeništvo Gabriela 
Lalemanta, u kojem su opisu sačuvane i neke nje- 
gove misli. Pisma oca Lalemanta njegovoj sestri 
karmelićanki na žalost su se izgubila. Misijski papa 
Pijo XI. proglasio je godine 1925. ove kanadske mu- 

čenike blaženima, a 5 godina kasnije svetima. Oni 
nam daju divan primjer zalaganja za misije, koje 
ide sve do žrtvovanja vlastitog života. 


MOLITVA 


Bože, Ti si sjeme vjere posijao u sjeverne kra- 
jeve Amerike propovijedanjem i krvlju svetog Ga- 
briela i njegovih drugova. Daj da njihovim zago- 
vorom svuda po svijetu trajno cvate i plodi se usjev 
kršćanstva! Po Kristu Gospodinu našem! Amen! 


BLAŽENI IVAN SARKANDER, 
MUČENIK 


Nastupom Martina Luthera protiv Katoličke 
Crkve odcijepio se od nje priličan broj kršćana. U 
drugoj polovini XVI. stoljeća, zahvaljujući obnovi 
po Tridentskom saboru, val se odejepljivanja po- 
malo zaustavio. Crkva se iznutra obnovila, ojačala, 
postala jedinstvenija, dok je u taboru reformatora 
dolazilo do sve većeg razjedinjavanja i dijeljenja u 
razne sekte. Rijetko je kada u povijesti bila tako 
napeta i tako neekumenska situacija kao u deset- 
ljećima prije tridesetogodišnjeg rata. Taj strašni rat 
je i onako nepovoljnu klimu između katolika i pro- 
testanata učinio još gorom. Žrtva je takve. strašno 
zaoštrene situacije na početku tridesetogodišnjeg 
rata, točno godine 1620., bio svećenik Ivan Sarkan- 
der, koji je na današnji dan u Olomoucu u Morav- 
skoj podnio strašno mučeništvo. I on je jedna žrtva 
ispovjedne tajne. Da je odao ono što je u ispovijedi 

čuo, prištedio bi si muke, ali on je dobro znao što 
je njegova dužnost: radije sve pretrpjeti i umrijeti, 
negoli prelomiti pečat ispovjedne tajne. 

Ivan Sarkander rodio se 20. prosinca 1576. u 
Skoczowu, u Šleskoj, koja je od godine 1291. pri- 
padala kraljevini Češkoj. Njegova je majka Helena 
Gurecki iz Kornice pripadala odličnoj viteškoj obi- 
telji, a otac Juraj Marija bijaše skromnog podrije- 
tla, bez. naslova »plemeniti«. Nakon smrti svoga 
drugog muža godine 1589. Helena se sa svoja 4 si- 
na i jednom ikćerkom preselila u Pribor, gradić koji 
je pripadao biskupu u Olomoucu. Ondje već življa- 
še Matej Vičnovsky, sin joj iz prvoga braka. 


Ivan je u Priboru polazio župsku školu, a go- 
dine 1598. prešao na isusovački kolegij u Olomouc, 
gdje je skupa sa svojim bratom Nikolom nastavio 
više nauke. Godine 1597. pripušten je studiju filo- 
zofije, no dvije godine kasnije škola je u Olomoucu 
zbog kuge morala prestati s radom. Ivan je nastavio 
filozofske nauke kod isusovaca u Pragu, kamo je sti- 
gao 13. svibnja 1600., a mogao se upisati na studije 
tek 20. listopada. 

Završivši sretno studij logike i fizike godine 
1602. zadobio je akademski stupanj bakalaureata iz 
filozofije, a godinu dana kasnije stupanj magistra. 
Upisao se 6. rujna 1604. na Teološki fakultet u Gra- 
zu. Dvije godine kasnije prekinuo je nauke te se 3. 
rujna 1606. u Valašske Mezirci, gdje je od godine 
1604. njegov stariji brat Nikola bio župnik, zaru- 
čio s Anom Platska, djevojkom iz odlične luteranske 
obitelji. Taj korak nam izgleda upravo neshvatljiv, 
jer se radilo o braku s inovjerkom. Nije jasno da li 
je do braka stvarno i došlo, ali činjenica da je te 

iste godine kupio kuću u Brnu, a u Klobouky vino- 
grad govori nam da se ozbiljno bavio mišlju na obi- 
teljski život. 

Pretpostavlja se da je smrt zaručnice promijenila 
njegove namjere. Dana 21. prosinca 1607. pred olo- 
mučkim arhiđakonom položio je ispit iz teologije 
a već slijedeći dan primio je takozvane niže redove. 
Podijelio mu ih je u kapeli dvorca Kromeriž kar- 
dinal Dietrichstein. Naredne godine 19. ožujka olo- 
mučki pomoćni biskup Civalli podijelio mu je red 
đakonata, a 22. ožujka zaređen je napokon u Brnu 
u crkvi sv. Petra za svećenika, Put je prema sveće- 
ništvu bio doduše malo krivudav, ali on će svoje 
svećeništvo dostojno nositi i proslaviti mučeničkom 
palmom. j 

Kao svećenik djelovao je na sedam postaja. Po- 
sljednja je bila Holeškov kod Olomouca. Tu je župu 
dobio na molbu Ladislava Popela od Lobkovica, 
vatrenog katolika, koji je za svoje sjedište želio rev- 
nog svećenika. Već su isusovci Hološev željeli uči- 
niti središtem za pokatoličenje te župe, pa su u nju 
postavljali svoje najsposobnije članove i u njoj su 
otvorili kuću svoje. treće probacije. Imenovanje Sa- 
rkandera za župnika, za što se založio ne samo Lob- 
kovic već i sam kardinal, bilo je jamstvo da će na- 
stojanja uspjeti. 

No brzo su uslijedila teška vremena: početak 
tridesetogodišnjeg rata, koji je zapravo bio rat iz- 
među katolika i protestanata. Godine 1618. u Češ- 
koj su se pobunili plemići, velikim dijelom prote- 
stanti, protiv Austrijske Carevine, a njih je slijedio 
jedan dio plemstva i u Moravskoj. Ladislav Popel 
od Lobkovica, kao vrlo angažiran katolik, lišen je 

službe te zatvoren u Brnu. I isusovci su bili prisi- 
ljeni da napuste Holešov 17. svibnja 1619. U mje- 
stu je ostao jedino župnik Sarkander, koji brzo po- 
stade predmetom mržnje protestantske većine. O1 
je jedno vrijeme bio ispovjednik namjesnika Lob- 
kovica. To će ga stajati glave. 

Na savjet župljana i uz dopuštenje dekana iz 
Kromeriža Sarkander je kroz jedno vrijeme napu- 
stio svoju župu. Otputio se u Krakov k jednom Lob- 
kovicevom dvorjaninu, dok je u Hološevu ostavio 
kapelana. Iz Krakova je pošao na hodočašće Majci 
Božjoj u Čenstohovu. Ondje se u pobožnosti zadr- 
žao mjesec dana. Zatim se uputio u Rvbnik blizu 
Ratibora na imanje obitelji Lobkovic. Tu ga je za- 
teklo pismo Ladislava Popela Lobkovica da se vra- 
ti u Holešov. U odgovoru na to pismo piše da se uda- 


. ljio iz Holešova ne iz straha, jer svaki pastir mora 


biti spreman za svoje ovce i na žrtvu života, već 
zato što je smatrao da će im njegova odsutnost ko- 
ristiti, bit će manje progonjeni. On je čak spreman 
odreći se i časti župnika u Holešovu u korist kape- 
lana Samuela Tučeka, samo ako se to smatra shod- 
nim. On ne traži svoje vlastite interese već dobro 
stada. Lobkovic nije prihvatio taj prijedlog pa se 
Ivan Sarkander hrabro vratio u Holešov. Njegov 
put u Poljsku bio je uzrokom njegova na ljudsku 
govoreći tragičnog svršetka. Sumnjičavi protestanti 
mislili su da je pošao onamo s političkom motiva- 
cijom spremajući zavjeru. Fanatici i nametnici su 
uvijek sumnjičavi, jer bolesno strepe za svoju vlast. 

Tridesetgodišnji rat bio je u punom jeku pusto- 
šeći Evropu. Konjica poljskoga kralja Sigismunda 
II. prešla je u Šlesku i Moravsku hiteći u pomoć 
austrijskom caru. Za sobom je ostavljala pustoš. Kad 

su se odredi Kozaka približavali Holešovu, Sar- 
kander im je u dogovoru s kapelanom Tučekom po- 
šao ususret s euharistijskom procesijom noseći Sve- 
to Otajstvo. Kako je to bila poljska, dakle, kato- 
lička vojska, u kojoj je bilo i Kozaka, Holešov je 
pošteđen. Štoviše, Poljaci su skakali s konja, padali 
na koljena da se poklone Presvetom Sakramentu. 
Taj je događaj moravskim plemićima ulio još veću 
sumnju da je Sarkander u dosluhu s Poljacima. 

Novi vrhovni moravski sudac Vjenceslav Bitov- 
sky dao je pozatvarati sve svećenike svoga pod- 
ručja, dok se Sarkander napustivši opet Holešov 
skrio u dvorcu Tovačovu, a odatle je pošao u obliž- 
nje šume. No bio je uhvaćen te u okovima kao to- 
božnji izdajnik domovine doveden u Olomouc. Kod 
preslušavanja ga je Beneš Pražma ovako nagovo- 
rio: »Zar nisi ništa znao o tome što se sprema? Nije 
li ti to u ispovijedi povjerio tvoj gospodar?« Mislio 
je na Lobkovica. Sarkander je mirrno, dostojan- 
stveno ali i odlučno odgovorio, da mu u ispovijedi 
ništa nije bilo povjereno, a kad bi nešto iz ispovijedi 
znao, radije bi dopustio da ga rastrgaju na komade 
nego da oda ispovjednu tajnu. 

Ivan je 14. veljače 1620. stavljen na muke. Tri 
sata su ga strahovito mučili i rastezali na mučilu. 
Mučenik je tiho stenjao te od vremena do vremena 
molio; »O Gospodine, izbavi dušu moju od usana 
prijevarnih, od zlobna jezika!« (Ps 120, 2) Zatim: 
»Na usta mi, Gospodine, stražu postavi, i stražare 
na vrata usana mojih! Ne daj da mi se srce zlu pri- 
kloni, da bezbožno počinim djela opaka; i u društvu 
zlotvora da ne blagujem poslastica njihovih!« (Ps 
141, 3—4). I napokon: »Pogledaj, usliši, Bože moj! 
Prosvijetli mi oči da ne zaspim na smrt, nek ne 

kaže dušmanin: 'Nadjačah njega!' Nek ne kliču pro- 
tivnici ako posrnem. Ja se u Tvoju dobrotu uzdam, 
nek mi se srce raduje spasenju Tvome! Pjevat ću 
Bogu koji mi čini dobro, pjevat ću imenu Sveviš- 
njega!« (Ps 13, 4—6). 


Kad su brojni gledaoci promatrajući mučeniko- 
ve muke izrazili sućut, pa čak i negodovanje, pre- 
kidoše s mučenjem. Ali 17. veljače mučenik je po- 
novo stavljen na muke, te optužen zbog toga što je 
u Holešov opet htio vratiti katoličku vjeru. On je - 
odgovorio da je to smatrao svojom dužnošću i zbog 
toga se smatra posve nevinim. Tada mu muke po- 
oštriše. Sarkander je po treći put stavljen na mu- 
čila 18. veljače. Opet je izjavio da iz ispovijedi ni 
po koju cijenu neće ništa odati. »Možete me zbog 
toga mučiti još većim mukama, možete me mučili- 
ma i vatrom posve izmrcvariti, da, u komade ras- 
kidati i u pepeo preobratiti, za ću to ipak radosno 
više voljeti, s Božjom milošću, sve te muke postoja- 
no podnijeti, nego da samo jedan trenutak sveto- 
grdno povrijedim ispovjedni pečat.« 


Mučenik ispovjedne tajne ostade bez svijesti. 
Mislili su da je umro. No on je opet došao k sebi te 
je ponovno bio bačen u zatvor. Sada mu mnogi ka- 
tolici i nekatolici pritekoše u pomoć. Željeli su mu 
olakšati, ali to je u stvari bilo samo bolno produ- 
ljivanje života u strašno osakaćenu tijelu. U tako 
jadnom stanju mučenik je u mislima neprestano 
boravio kod raspetog Spasitelja. Pokazivao je neo- 
bičnu vedrinu duha. Upravo nešto nevjerojatno! 
Umro je nakon mjesec dana u društvu subraće ka- 
tolika, koji su nad njim molili riječi psalma: »Vrati 
se, dušo moja, u svoj pokoj, jer Bog je dobrotvor 

tvoj: On mi život od smrti izbavi, oči moje od suza, 
noge od pada. Hodit ću pred licem Gospodnjim u 
zemlji .živih« (Ps 116, 7—9). 

Ovaj hrabri mučenik ispovjedne tajne 11. rujna 
1859. godine proglašen je blaženim. Veći dio njego- 
vih relikvija prenesen je tada u katedralu sv. Vjen- 
ceslava u Olomouc. Mučenikov je grob postao stje- 
cištem brojnih hodočasnika. Među njima je bio go- 
dine 1683. i poljski kralj Jan Sobieski kad je išao 
na Beč da ga spasi od opsade Turaka. Godine 1712. 
izišao je mučenikov životopis pod naslovom »Dra- 
gulj Moravske«. Nakon kanonizacije sv. Ivana Ne- 
pomuka, također mučenika ispovjedne tajne, mnoge 
slike prikazuju oba Ivana: Nepomuka i Sarkandera. 
Prvoga u kanoničkoj odori, a drugoga s roketom i 
svećeničkim štolom. I jedan i drugi branili su ne 
samo nepovredivost ispovjedne tajne, već i neotu- 
điva prava Crkve. 

18. ožujka 


SVETI ĆČIRIL JERUZALEMSKI, 
BISKUP I CRKVENI NAUCITELJ 


Ovaj je sveti biskup i crkveni otac veoma poz- 
nat kao vrstan kateheta. On je svojim slavnim ka- 
tehezama dao sjaj književnoj vrsti kateheza, navi- 
ještanju preko sustavne pouke. Kroz svoje 24 kate- 
heze, u kojima je razvio i protumačio vjerske isti- 
ne, prema tome i nauku o tri kršćanska takozvana 
incijacijska sakramenta: o krstu, potvrdi i Euhari- 
stiji, dao nam je vrlo vrijedan uvid u svoje doba, 
tj. u IV. stoljeće, osobito u vjenske i liturgijske pri- 
like u Jeruzalemu. Ćiril je bio čovjek koji je znao 
govoriti jasno i neposredno, pa je bio razumljiv i lju- 
dima bez naobrazbe. Zavrijedio je da ga bolje upoz- 
namo, a današnji bi teolozi i katehete mogli od nje- 
ga mnogo naučiti. Kad bi naučili bar potrebnu jas- 
noću u izlaganju kršćanskih istina, više bi pomogli 
današnjem čovjeku, nego što to čine, možda u naj- 
boljoj namjeri, kad mu je izlažu jednim tuđim, ne- 
razumljivim, odviše znanstvenim i apstraktnim, pre- 
malo životnim jezikom. 


Ćiril se rodio u Jeruzalemu oko godine 315. Ro- 
ditelji su mu bili kršćani pa su i svoje dijete poučili 
i odgojili u kršćanskom duhu. Uveden je u monaški 
život u poznavanje Svetog pisma i raznih crkvenih 
pisaca. Zaređen je za đakona i svećenika u doba 
oštrih teoloških raspravljanja, političkih i unutar- | 
crkvenih sukoba. Godine 348. postao je jeruzalem- 
skim biskupom. Jedno je vrijeme vrlo plodno i ne- 
smetano djelovao, ali se kasnije upustio u raspru 

s Akacijem iz Cezareje, koji je bio napola arijanac, 
a smetalo ga je da je I. nicejski sabor u svome 7. 
kanonu dao počasni primat jeruzalemskom biskupu. 
Radilo se o posve ljudskom prestižu, želji za vlasti- 
tim ugledom. Zato je oklevetao Čirila podvalivši mu 
vjerske zablude te da je prodao neki dragocjeni 
crkveni palij. I Ćiril je prognan u Tarz. Ondje je 
svojim propovijedima zadobio naklonost kršćanskog 
puka i biskupa. Oni su u njemu upoznali pravovjer- 
nog biskupa i čovjeka bez mane koji je nevin otje- 
ran u progonstvo. Od 38 godina svoga biskupstva 
Ćiril je 16 proveo u izgnanstvu. I. carigradski opći 
sabor g. 381. priznao mu je pravovjernost i zakoni- 
tost biskupovanja na jeruzalemskoj biskupskoj sto- 
lici. Čiril je sve svoje muke podnio uspravna zna- 
čaja ne klanjajući se ikome osim istini o kojoj mu 
je svjedočila i Crkva, ali i njegova savjest. 

Čiril je u svojim propovijedima i spisima ispo- 
vijedao pravovjernu nauku o Presvetom Trojstvu 
io Kristu. »Ispovijeda jedinstvo božanske naravi i 
bori se protiv marcionita i sabelijevaca. Propovi- 
jeda vječno rođenje Sina od Oca i Njegovu istobit- 
nost s Njime u božanstvu, u kraljevstvu, u volji, u 
djelima. Brani božanstvo Duha Svetoga tvrdeći da 
izlazi od Oca po Sinu. Podržava osobno jedinstvo u 
Kristu i bogomajčinstvo u Mariji« (Constantino 
Vona). 

Sveti Ćiril prikazuje kršćanski duhovni život 
kao neprestani svjesni čin solidarnosti s Kristom, 
Bogočovjekom. Odlučno naučava Kristovu stvarnu 


prisutnost u Euharistiji te zajedništvo i pritjelov- . 


ljenje Kristu. Današnjim bi teolozima sv. Ćiril mo- 
gao biti uzor i u tome što svoju misao crpi ne samo 
iz izvora Svetog pisma veći i iz apostolske predaje. 

Ćiril je umro godine 387. Već od davnina štuje ga 
kao sveca i istočna i zapadna Crkva. Papa Leon 
XII. proglasio ga je g. 1893. i crkvenim naučiteljem. 

Sveti je Ćiril propovijedao pripravnicima na kr- 
štenje u bazilici, koju je na Kalvariji dao sagraditi 
car Konstantin. To je bilo mjesto naročito priklad- 
no za razmišljanje o Kristovoj muci. Evo nešto od 
toga duhovnog blaga, koje nas u korizmene dane 
može veoma obogatiti. 

»Krist se utjelovio i bio raspet. Zadesila Ga je 
sudbina ljudskih bića osuđenih na smrt, ali ne za 
iste prestupke. Nipošto Ga nije privela k smrti želja 
za novcem, jer je riječju i primjerom naučavao od- 
ricanje. Nije bio osuđen ni zbog lošega morala. Ta 
sam je bez oklijevanja rekao: "Tko pogleda ženu 
s namjerom da je poželi, već je sagriješio prelju- 
bom'. I nije bio postavljen pred zakon zato što bi u 


* navali srdžbe zlo postupao s bližnjim, jer kad su 


Ga bili po obrazu, On je to dragovoljno podnosio. 
Nije bio osuđen ni zbog kršenja Zakona, jer je do- 
šao nadopuniti Zakon. I nije osramotio nijednoga iz- 
među proroka, jer svi su oni naviještali njegov do- 
lazak. Nikome nije oteo njegovu zaradu, ta liječio 
je a da mije tražio ništa za uzvrat. Pa da li je uopće 
koja Njegova riječ ili djelo ili možda samo misao 
vrijedna prijekora? Kaže sv. Petar: 'Nikada nije 
učinio grijeha, nikada izrekao laž.'... Posve je dra- 
govoljno pošao u smrt. 

Divite se Gospodinu pred sucima! Dopustio je 
da Ga surovo dovedu čak s vojnicima. Pilat sjedi 
na sudačkoj stolici. Onaj.koji sjedi s desne Ocu kao 
optuženik stoji pred carskim namjesnikom. Narod, 
kojega je oslobodio iz egipatske zemlje te koji je i 
kasnije bio toliko put spašen, viče i vapije: 'Smrt 

— smrt! Raspni ga!" — O zašto tako Izraelci i Ži- 
dovi? Zar zato što vam je ozdravljao slijepe? Zar 
zato što vam je na noge postavljao hrome? Ili za 
druga dobra djela koja vam je učinio?« 

Iz Kateheza sv. Ćirila: »Veselite se nebesa, i ne- 
ka klikće zemlja, zbog onih koji se imaju poškropiti 
hisopom i očistiti se duhovnim hisopom, snagom 
Onoga kome su za vrijeme muke dali piti pomoću 
hisopa i trske. I neka se raduju nebeske sile! Neka 
se priprave duše koje se imaju sjediniti s duhovnim 
Zaručnikom! Jer glas onoga koji viče u pustinji 
opominje: Pripravite put Gospodnji! 

O sinci pravde, poslušajte Ivana koji potiče i go- 
vori: Ispravite put Gospodnji! Uklonite sve zapreke 
i prepreke, da pravim putem možete ići u život 
vječni. Puni žive vjere očistite svoje duše kao po- 
sude i pripravite ih za primanje Duha Svetoga! 
Počnite pokorom prati svoje haljine da budete čisti, 
kad vas Zaručnik pozove u svoje odaje. 

Zaručnik, naime, zove svakoga bez razlike, jer 
je velikodušan i vrlo milostiv. Jaki glas njegovih 
glasnika sve okuplja, a onda odjeljuje one koji 
ulaze na svadbu. A svadba znamenuje. krštenje. 

Neka se ne dogodi da itko od onih koji su se 
odazvali čuje ovu riječ: Prijatelju, kako si ovamo 
ušao bez svadbene odjeće? 

O kad bi svima vama bilo dano čuti: Dobro, 
slugo dobri i vjerni! Bio si vjeran u malim stvari- 
ma, postavit ću te nad mnogima. Uđi u veselje svo- 
ga Gospodara! 

Dosada ste se nalazili pred vratima. Želim da svi 
budete mogli reći: Uveo me kralj u svoje odaje. 
Nek se veseli duša moja u Gospodinu! Zaodjenuo 

me odjećom spasenja i haljinom veselja. Postavio 
mi je na glavu vijenac kao zaručnik, i uresio me 
čistim zlatom kao zaručnicu. 

Neka nitko od svih vas nema na duši bilo kakvu 
ljagu, nabor ili nešto slično! Ne kažem vam, prije 
nego stečete milost. Ta kako bih, kad ste tek pozva- 
ni na oproštenje grijeha? Nego vam velim da sa- 
vjest na sebi ne bi imala ništa za osudu, kada se 
milost bude davala, pa da tako sudjeluje kod učin- 
ka milosti. 

Braćo, doista je to velika stvar, i pristupite k 
njoj s posebnom pažnjom! Neka se svaki od vas po- 
javi pred Bogom, uz kojega su bezbrojne čete an- 
đela. Duh će Sveti zapečatiti vaše duše, vi ćete biti 
izabrani u vojsku velikoga kralja! iStoga budite pri- 
pravni i opremljeni! Ne oblačite najbjelje haljine, 
nego imajte pobožnost čiste savjesti!« 


MOLITVA 


.Bože, Ti si svoju Crkvu po svetom Ćirilu, bis- 
kupu, čudesno vodio da dublje prodre u otajstva 
spasenja. Daj nam njegovim zagovorom tako upoz- 
nati Tvoga Sina da imamo život u izobilju. Po Kri- 
stu Gospodinu našem! Amen! 


SVETI SALVATOR D'HORTA 


»Uzvisi neznatne« (Lk 1, 52). Te riječi Marijina 
hvalospjeva s punim pravom možemo primijeniti na 
skromnoga franjevačkog brata pomoćnika Salvato- 
ra. On je bio utjelovljena skromnost. Potjecao je iz 
skromne obitelji, a rodio se u Santa Coloma de Far- 

nćs, u biskupiji Gerona u Španjolskoj jednoga na- 
ma nepoznata dana godine Gospodnje 1520. O nje- 
govim roditeljima znamo samo da su nosili prezime 
Grionesos te da su radili u nekoj ubožnici dvoreći 
bolesnike i siromahe. Kasnije su preuzeli i upravu 
nad tim domom kršćanske ljubavi i milosrđa. 

Salvator je ostao rano siroče bez roditelja pa je 
pošao u svijet trbuhom za kruhom. U Barceloni je 
izučio postolarski zanat te radom svojih ruku uz- 
državao sebe i mlađu od sebe sestru Blaženku. Kad 
mu se sestra udala za nekog Antuna Travera, Salva- 
tor je bio slobodan pa je mogao poći za onom zvi- 
jezdom koja ga je zvala u samostan. Napustio je 
Barcelonu te pošao u glasovitu benediktinsku opa- 
tiju Montserrat. Benediktinci su ga vrlo lijepo pri- 
mili nadajući se da će postati njihov brat. No Sal- 
vatorovo će se redovničko zvanje tek onda ostva- 
riti kad bude susreo krajnje siromašne i ponizne 
franjevce. Osjetio je da ga Bog zove među njih. 
Njegovo je zvanje siromaštvo i skromnost. I tako je 
3. svibnja 1541. stupio u franjevački samostan u 
Barceloni. Mladi je i revni redovnik u samostanu 
vrlo brzo postao ugledan, ali ne po znanju i časti 
već po svakoj vrsti kreposti. One su bile njegov 
ures. 

Položivši u svibnju 1542. redovničke zavjete 
premješten je u Tortosu, gdje je u samostanu obav- 
ljao ponajteže poslove i to uvijek s najvećom po- 
žrtvovnošću. Ljudski elemenat u samostanu nije 
shvatio njegovu svetost i neobične čudesne darove 
pa je ponizni brat morao mnogo trpjeti i od su- 
braće i od poglavara. Premještali su ga iz samosta- 
na u samostan. Posljednja je postaja njegova život- 
nog križnog puta bio samostan sv. Marije u Cagli- 

ariu, na otoku Sardiniji. Tu je našao mir i razu- 
mijevanje. 

Pogođen teškom bolisti umro je u Cagliariu 18. 
ožujka 1567. Čitav je grad bio potresen smrću 
skromnoga brata. Njegov grob u crkvi sv. Rozalije 
postade slavan. Božji ga narod poče štovati kao 
sveca. Sam španjolski kralj Filip II. zauzeo se za 
njegovu beatifikaciju. A svetim ga je proglasio 17. 
travnja 1938. papa Pijo XI. Bila je to zadnja 
Papina kanonizacija. Brzo nakon nje je umro. 
Ponizni franjevački brat svijetli i našem nemirnom 
stoljeću kao primjer skromnosti, strpljivosti, lju- 
bavi prema siromasima. To su bile njegove glavne 
vrline, kojima je omilio Bogu i ljudima. Svi ga do- 
duše nisu shvaćali, ali je to nerazumijevanje bila 
građa od koje je uz Božju milost izgradio svoj sve- 
tački lik, Tvrd je to bio materijal, ali baš zato zgra- 
da njegove svetosti stoji čvrsto kao kuća izgrađena 
na kamenu. 


LEO DUPONT, BOŽJI SLUGA 


Velikog apostola laika, sudskog vijećnika u To- 
ursu u Francuskoj vjerni puk jednostavno naziva 
»sveti čovjek iz Toursa«. Taj je grad u davna vre- 
mena svojim životom, čudesima i grobom prosla- 
vio njegov najslavniji biskup, najpopularniji svetac 
u Francuskoj sv. Martin. U prošlom stoljeću pro- 
slavio ga je svjetovnjak Leo Dupont, koji se rodio 
24. siječnja 1797. u Martiniqueu na Antillima u 
krilu vrlo imućne obitelji. Dečko se već od malena 
odlikovao iskrenošću, otvorenošću i prostodušnošću, 

vrlinama koje su svakome drage. Otac mu je bio 
bogat, pa mu je mogao omogućiti studij prava u 
Parizu. Svršivši sretno nauke vratio se na Marti- 
nique te u državnoj upravi započeo sjajnu karijeru. 

Kanio je sklopiti ženidbu, ali, kad mu je umrla 
zaručnica, pomišljao je na svećeništvo. Njegov mu 
je ispovjednik savjetovao da ne ide u svećenike. 
Valjda se bojao da ne bi pošao pod časovitim ras- 
položenjem. Leon se vratio u Francusku i nastanio 
se u gradu Toursu. Jedna sveta karmelićanka, se- 
stra Marija od sv. Petra, postala mu je nadahnite- 
ljica za jedan duboko kršćanski život, protkan po- 
božnošću i apostolskim djelima. 

Dupont je u Toursu utemeljio noćno klanjanje 
Presvetom Sakramentu, osnovao molitveno udru- 
ženje koje će moliti u naknadu za grijehe psovke, 
hule, proklinjanja, oskvrnuća nedjelje i blagdana. 
Širio je štovanje Kristova lica. Tim u muci poplju- 
vanim i okrvavljenim licem želio je grešnike ga- 
nuti na obraćenje i pokoru. U svojoj je kući imao 
sliku &Spasiteljeva lica, pred kojom je dan-noć 
gorjela uljana svjetiljka. Među svijet se širio glas 
da je ulje iz te svjetiljke ljekovito, pa:u Dupontovu 
kuću navališe prava hodočašća. 

Dupont je pun udivljenja pomagao rad Malih 
sestara siromaha, zatim je sudjelovao kod rekon- 
strukcije bazilike sv. Martina, a osnovao je i »Gar- 
derobu siromaha« za pomoć potrebnima. Život mu 
je, dakle, bio sav ispunjen apostolskim i karitativ- 
nimi djelima. Gdjegod se činilo nešto dobra, on je 
bio prvi na djelu. 

Pred konać života bio je uzet, i u toj je bolesti 
mnogo molio pa je i molitvom bio i aktivan i apo- 

stol. Umro je na glasu svetosti 18. ožujka 1876. 
Oratorij Svetoga lica pretvoren je u javnu kapelu, 
a u njoj je osnovana i bratovština koju je potvrdio 
sam papa Leon XIII. Pokrenut je apostolski postu- 
pak za proglašenje Leona Duponta blaženim 21. 
lipnja 1939. Sveta kongregacija za kauze svetaca 
izdala je 22. lipnja 1968. dekret o valjanosti infor- 
mativnog procesa u biskupiji Tours. 


»Sveti čovjek iz Toursa« imao je silan utjecaj 
na svoje vrijeme. O tome uz drugo svjedoči nje- 
gova obilna korespondencija. Ljudi su ga silno vo- 
ljeli jer je bio veoma prijazan, skroman i uslužan. 
On je imao istančanu savjest o obvezama prema 
Bogu, zato je toliko i poticao na djela zadovoljšti- 
ne prema Gospodinu, uvrijeđenom ljudskim grije- 
sima. Kao čovjek velike vjere u razgovorima je la- 
ko svraćao govor na vjerske teme, a to je za mno- 
ge bilo spasonosno. Običavao je ponavljati: »Treba 
govoriti o Bogu ili šutjeti!« 

Leo Dupont je već prije 100 godina nastojao 


ostvarivati ono što II. vatikanski sabor preporu- 


čuje u Dekretu o apostolatu laika: »Budući da se 
u ovo naše vrijeme rađaju nova pitanja i šire te- 
ške zablude koje nastoje potpuno izvrnuti religiju, 
moralni red i samo ljudsko društvo, ovaj Sveti Sa- 
bor zdušno stavlja laicima na srce da svatko pre- 
ma svom talentu i naobrazbi zauzetije izvrši u du- 
hu Crkve svoj dio u razradi, obrani i pravilnoj pri- 
mjeni kršćanskih načela na probleme današnjega 
vremena« (broj 6). 

O. VENDELIN VOŠNJAK 


U katalog hrvatskih Božjih ugodnika ubraja se 
i otac Vendelin Vošnjak, franjevac, član Hrvatske 
franjevačke provincije sa sjedištem u Zagrebu i 
njezin prvi provincijal te organizator. Po rodu je 
bio Slovenac, no njegovi su davni pređi došli u 
Sloveniju iz Bosne, o čemu svjedoči i njegovo slo- 
venizirano prezime Vošnjak, što dolazi od Bošnjak. 
Kako je gotovo čitav redovnički život proveo u 
Hrvatskoj, naši ga franjevci s pravom smatraju 
svojim. 

O. Vendelin se rodio 13. XI. 1861. u Konovu, u 
mariborskoj biskupiji. Bio je čovjek izvanrednih 
sposobnosti, a još više kreposna života. Više je pu- 
ta vršio službu provincijala, vizitatora, gvardijana. 
Mnogo je pridonio u prelomno doba franjevačkoga 
reda razvoju svoje provincije, a uživao je i veliko 
povjerenje uprave u Rimu. Revnovao je za opslu- 
živanje pravila svoga reda u duhu odredaba pape 
Leona XIII. 


Umro je u Zagrebu na današnji dan uoči Josi- 
pova godine 1933. Tijelo mu je bilo pokopano naj- 
prije u franjevačkoj grobnici na Mirogoju, a zatim 
18. III. 1970. ekshumirano te preneseno u samostan- 
sku kapelu na Kaptolu. I tako centar staroga Za- 
greba s tri svoje crkve: katedralom, župskom crk- 
vom sv. Marije i samostanskom sv. Franje čuva 
posmrtne ostatke tri duhovna velikana koja su za- 
bljesnula u našoj novijoj crkvenoj povijesti. To su: 
kardinal Stepinac, biskup Lang i otac Vendelin 
Vošnjak. Za dvojicu od njih pokrenut je i infor- 
mativni biskupijski postupak za proglašenje bla- 

ženima, a njihovi su grobovi mjesta kamo dolaze 
pobožni vjernici na molitvu i razmišljanje. Njihov 
život, doista, nadahnjuje, jer sva su se trojica oz- 
biljno trudila i nastojala oko ostvarivanja kršćanske 
svetosti. Oni svjedoče da je i na našem tlu svetost 
moguća. Ona nije nikakva povlastica samo jednog 
naroda, već je opća kao i Crkva. 


153 


19. ožujka 


SVETI JOSIP, ZARUČNIK B.D. 
MARIJE I ZAŠTITNIK CRKVE 


Središnja je svetkovina u ožujku blagdan sv. 
Josipa, Djevičina zaručnika, Isusova poočima i za- 
štitnika svete Crkve. Štoviše i čitav je ožujak po- 
svećen sv. Josipu kao njegov mjesec, kad na njega 
mislimo više no obično. Sv. Josip je dostojan toli- 
ke časti, jer U ekonomiji spasenja poslije Isusa i Ma- 
rije on ima najpovlaštenije mjesto. 

»Jakov rodi Josipa, muža Marije, koja rodi Isu- 
sa koji se zove Krist« (Mt 1, 16). U toj suhoj, go- 
tovo protokolarnoj rečenici, kojom sv. Matej zavr- 
šava rodoslovlje Isusova ljudskog podrijetla, sadr- 
žano je ono najvažnije što predaja kaže o Josipu 
iz Nazareta. To je da je i on bio »sin Davidov«, 
anđeo ga tako i naziva, i da je u njegovim žilama 
kolala krv kralja Davida, iz čijeg je roda imao po- 
teći i Mesija. On sam bit će tome Mesiji iza Marije 
najbliži. Pred zakonom će biti njegov pravni iako 
ne i naravni otac. Apokrifna evanđelja pričaju o 
njemu nevjerojatne stvari, koje nemaju ništa za- 
jedničko s trijeznošću kojom ga opisuju vjerodo- 
stojna Evanđelja. Prema njima Josip je bio prave- 
dan muž, čovjek dobra srca, primjernog pouzdanja 
u Boga, čovjek vjere i poslušnosti, vjeran i onda 
kad je poslušnost tražila od njega velike žrtve, za- 
ručnik i muž čista srca koji s poštovanjem živi s 
Marijom Djevicom kao brižan čuvar, skrbnik i 
otac najsvetije obitelji. Zbog svega toga zaslužuje 
sve ono poštovanje kojim su ga osobito kasnija i 
najnovija stoljeća obasipala. 

Stvarnu veličinu sv. Josipa uz Evanđelja otkrili 
su i sveti Oci i kasnije teolozi i duhovni pisci. Da- 
leko bi nas odvelo kad bismo spomenuli sva svje- 
dočanstva, zato ćemo se ograničiti na ona najvred- 
nija i najznačajnija. 

Sv. Jeronim protiv izmišljotina apokrifa a i 
nekih poganskih pisaca uz Marijino brani i Josipovo 
djevičanstvo. Njega slijedi u tome i sv. Augustin te 
uzvisuje jedinstveno Josipovo očinstvo braneći ka- 
ko vezu pravoga braka tako i međusobno Marijino 
i Josipovo djevičanstvo. 

Walafrid Strabon, opat samostana Reichenau 
na Bodenskom jezeru u IX. stoljeću, pišući o tome 
kako su pastiri našli Mariju, Josipa-i dijete, zak- 
ljučuje: »I posredstvom tih troje svijet je bio spa- 
šen.« — 

Remigije iz Antuna oko godine 900. opisuje sv. 


Josipa kao intimnog suradnika u djelu našega ot- 


kupljenja te uzdiže njegovu izvanrednu poslušnost. 
Od velikih skolastičkih teologa mnogo su toga rekli 


o sv. Josipu sv. Bernard i sv. Toma Akvinski. Prvi 
ga uspoređuje s Josipom Egipatskim, a drugi tvrdi 
kako je između Marije i Josipa postojala prava že- 
nidbena veza, ali se nisu služili bračnim pravima. 
Zatim sv. Toma naučava kako je sveti Josip kroz 
čitav život održavao savršeno djevičanstvo, i na- 
pokon kako je Marijin i Josipov zavjet djevičan- 
stva prije ženidbe bio uvjetan, a poslije apsolutan. 
Razvoju teologije o sv. Josipu mnogo je prido- 
nijela franjevačka škola. Tako sv. Bonaventura ve- 
liča sv. Josipa kao savršen uzor pobožnosti prema 
Isusu i Mariji. Sv. Bernardin Sijenski u jednom 
govoru čak govori o tjelesnom uskrsnuću sv. Jo- 
sipa i njegovu uznesenju na nebo. : 

Veliki štovatelj sv. Josipa u srednjem vijeku bio 
je i slavni kancelar pariskoga Sveučilišta Ivan 
Gerson. On je sastavio o njemu veliku latinsku pje- 
smu od 4800 stihova uzvisujući njegove kreposti i 
dostojanstvo. Održao je i svoj veliki. govor pred 
ocima na saboru u Konstanzu, 8. rujna 1416., u 
kojem traži da bi Sabor službeno zazivao pomoć i 
zagovor sv. Josipa te da bi uspostavio njegov blag- 
dan, a sve zato da bi se postiglo jedinstvo Crkve. 
Bilo je to u jednom od najkritičnijih trenutaka 
crkvene povijesti kad je valjalo ukloniti takozvani 
zapadni raskol, kad je Crkva imala tri pape i za- 
padno kršćanstvo bilo razjedinjeno. I Gerson drži 
da je sv. Josip bio posvećen već u majčinu krilu, 
da je bio slobodan od požude te da je uskrsnuo 
skupa s našim Gospodinom i da je uznesen na nebo. 


je bila neumorna osnivateljica novih samostana i 
obnoviteljica karmelskoga reda. Kad je general 
reda pohodio samostan sv. Josipa u Avili, koji je uz 
naročito papino odobrenje svetica osnovala, te u 
kojem je 5 godina s nekoliko sestara provodila ži- 
vot prema prvotnoj strogosti reda žrtvujući se za 
obraćenje grešnika i nevjernika, bio je tako odu- 
ševljen primjernim životom sestara, da je potaknuo ' 
sv. Tereziju »da prema strogom pravilu osnuje to- 
liko samostana koliko ima kose na glavi.« Tu po- 
božnu želju Terezija doduše nije mogla ispuniti, 
makar da je mogla reći »da joj je Bog dao odvaž- 
nost koja nadilazi jednu ženu.« No ipak za njezina 

života uz njezinu pobudu i sudjelovanje osnovano 
je ništa manje nego 17 ženskih i 15 muških samo- 
stana Obnovljenoga karmelskoga reda. 

Od 17 ženskih samostana svetica je 12 posveti- 
la sv. Josipu. Ali i u svim drugima slika sv. Josipa 
morala je biti obvezatno nad ulaznim vratima. 


* Kod gradnje samostana sv. Josipa u Avili sve- 
tica je upala jednom u veliku nevolju, jer joj je 
nedostajalo novca da plati radnike. I kamogod se 
obratila za pomoć, nije pronašla nikakvih sredsta- 
va da bi se izvukla iz neugodne prilike. Tada joj se 
ukazao sv. Josip i ponudio za blagajnika. Dao joj 
je riječ da joj neće ponestati novca i neka samo na- 
stavi s radom. Ona je poslušala makar u novčaniku 
nije imala ni prebijene pare. Njezin blagajnik sv. 
Josip brzo joj je pribavio toliko novca, i to na tako 
čudesan način, da se upućeni u tu činjenicu nisu 
mogli dosta načuditi. To opisuje sama svetica u 33. 
poglavlju svoje autobiografije. 

Veliki isusovački teolog Franjo Suarez, umro 
1617., načinio je pravu revoluciju u teologiji sv. Jo- 
sipa uvrstivši ga u red hipostatskog sjedinjenja, u 
kojem se nalaze još jedino Isus i Marija. Dakako 
da sv. Josip ne pripada tome redu isto onako kao 
Isus, a niti kao Marija, ali ipak pripada. 

. Sv. Franjo Saleški izabrao je sv. Josipa za za- 
štitnika reda od Marijina Pohođenja koji je osno- 
vao, a po svome djelu o Božjoj ljubavi silno je 
utjecao na razvoj pobožnosti prema svetom Josipu. 

Među velike štovatelje sv. Josipa smijemo uvr- 
stiti i svetog Vinka Paulskog, Bossueta, koji je o 
njemu izrekao nekoliko glasovitih panegirika, isu- 
sovca Patrignania, papu Benedikta XIV., sv. Alfon- 

za Liguorija, najvećeg apostola Engleske kardinala 
Vaughana, biblicistu Knabenbauera i Langrangea. 
Osnivač Družbe sv. Sulpicija, koja se bavi odgo- 
jem klera, Jean Jacques Olier, koji je godine 1657. 
umro na glasu svetosti napisavši prije toga vrlo na- 
dahnutih duhovnih tekstova, sastavio je ovu pohval- 


nu molitvu: 


»Blagosloven nebeski Otac, koji je izabrao sv. 
Josipa za tako uzvišeno dostojanstvo! 

Blagosloven Sin Božji, koji je ljubio sv. Josipa 
kao svog oca! 

Blagosloven Duh Sveti, koji je posvetio sv. Josi- 
pa na tako odličan način!« 


Papa Klement XI. (1700—1721) bio je vatren 
štovatelj sv. Josipa. On je autor časoslova sv. Josi- 
pa, podigao je blagdan sv. Josipa na stupanj povla- 
štenih blagdana višeg reda te dopustio zavjetnu mi- 
su u čast sv. Josipa za sretnu smrt. Uvijek je gajio 
želju da bi smio umrijeti na blagdan sv. Josipa. Ta 
mu se želja čudesno ispunila na svečev blagdan go- 
dine 1721. 


Glasoviti engleski oratorijanac William Faber, 
poznat po čitavom katoličkom svijetu svojim asket- 
skim djelima, bio je određen godine 1854. da izrek- 
ne svečanu propovijed prigodom posvete novoiz- 
građene crkve oratorijanaca u Londonu. Ujutro na 
blagdan sv. Josipa bio je žahvaćen veoma jakom 
groznicom i teškom glavoboljom te se osjećao posve 
nesposobnim za predviđenu propovijed. Nakon što 
su se za njega pomolili, učinili su zavjet da će u 
slučaju brzog ozdravljenja u novoj crkvi postaviti 

kip sv. Josipa. I zbilja, malo prije nego je kucnuo 
sat određen za propovijed, o. Faber potpuno zdrav 
napustio je bolesničku postelju i s takvom lakoćom 
izrekao propovijed da se nije moglo ni slutiti da je 
još isto jutro bio teško bolestan. Taj događaj opi- 
suje Bowden u životopisu oca Fabera. 


Životopisac o. Petita, također isusovac, 0. žisa- 
geney navodi mnogo primjera kako je njegov re- 
dovnički subrat, koji je umro na glasu svetosti, 
veoma štovao sv. Josipa i njemu se u raznim prili- 
kama i neprilikama života s velikim pouzdanjem 
preporučivao. 


Kad je 20. rujna 1870. Garibaldi osvojio Rim, 
a Talijani ga učinili svojim glavnim gradom, papa 
Pijo IX. proglasio je sv. Josipa zaštitnikom Crkve. 
Učinio je to u času kad je talijanska država, a oso- 
bito slobodni zidari, bila neprijateljski raspoložena 
prema papinstvu. Papina gesta navela je o. Petita 
na misao da izda ponovno knjižicu o sv. Josipu, ko- 
ju je u XVII. stoljeću napisao o. Turrian. Tome je 
žrtvovao dosta vremena svoga noćnog počinka, ali 
je za uzvrat u jednoj velikoj nevolji osjetio veliku 
zaštitu sv. Josipa. Godine 1872. o. Petit je bio rek- 
tor u Drongenu. Njegovu redovničku zajednicu 
zahvatila je pošast tifusa. U roku od nekoliko dana 
bolest je zahvatila 45 isusovaca, petorici su čak po- 
dijelili i svetu popudbinu. 


Tada je o. Petit učinio ovaj zavjet u čast Isu- 
sovu hranitelju: »Ako mi izmoliš da ne umre nitko 
od mojih podložnika, svake godine dok budem rek- 
tor ili duhovnik u ovoj kući, pred čitavom zajedni- 
com održat ću jedan govor u tvoju čast.« Zavjet je 
bio uslišan, jer nitko nije umro, a nakon 3 sedmice 

pošasti je nestalo. O. Petit je izvršio i svoje obeća- 
nje pa je kroz 36 godina slavio sv. Josipa. 


Kad su zaprijetile poteškoće u karitativnoj usta- 
novi »Gospođe od brda Kalvarije«, pohodio ih je o. 
Petit, sakupio u kapelicu, ohrabrio ih te potaknuo 
na pouzdanje u Božju Providnost. Rekao im je ka- 
ko su baš te poteškoće siguran znak da mogu ra- 
čunati na Božji blagoslov. Čitavu je tu ustanovu 
stavio pod osobitu zaštitu sv. Josipa te pozvao sve 
članice da se devetnicom obrate svom novom za- 
štitniku. I to je bilo sve što je učinio u tom beznad- 
nom položaju. Nama to danas izgleda možda neo- 
bično, no ljudi koji imaju više vjere negoli mi u 
takvim zgodama baš tako postupaju. 


O. Petit duhovno posve smiren vratio se u 
Drongen, gdje je održao tečaj osmodnevnih duhov- 
nih vježbi. Kad ih je završio, rekao je: »A sada 
moram vidjeti da li nas je sv. Josip uslišio?« I po- 
čeo je otvarati svoju poštu. Sam nije napisao ni 
jedno jedino pismo kojim bi molio neku pomoć, ali 
mu je stigla hrpa pisama. Otvorio je prvo a u nje- 
mu svota od 5.000 franaka za ustanovu »Brda Kal- 
varije«. Drugo pismo sadržavalo je svotu od 10.000 
franaka. Netko mu je pak donio vijest da jedna 
dama daruje 40.000 franaka za novu kapelicu. Osim 
toga i više udovica javilo se da stupe u ustanovu 
»Gospođa od krda Kalvarije«. I sve su to povijesno 
zajamčeni podaci. A od svega toga ne dijele nas du- 
ga stoljeća, koja su mogla nadodavanjem i uljepša- 
vanjem stvoriti legendu. Ne, tu nema legende, već 
to je čista stvarnost. 


Voditeljica jednoga apostolskog djela, zvanog 
»Radna dvorana Srca Isusova« htjela je nadogra- 

diti novu zgradu. Ali za to je bilo potrebno 10.000 
franaka. Utemeljiteljica djela zdvajala je, ali o. Pe- 
tit ne. On joj je rekao: »Novac će već doći. Molit 
ćemo se dragom sv. Josipu; on je tako dobar i mo- 
ćan.« Rečeno, učinjeno! On je molio i novac je do- 
šao. Brzo je mogao napisati utemeljiteljici: »Prvi 
dan mjeseca koji mu je posvećen molio sam i vapio 
svome dragom sv. Josipu. Čudo je već ostvareno: 
našlo. se 10.000 franaka. Možete doći i uzeti ih.« 

Kao Isus i Marija tako je i o. Petit uključio sv. 
Josipa u svoje srce. Kad su ga jedanput upitali ko- 
ju od te tri osobe najviše štuje, odgovorio je: »Ja 
ih nikad ne rastavljam!« ; 

U Drongenu je o. Petit uvijek služio sv. misu 
na oltaru sv. Josipa. Svoje godišnje duhovne vježbe 
po mogućnosti obavljao bi prije svetkovine sv. Jo- 
sipa. Kip sv. Josipa u hodniku krila treće proba- 
cije u Drongenu vjerojatno je postavio o. Petit. 
Prolazeći kraj toga kipa kad nikoga nije bilo u bli- 
zini, običavao bi mu poljubiti nogu. Kad bi ga mo- 
rile novčane brige, molio bi devetnice sv. Josipu. 
Njemu u čast osnovao je udruženje srijede, dan sv. 
Josipa. Smatrao je svojom dužnošću da objavljuje 
uslišanja zadobivena po zagovoru sv. Josipa. Go- 
dine 1885. pisao je jednoj sestri: »Molim vas bu- 
dite dobri pa jednu stvar koja mi naročito leži na 
srcu preporučite svetom Josipu! Meni je potrebno 
čudo!« 

Bez zagovora sv. Josipa mnoga bi velika karita- 
tivna djela o. Petita, sigurno, propala. I tako je nje- 
mu sv. Josip bio vodič i zagovornik u apostolatu, 
a činjenica je također da ga štovanje sv. Josipa ni- 
je udaljivalo od središta, od Krista, jer je o. Petit 
provodio itekakav duhovni život u Kristu Isusu. 

Spomenimo nešto i iz naših strana! ni 

U Protokolu Hrvatskog sabora za 9. i 10. VI. 
1687. nalazi se na latinskom jeziku ovaj tekst: »Sve- 
ti Josip, Krista Spasitelja vjerni hranitelj, Djevice 
Bogorodice djevičanski zaručnik, za posebnog za- 
štitnika Kraljevine Hrvatske u Državnom saboru 
godine 1687. od redova i staleža jednoglasno je 
odabran.« 

Štovanju sv. Josipa u gornjoj Hrvatskoj u XVII.“ 
stoljeću najviše su pridonijeli isusovci, osobito pre- 
ko Sjemeništa sv. Josipa za siromašne đake, na 
Griču u Zagrebu. 

TJ svom pismu od 16. I. 1940. hrvatsko-slavonski 
metropolit i zagrebački nadbiskup, kasnije kardi- 
nal Dr. Alojzije Stepinac obavještava vjernike: 
»Udovoljavajući mnogim molbama katoličkih vjer- 
nika da se blagdan sv. Josipa podigne na zapojed- 
ni blagdan za sve biskupije Kraljevine Jugoslavi- 
je, katolički biskupi Kraljevine Jugoslavije obratili 
su se na Svetu Stolicu... Sv. Stolica je reskriptom 
Svete Kongregacije Koncila od 20. studenog 1939. 
uvažila molbu.« P= 

Naša Biskupska konferencija na svom proljet- 
nom zasjedanju 1972.... »stala je na stanovište da 
je odluka Hrvatskog Sabora iz 1687. g., kojom se 
sv. Josip proglašuje nebeskim zaštitnikom Hrvat- 
skog Kraljevstva, i sada na snazi, jer Sabor nije 
imao u vidu apstraktno Hrv. Kraljevstvo, nego 
hrvatski narod, koji nadživljuje sve peripetije oko 
svoga suvereniteta. To je proglašenje na prijedlog 
zagrebačkog biskupa Martina Borkovića bilo pra- 
vovaljano sa svjetovne i crkvene strane, i kasnije 
nije nikada osporeno.« 

4. rujna 1926., bila je prva subota u mjesecu, 
umro je u Austriji isusovac 0. Antun Puntigam. On 
je učinio velikih djela, bio vrstan odgojitelj mlade- 
ži, prvi životopisac Petra Barbarića, odličan vođa 
duhovnih vježbi, tražen ispovjednik i osnivač Eu- 
haristijskog saveza naroda. Taj isusovac, veoma za- 
služan i za naš narod, bio je izvanredno velik što- 
vatelj sv. Josipa. Uz Srce Isusovo, blaženu Gospu, 
štovao je iskreno i pouzdano Kristova poočima i 
Djevičina zaručnika. Od sv. Josipa primio je pak 
mnogo izvanrednih milosti i dokaza pažnje. 

Na više od jedne stranice ispisao je čitav niz 
pothvata i poslova koje je preporučio sv. Josipu. To 
je pisao samo na lijevoj polovici stranice, dok je 
desnu ostavio praznu da unese kad njegove molbe 
budu uslišane. Na koncu života priznao je o. Pun- 
tigam da mu sv. Josip nije ostavio neispunjenu ni 
jednu jedinu molbu. Ta je uslišanja bilježio u svoju 
teku, koju je nazivao »St Josefsbiichlein« — Knji- 
žica sv. Josipa. 

Dva najodličnija Puntigamova gojenca u Trav- 
ničkom sjemeništu bila su Božji sluga Petar Barba- 
rić i pjesnik naših najraširenijih i najviše pjevanih 
pučkih pobožnih pjesama »Do nebesa nek se ori« 
i »Zdravo Djevo, svih milosti puna« isusovac o. Pe- 
tar Perica. Obojica su također bila veliki štovatelji 
sv. Josipa. 

Među svecima Petar Barbarić je osobito štovao 
sv. Josipa. Stoga se k njemu utjecao u svakoj du- 
ševnoj i tjelesnoj potrebi. Zazivao ga je kao zaštit- 
nika duhovnog života, a preporučivao mu je i svoje 
đačke školske brige. Nije bilo dana da mu se ne bi 
pomolio. To je naročito revno činio u ožujku, u 
mjesecu svetog Josipa i spremajući se za njegov 

blagdan. Zadnje godine svoga života molio je sva- 
ke srijede u čast sv. Josipa 7 Očenaša za sretnu 
smrt. Petar je mnogo naučio o moćnom zagovoru 
sv. Josipa od svoga odgojitelja oca Puntigama. 

U pismenoj ostavštini Puntigamova gojenca i 
Barbarićeva suškolarca Petra Perice našla se tako- 
đer mala bilježnica, upravo minijaturna, zvana 
»Josipovka«, u koju je i on bilježio svoje preporu- 
ke sv. Josipu. 

To je znak da je primjer pobožnosti sv. Josipu 
oca Puntigama snažno djelovao i na travničke go- 
jence, pa su ga u tome nasljedovali. Petar Barba- 
rić bio je najodličniji među njima. 

Slavi sv. Josipa u zadnjih 100 godina mnogo su 
pridonijeli dokumenti crkvenog učiteljstva, osobito 
Pija IX., koji je 8. prosinca 1870. sv. Josipa pro- 
glasio zaštitnikom svete Crkve, a dekretom »Incly- 
tum Patriarcham« od 7. srpnja 1871. preslavnog 
patrijarhu smatra vrijednim štovanja što nadvisuje 
sve ostale svece te da je on zbog svoga staleža pri- 
mio od Boga izvanredne milosti. 

Krasnih su misli o sv. Josipu izrekli Leon XIII, 
Benedikt XV., Pijo XI. i Pijo XII. Ovaj posljednji 
uveo je i blagdan sv. Josipa, radnika, koji se slavi 
1. svibnja. Ivan XXIII. apostolskim pismom od 19. 
ožujka 1961. proglasio je sv. Josipa zaštitnikom II. 
vatikanskog sabora. Sabor je uveo ime sv. Josipa u 
I. kanon, a zato je zaslužan mostarski biskup Petar 
Čule, koji se za to svojim uvjerljivim govorom na 
Saboru bio živo založio, a papa Ivan XXIII. odmah 
uvažio njegovo zalaganje. 

Od mnogobrojnih svetišta i crkava sv. Josipa 
spomenimo barem neke. U Francuskoj je isusovac 
0. Petar Coton, veliki štovatelj sv. Josipa, umro baš 


165 


na njegov blagdan godine 1626., svojim utjecajem 
pripomogao da su isusovci u Lyonu podigli veliko 
svetište sv. Josipu. U Parizu su reformirani cister- 
citi, zvani Feuillantes, posvetili svoju crkvu sv. Jo- 
sipu, a u njoj je godine 1657. Bossuet izrekao svoj 
panegirik Isusovu poočimu. U Bruxellesu se nalazi 
glasovito svetište sv. Josipa, podignuto od otaca re- 
demptorista. U Louvainu sam posjetio svetište sv. 
Josipa, koje su godine 1860. podigli misionari pre- 
svetih Srdaca Isusa i Marije. U tom svetištu nalazi 
se grob apostola gubavaca o. Damiana De Veustera. 

Najveće svetište sv. Josipa nalazi se u Kanadi. 
To je bazilika u Montrealu, koja je sagrađena zala- 
ganjem i vjerom brata Andrća Bassette, umro 1937., 
iz Kongregacije sv. Križa. ' 

Uz ta svetišta i brojne su crkve posvećene sv. 
Josipu. Dosta je samo kao primjer spomenuti da je 
koncem XVIII. stoljeća samo karmelićanski red 
brojio više od 150 crkava sv. Josipa. 

Na hrvatskom jezičnom području vrijedne su 
spomena ove crkve sv. Josipa: u Zagrebu na Treš- 
njevci, sagrađena zalaganjem i brigom kardinala 
Stepinca, u Sarajevu na Marindvoru i Zenici, po- 
dignute brigom nadbiskupa Šarića, te najnovija 
crkva na Dubovcu u Karlovcu, koju je uz mnoge 
žrtve, ali nepokolebivim pouzdanjem sagradio žup- 
nik monsignor Marijan Radanović, a posvetio kar- 
dinal Franjo Šeper, pročelnik Kongregacije za nauk 
vjere. 

I mnogi crkveni redovi i družbe i muški i žen- 
ske natječu se u štovanju i zazivanju sv. Josipa. 
Zazivaju ga kao zaštitnika duhovnoga života, ali i 
kao velikog pomoćnika u vremenitim potrebama. 
Postoje i brojne bratovštine sv. Josipa te razna 

glasila koja šire njegovu slavu. Kod nas su u Za- 
grebu sestre milosrdnice dugo godina sve do. 1945. 
izdavale Glasnik sv. Josipa. 


Sve to i još mnogo drugo ovdje nespomenuto i 
nenabrojeno uz brojne knjige o sv. Josipu svjedoči 
kako je taj mili svetac drag kršćanskom srcu. Drag 
nam je jer je od svih smrtnika bio najbliži Isusu i 
Mariji, drag nam je zbog svoje vjernosti i tihog 
služenja otajstvu spasenja. Crkva osobito u novije 
vrijeme ima veliko pouzdanje u njega te mu se u- 
tječe u raznim velikim potrebama. Očito je da je 
sam: Bog htio proslaviti svoga poniznog, tihog i po- 
slušnog slugu. On je dostojno ispunio svoje životno 
poslanje i kao takav zaslužuje i naše povjerenje i 
udivljenje. 


MOLITVA 


Svemogući Bože, Ti si vjernoj skrbi blaženoga 
Josipa povjerio početak našeg spasenja; daj, po nje- 
govu zagovoru, da. Crkva otajstva tog spasenja 
sveudilj vjerno čuva i k punini privodi! Po Kristu 
Gospodinu našem! Amen! 


JOSIP ANCHIETA, ČASNI SLUGA 
BOŽJI 


U želji da pred naše čitatelje iznesemo što veći 
broj duhovnih velikana, osobito onih o kojima kod 
nas nije pisano ili samo vrlo malo, želimo prikazati 
i lik časnoga Božjeg sluge Josipa Anchieta, isusov- 
ca, misionara i apostola Brazila, te najveće i naj- 

brojnije katoličke zemlje. Za njezino je kršćanstvo 
zaslužan i ovaj sin Kanarskih otoka, koji se ondje 
rodio 19. ožujka 15834. Bila je to godina kad su na 
blagdan Velike Gospe prvi isusovci sakupljeni oko 
sv. Ignacija položili u Parizu na Montmartreu svo- 
je prve zavjete. 


Josip Anchieta je stupio u Družbu Isusovu u 
Coimbri, u Portugalu 1. svibnja 1551. Prije toga je 
polazio tečaj logike na Sveučilištu u istom gradu. 
Zanimljivo je da su ga zbog slaba zdravlja dvije 
godine kasnije poslali na oporavak čak u daleki 
Brazil, ali Josip je ondje ostao i postao neumoran 
misionar te prostrane zemlje. 


Iskrcavši se 8. srpnja 1553. u lučkom gradu 
Bahia, nekadašnjem središtu Brazila, već je godine 
1554. s ocem provincijalom, glasovitim misionarom 
i organizatorom brazilskih misija Manuelom de 
Nobrega sudjelovao u osnivanju nove misije i otvo- 
renju kolegija Družbe Isusove u Piratiningi. Kole- 
gij je otvoren 25. siječnja na blagdan obraćenja sv. 
Pavla, a po njemu je i grad dobio i sve do dana 
današnjega sačuvao ime sv. Pavla. To je Sao 
Paulo. Taj velegrad ubraja Josipa Anchieta među 
svoje osnivače. On je u njemu bio učitelj gramati- 
ke, kako za sinove Portugalaca doseljenika tako i 
za urođenike. Da bi što bolje mogao djelovati me- 
đu ovima potonjima, naučio je i njihov jezik, zvan 
»tupi-guarani«. Taj je jezik tako dobro naučio da 
je na njemu napisao vrijednih djela, koja kod struč- 
njaka jezikoslovaca još i danas uživaju velik ugled. 


Napustivši rad u školi o. Anchieta je postao ne- 
posredan suradnik Nobrege, pa je tako skupa s nji- 
me godine 1563. sudjelovao u pregovorima između 

Portugalaca i okrutnih domorodaca Tamoyosa, koji 
su uznemirivali naseobinu sv. Vinka. Njih su protiv 
Portugalaca potpomagali francuski hugenoti. Anchi- 
eta je bio vrlo hrabar mirotvorac pa je za vrijeme 
pregovora, koji su se odugovlačili u nedogled, bio 
kao talac među ljudožderima Iperoig, najrašireni- 
jim plemenom Tomoyosa. Dakako da je bio u stal- 
noj smrtnoj opasnosti i to od najokrutnije smrti. 


Tek godine 1566. Josip Anchieta je zaređen za 
svećenika, a slijedeće godine pratio je Nobregu na 
osnivanje jedne ustanove u gradu Rio de Janeiro. 
Kroz 10 godina vršio je službu superiora, tj. pogla- 
vara misije sv. Vinka, a na brizi su mu bili pripad- 
nici plemena Tapuyas ili Miramoviz. Kako je sve 
povjerene poslove i službe vršio vrlo vješto, to je 
od godine 1578. do 86. preuzeo kao provincijal i 
vodstvo Brazilske provincije. Kad mu je prošao 
mandat službe, pošao je u Retiribu i sav se posve- 
tio obraćenju urođenika. Tražio ih je neumorno po 
prašumama te ih učio da od nomadskog života pre- 
đu u nova naselja i ondje se za stalno nastane. U 
Retiribi je 9. lipnja 1597. na glasu svetosti umro. 
Taj je grad kasnije brazilska vlada po njemu proz- 
vala Anchieta. 


Iako je Crkva dosada službeno priznala samo 
herojski stupanj kreposti Josipa Anchiete, Božji 
narod u Brazilu slavi ga kao svoga narodnog sve- 
ca. Slavi ga zbog njegovih kreposti, njegove požrt- 
vovnosti, čudesa, osobito vlasti nad prirodnim si- 
lama, divljim zvijerima i raznim bolestima. Brazil- 
ski kulturni krugovi slave ga kao oca i tvorca bra- 
.zilske književnosti. I njemu se stvarno duguje prva 
gramatika jezika »tupi«. Ona na portugalskom je- 

ziku nosi naslov: »Gramatička vještina jezika koji 
se najviše upotrebljava na brazilskoj obali«. Doživ- 
jela je više izdanja: I. u Coimbri 1595., II. u Leipzi- 
gu 1858., III. u istom gradu 1874. te napokon novije 
izdanje godine 1933. u Rio de Janeiro. Sastavio je 
i »Kršćanski nauk i vjerske tajne na način dijaloga 
a na službu i dobrobit indijanskih katekumena«. 
Pisao je propovijedi, pjesme, napjeve, drame vjer- 
skog sadržaja i to na portugalskom, latinskom, tu- 
pi i guarani jeziku. 

Kad se kao talac nalazio kod Iperoiga, na pijesku 
je napisao veliku pjesmu o Majci Božjoj u 2893 
distiha na latinskom jeziku, naučio je napamet te 
kasnije na slobodi stavio na papir. Pjesma je izišla 
u 4 izdanja. Na isti je način sastavio i pjesmu u 
2947 heksametara, a posvećenu guverneru Brazila 
Mendi Saau. Ta je pjesma otkrivena u Rio de Ja- 
neiro tek 1958. godine. 

Uz ta literarna i nabožna djela imamo od njega 
i brojna pisma te izvještaje koji daju dragocjene 
podatke o najstarijoj brazilskoj povijesti. Štovatelje 
Srca Isusova radovat će podatak da je 0. Josip 


Anchieta u Guarapary, biskupija Espiritu Santo,. 


sagradio crkvu i posvetio je Srcu Isusovu. Bilo je 
to 100 godina prije poznatih objava Srca Isusova 
u Paray-le-Monialu. Ta crkva ima na pročelju sta- 
ru sliku koja prikazuje kalež a nad njim Presveto 
Srce, nad kojim se diže križ. Unutar crkve u luku 
nad korom nalazi se druga slika Srca Isusova, koja 
prikazuje u rani na boku umjesto sulice križ, a ti- 
me je puna najdivnije znakovitosti izričući otajstvo 
našega spasenja. ; 

O. Josip Anchieta utjelovio je u sebi najodlič- 
nije osobine isusovca: misijski duh, pobožnost Srcu 

Isusovu i Majci Božjoj, spisateljski rad. Sv. Ivan 
Eudes već je u XVII. stoljeću zapisao: »Preko 300 
isusovačkih pisaca posvetilo je svoje pero pohvala- 
ma Majci Božjoj.« Jedan je od njih i o. Anchieta. 
No on je i vatreni štovatelj Srca Isusova pa je već 
godine 1562. sastavio molitvu u distisima, u kojoj 
izriče želju da bi kroz ranu na boku ušao u Srce 
Isusovo, u kojem želi živjeti. Bio je, dakle, sav Isu-- 
sov i Marijin, a iz tih je izvora crpio neiscrpivu 
snagu za svoj izvanredni apostolat. 


PAPA KLEMENT XI. 


. Usuđujemo se i njega uvrstiti među duhovne ve- 
likane, iako je u njegovu pontifikatu bilo i sjena. 
One su samo znak da je jedino Bog apsolutno i.po- . 
svema savršen i velik. Ljudi, osim vrlo rijetkih iz- 
nimaka, uz svoje svjetlo imaju i svoju sjenu. Ne 
bojimo se to priznati, jer to je istina. Klementa XI. 
ozbiljni povjesničari ubrajaju među najvrednije 
pape unatoč tomu što je svojim neodlučnim drža- 
njem i nekim nerazboritim potezima naškodio ugle- 
du papinstva. To su njegove sjene. A svjetlo su nje- 
gove velike zasluge za obranu Evrope pa i naših 
krajeva od Turaka, zasluge za znanosti i umjetnost. 
Trajan su spomen njegove pastirske brige, apostol- 
ske iskrenosti, religioznosti, neumorne djelatnosti, 
njegovi brojni nagovori, propovijedi i apostolska 
pisma. 

Klement XI. bio je na čelu Crkve od godine 
1700. do 1721. Kad je postao papa, bila mu je 51 go- 
dina, a već je za pontifikata trojice svojih predšas- 

nika bio jedan od najuglednijih i najutjecajnijih 
kardinala. Za nas je Hrvate značajno što je Kle- 
ment XI. nakon završetka rata za španjolsku ba- 
štinu, u koji je bio upleten i što je opterećivalo nje- 
gov pontifikat, trudio se svim silama da otkloni 
tursku opasnost, jer su Turci u ljetu godine 1715. 
poduzeli opet niz napada da bi natrag osvojili bar 
neka od izgubljenih područja. S veoma izdašnom 
Papinom pomoći mogao se opet započeti rat protiv 
Turaka, u kojem je austrijski vojskovođa princ 
Eugen Savojski kod Petrovaradina 5. kolovoza 1716. 
pobijedio tursku vojsku. Ta se pobjeda pripisivala 
zagovoru Majke Božje, a naš je narod godine 1966. 
na Tekijama svečano proslavio 250. obljetnicu te 
značajne bitke i pobjede kršćanske vojske. Da je 
ona bila značajna, vidi se po tome što je dvije godi- 
. ne kasnije pao u kršćanske ruke i Beograd, strate- 
ški vrlo važna točka. No, na žalost, nije dugo bio 
u kršćanskim rukama. Opet je pao pod Turke, 

Klement XI. trudio se i oko promicanja misij- 
skoga rada Crkve, iako u tome nije bio baš najsret- 
nije ruke. Osnivao je i promicao misijske zavode, u 
kojima su se odgajali i školovali budući misionari, 
a to je dalo snažan zamah misijskom radu Crkve. 
No s druge strane uredbom »Ex illo die« od 19. 
ožujka 1715. dokrajčio je raspravu o obredima. A 
to je po širenje vjere u Kini bilo od nesagledivih 
posljedica. Tom se odredbom ukinulo vrlo važno 
načelo o prilagođivanju pojedinim kulturama. Ono 
je tek u našem stoljeću zadobilo opet svoje građan- 
sko pravo, pogotovo na II. vatikanskom saboru. 

Već smo spomenuli da je Klement XI. bio veliki 
štovatelj sv. Josipa i da je umro baš na njegov 
blagdan. 

20. ožujka 
BLAŽENI MAURICIJE CSAK 


Taj je blaženik madžarske narodnosti. Rodio se 
oko godine 1270. u Ugodu, u zapadnoj Ugarskoj, u 
vrlo bogatoj i po krvi plemenitoj obitelji. Oko go- 
dine 1301. oženio se s Katarinom, kćerkom palatina 
Amadeja Aba. Po toj se ženidbi vidi da je bio vrlo 
ugledan u kraljevstvu kad je mogao dobiti za ženu 
kćerku samoga palatina, najvećeg državnog dosto- 
janstvenika u Madžarskoj, koji je zapravo bio kra- 
ljev zamjenik. No, taj je brak bio kratka vijeka. 
Već nakon tri godine bračni se drugovi dogovoriše 
i suglasiše da će poći u dva dominikanska samosta- 
na — muški i ženski, koja su se nalazila na otoku 
sv. Margarete kod Budima. 

Palatin je Aba svoga zeta ipak izvukao iz samo- 
stana te ga na silu htio učiniti upraviteljem svojih 
velikih dobara, no to je bilo uzalud. Zato ga je u 
Budimu dao zatvoriti. Nakon šest mjeseci Mauricije 
se oslobodio zatvora te opet pošao k dominikanci- 
ma. Ovi, poučeni prijašnjim iskustvom te iz straha 
pred njegovim roditeljima, poslaše ga u svoj samo- 
stan daleko u Bolognu. Tamo je uz grob osnivača 
reda sv. Dominika primio solidnu redovničku for- 
maciju i tek kad je bio zaređen za svećenika, vra- 
tio se u svoju domovinu Ugarsku. 

U redu je proživio 30 godina razvijajući veliku 
djelatnost po raznim samostanima u Ugarskoj. 
Umro je u samostanu u Gyčru 20. ožujka 1336. te 
je ondje i pokopan. Smatra se blaženikom Crkve 
od godine 1494. Životopis mu je napisao Ambrosius 
Taegius i usvrstio ga među svece mjeseca ožujka. 

Djelo je godine 1668. izišlo u Antwerpenu. U sakri- 
stiji glasovite crkve Santa Maria Novella u Firenzi 
nalazi se iz XIV. stoljeća vrlo vrijedna slika koja 
prikazuje blaženog Mauricija u središtu među do- 
minikanskim svecima. Ona je dokaz i znak koliki 
je ugled u dominikanskom redu taj madžarski bla- 
ženik uživao. To je tim vrednije što red nije osku- 
dijevao duhovnim velikanima, pa i zvijezdama 
prvog reda, kao što su sv. Albert Veliki i sv. Toma 
Akvinski. 


BLAŽENI HIPOLIT GALANTINI 


Svetost je u Crkvi karizma, izvanredna milost, 
a svaki svetac ima svoju karizmu. Blaženi Hipolit 
Galantini, osnivač Kongregacije kršćanskog nauka, 
imao je karizmu kojom je promicao poučavanje u 
vjeri. O važnosti i vrijednosti toga suvišno je tro- 
šiti riječi, jer je očevidno, a blaženik zaslužuje, sva- 
kako, da ga upoznamo. 

On se rodio 12. listopada 1565. u Firenzi od oca 
Filipa i majke Marije Ginevra Zufoli. Bog ga je 
Svojom milošću zahvatio već od malena. Još kao 
dijete Hipolit je vrlo rado zalazio u crkvu da se 
ondje sabere, da moli i sluša propovijedi. Iz njih 
je vrlo mnogo pamtio pa bi sakupljao svoje male 
prijatelje te im propovijedao. I tako je već od ma- 
lena počela njegova sklonost prema poučavanju u 
vjeri. 

Kad je poodrastao, pomagao je ocu u tkalačkom 
zanatu. Mislio je i na redovnički stalež, no namisao 
nije ostvario. Ali je zato već kao dvanaestogodiš- 

njak počeo skupljati svoje vršnjake i poučavati ih 
u istinama i tajnama naše vjere. U tom je apostola- 
tu pokazao toliku uspješnost i vještinu da ga je sam 
firentinski nadbiskup Aleksandar Medici, kasniji 
papa Leon XI., postavio za učitelja kršćanskog nau- 
ka u crkvi svete Lucije u Pratu. 

U želji da postigne što veće savršenstvo, Hipo- 
lit se opet bavio mišlju da stupi u redovnike, i to 
u kapucine. No, kako baš nije bio najboljeg zdrav- 
lja, kapucini ga nisu primili. Hipolit se pomirio sa 
svojim udesom, s nesmanjenim žarom nastavio ka- 
tehizirati, a i svome ocu u poslu pomagati. Tako 
je bio kao neki mali sv. Pavao. Tkalačkim zanatom 
zarađivao je kruh da nikome ne bude na teret, a u 
slobodno je vrijeme poučavao u vjeri. 

Neki pobožni imućniji građani vidjevši njegov 
plodonosni apostolat sagradili su mu oratorij, tako 
da ima svoju prostoriju u kojoj će nesmetano dje- 
lovati. Oko toga oratorija nastala je između godi- 
ne 1602. i 1604. njegova Kongregacija sv. Franje 
za kršćanski nauk. Glas se o njoj raširio nadaleko, 
pa su se slične ustanove počele otvarati i u drugim 
gradovima. Sam blaženik je u tu svrhu putovao u 
Luccu, Volterru, Pistoiu i Modenu. 


Dr. Niccolo Del Re, jedan od direktora u Vati- 
kanskoj biblioteci, proučavajući apostolski rad Hi- 
polita Galantini, zapisao je: »Bio je pravi sin puka. 
Stoga se posve dao na apostolat vjerske pouke na 
dobrobit skromnijih slojeva svoga grada i stoga ni- 
je pretjerano ustvrditi da je na praktičnom polju 
apostolata bio jedan od najkreposnijih i najheroj- 
skijih boraca što ih je laikat dao za vrijeme katoli- 
čke obnove. Njegovoj su Kongregaciji, dok je još 

bio živ, pripadale i ličnosti visokog ranga u dru- 
štvu te se nisu stidjele surađivati sa siromašnim 
radnikom u katehiziranju puka.« : 
Hipolit Galantini i danas može poslužiti kao uzor 
laičkog i katehističkog apostolata. No, on je uzor i 
kako se trpi. Kroz 14 dugih godina mučile su ga 


bolesti i zadavale mu mnogo boli, ali on je sve pod-. 


nio strpljivo i u duhu žrtve. Znao je da apostolat 
zaliven patnjama donosi više roda. Umro je 20. 
ožujka 1619. u Firenzi na veliku žalost pa čak i za- 
prepaštenje Božjega naroda. Grob mu je odmah 
postao meta i sastajalište brojnih molitelja, koji su 
mu se utjecali kao svecu. 

Pismena je ostavština bl. Hipolita prilično 
skromna. Sadrži ustanove i pravila njegove Kon- 
gregacije .što ih je on sam kazivao u pero, zatim 
nekoliko duhovnih spisa iz kojih kraj svega nedo- 
statka u stilu i načinu izražavanja odsijeva duboka 
pobožnost Božjega čovjeka i revnost velikog apo- 
stola. Njega je papa Benedikt XIV. proglasio go- 
dine 1756. časnim Božjim slugom, a Leon XII. 19. 
lipnja 1825. blaženim. 

. 21. ožujka 


SVETI SERAPION THMUJSKI, 
BISKUP 


O ovom u krugovima učenjaka inače poznatom 
svecu, prije njegova biskupovanja u Thmuisu (od 
340. do 356.) zna se samo to da se sa svojim prija- 
teljem Amounom povukao u pustinju te postao jed- 
nim od najslavnijih učenika sv. Antuna, pustinjaka. 
Zato je u povijesti Crkve uvijek uživao veliku po- 
pularnost. 

Sv. Jeronim u svom poznatom djelu »O slavnim 
muževima« posvetio mu je jedno poglavlje. Daje 
mu naslov »skolastik«. Hvali njegovu veliku inte- 
ligenciju i slavi njegovo prijateljstvo sa sv. Antu- 
nom, opatom. Spominje i njegovu spisateljsku dje- 
latnost. Od njegovih spisa nabraja raspravu »Protiv 
Manihejaca«, »O naslovima psalama« te njegove 
poslanice. 


Serapion Thmujski bio je skupa sa sv. Atana- 
zijem veliki pobornik Nicejskog vjerovanja, dakle, 
borac za istinu o Kristovu božanstvu. Zbog toga po- 
vjesničar Sozomen ubraja: Serapiona među slavne 
ličnosti njegova vremena, a izvješćuje i o tome ka- 
ko je na čelu delegacije od pet egipatskih biskupa 
pošao u Carigrad caru Konstansu II. da posreduje 
u obranu velikog pobornika nicejske vjeroipovijesti 
sv. Atanazija, koji je bio nepravedno proganjan. 

U novije doba ime je Serapiona Thmujskoga po- 
vezano s istraživanjima o povijesti bogoslužja, ot- 
kako je koncem prošlog stoljeća na gori Athosu pro- 
nađen tzv. Serapionov Eulogij, vrlo važan dokume- 

nat za proučavanje egipatske liturgije IV. stoljeća. 
Nije dokazano da taj dokumenat u pronađenoj re- 
dakciji potječe od Serapiona, no nije isključeno da 
izvornik, koji se izgubio, od njega stvarno i potječe. 


BLAŽENA KLEMENCIJA OD 
HOHENBURGA 


Prema Tritemijevu Ljetopisu Klemencija je bila 
kćerka grofa Adolfa od Hohenburga. On ju je obe- 
ćao za ženu grofu Kraftu od Sponheima. Do stvar- 
nih zaruka došlo je godine 1149. No kako je Kle- 
mencija svoje djevičanstvo posvetila Gospodinu, 
zamolila je zaručnika da bi smjela stupiti među re- 
dovnice. On joj je to, iako teška srca, dopustio pa 
je stupila u samostan benediktinki Oehren kod 
Triera, gdje ostade sve do smrti. Bila je primjerene 
dobrote, uvijek svima na pobudu. Umrla je na gla- 
su svetosti 21. ožujka 1176. I njezin je zaručnik 
Kraft kasnije postao monah benediktinac u opatiji 
Sponheim, postavši čak i opatom. On je umro 5. 
svibnja 1174. Učeni bolandisti osporavaju ipak Kle- 
mencijinu pripadnost benediktinskom redu. 


TOMA OD LANCASTERA 


Skupa s Rikardom Scrope Toma od Lancastera 
jedan je od najpoznatijih engleskih srednjovjekov- 
nih svetaca, koji ipak nikad nije bio kanoniziran, 
a ne postoji nikakva dokumentacija da se o njemu 
ikad vodio kakav postupak. 

Toma se rodio oko godine 1277., bio je nećak 
kralja Eduarda I. Za vladavine Eduarda II. sma- 
tran je najvećim velikašem Engleske. Uživao je ve- 
like posjede grofovije Lancaster, Leicester i Derby, 
a po ženidbi s Aleksijom da Lacy dobio je u ba- 
štinu još i dobra grofovije Lincoln i Salisbury. Kao 
najmoćniji velikaš zemlje bio je usko povezan s 
engleskim primasom nadbiskupom Robertom Win- 
chelsey i to u opoziciji protiv kralja Eduarda II, 
koji je zlorabio prava dana »Velikom poveljom slo- 
boština«. Kad je umro nadbiskup Winchelsey,: To- 
ma je odmah predložio papi Ivanu XXII. u Avig- 
nonu, svome velikom prijatelju, da ga proglasi 
svetim. 

Tomin stav otpora prema kraljevoj samovolji 
postade još veći kad se on upleo u njegove bračne 
peripetije. Tada je na sjeveru zemlje organizirao 
otpor protiv kralju, a u isto vrijeme odbijao navale 
škotskog junaka Roberta Bruce. Papa Ivan XXII. 
u mnogim je pismima opominjao Tomu da se s kra- 
ljem pomiri i ne zaoštrava situaciju. No Toma je 
ustrajao na svom putu, čak je i protiv kralja počeo 
paktirati i sa Škotima. Kralj to više nije mogao pod- 
nositi pa mu je spremio zasjedu te ga 14. ožujka 
1322. uhvatio u Pontefractu, u grofoviji Yorkshire. 
Sedmicu dana kasnije dao ga je kao izdajicu obje- 
siti. 

Kako su mučenici najopasniji poslije smrti, tako 
je to bilo i u ovom slučaju. Narod je smatrao da se 
Toma borio za pravednu stvar pa ga je poslije smrti 
na kraljevo zaprepaštenje počeo štovati kao pravog 
sveca. Počela su masovna hodočašća na Tomin grob 
u Pontefract i u katedralu sv. Pavla u Londonu, 
gdje mu je bila podignuta spomen-ploča. Počelo 

se govoriti i o čudesima, no ona nisu dokazana. To- 
mu Lancastera počeše smatrati drugim Tomom 
Becketom, simbolom otpora protiv tiranije. To je 
bilo osobito u slijedeće 4 godine poslije Tomine 
smrti kad je kralj Eduard II. postao još samovolj- 
niji i okrutniji. Poslije kraljeva ubojstva naslijedio 
ga je sin Eduard III. Taj, vidjevši toliku pobožnost 
narodnih masa prema Tomi od Lancastera, imenuje 
komisiju da ispita njegovu svetost. Čak je i u tri 
navrata pisao papi Ivanu XXII. u Avignon neka ga 
proglasi svetim. Dao je da se sabire i novac, kako 
bi se u Pontefractu na brežuljku gdje je Toma po- 
gubljen podigla kapela. Do ostvarenja toga plana je 
i došlo pa su se hodočašća nastavila i tamo sve do 
reformacije u Engleskoj, koja je takve stvari odba- 
civala. 

Toma od Lancastera bi se u nekom smislu mo- 
gao usporediti s našim Petrom Zrinjskim i Krstom 
Frankopanom. Narod takve junake štuje i čuva im 
uspomenu. Kod Tome od Lancastera kult je bio ta- 
ko velik da su ga naprosto smatrali i zvali svecem, 
te mu se utjecali u zagovor. Službena Crkva to što- 
vanje nije nikada potvrdila i tako je Toma ostao 
nekanonizirani svetac. 


SIMBOL PROLJEĆA 


Danas počinje proljeće, a početak novog godiš- 
njeg doba budi u nama uvijek nadu u bolje uvjete 
ljudskoga života u budućnosti. 

Prihvatimo slutnju koju nam pruža promjena 
= godišnjih doba pa je primijenimo na našu duhovnu 

stvarnost! Svetkovina je Uskrsa blizu i traži od 
svakoga od nas odgovarajuću pripravu, radosnu i 
žarku svijest velike tajne, koja sačinjava središte 
Božjega nacrta naše vjere i našega spasenja. 


»Već ide dan, tvoj slavni dan, 
Isnova svud će cvasti cvijet« 


— pjeva korizmeni himan, koji u molitvi i pouz- 
danju ide ususret vazmenoj radosti. Neka očekiva- 
nje toga obećanja ne bude za nas uzalud! 


Danas također u starom smo kalendaru slavili 
sv. Benedikta (blagdan mu je prenesen na 11. srp- 
nja). A uspomena toga sveca koji je predvodio na- 
dahnuće i oblikovanje naše kršćanske kulture do- 
ziva nam u pamet sažetu formulu velikog monaha, 
koja je danas više nego ikad živa i mudra: »Ora et 
labora«, moli i radi! Čini nam se da ona u sebi 
stvarno nosi tajnu i energiju stalnog preporoda ka- 
ko za dobrobit duša tako i naroda. Ne zaboravimo 
da sv. Benedikt nije bio bez razloga proglašen za- 
štitnikom Evrope. Mi ga i dalje moramo zazivati 
za savjest, za sreću i mir našega kontinenta pa i či- 
tavoga svijeta usvojivši lozinku, koju nam je osta- 
vio taj ozbiljni i simpatični učitelj: moliti i raditi! 

Nije li Djevica Marija u odličnom smislu pretho- 
dila njegov primjer? — 

To je bio kratak nagovor što ga je Sveti Otac 
Pavao VI. izrekao s prozora svoje radne sobe na da- 
našnji dan 1976. vjernicima sabranim na Trgu sv. 
Petra prije nego je s njima izmolio uobičajeni An- 
đeo Gospodnji. Uvrstili smo tu kratku ali značajnu 
papinu poruku u ovu našu zbirku, jer se po duhu 
i sadržaju u nju odlično uklapa. Sveci su je svi od 

reda ozbiljno ostvarivali, jer se njihov život sa- 
stojao od neprestane molitve i ozbiljnog rada. Na 
to nas poziva Kristov namjesnik i danas. Korizma 
je osobito prikladno vrijeme za molitvu i naporan 
rad. 

22. ožujka 
SVETI NIKOLA OWEN, MUČENIK 


Od desetorice engleskih mučenika što ih je 25. 
listopada 1970. Pavao VI. proglasio svetima, jedan 
je brat pomoćnik Družbe Isusove, a to je sv. Nikola 
Owen. Njegov se blagdan, dok je još bio blaženik, 
u nekim biskupijama slavio na današnji dan, dok 
ga Družba Isusova skupa s Eduardom Campionom, 
Robertom Southwellom, ostalom sedmoricom sve- 
tih i šesnaestoricom blaženih mučenika slavi 1. 


prosinca. Mi ćemo tu lijepu dušu izdvojiti od osta- 


lih, da je što bolje upoznamo, i to baš na današnji 
dan. 


O Nikoli Owenu prije njegova ulaska u Družbu 
Isusovu godine 1580. ne znamo gotovo ništa, čak 
niti gdje se rodio ni što je radio. U Družbu je ušao 
kao brat pomoćnik, i to u ono vrlo teško doba, kad 
je u Engleskoj biti isusovac značilo biti spreman 
na najokrutnije mučeništvo. Bio je malena stasa, 
pa su ga zvali Little John — mali Ivan, ali se u to- 
me slabašnom tijelu krio jak duh, pravi svetac, 
spreman uvijek na mučeništvo. Nikola Owen bio 
je čovjek duboke duhovnosti, pobožan i nevin. Uz 
to je bio izvanredan graditelj pa je u kućama ka-. 
toličkih velikaša gradio skloništa za svećenike, da 
bi oni mogli u njegovoj domovini, gdje je katolička 
vjera stavljena izvan zakona, što sigurnije djelo- 
vati i biti na službu onima vjernima koji su odbaci- 
vali Anglikansku crkvu. Zbog izvanredno teških 
prilika Nikola nije mogao živjeti u zajednici, jer je 
to bilo opasno, već sam. Dušu je hranio molitvom, 

razmatranjem, svakidašnjom pričešću i tako je po 
milosti dorastao svim kušnjama koje su ga čekale. 

Čas kušnje nastupio je za brata Nikolu Owena 
prvi put godine 1594. kad je bio izdan i zatvoren. 
No, tada su katolici platili za njega oveću svotu 
novca i on se opet domogao slobode te nastavio 
svoju djelatnost. Drugi put je uhvaćen godine 1606. 
skupa sa svojim provincijalom o. Henrikom Garne- 
tom. Povod za to bila je tzv. barutna zavjera, za koju 
su vlasti okrivile i isusovce, premda im se to nije 
moglo dokazati. Nikola je uhićen dok se nalazio u 
dvorcu Hindlip, u grofoviji Worcester. Zatvoren 
je najprije u zatvor Marshalsea, a zatim je preve- 
zen u zloglasni londonski Tower, u kojem su čamili 
mnogi nedužni katolici, žrtve državnog nasilja. 
Lord Robert Cecil, kojemu je bila dobro poznata 
bratova aktivnost, dao ga je podvrgnuti najsvirepi- 
jim mukama. Htio je od njega doznati što više ime- 
na svećenika, koji su potajno u Engleskoj djelova- 
li, a kojima je upravo brat gradio skloništa. 

Brat je u mukama ostao postojan. Ništa ga nije 
moglo slomiti: ni prijetnje, ni obećanja, ni muke. 
Šutio je kao zaliven. U strašnim je mukama 2. ožuj- 
ka 1606. i izdahnuo. Ne mogavši ga slomiti okleve- 
tali su ga da je počinio samoubojstvo, ne bi li tako 
osramotili njegovu časnu i svetu uspomenu. Mržnja 
je uvijek slijepa te ne bira sredstva. Protivnik mo- 
ra biti zgažen te tjelesno i moralno dotučen. No, na 
sreću, istina se uvijek sazna pa junaštvo Kristovih 
svjedoka dođe na vidjelo. 

Nakon svestranog i pomnog istraživanja doka- 
zana je mučenička smrt Nikole Owena, pa ga je 
Pijo XI. na Božić 1929. proglasio blaženim, a u na- 
še je dane proglašen i svetim. Prigodom njegove i 

ostalih engleskih mučenika kanonizacije papa Pa- 
vao VI. u prigodnoj je homiliji rekao ovo: »Današ- 
nja Crkva i svijet osjećaju veliku potrebu za muže- 
vima i ženama u svakom staležu života, koji će biti 
slični ovim svetim mučenicima. Samo osobe takvo- 
ga kova, takve svetosti, moći će preobraziti naš 
izmučeni svijet dajući mu onaj mir, onu pravu du- 
hovnost i kršćansko usmjerenje, koje sve tako žar- 
ko želimo.« To je poruka Nikole Owena i njegove 
subraće, mučenika, našem vremenu. Zato ih je 
Crkva baš danas stavila visoko na svijećnjak da 
nam svijetle. 


PAVAO KOLARIĆ 


Hrvatsko je ime kreposnim životom proslavio 
pitomac Njemačko-ugarskog zavoda u Rimu Pavao 
Kolarić. Taj zavod u jezgri osnovan još od sv. 
Ignacija Loyolskog odgojio je i našem narodu ve- 
likih imena. Spomenut ćemo one najpoznatije: 
Martin Borković, pavlin i slavni zagrebački biskup, 
Nikola Krajačević (Sartorius), hrvatski književnik, 
blaženi Marko Križevčanin, mučenik, Toma Kova- 
čević, zagrebački kanonik i povjesničar, koji je su- 
djelovao na izrađivanju velebnog djela »Illiricum 
Sacrum« te sam napisao »Historija franjevačkih i 
pavlinskih samostana u Hrvatskoj«, Josip Galjuf, 
zagrebački biskup, Juraj Žerjavić, narodni dobro- 
tvor, Josip Stadler, prvi vrhbosanski nadbiskup, 
svete uspomen biskup Lang te kardinali Alojzije 
Stepinac i Franjo Šeper. 

Prigodom 400. obljetnice zavoda Germanicum 
et Hungaricum 10. listopada 1973. tu slavnu usta- 
novu počastio je svojim posjetom papa Pavao VI. U 
prigodnom je govoru naglasio duhovni značaj sve- 
ćeničke službe, a zatim nastavio: »Ako statistike 
imaju bar neku vrijednost, vrijednost koja nešto ka- 
že, kako da onda ne spomenemo da je između mno- 
gih tisuća ovoga zavoda bio jedan papa — Grgur 
XV., više od 30 kardinala, mnogobrojni nadbisku- 
Pi i biskupi, ličnosti velikog dometa kao što su crk- 
veni povjesničar kardinal Josip Hergenrčther, teo- 
log Matija Scheeben, oplakivani kardinal Stepinac. 
I kako bismo mogli zaboraviti da je 50 pitomaca 
ovoga zavoda podnijelo mučeništvo za stvar vjere, 
među njima blaženi Marko Križevčanin i Robert 
Johnson.« Nama Hrvatima može laskati da su u tom 
slavnom nizu spomenuta naša dva sina. 

Jedan od slavnih hrvatskih germaničara bio je 
i Pavao Kolarić, koji je umro na glasu svetosti baš 
na današnji dan godine 1862. Kardinal Andrija 
Steinhuber, povjesničar Germanicuma, u svojoj vr- 
lo vrijednoj povijesti toga zavoda zapisao je o na- 
šem Kolariću ovo: »Bio je biser zavoda; nevinošću 
i svetošću života uzor svim svojim drugovima.« 

Pavao Kolarić se rodio 25. siječnja 1837. u Bje- 
lovaru. Gimnaziju je polazio u Zagrebu, a zatim 
stupio u sjemenište. Godine 1855. održavale su se 
u Zagrebu velike pučke misije. Propovijedao ih je 
glasoviti pučki misionar Sicilijanac 0. Vinko Basile. 
Kolarić je bio potresen njegovim propovijedima te 
odlučio provoditi svetiji život. U tu je svrhu u roku 
od nekoliko dana tri put obavio veliku ispovijed. 
Htio je da ona bude što temeljitija i zato ju je po- 
novio, a ona je bila kod njega početak jednog dub- 

ljeg duhovnog života. Kardinal Haulik poslao je rev- 
nog i sposobnog bogoslova Kolarića na studije u 
Rim u Germanicum. Kolarić je stupio u zavod 27. 
listopada 1857. 

U zavodu se dao na ozbiljan studij filozofije i 
teologije, a još više na temeljit duhovni život. Za 
vrijeme godišnjih duhovnih vježbi doživljavao je 
snažne poticaje da se sav preda Bogu. U dru- 
goj je godini teologije teško obolio od sušice. I ta- 
da se pokazala u punini sva ljepota njegove ple- 
menite duše. On je bolest primio kao dar iz Božje 
ruke i prihvatio je kao sredstvo posvećenja. Svi u 
kući divili su se njegovoj duhovnoj hrabrosti i mo- 
ralnoj veličini. Sam papa Pijo IX. dopustio mu je 
da na času smrti smije položiti redovničke zavjete 
Družbe Isusove. 

Talijanski isusovac Petar Ragazzini već godinu 
dana nakon Kolarićeve smrti izdao mu je životopis 
na talijanskom jeziku, koji je dvije godine kasnije 
izašao i u njemačkom prijevodu. Hrvatski uzor- 
-mladić, sluga Božji Petar Barbarić, preveo je vrlo 
velik dio toga životopisa i na hrvatski jezik, ali je 
njegov prijevod ostao u njegovoj pismenoj ostav- 
štini. Sadrži 4 sveščića, četvrtine školske zadaćnice 
te seže samo do 71. strane tiskanog životopisa. Ne- 
dostaje mu svršetak 8. poglavlja i cijelo 9. i 10. 
poglavlje. 

Pater Vanino o tome piše ovo: »Barbarićev je 
prijevod vjeran, ali nešto ukočen. U njemu ne diše 
narodna duša. Odveć se osjeća napor duha, koji se 
ne može oteti načinu mišljenja drugog naroda. Ipak 
nam je prijevod drag, jer je plod apostolskog žara 
plemenite duše. Čitao se više puta javno travničkim 
seminarcima. 


187 


Petar se nadao da će Crkva danas sutra Kola- 
rića uzdići na oltar, pa nam se nameće misao nije 
li ga i ta nada ponukala da se dade na prevođenje 
njegova životopisa, ne bi li kako pobudio zanimanje 
Hrvata za svetog im zemljaka. Žalio je što ga u 
nas tako slabo poznavahu. 

Njemu samome plemeniti je lik mladoga juna- 
ka jednako lebdio pred očima, poticao ga na tež- 
nju za savršenim krepostima. Kolarić mu je bio kao 
kažiput kod najodlučnijeg koraka njegova života — 
kod izbora savršenijega staleža, a svijetlio mu je 
kad mu se primicala sjena smrti. Petrova je smrt 
bila posve nalik na Kolarićevu, kao što naliči lijepi 
sunčani zapad jedan drugomu.« 


AUGUST KLEMENS VON GALEN 


»Ja ljubim očiju žarkih bljes, 
za kojim krije se jaki grom,. 
kad rikne, plesat će đavli ples 
u paklu — u srcu silničkom: 
orao duh 
kroz to se bljeskanje zrca, 
tirjanin — slijepac gluh — 
dršće od gorućeg srca... 
Ja ljubim prsa ko čvrsti nad, 
u kojima smionost jasna vri, 
nit laska podla ih smekša kad, 
Nit koja nevolja polomi, , .« 
(Milan Pavelić). 


Dok čitamo te stihove svećenika pjesnika, na pa- 
met nam dolazi »lav od Miinstera«, kardinal von 
Galen, na čijem grobu stoji natpis: »Ni hvalama ni 
prijetnjamal« On je u teško doba nacizma, kad je 
u Njemačkoj vladala tiranija, pokazao neviđeno 
junaštvo. Nasilja nad nevinima tadašnjih vlasto- 
držaca snažno je žigosao s propovjedaonice govo- 
reći: »Viči istino, viči!« On se nije bojao raskrinka- 
ti silnike. To je bilo zato jer je bio junak, a njegovo 

je junaštvo bilo junaštvo duha. Ono je jače od sva- 
kog oružja, i od laskanja i potkupljivanja kao i od 
prijetnja. 

Klement Augustin von Galen rodio se 16. ožujka 
1878. u mjestu Dinklage. Kao biskup Minstera u 
»Trećem Reichu« i u poslijeratnom teškom vremenu 
nije se dao odvratiti od svoje lozinke »ni hvalama ni 
prijetnjama«. Papa Pavao VI. u osobnom pismu 
miinsterskom biskupu Henriku Tenhumbergu pri- 
godom 30. obljetnice smrti kardinala von Galena 
— kardinal je umro na današnji dan 1946. — na- 
glasio je da je »taj hrabri pastir jasno i neustrašivo 
istupao za Božji zakon i ljudska prava, pa je uspo- 
mena na njega poticaj i obaveza i za naše vrijeme«. 

Biskup von Galen pokazao se hrabrim i dobrim 
pastirom svoje biskupije, a osim toga kao borac za 
slobodu Crkve i osnovna ljudska prava. Njegove 
propovijedi iz doba Hitlera i za nas su značajne, 
»jer mi katolički kršćani moramo se posebno bo- 
riti za pravo na život nerođene djece, koje je ugro- 
ženo ne samo ovdje u Njemačkoj nego i u drugim pa 
i katoličkim zemljama« — izjavio je biskup Ten- 
humberg. Sve to dokazuje da su junaci uvijek su- 
vremeni, da su suputnici i pokazatelji svakom vre- 
menu te da u očima čestitih ljudi ne mogu nikada 
zastarjeti. 

U Miinsteru je otvorena izložba o životu i djelu 
kardinala von Galena, da se sačuva na nj trajna 
uspomena, a već prije, tj. 15. srpnja 1960. pokrenut 
je za njega redoviti postupak za proglašenje blaže- 
nim. Možemo samo željeti da što prije završi s us- 
pjehom, jer takvi duhovi, kao što je bio kardinal 
von Galen, uvijek su opomena kukavicama, prijekor 
puzavcima, ohrabrenje junacima. 

23. ožujka 
SVETI TURIBIJE MONGROVEJSKI 


Učeni je papa Benedikt XIV. usporedio sv. Tu- 
ribija, biskupa, s Karlom Boromejskim nazvavši ga 
obnoviteljem dušobrižništva i još više — neumor- 
nim vjesnikom ljubavi. On se rodio 18. studenoga 
1538. u španjolskom seocu Villaqeida. Studirao je 
ponajprije u Valladolidu, zatim u Salamanki i na- 
pokon u kolegiju San Salvador u Oviedu. Akadem- 
ski stupanj licencijata iz prava postigao je ipak na 
Sveučilištu u Santiago di Compostella godine 1568. 
ne mogavši dalje do doktorata, jer je u prosincu 
1573. bio imenovan inkvizitorom u Granadi. U toj 
službi došao je u dodir s muslimanima, a upoznao 
je i napore brojnih misionara koji su se trudili da 
bi nekršćane pridobili za kršćanstvo. On sam još 
je bio laik, no svoju je službu obavljao vrlo ozbilj- 
no, odgovorno i obazrivo. Životopisci hvale njegovu 
pobožnost, askezu, osjećaj za pravednost te ljubav 
prema siromasima — sve same vrline vrlo potreb- 
ne budućem pastiru duša. 

Tridentski sabor je jasnom dogmatskom, pamet- 
nom pastoralnom naukom, sigurnim i čvrstim nor- 
mama Crkvu u Evropi uputio snažno na putove 
obnove. Duša toga, zaista, velikoga obnoviteljskoga 
rada bio je milanski nadbiskup Karlo Boromejski. 
Taj čovjek nevjerojatne radne sposobnosti postao je 
svjetlo i uzor mnogim tadašnjim i kasnijim duhov- 
nim pastirima. Val tridentske obnove tek ne dugo 
prije otkrivenu Ameriku zahvatio je kasnije. Tako 
je sveobuhvatno evangeliziranje Meksika bilo prak- 
tički završeno već godine 1572., dakle, niti 9 godina 

nakon završetka Tridentskog sabora. No istom je u 
XIX. stoljeću za vrijeme revnog nadbiskupa Pedra 
Moya de Contreras duh Tridenta u toj zemlji uhva- . 
tio dublje korijenje. 

Političko i duhovno središte tadašnje Južne 
Amerike bila je Lima u Peruu, u kojoj je 14. svibnja 
1541. osnovana biskupija. Od 11. veljače 1546. nad- 
biskup Lime bio je odgovoran za ogromno područ- 
je koje se protezalo od Paname do Rio de la Plata. 
Njemu su kasnije kao metropolitu bile podvrgnute 
ove biskupije: Cuzco, Cartagena, Quito, Popayan, 
Asuncićn, Caracas, Bogota, Santiago, Concepcion, 
Cordoba, Trujillo Arequipa. Taj silni prostor od sje- 
vera do juga bio je dugačak 5.000 km, a površina 
mu je obuhvatila 6 milijuna km?. 

Španjolski kralj Filip II, koji se za svoje kolo- 
nije brinuo ne samo iz političkih motiva, smatrao 
je svojom dužnošću da ondje zasadi Kristov križ. 
Zato je vrlo brzo uvidio da se u Peruu u tom po- 
gledu mora nešto dogoditi. I oko mu je zapelo za 
mladog licencijata iz prava Turibija Mongrovej- 
skog, koji je u Granadi bio predsjednik vijeća in- 
kvizicije. Ne zaboravimo da je ta ustanova u Špa- 
njolskoj bila u državnim rukama. Kralj je želio da 
taj mladi, savjesni, pobožni pravnik, premda još 
laik, postane ništa manje nego nadbiskup u Limi. 
Turibije, koji nije studirao teologiju, a niti pozna- 
vao prilike u Americi, iz osjećaja odgovornosti od- 
bio je tu ponudu, koju bi manje odgovorni obje- 
ručke prihvatili. 

No 21. ožujka 1579. kralj je imao već u rukama 
dokumenat o Turibijevu imenovanju za nadbiskupa 
u Limi. Kandidat je morao prihvatiti pa je primio : 
sve svete redove zajedno, a za biskupa je posvećen 

u katedrali u Sevilli u kolovozu 1580. Malo poslije 
toga otputovao je u Ameriku, ali je onamo stigao 
tek u proljeće slijedeće godine. Putovalo se onda 
vrlo sporo. 

Došavši u svoju nadbiskupiju novi se nadbiskup 
dao sav na posao. Trudio se da obnovi palu crkve- 
nu disciplinu i u tom je pogledu bio neumoljiv te 
nije popuštao nikomu. Borio se i protiv raznih ne- 
pravdi stavljajući se uvijek na stranu potlačenih 
i obespravljenih. Moćnici su ga zbog toga progonili, 
no on se nije dao smesti pa mu je pošlo za rukom 
iskorijeniti bar one najteže zloporabe. Uz taj soci- 
jalni rad podizao je mnoge crkve, redovničke ku- 
će, bolnice, godine 1591. osnovao je i prvo sjeme- 
nište u novom svijetu. Neprestano je studirao, učio 
jezike i narječja Indijanaca, da bi im mogao na- 
viještati Evanđelje izravno, bez tumača. Time je 
mnogo pridonio većem broju obraćenja. 

U drugom razdoblju svoga biskupovanja Turi- 
bije je prema preporukama Tridentskog sabora sa- 
zvao tri pokrajinska sabora. Osobito je značajan 
onaj iz godine 1583. koji je zacrtao program za pa- 
storalni rad za svu Južnu Ameriku. Turibije je 
održao i 13 biskupijskih sinoda, a četiri puta je 
osobno izvršio pastirski pohod kroz svu svoju pro- 
stranu nadbiskupiju. U pismu iz godine 1594. pisao 
je kralju Filipu II. da je prevalio 15.000 km te kriz- 
mao preko 60.000 vjernika. Drugi pastirski pohod 
biskupije trajao mu je šest, treći četiri godine, a s 
četvrtog se više nije živ ni vratio. Umro je među 
Indijancima u jednoj maloj, siromašnoj crkvi. 

Najodličnija crta na liku sv. Turibija bila je 
njegova bezgranična ljubav prema Indijancima. 
Kao biskup morao se mnogo boriti protiv nekih 

redovnika, koji su ljubomorno bdjeli nad nekim 
svojim povlasticama, ali je nastojao i nedisciplini- 
rane svjetovne svećenike pozvati na red kao i špa- 
njolske doseljenike, koji su se odavali raznim po- 
rocima. 

U kaptolskom arhivu u Limi čuva se knjiga 
»Libro de las visitas«, neke vrste putni dnevnik 
Turibijevih pastirskih putovanja. Iz njega doznaje- 
mo kako je taj neusporedivi pastir duša imao dale- 
kovidne planove, kako je bio pun ljubavi prema 
Indijancima, koje voljaše kao otac djecu. Indijan- 
ci su ga na putovanjima htjeli nositi u nosiljci, no 
on to nije dopustio, već je putovao pješke, da ne 
bi nikome bio na teret. Jašio je i na mazgi, a kad 
je to bilo nemoguće, uzeo bi putnički štap i verao 
se i pješačio. Za put po brdima imao je specijalnu 
obuću. Bio je pravi pastir duša, koji je išao u po- 
tragu za svojim ovcama. On nije išao ni za kakvim 
materijalnim dobitkom, već za dušama. Za njih je 
žrtvovao sve. Bilo je i onih koji ga nisu razumjeli, 
koji su ga pred kraljem u Madridu. optuživali da 
previše dugo izbiva izvan Lime, no Turibije nije 
trošio vrijeme u jalove debate, već je radio i dalje 
sve ono što mu je nalagala njegova pastirska svi- 
jest i odgovornost. : 

Povjesničar E. Diissel spominje i ovo: »Sveće- 
nici-redovnici bez izričitog dopuštenja nisu smjeli 
preuzeti nijed-u župu. Oni su se ipak pozivali na 
jednu Bulu Pija V., koja im dopušta da mogu dje- 
lovati kao župnici. I tako je došlo do žestokog su- 
koba. Konačno se Turibije obratio na Kuriju. 19. 
veljače 1586. kardinal Caraffa je dokinuo odredbu 
Pija V. te misijskom biskupu omogućio da u toj 
stvari može postupati po vlastitoj uviđavnosti. To 

pravo je kasnije potvrdio papa Grgur XIV. Na 
taj je način nadbiskup mogao naložiti redovnicima 
da napuste sigurne župe te idu dalje na misijsku 
frontu. Isusovci su u tom prednjačili pa su tako 
Turibiju bili velik potporanj.« 

Turibije je dao izraditi katekizme na tri jezika: 
španjolskom i dva urođenička. Svoju je nadbisku- 
piju podijelio na 240 župa ili »doctrinas« ili reduk- 
cija. Njima su upravljali 122 svećenika-redovnika 
i 118 biskupijskih svećenika. 

Vrli pastir sv. Turibije Mongrovejski nalazio se 
na pastirskom putovanju. Upravo je došao u dolinu 
Pascasmayo, kad mu nenadano pozli. Osjećao se vrlo 
slabo pa su ga prenijeli u kuću indijanskog kate- 
hista u Santiago de Miraflores. Posljednja mu je 
želja bila da još jedanput pođe u malu indijansku 
kapelicu i ondje primi svetu pričest. Zamolio je i 
priora augustinaca, koji su ondje imali samostan, 
da mu zasvira na harfu. I dok je otac Jeronim pje- 
vao psalam 116. »Ja vjerujem i kada kažem« i psa- 
lam 31. »U tvoje ruke duh svoj predajem« — Tu- 
ribije zadnji put još baci pogled na Propetoga i iz- 
dahnu. Bilo je to baš na Veliki četvrtak 23. ožujka 
1606. Ono malo osobnih stvari, što je uza se imao, 
podijelio je pred smrt među svoje pratioce, što ih 
je tako nježno ljubio. Slijedeće godine prenijeli su 
mu tijelo u Limu. Toga velikog apostola Latinske 
Amerike blaženi papa Inocent XI. proglasio je 24. 
lipnja 1679. blaženim, a Benedikt XIII. 10. prosinca 
1726. svetim. Cijela ga Crkva po općem kalendaru 
slavi na današnji dan. To on, doista, i zaslužuje! 

MOLITVA 


Bože, Ti si svoju Crkvu umnožio apostolskom 
revnošću svetog Turibija, biskupa. Daj da Tebi po- 
svećeni narod sve većma raste u vjeri i svetosti! Po 
Kristu Gospodinu našem! Amen! 


SVETI JOSIP ORIOL 


Katalonija je zemlja koja je Crkvi i čovječan- 
stvu dala velikana. Jedan je od njih, bez sumnje, 
sv. Josip Oriol, koji se rodio 23. studenoga 1650. u 
Barceloni. Kao dječačić bio je povjeren na odgoj 
zajednici Santa Maria del Mar. Toliko je već tada 
bio pobožan da su ga i sudrugovi i odgojitelji na- 
zivali »el santet« — malim svecem. Godine 1664. 
Josip se upisao na Sveučilište u Barceloni, gdje je 
1. kolovoza 1674. promoviran za doktora teologije. 
No još više od teološkog znanja resila ga je već tada 
karizma, dar čudesa. To se po prvi put očitovalo 
kad je stavio ruke na žeravicu a da se pri tom nije 
opekao. Time je htio pobiti klevetu kojom je muž 
njegove stare hraniteljice Katarine Bruguera okri- 
vio svoju ženu da ju je našao u nečasnom poslu. 

Josip je 29. lipnja 1677. slavio svoju prvu misu 
u župskoj crkvi u Canet del Mar, u biskupiji Ge- 
rona. Za nju se pripremao preko godine dana. Vra- 
tivši se u svoj rodni grad postade odgojitelj u kući 
Tome Gasneri. Tu je službu vršio 10 godina, a u 
isto je vrijeme djelovao kao svećenik u župskoj 
crkvi oratorija sv. Filipa Neri. 

Godine 1686. smrt mu je ugrabila dragu majku. 
Da nađe utjehe ožalošćenom srcu, odlučio je poći 

na hodočašće u Rim i to pješke. U Rimu se zadržao 
godinu dana pohađajući vrlo često oratorij duhov- 
nih sinova sv. Filipa Nerija. Ondje se sprijateljio 
s nekim kardinalima, koji su mu kod Inocenta XI. 
isposlovali jednu nadarbinu u Barceloni. Ona je 
bila vezana uz crkvu Santa Maria del Pino. U toj 
je crkvi počeo vrlo revno vršiti apostolat, a nje- 
gova su osobita briga bili vojnici i pomorci. U vje- 
ri je marno poučavao dječake, a mnogima je bio 
izvanredan i posvvijetljen vođa duše. 

Uz naporan apostolat Josip je provodio i vilo 
strogu pokoru. Spavao je samo tri sata dnevno i 
to sjedeći na stolici. Živio je od kruha i vode, no- 
sio je kostrijet. 

U travnju 1698. dao se opet na put u Rim i to s 
namjerom da ga Papa pošalje u misije. No, to nije 
bila Božja volja. Došavši tek do Marseillesa, Josip 
te teško obolio; bolest mu je bila znak da ga Bog 
i dalje želi imati u Barceloni, u njegovu dotadaš- 
njem apostolatu. Vrativši se kući posvetio se naro- 
čitoj brizi za bolesnike. Svojim molitvama i blago- 
slovom mnogim je bolesnicima vratio zdravlje. To 
je još više povećalo njegovu popularnost u gradu, 
koji ga je smatrao svojim od Boga danim svecem. 
Njgovu su smrt 23. ožujka 1702. oplakali mnogi, a na 
njegovom grobu u crkvi Santa Maria del Pino po- 
češe se događati nova čudesa. 

Crkva je toga kreposnoga svećenika 5. rujna 
1805. po Piju VII. proglasila blaženim, a 31. listo- 
pada 1909. po Piju X. svetim. Za vrijeme strašnog 
građanskog rata u Španjolskoj od godine 1936. do 
1939., kad je mržnja neprijatelja vjere opljačkala, 
obeščastila i uništila mnoge svetinje, razbijena je i 
urna koja je čuvala svečeve relikvije. Fanatizam 

nema straha ni poštovanja ni pred onim što je sva- 
kom normalnom čovjeku sveto i nepovredivo, a to 
je tijelo pokojnika. Da vjernici Barcelone koji su 
mnogo častili svoga sveca ne bi ostali bez njego- 
vih relikvija, dobiše na dar dio relikvija od Pija 
XII. Te je relikvije godine 1908. kardinal Salvatore 
Casafias bio darovao papi Piju X. 

Veliki svetac, pokornik i apostol Josip Oriol bio 
je i tako ljudski. To najbolje pokazuje i njegova ve- 
lika ljubav prema rođenoj majci Geltrudi, rođenoj 
Buguiia. Njezinu je smrt veoma bolno osjetio. Da 
je bio pjesnik kao naš hrvatski svećenik i valpo- 
vački župnik Miroljub Ante Evetović, ispjevao bi 
najljepšu od svojih pjesama baš sjećajući se svoje 
prve učiteljice života, koju mu je smrt ugrabila. 
Ali Josip Oriol nije bio pjesnik. On je ojađenoj du- 
ši nastojao naći utjehe u rimskom hodočašću na 
grobovima mučenika, u općinstvu svetih. Vjerovao 
je i nadao se da će dragu majku vidjeti u vječno- > 
sti i ta ga je nada krijepila. Kršćanin u žalosti za 
milima i dragima plače i žalosti se, jer je to ljudski, 
ali njegova je žalost puna nade i predanja u začet- 
nika života Isusa Krista, u kojem naši dragi pokoj- 
nici žive. 


GIOVANNI LUIGI BALBIANO, 
SVEĆENIK 


Evo još jednog vrloga svećenika, Božjega sluge! 
Svaki pravi svećenik čini da Krist po Euharistiji bu- 
de sakramentalno prisutan među nama, ali i u našem 
osobnom i društvenom životu. Zato je i njegova 

uloga nezamjenjiva. Opravdano je stoga dozivati u 
pamet svijetle svećeničke likove iz prošlosti. Oni 
ne smiju pasti u zaborav. Zbog svega toga želimo 
se upoznati s Božjim slugom, svećenikom Balbi- 
anom. 

On se rodio u pokrajini Piemontu u mjestu Vol- 
veri kod Torina. Bilo je to 25. kolovoza 1812. Vrlo 
rano je osjetio Božji poziv da stupi u sjemenište. 
Sjemenišni je život proveo u tri sjemeništa: u Gia- 
veno, u Bra i u Chieriu. Posvuda se isticao iskre- 
nom pobožnošću, marljivim studijem i savjesnom 
disciplinom. Znao je da se bez tih važnih eleme- 
nata ne može izgraditi u zrelu i zaokruženu sveće- 
ničku ličnost. (a 

Giovanni je zaređen za svećenika 21. svibnja 
1837. te postavljen za kapelana u župi Avigliana. 


Tu je službu revno i savjesno obavljao sve do smrti, 


premda je lako mogao postati i župnik. Radije os- 
tade na najnižem stupnju crkvene hijerarhije, jer 
je želio biti ponizan. Kao kapelan slušao je u sve- 
mu župnika, koji je bio mlađi od njega. Bio je ne- 
umoran u držanju vjeronauka, u propovijedanju, is- 
povijedanju, pohađanju bolesnika. Pravi pastoralac, 
koji se dušama nesebično davao. 

Nije čudo da je narod iz cijele okolice hrlio k 
njegovoj ispovjedaonici. Kod njega je tražio svjetla, 
ohrabrenja, savjeta. I siromasi su dobro znali da će 
im on uvijek pružiti pomoć. Uz takav svestrani pa- 
storalni rad Giovanni je obavljao i velike pokore 
i trpio mnogo. To je redoviti put kojim Gospodin 
svoje odabrane vodi na najviše vrhunce. 

Kad je svećenik Balbiano 22. ožujka 1884. umro, 
čitav je kraj proplakao za njim kao za ocem. Svi 
su ga nazivali svecem, a sprovodu je prisustvovalo 

40.000 vjernika. Božji narod instinktivno osjeća tko 
je pravi Kristov sluga, tko je svećenik po Njegovu 
Srcu. Odazivajući se glasu vjernika Crkva je 23. 
ožujka 1945. za svećenika Balbiana pokrenula pro- 
ces za proglašenje blaženim. Ako jednog dana do- 
đe na oltar, njegov će lik još više zasjati kao uzor 
kako onima koji se spremaju na svećeništvo, tako i 
onima koji već vrše tu nadasve odgovornu službu. 

KRA nd 24. ožujka 
SVETA KATARINA ŠVEDSKA 


Katarina Švedska, kćerka svete Brigite, nije ni- 
kad službeno bila proglašena svetom, ali se ipak već 
stoljećima štuje kao svetica. Crkva je to štovanje 
bar neizravno potvrdila. Tako je papa Inocent VIII. 
godine 1484. dopustio da se Katarinu Ulfsdotter — 
prezime Katarine Švedske — smije smatrati kao 
suutemeljiteljicu reda svete Brigite. Time je Papa, 
a da možda i nije htio — izrekao značenje te svete 
žene. Ona stoji u sjeni svoje svete majke, slavne 
svete Brigite, te nastavlja njezino djelo. 


Katarina se rodila negdje oko godine 1331. kao 
četvrto od osmero djece Ulfa Gudmarssona i Bri- 
gite. Prezime je dobila prema tradicijama švedskih 
obitelji. Vrlo rano je bila zaručena s Egardom von 
Kyren, ali su oboje suglasno odlučili živjeti u pot- 
punoj uzdržljivosti, što u srednjem vijeku nije bilo 
ništa neobično. 

Godine 1350. za velikog jubileja nalazila se s 
majkom u Rimu. Ondje ju je zatekla vijest o mu- 
ževoj smrti. Otada Katarina prati svoju majku na 
njezinim velikim hodočašćima, često i uz životnu 
opasnost, a sudjeluje i u svim njezinim pothvatima 
za dobro Crkve, koja je tada zbog stolovanja papa 
u Avignonu bila u bijednom stanju, osobito u Rimu. 
To neka osvijetli samo jedna zgoda. 

Obilazeći s majkom rimske crkve dva puta je 
jedva izbjegla da pokvarenjaci nad njom ne izvrše 
nasilje. O tome je u jednom pismu napisala ovo: 
»Provodim bijedan život zatvorena kao zvjerka, 

dok drugi mogu ići u crkvu i ondje hraniti svoju 
dušu. Moja braća i sestre u Švedskoj mogu bar u 
miru Bogu služiti.« ' 
Nakon smrti svoje majke, koja je umrla 23. srp- 
nja 1373. u Rimu, Katarina je pratila njezino mrtvo 
tijelo u Švedsku prevalivši golem put kroz Austriju, 
Poljsku i Prusiju. Godine 1375. ušla je u slavni sa- 
mostan Vadstenu, no brzo se nakon toga opet vra- 
tila u Rim, gdje ostade pet godina. Stanovala je u 
istoj kući, gdje je umrla njezina majka. Ta se kuća 
nalazila na trgu Farnese. Razlog je njezina borav- 
ka u Rimu bio postupak za kanonizaciju njezine 
majke. Nije dočekala završetak toga postupka. 


Prema jednoj legendarnoj predaji Katarina je 
spasila Rimljane i njihov grad od voda Tibera. U 
kapeli podignutoj njoj u čast u kući na trgu Farnese 
čudo je naslikano na jednoj fresko-slici. 

Godine 1380. biskup je imenovao Katarinu opa- 
ticom u samostanu Vadsteni. No, ona je već slije- 
deće godine na današnji dan ovaj život zamijenila 
boljim. Glas se o njezinoj svetosti proširio po svoj 
Švedskoj. Po njezinu zagovoru dogodila su se i 
mnoga čudesa. Sve je to u njezinim sunarodnjacima 
probudilo želju da je vide ubrojenu među svece. 
Proces za kanonizaciju vođen je od godine 1466. 
do 1489., ali nikad nije bio dovršen. Redovnici sa- 
mostana u Vadsteni zamolili su papu Siksta IV. da 
je skupa sa svetim Bonaventurom proglasi svetom, 
ali Papa nije udovoljio njihovoj molbi. 

God. 1488. papa Inocent VIII. dopustio je ipak 
svečani prijenos njezinih relikvija, koji je izvršen 
1. kolovoza 1489. u prisutnosti kralja Stena Sturea. 
Iako nije bila proglašena svetom, ipak je od po- 

četka štovana kao svetica. Na brojnim je slikama 
prikazana s jelenom, jer ju je prema jednoj legendi 
ta životinja spasila iz smrtne pogibelji. Zadnje dane 
života mnogo je trpjela od boli u želucu. To joj je 
onemogućilo primanje svete pričesti. Mučena že- 
ljom za svetom hostijom molila je da je bar izlože 
u njezinoj sobi i tako je promatrajući je i klanjajući 
joj se crpila snagu za podnošenje svojih teških boli. 


BLAŽENI JOSIP MARIJA TOMASI 


Kardinal Josip Marija Tomasi svojim je djeli- 
ma bio jedan od davnih preteča liturgijske obnove, 
koja je doživjela svoju potvrdu i trijumf u naše 
dane na II. vatikanskom saboru. On je želio da se 
vratimo starim obredima Crkve, onoj jednostav- 
nosti i svježini koja ih je resila na početku. 

Josip se rodio u plemićkoj obitelji u jednom 
zamku na južnoj obali Sicilije, koja je skroz-naskroz 
bila prožeta kršćanskim duhom. Rodio se 12. rujna 
1649. u Licati. Njegova oca vojvodu od Palme na- 
rod je nazivao »svetim vojvodom«. On je utemeljio 
samostan benediktinki, u koji uđoše njegove četiri 
sestre, a kasnije i njegova žena. ' 

Mali je Josip već od malena osjećao izvanrednu 
sklonost prema bogoslužju pa je na malom oltaru 
»služio misu«. To je išlo tako daleko, a bio je juž- 
njak pa ga kao takvoga valja i promatrati, da je 
molio oca da bi svaki dan smio nositi odijelo u bo- 
ji liturgijskog ruha dotičnog dana. To je ipak bilo 
previše, pa mu je pametni otac savjetovao neka 
jedino oblači čarape prema liturgijskoj boji dana. 

Josipova neobična sklonost prema bogoslužju ro- 
dila je u njemu živu želju da postane svećenik. I 
tako kad se njegov otac počeo baviti mišlju da ga 
pošalje na kraljevski dvor u Madrid, petnaestogo- 
dišnji Josip Marija izrazi želju da stupi u red tea- 
tinaca, regularnih klerika, koji su tada u narodu 
bili veoma obljubljeni. Oni su posvuda gradili sjaj- 
ne crkve i razvijali sjaj svetog bogoslužja, pa je 
Josip osjetio duhovnu srodnost s njima. Otac je 
pristao i Josip se odreče prava na baštinu. Učinio 
je to radosna srca, jer mu je ljubav bila drugdje, 
a ne u vremenitim stvarima. 


Stupivši u novicijat u kući »Ai Quattro Canti« 
u Palermu započe svoj redovnički život. Na putu 
do oltara morao je proći kroz mnoge kuće svoga 
reda. Bio je u Messini, Ferrari, Modeni, dok nije 
napokon u Rimu na sam Božić 1673. odslužio svoje 
prve tri mise. Od tada Rim vije nije napuštao. Naj- 
veći dio života proveo je u samostanu sv. Silvestra 
na Kvirinalu, u blizini današnje predsjedničke pa- 
lače. 


U Rimu se sav posvetio istraživanju po raznim 
bogatim bibliotekama, koje mu postadoše kao neki 
treći zavičaj. Proučavao je djela svetih Otaca i sta- 
rokršćansku liturgiju. O tom je svom radu zapisao 
ovo: »Neka neki idu u Atenu, drugi neka slijede 
Platona, treći neka proučavaju Aristotela, moja je 
sklonost da duhom živim u Jeruzalemu te dan i 
noć razmatram nad Svetim pismom puštajući pro- 
fane znanosti po strani. Svoju hranu želim tražiti do 
nogu: Kristovih i Njegovih apostola te cijeli svoj 
život pabirčiti po spisima svetih Otaca; koji su bili 
puni apostolskoga duha.« ' 

Josip Marija Tomasi imao je sposobnosti za is- 
traživački rad, jer je bio i strpljiv i savjestan. Sam 
je rekao: »Strpljivost je korisnija od samoga kruha, 
jer kruh trebamo samo dva put na dan, a strplji- 
vosti sto put u jednom satu.« 


Da bi što više i dublje ušao u smisao Svetog pis- 
ma, Tomasi je jedno vrijeme studirao kod židov- 
skog rabina Mojzesa de Calvi te se u njegovoj školi 
veoma sprijateljio sa starim istočnim jezicima, oso- 
bito hebrejskim, na kojem je napisan Stari zavjet. 
Svojom upornošću, a još više dobrotom, pridobio je 
svog učitelja rabina za kršćansku vjeru. 


Tomasi je bio pravi učenjak, koji je izvrsno po- 
znavao klasične jezike, latinski i grčki, i njima od- 
lično vladao. Kao učenjak izišao je na glas objav- 
ljivanjem starih sakramentara, što ih je kraljica 
Kristina Švedska donijela sa sobom u Rim. Od go- 
dine 1709. do 1712. izdao je svoj veliki »Uvod u te- 
ologiju svetih Otaca«. Tim je djelom svojim suvre- 
menicima približio važne kršćanske izvore prvih 
stoljeća. Svim se silama trudio da u puku pobož- 
nost stopi s liturgijom. On je davno prije II. vati- 
kanskog sabora došao do uvjerenja da pobožnost 
puka, valja hraniti Svetim pismom i spisima svetih 
Otaca. Ta spoznaja nagnala ga je na posao pa je 
priredio razna djela za redovnice i svjetovnjake, 
koja su puna starih molitava, svetopisamskih tek- 
stova, izreka svetih Otaca, dijelova iz raznih starih 
liturgija. Blaženu Djevicu Mariju u njezinu »Mag- 
nificatu« promatrao je kao uzor kako se moli, kako 
se slavi Bog. Ona je za njega »bila prva učiteljica 
koju susrećemo u Novom zavjetu, a koja je slavila 
Boga riječima iz Svetoga pisma.« 

Izdao je i vrlo zanimljiv Psaltir, u kojem je iz 
psalama ispustio povijesne tekstove, a zadržao sa- 
mo molitvene. Time nije htio osakatiti sveti tekst, 
već ga bar djelomično približiti onima koji su ne- 
sposobni da shvate cjelinu. Bio je neobično mode- 
ran u današnjem smislu riječi, jer je želio da se u 
selima gdje nema svećenika ljudi skupljaju u ne- 
djelju barem na pjevanje psalama, dakle, na služ- 
bu riječi. Svojim je radom postao pionir liturgijske 
obnove i Papa ga je za njegove neprocjenjive za- 
sluge godine 1712. imenovao kardinalom. 

Tomasi nije bio nikakav karijerist ni slavohlep- 
nik pa je kardinalski grimiz primio teška srca. Bio 
je velik učenjak i vrlo skroman i jednostavan čo- 
vjek, koji nije težio za častima i slavom. Papi Kle- 
mentu XI. nije preostalo drugo nego da mu zapovje- 
di pod poslušnošću da primi kardinalsku čast. To- 
masi je u jednostavnosti srca kod svog kardinal- 
skog imenovanja rekao ovo: »Što mi treba naslov 
uzoritost, kad ja ipak ostajem onaj stari kao i pri- 
je?!« On je sav živio samo za Boga i za liturgiju. 
Kad ga je uz upalu pluća zahvatila smrtna groznica, 
klicao je: »Dođite, dođite, jer je vrijeme da idemo 
na službu Božju!« ' 

Taj sveti neobični učenjak pretrpio je mnogo 
duševnih muka. Otkrio ih je u pismima svojoj naj- 
dražoj sestri Mariji Krucifiksi. Trpio je mnogo od 
melankolije, od skrupula, nemira i tjeskoba. Zato 
je jednom zapisao: »Ovaj je život više smrt nego 
život No zbog toga nije padao u očaj, već se trudio 
»da iz ove zemlje smrti traži onu zemlju života«. 

U svojim je nutarnjim sukobima tražio svjetlo i 
rješenje u Gospodinu. Njegovo je kardinalsko geslo 
bilo: »Moja nada počiva u Gospodinu.« Ta ga nada 
nije prevarila. Sveto je preminuo 1. siječnja 1713. 
a papa Pijo VII. proglasio ga je 16. rujna 1803. bla- 
ženim. 

25. ožujka 
NAVJEŠTENJE GOSPODINOVO: 
BLAGOVIJEST 


»Poslije šest mjeseci posla Bog anđela Gabriela 
u galilejski grad imenom Nazaret, k djevici zaru- 
čenoj s mužem iz Davidove kuće, komu je bilo ime 
Josip. A djevici bijaše ime Marija. Kad anđeo uđe 
k njoj, reče joj: 'Raduj se, milosti puna! Gospodin 
je s tobom! Na te riječi ona se prepade i počne raz- 
mišljati što znači taj pozdrav. Anđeo joj reče: 'Ne 
boj se, Marijo, jer si našla milost kod Boga. Evo, 
ti ćeš začeti i roditi Sina komu ćeš nadjenuti ime 
Isus. On će biti velik i zvat će se Sin Previšnjega. 
Gospodin Bog dat će mu prijestolje Davida, oca 
njegova. On će vladati kućom Jakovljevom dovi- 
jeka. I kraljevstvo njegovo neće imati svršetka. 

— Kako će to biti-— reče Marija anđelu — jer 
se ja ne sastajem s mužem? — 

— Duh Sveti sići će na te — odgovori joj an- 
đeo — sila Previšnjega zasjenit će te; zato će se di- 
jete koje ćeš roditi zvati svetim, Sinom Božjim. Gle! 
I tvoja rodica Elizabeta zače sina u svojoj starosti. 
Već je u šestom mjesecu ona koju zovu nerotki- 
njom. Jer Bogu ništa nije nemoguće. 

Marija mu reče: "Evo službenice Gospodnje, ne- 
ka mi bude po riječi tvojoj! Tada je anđeo ostavi« 
(Lk 1, 26—38). 

U posljednja vremena kršćanska seeddotji ponov- 
no otkriva tajne iz Isusova života. Njihov je početak 
Gospodinovo utjelovljenje po Duhu Svetom od Ma- 
rije Djevice. Dok je prijašnja teologija u prvi plan 

stavljala Kristove takozvane apstraktne povlastice, 
kao što su: znanje, svetost, čini zadovoljštine, za- 
sluge itd., dotle se danas ne zanemarujući ih uz 
njih raspravlja i o pojedinim tajnama Kristova 
života. 

Put je takvoj teologiji već u prošlom stoljeću 
utro slavni kčlnski dogmatičar Matthias Scheeben 
(1635—1888). Bio je on ne samo velik teolog i ori- 
ginalan mislilac, već još više svećenik Isusa Krista 
i Njegove Crkve, koji je iz poniznosti odbio naslov 
monsignora. On je u svom vrlo vrijednom djelu 
»Tajne kršćanstva« pokušao dati teološko tumače- 
nje ne samo kršćanskim istinama već i pojedinim 
tajnama Isusova života. U našem je stoljeću to još 
više razvio benediktinac Casel. Poticaj za to sigurno 
je proizašao iz razmatranja Svetog pisma, osobito 
Evađelja, kao i iz proučavanja djela svetih Otaca, 
koji su u izlaganju tajna Kristova života još uvijek 
nenadmašivi. Koliki su od njih izrekli uvijek su- 
vremene govore nad izvještajem svetoga Luke o 
Gospodinovu navještenju! Navedino bar nekoliko 
zrnaca iz toga neprocjenjivog blaga! 

»Naš je Bog Isus Krist, rođen od Davidova sje- 
mena bio nošen u Marijinu krilu« (sv. Ignacije An- 
tiohijski). 

»Krist je bio rođen od Djevice« (sv. Irenej). 

»Kršćani vuku svoje podrijetlo od Isusa Krista, 
koji je uzeo tijelo i bio rođen od svete Djevice« 
(apologeta Aristid). 

»Krist je postao čovjekom od Djevice« (sv. Ju- 
stin). : bI 

»Riječ je sišla u svetu Djevicu Mariju da se u 
Njoj utjelovi« (sv. Hipolit). 

»Djevica je začela i donijela na svijet Emanuela. 
A On kao što je prije rođenja od Djevice mogao 
imati Boga za Oca bez majke, tako je kad se rodio 
od Djevice mogao imati jednu ženu za majku bez 
ljudskog oca« (Tertulijan). 

»Krist je uzeo tijelo od Djevice Marije i postao 
je čovjekom za nas« (sv. Atanazije). 

Iz cjelokupne kršćanske predaje, kojoj su naj- 
je preblažena Djevica svojom rađalačkom djelat- 
nošću dala Isusu ljudsku narav ili materiju od koje 
bi sazdano Njegovo tijelo. I to je tijelo kao svaka 
druga ljudska majka u svome krilu pod srcem no- 
sila 9 mjeseci hraneći ga svojom krvlju. Zato sveti 
Beda Časni s pravom tvrdi: »Krist je bio začet iz 
djevičanskog krila, ne uzimajući tijelo iz ništavila 
niti drugim putem već iz majčinoga tijela.« A sveti 
Andrija Kretski uči: »Presveta je Marija sjedinila 
Kristovu ljudsku narav s Bogom.« 

Za današnju je teologiju u Kristovu utjelovlje- 
nju snažno naglašen događaj spasenja. Sin Božji 
se utjelovio da postane Spasitelj, da izvrši djelo 
spasenja. Zbog toga se i ne promatra utjelovljenje 
odijeljeno od ostalih tajna Kristova života, već po- 
vezano s njima, štoviše sjedinjeno s čitavim Isuso- 
vim bogočovječjim životom. 

»S Lukinim pripovijedanjem nalazimo se na vr- 
huncu koji povezuje Stari i Novi zavjet. U nj se 
slijevaju sva proroštva, a iz njega odsijeva sav bu- 
dući razvoj, pa i onaj eshatološki povijesti spase- 
nja. Na tom vrhuncu se nalazi Krist, bogočovjek, 
Spasitelj, Isus, koji kao Jahve u svetinji nad sve- 
tinjama prebiva u Marijinu krilu, a Ona je prava 

Majka pravoga Božjega Sina... »— uči nas u naše 
dane kardinal Pietro Parente, pa nastavlja: »Utje- 
lovljenje je povijesni čin (iako ne i iskustveni). On 
uključuje duboku tajnu božansko-ljudske veze (bo- 
gočovještva) u osobi Isusa Krista.« 


* Budući da se radi o jednom povijesnom doga- 
đaju, pravo je da ga na Blagovijest svake godine 
svečano, u tihoj radosti i dubokoj zahvalnosti sla- 
vimo. Opravdano je da nam već stoljećima taj pre- 
znameniti spasenjski događaj i draga naša zvona 
svojim zvukom tri put dnevno naviještaju. A što 
ćemo na glas zvona činiti, poučio nas je u naše da- 
ne Pavao VI. Njegovom poukom završimo ovo naše 
letimično razmišljanje! 

»Naša riječ o Angelusu želi biti samo jednosta- 
van ali živ poticaj da se običaj njegova moljenja 
sačuva gdje i kada je to moguće. Toj molitvi nije 
potrebna obnova: njezina jednostavna struktura, 
njezin biblijski značaj, njezino povijesno podrijet- 
lo, koje je povezuje uz moljenje za očuvanje mira, 
njezin takoreći liturgijski ritam koji posvećuje raz- 
ne trenutke dana, njezina otvorenost prema vaz- 
menom otajstvu koja nas navodi da spominjući 
Utjelovlienje Sina Božjega molimo da po Njegovoj 
muci i križu budemo privedeni k slavi uskrsnuća, 
čine da ta molitva, nakon stoljeća, zadržava svoju 
nepromijenjenu vrijednost i netaknutu svježinu. 
Istina je da su neki običaji, koji su tradicionalno 
bili povezani s moljenjem Angelusa, već nestali, 
ili da teško mogu opstati u modernom životu; ali 
se tu radi o rubnim elementima: vrijednost.razma- 
tranja otajstva Utjelovljenje Riječi, pozdrava Dje- 
vici i utjecanja Njezinu milosrdnu zagovoru ostaje 

nepromijenjena. Unatoč novim uvjetima vremena, 
karakteristični trenuci dana — jutro, podne i večer 
— koji razgraničavaju periode djelovanja te pozi- 
vaju da se zaustavimo u molitvi, ostaju za veći dio 
ljudi nezamjenjivi« (Marialis cultus, broj 41). 


MOLITVA 


Bože, Ti si htio da Tvoja Riječ u utrobi Djevice 
Marije uzme pravo ljudsko tijelo: udijeli, molimo, 
da mi, koji Otkupitelja svoga ispovijedamo Bogom 
i čovjekom, zavrijedimo biti i suobličeni Njegovoj 
božanskoj naravi! Po istom Kristu Gospodinu na- 
šem! Amen! 


SVETI DOBRI RAZBOJNIK 


»Čudesan je Bog u Svojim svecimal« Ako to u 
većoj ili manjoj mjeri vrijedi za svakoga sveca, 
onda to pogotovo vrijedi za desnog razbojnika, 
koji je s Kristom bio razapet na križ. On prema 
svim našim mjerilima nikad ne bi bio svetac, a 
ipak upravo je on zaslužio da čuje s Kristovih usta 
ove riječi: »Zaista, kažem ti, danas ćeš sa mnom 
biti u raju!« (Lk 23, 43). 

Iako Evanđelje ne navodi zločine zbog kojih su 
razbojnici bili raspeti, iz uobičajenog pojma kojim 
su nazvani znači da su bili sve prije nego sveci. 
Bili su jednostavno razbojnici, pljačkaši na veliko, 
hajduci, pustahije, a možda i ubojice zbog grabeža. 
O tome govori i težina njihove kazne: smrt na križu, 
najokrutnija smrt. Sam dobri razbojnik priznaje 


211 


svoju i svoga plačidruga grešnost: »Mi smo ovdje 
po pravdi, jer primamo zasluženu plaću za svoja 
djela« (Lk 23, 41). i 

Po zlim djelima oba su razbojnika bila jednaka, 
ali kad su se našli razapeti uz Isusa, nasta među 
njima preokret. Sv. Luka piše: »Jedan od obješe- 
nih zločinaca vrijeđao Ga (Isusa): "Zar nisi ti Me- 
sija? Spasi sebe i nas!" Tada drugi progovori i uko- 
ri ga: 'Zar se Boga ne bojiš, ti koji podnosiš istu 
kaznu?'... "Ovaj nije nikakva zla učinio. Pa na- 
doda: "Isuse, sjeti me se kada dođeš u svoje kra- 
ljevstvo!'« (Lk 23, 39—42). 

U riječima dobrog razbojnika jasno se nazrije- 
va kajanje, osuda svih njegovih zlih čina, primanje 
kazne kao zadovoljštine za počinjene nepravde, 
vjera u Isusa Krista, Gospodina i Kralja, koji ima 
kraljevstvo. Takvo kajanje pribavilo mu je od Isu- 
sa ne samo oproštenje već i svečanu kanonizaciju, 
jer Isus mu jamči da će ući u njegovo kraljevstvo, 
a tamo ulaze sveti. Isus ga je opravdao za svetost i 
osposobio za ulazak u Božje kraljevstvo. 

Evanđelje nam o dobrom razbojniku više ništa 
ne pripovijeda, no unatoč tome on je u carstvu sve- 
tih postao vrlo popularna ličnost. Njega jednako 
uzvisuju kao istočni tako i zapadni sveti Oci. Čujmo 
bar neke! 

Sv. Augustin: »Apostoli su se pokolebali u vjeri 
u Isusa Krista, iako su vidjeli da je uskrisivao mrt- 
ve. Dobri razbojnik ga je vidio kako visi na križu 
i povjerovao u njega kao u Boga.« 

Sv. Leon Veliki: »Dizma (tako nazivaju dobrog 
razbojnika apokrifna Evanđelja) nije vidio čudesa 
koja je Gospodin učinio za života; nije mogao vi- 
djeti ni ona što ih je učinio poslije smrti. Pa ipak 

je sudruga u patnji priznao za svoga Gospodina. 
U krivcu koji umire s njime zaziva svoga Spasite- 
lja.« 

Sv. Ivan Zlatousti: »Dok svećenici i narod jed- 
noglasno kažu da je Krist zločinac, Dizma Ga pro- 
glašuje nevinim i svetim. Dok Ga svi zlostavljaju 
kao roba, on Ga naviješta kao Gospodina. Dok Ga 
svi napadaju kao najgoreg između ljudi, dotle Mu 
se on obraća kao svome Bogu. Svi hule na Isusa, 
samo Ga Dizma brani. Svi Ga preziru, samo Ga on 
hvali. Svi Ga optužuju, samo Ga on proglašava 
nevinim.« 

Sveti Ciprijan ide čak tako daleko da dobrog 
razbojnika naziva »mučenikom i krštenim u svo- 
joj krvi, dok ispovijeda Kristovo božanstvo.« 

Evo i čitav niz raznih časnih naslova, kojima 
sveti Oci nazivaju dobrog razbojnika. Oni ga na- 
zivaju: 

prijatelj Isusa Krista, 

sudrug Njegova mučeništva, 

optužitelj Njegovih mučitelja, 

čuvar raja, 

evanđelist Isusa Krista, 

Gospodinov prorok i odvjetnik, koji Ga naviješta 

i brani od napadaja, 

prvina Isusova križa, 

Isusov pobočnik, 

orao koji leti u nebo. 

Dobroga razbojnika štuju mnoga mjesta kao 
svoga zaštitnika. Ponajbolji slikari ovjekovječili su 
ga svojim slikarijama. 

Papa Siksto V. dopustio je redu mercedarijevaca 
da liturgijskom službom časte dobrog razbojnika 
kao priznavaoca. Svi u dobrome razbojniku vide 

primjer savršenog pokajanja, koje briše grijehe, a 
zazivaju ga i osuđenici na smrt. 

U Zagrebu na Kaptolu postoji mala kapelica 
svetog Dizmuša. Pokojni isusovac o. Miroslav Va- 
nino, dok je mogao, svaki je dan hodočastio do te 
kapelice, da si od dobrog razbojnika izmoli sretnu 
smrt. Posve dobra pobožnost! Ona nas sjeća Isu- 
sova beskrajnog milosrđa i mogućnosti spasenja i 
u posljednji čas. Doista je čudesan Bog u svojim 
svecima! 


Mariju si opravdao, 
Raj zločincu obećao 
Pa i meni nadu dao. 


Molitva mi nema moći, 
AV Ti blag si, ne daj poći 
U plam vječni mojoj zloći! 


K ovcama me svojim kreni, 
Među jarad ne daj meni, 
S desne strane mene djeni! 


Kad pretreseš grješnim svijetom, 
Plamenu ga predaš kletom, 
Zovni mene s vojskom svetom! 


SVETI IRENEJ, SRIJEMSKI BISKUP 
I MUČENIK. 


Kršćanstvo je u naše krajeve došlo davno prije 
.dolaska Hrvata. Na našem se tlu organiziraše broj- 
ne biskupije. Po važnosti se ističe biskupija u Sir- 
miumu, današnjoj Srijemskoj Mitrovici. Jedan od 

slavnih srijemskih biskupa bio je sv. Irenej, čiji 
spomendan Rimski martirologij slavi na današnji 
dan, dok ga đakovačka biskupija nasljednica sri- 
jemske svetkuje 6. svibnja. Iako nas od sv. Ireneja 
dijeli lijepi niz stoljeća, drag nam je ipak jer je ovo 
naše tlo natopio svojom mučeničkom krvlju i jer 
nam pruža primjer herojske vjernosti idealima vje- 
re. 


O mučeništvu sv. Ireneja postoje dva zapisa: je- 
dan na grčkom a drugi na latinskom jeziku, no čini 
se da nijedan od njih nije izvoran. Oba potječu iz 
starijeg grčkog izvornika, koji je jednostavan pa- 
negirik — pohvala u čast svetog mučenika, sastav- 
ljena prema usmenim predajama sačuvanima o nje- 
mu. Ako se iz njega ukloni govornički stil, taj je 
dokumenat prihvatljiv kao vjerodostojan, vrijedan 
da mu poklonimo pažnju. On sadrži podatke koji 
su nam dragocjeni. 


Irenej je vrlo mlad postao biskupom u Sirmi- 
umu. Prema tadašnjem običaju bio je oženjen, a 
imao je i djece. Za vrijeme Dioklecijana uhvaćen 
je te predveden pred sudište samoga Proba, pre- 
fekta rimske pokrajine Panonije. Ondje mu bi na- 
loženo da žrtvuje bogovima i tako otpadne od krš- 
ćanstva, što on najodlučnije odbi. Tada je stavljen 
na muke, ne bi li silom učinio što nije htio milom. 
Za vrijeme mučenja došli sa mu roditelji, žena i 
djeca i molili ga da posluša carsku naredbu, žrtvu- 
je bogovima i spasi svoj život. Ali sveti mučenik 
»meliore cupiditate detentus« — zahvaćen uzviše- 
nijim težnjama nije se dao nagovoriti da čini ono 
što je bilo protiv njegova uvjerenja. Zbog toga pre- 
fekt ga zatvori u tamnicu, gdje je hrabri mučenik 

morao još mnogo toga podnijeti. No, njegovu po- 
stojanost i vjernost ništa nije moglo slomiti. 

Ponovno predveden pred sudište odbio je i taj 
put da žrtvuje bogovima. Tada su ga počeli uda- 
rati toljagama osudivši ga na smrt. Konačno mu 
je na bosutskom mostu odrubljena glava i tijelo 
bačeno u Savu. Prije toga mučenik je poput Krista 
bio lišen svojih haljina, pomolio se za se i za svoje 
vjernike i tako slavno završio svoj životni hod. Bilo 
je to 25. ožujka 304. godine. 


Dok se uživljavamo u likove starih svetaca i 
mučenika, činimo to da bismo dali odgovore na da- 
našnje probleme i da bismo one istinske vrijednosti 
prošlosti uklopili u sadašnjost te je obogatili. Mu- 
čenici nam jednoglasno govore kako valja biti vje- 
ran i u najtežim okolnostima života i u patnjama 
te kako je vjera vrhunska vrednota za koju valja 
žrtvovati i život. To je poruka sv. Ireneja i svih 
svetih mučenika koji izgiboše na ovom našem tlu. 


SVETA LUCIJA FILIPPINI 


U srijedu 28. travnja 1976. sakupiše se »Maestre 
pie« — Pobožne učiteljice sa svojom generalnom 
poglavaricom, stotinama svojih gojenica, i sadaš- 
njih i bivših, da u bazilici sv. Petra u Vatikanu pro- 
slave 50. obljetnicu proglašenja blaženom Lucije 
Filipini. Svetom je obredu predsjedao kardinal 
Pietro Palazzini, koji je prisutnima podijelio euha- 
ristijski blagoslov. Pred gigantskim kipom, koji je 
postavljen u posljednju lijevu nišu središnje lađe 
Petrove bazilike, kardinal se obratio prisutnima 

uputivši im tople riječi o dubokoj duhovnosti sve- 
te Lucije Filippini. Upoznajmo tu ženu i utemelji- 
teljicu, koja se odlikovala izvanrednom jakošću! 

Lucija Filippini rodila se 13. siječnja 1672. u 
Carnetu u Italiji. Bila je posljednje od petero djece 
svojih roditelja Filipa Filippini i Magdalene, rođene 
Picchi-Falzacappa. U prvoj godini života mala os- 
tade siroče bez majke, a u sedmoj i bez oca. Brigu 
za nju, njezinu stariju sestru Elizabetu i brata Gio- 
vanni Francesca, dvoje djece je umrlo, preuzeo je 
vrijedni ujak. 

Lucija se već zarana odlikovala izvanrednim 
umnim sposobnostima, a još više krepostima pa joj 
je mjesni župnik povjerio katehizaciju djevojčica. 
Kasnije joj kardinal Marcantonio Barbarigo povje- 
rio brigu za samostan klarisa u želji da ondje po- 
digne prilično olabavljelu redovničku stegu. Sestre 
su je primile kao anđela s neba. Osvojila ih je nje- 
zina poniznost, razboritost, zdrava širokogrudnost. 


Kasnije Lucija s Rozom Venerini osniva dvije 
ustanove učiteljica za odgoj ženske mladeži. Ona 
se nije zadovoljavala da djevojčice napreduju samo 
u znanju već još više u vjerskom životu. U tu je 
svrhu nakon obuke, a osobito subotom i nedjeljom, 
okupljala žensku mladež, vodila je u bolnice u po- 
sjet bolesnicima, siromasima, učeći ih kršćanskoj 
ljubavi. Svoje je gojenice pratila i kasnije u njiho- 
vu životu i onda kad su već postale majke. 

Sv. Lucija Filippini je bila silno pobožna i oda- 
na prema presvetoj Djevici. Svaki dan je molila 
Mali časoslov bl. Gospe i krunicu. Kadgod bi čula 
otkucavati sat, pozdravila bi Gospu sa Zdravoma- 
rijom. Marijini blagdani bili su za nju uvijek dani 

velike duhovne radosti. Dan uoči blagdana strogo 
bi postila. U svakoj je ustanovi Pobožnih učiteljica 
na počasnom mjestu držala sliku Majke Božje. 
Svom je dušom željela umrijeti na koji Gospin blag- 
dan. Godine 1832. bila je pogođena teškom bolešću. 
19. ožujka rekla je bolničarki: »Umrijet ću na dan 
navještenja. Isti anđeo koji je presvetoj Djevici 
navijestio tajnu utjelovljenja Riječi, meni će navi- 
jestiti smrt.« Tako je i bilo. Na Blagovijest, dok su 
zvona u podne zvonila na Anđeoski pozdrav, koji 
je Lucija s najvećom pobožnošću izmolila, preminu 
u Gospodinu. Papa Pijo XI. proglasio ju je 13. lip- 
nja 1926. blaženom, a 22. lipnja 1930. svetom. 

26. ožujka 


SVETI MONTAN I MAKSIMA, 
SRIJEMSKI MUČENICI 


Za vrijeme Dioklecijanova progonstva godine 
304. sklonio se u Sirmij svećenik Montan sa svojom 
ženom Maksimom. Tu je bio nepoznat. Međutim, 
prijavljen kao kršćanin uhvaćen je zajedno sa svo- 
jom Maksimom, Kvadratom, Teodozijem, Emanu- 
elom i 40 drugih, mučen i bačen u Savu. 

I to je sve što znamo o tim svetim mučenicima. 
Budući da su poginuli na našem tlu, dobro je da 
sačuvamo trajnu uspomenu na njih. Crkva bez tra- 
dicije sliči drvetu bez korijena. Istina je da Crkva 
prima svoje životne sokove od Krista, ali su nam 
za naš život po vjeri predragocjeni i primjeri onih 
koji nas pretekoše. Možda o njima ne znamo mno- 
go, ali i ono malo što znamo dragocjena je poruka 
i poticaj za nas. Oni nam govore da nismo od ju- 
čer, a niti samo za sutra, već da nam je prošlost i 
duga i slavna, a da nam se budućnost slijeva u vječ- 
nost. Ta spoznaja u nama rađa opravdan ponos, 
a još više svijest o vrijednosti našega kršćanskog 
života, koji je određen za vječnost. 


SVETI LIUDGER 


Sveti Liudger je bio suvremenik cara Karla Ve- 
likog. Rodio se iste godine kao i on, tj. 742. u Zuy- 
lenu kod Utrechta, u današnjoj Holandiji. Umro je 
5 godina prije njega, tj. 26. ožujka 809. u Biller- 

becku. To vrijeme, iako je nama vremenski vrlo 
daleko, bilo je veoma značajno i za Crkvu i za fra- 
načku državu. Tada se stvarala kršćanska Evropa. 
Bilo je to njezino mladenačko doba, tzv. karolin- 
ška renesansa, vrhunska točka ranog srednjeg vi- 
jeka. Karlo Veliki je u nekom zaletu još nepokr- 
štene Germane htio na silu učiniti kršćanima, a to 
je bilo promašeno, jer se vjera i krst ne mogu si- 
lom nametnuti. Put do srdaca valjalo je tražiti na 
drugi, bolji način. To su mjesto cara učinili sveci, 
pa tako i sveti Liudger. 


Rijetko nam je koji svetac iz toga razdoblja ta- 
ko živ i prisutan i danas kao što je to sv. Liudger. 
To imamo zahvaliti njegovu životopiscu Altfridu. 
On je na molbu redovnika iz Werdena sastavio sve- 
čev životopis. Pri tom se poslužio samim svečevim 
zapisima, koji nose naslov »Erinnerungen an Gregor 
von Utrecht und Bonifatius« (Uspomene na Grgura 
od Utrechta i Bonifacija). Tim je dragocjenim spi- 
som Liudger podigao trajan spomenik ne samo svo- 
jim duhovnim ocima, kojima je vrlo mnogo dugo- 
vao, već i samome sebi. Iz spisa jasno izbija nje- 
gova duša, misao, značai i ideali. 


Obitelj je iz koje potjecaše Liudger zdušno po- 
magala misionarsko djelovanje sv. Willibrorda. On 
sam je već u mladim godinama dospio u samostan- 
sku školu sv. Martina u Utrechtu. Tada je jedina 
Crkva preko svojih redovnika benediktinaca i pre- 
ko svojih kaptola imala škole. Kod kuće i u školi 
čuo je Liudger mnogo o misijskoj djelatnosti sve- 
toga biskupa Willibrorda, koji je umro godine 739. 
Kao jedanaestogodišnji dječak vidio je slavnog 
apostola Njemačke sv. Bonifacija. Kasnije će o tom 

susretu sav potresen zapisati ovo: »da je svojim 
očima vidio časnoga starca, sjedokosog Bonifacija.« 


Gotovo 12 godina pripremao se Liudger pod 
mudrim vodstvom  Bonifacijeva učenika opata 
Grgura u Utrechtu, da bi sam pošao slavnim sto- 
pama svojih duhovnih otaca. Više puta je slušao i 
učenoga Alkuina, koji je bio pravo čudo učenosti 
svoga vremena. U društvu učenih ljudi i on je za- 
volio knjigu i znanost. No i misijski rad pa je već 
kao mladi đakon djelovao kao misionar. Nakon 
svećeničkog ređenja u 'Kčlnu godine 777. djelovao 
je kroz 7 godina u Dokkumu, mjestu mučeništva 
sv. Bonifacija. Od godine 784. do 787. putovao je 
kao hodočasnik na jug, pa je dopro čak i do Rima, 
gdje se sastao s papom Hadrijanom I. Iz Rima je 
pošao u slavni samostan Monte Cassino, kolijevku 
benediktinskog reda, gdje je ostao dvije godine te 
pod mudrim vodstvom opata Theodemara prouča-. 
vao pravilo sv. Benedikta. Tu je živio potpuno kao 
monah, makar da nije položio zavjete. I kroz čitav 
će život ostati duhovno povezan s benediktinskim 
redovničkim idealom. Duhovno izgrađen vratio se 
na sjever da nastavi s misijskim radom. Bila je to 
želja samoga Karla Velikoga, koga je susreo u Mon- 
te Cassinu. Vladara je na njega upozorio njegov 
nekadašnji učitelj Alkuin. Karlo Veliki je Liudgeru 
ponudio čak biskupsku stolicu u Trieru, no on je 
radije još neko vrijeme ostao na misijskoj fronti. 
Njegov životopisac Altfrid piše o njemu: »Trudio se 
svim žarom i velikom brižnošću oko divljeg saskog 
naroda, da mu služi porukom o spasenju. Posvuda 
je iskorjenjivao otrov trnja, a-u revnoj pastirskoj 
brizi sijao sjeme Božje riječi. Podizao je crkve i 

postavljao u njih svećenike, koje sam odgoji za svo- 
je vrijedne suradnike u naviještanju Božje riječi.« 

Središte Liudgerove djelatnosti postade Miin- 
ster. Ono što je naučio u Utrechtu, Yorku i Monte 
Cassinu dijelio je na svom misijskom području. 
Sam nikad nije težio za biskupskom časti, ali je 
Providnost htjela da 30. ožujka 805. postane prvi 
biskup Miinstera. Kao biskup želio je u apostolskom 
siromaštvu i jednostavno provesti posljednje godi- 
ne svoga plodonosnog života. 


Pravo se kaže: »Kakav život takva smrt!« To 
vrijedi i za Liudgera. Kako je živio, tako je i umro. 
25. ožujka g. 809. bila je Gluha nedjelja. On je to- 
ga dana još propovijedao u Coesfeldu. Poslije toga 
je hodočastio u Billerbeck. I ondje je još jedanput 
propovijedao te oko devet sati »bolesna tijela, ali 
jak po svojoj žarkoj ljubavi, služio pobožno svoju 
posljednju misu. Tu je također slijedeće noći u pri- 
sutnosti svojih vjernih učenika predao svoju dušu 
Gospodinu« (Altfrid). 


Prema vlastitoj želji prvi biskup Minstera po- 
kopan je u Werdenu, u oblasti Ruhra, gdje je go- 
dine 800. podigao samostan po pravilu sv. Benedik- 
ta. Jedan njegov noviji životopisac piše o njemu: 
»Luidger stoji pred nama kao neobično privlačiva 
i osvajalačka ličnost. On nije želio biti drugo do 
čovjek Evanđelja, kao što je i sam nazivao sv. Bo- 
nifacija. Njegov je ideal bila evanđeoska, apostolska 


savršenost. Pri tom je ipak nastojao da odgovori. 


svim zahtjevima svoga vremena. Vjeran u naslje- 
dovanju svoga raspetoga Gospodina bio je uvijek 
spreman na sve. Revnost koja nije poznavala umo- 
ra, skromnost, mudrost i umjerenost u duhu pravi- 


222 


Ja sv. Benedikta, prijateljstvo koje osvajaše, ljubav 
i dobrota bile su plemenite crte Liudgerova znača- 
ja« (B. Senger). 

Odmah nakon smrti Liudgera počeše štovati kao 
sveca. Posvećene su mu brojne crkve, tako u Min- 
steru, Albachtenu, a u novije doba i u Billerbecku 
i Duisburgu. Billerbeck i Werden postadoše hodo- 
časnička mjesta posvećena sv. Liudgeru. Njegov 
blagdan 26. ožujka slave još i danas ove biskupije: 
Minster, Osnabriick, Paderborn, Hildesheim, Kčln 
i Utrecht. O svetom Liudgeru postoji i bogata iko- 
nografija, ali ograničena na područje njegova što- 
vanja. 


DON ORESTE FONTANELLA, 
SLUGA BOŽJI 


»Svaki put kad napustim sakristiju, nakon što 
sam slavio svetu misu, oborim glavu, jer mislim da 
među prisutnima ima mnogo drugih vrednijih od 
mene« — riječi su svećenika Fontanelle, koji je 
gotovo naš suvremenik, jer je veći dio života pro- 
veo u ovom našem stoljeću. Sva je njegova duhov- 
nost svećenička. On je izrekao »da je za životnu 
radost dostatno biti svećenik.« No, to ne znači da 
svećenički život nije također i put križa. O tome 
svjedoče ove njegove riječi: »Čovjek je kao harfa 
od sedam žica: šest odzvanja bolima a samo jedna 
radošću.« No, u toj boli čovjek kršćanin, a pogo- 
tovo svećenik nije osamljen, »jer je Isus iz Getse- 
mania naš Isus.« 

Don Oreste se rodio 1. prosinca 1883. u talijan- 
skoj pokrajini Piemontu u mjestancu Stroni, kod 
Bielle, kao prvi od troje braće. Iz ranog djetinjstva 
sjeća se ove zgode: Jedne večeri kad je majka 
skupljala svoja tri mališana pred lik smeđe Gospe 
u Oropi da s njima izmoli krunicu, Oreste je bio 
žalostan i nije molio, Brižno je majčino oko to pri- 
mijetilo, no ona je s još većim žarom nastavila mo- 
liti. Najednom mali brizne u plač. 

— Mama, oprosti mi! 

— Moli, sine moj! 

— Ali. mama, ne mogu moliti, Madonna mi se 
više ne smiješi.... Mama opraštaš mi? 

— Ako hoćeš moj poljubac praštanja, moraš 
obećati da više nećeš prkositi. Promisli da nisi uvri- 
jedio mene već Madonnu. Vidiš li ovu krunicu? Na- 
kvašena je suzama tvoje majke. Bit će tvoja ako 
budeš ozbiljno uznastojao da se popraviš. 

— Da, mama: obećajem ti to pa radilo se o ne 
znam kakvoj žrtvi, samo mi daj krunicu. Očekivao 
je međutim milost oproštenja. 


Kad Oreste postane svećenik, reći će u jednoj 
propovijedi: »Bio sam spašen od zajedničkog bro- 
doloma po ovoj svetoj krunici orošenoj suzama mo- 
je majke.« 


Devet godina nakon te zgode, a bilo je to 29. 
prosinca 1892. ta je sveta majka završila svoje ze- 


maljsko poslanje. Bog ju je pozvao k sebi, a ona, 


je svojim milostivim pogledom iz visina gledala 
na svoje sirotane, osobito na svoga Oresta, koji u 
rodnoj kući osjeti strašnu prazninu. Nema više nje- 
gove drage, neusporedive majke. 

Kod smrti svake dobre mame uvijek mi dolaze 
na pamet stihovi našega pjesnika, svećenika Ante 
Evetovića Miroljuba: 


»Jorgovane, jorgovane, 
Kad ti vidim tanke grane 
Žalosno je srce moje, 

Ja se majke sjećam svoje. 


Miris-cvijeće tvoje milo, 
Majčino je cvijeće bilo; 
Njim su bili dvori njeni 
Jednom krasno iskićeni. 


Tu je slavuj biljisao, 
Zorom majku pozdravljao, 
Kad je milo brala cvijeće 
Na uranku u proljeće. 


Ali jao! dvori njeni, 
Sad su pusti, osamljeni; 
Tvoje grane, jorgovane, 
Raku kite moje Nane. 


Ni slavuja nema više, 
Ranom zorom ne biljiše, 
Samo ja još suze lijem 

I pjesmice sjetne vijem...« 


Majčina je smrt pogodila ne samo djecu već i 
oca Federica. I on je na domaćem ognjištu osjetio 
takvu strašnu prazninu, jer ga je sve podsjećalo 
na dragu pokojnicu. Stoga već slijedeće godine ot- 
putuje na rad u daleku Australiju ostavivši svoju 
siročad Oresta, Guida i Rema kod svojih roditelja. 

Mali je: Oreste za utjehu bolnom srcu svaki dan 
recitirao molitvu siročeta, koju ga je naučila jedna 
časna sestra. Kad je već postao svećenik, napisao 
je subratu, komu je umrla majka ovo: »Mama ni- 
kad ne umire, pogotovo za nas svećenike. Vjeruj 
to meni koji o tome imam iskustva već godinama.« 
Oreste je u svojoj siromašnoj sobici stalno imao u 
siromašnom okviru sliku svoje drage mame, a pred 
njom je gorjelo malo svjetlo i bdio stručak cvijeća. 
Kakva ljubav i pijetet prema pokojnoj majci! 

Oreste piše pismo ocu u daleki svijet 4. listopa- 
da 1896. To je pismo otac čuvao kao najdražu uspo- 
menu. U njemu sin piše ocu da će sutra stupiti u 
sjemenište, pa nastavlja: »I mama je uvijek željela 
da pođem tim putem u koji ću zakoraknuti. I kad 
bude vidjela da stupam u sjemenište, tko zna neće 
li se radovati na nebu!« 

Oreste je na cilju svojih želja 29. lipnja 1907. 
Toga je dana u svetištu Majke Božje od Orope za- 
ređen za svećenika. Bile su mu 24 godine, a prva 
mu je svećenička služba bila u rodnoj Stroni, gdje 
je kroz dvije godine kapelanovao. Poslije toga po- 
staje duhovnik bogoslova u Bielli. I na toj će službi 
ostati sve do smrti. Tko je kroz dugi niz godina bio 
duhovnik u sjemeništu, lako se može uživjeti u to 
te razumjeti don Oresta Fontanellu. Strepio je pred 
tom odgovornom službom. Zato je otišao pred lik 
Majke Božje u Oropu i vapio: »Daj da prije umrem 
nego postanem duhovnik bogoslova!« No njegov je 
biskup bio neumoljiv te mu u ime poslušnosti na- 
ložio da se lati te službe i dodao: »A sada idi natrag 
k Majci Božjoj i opozovi ono za što si Je molio!« 

Jedna baka čuvši da je tako mlad postao du- 
hovnik i da se tu radi o nečem vrlo odgovornom 

reče: »Imenovali su ga duhovnim dužnikom. Ali 
kakvih duhovnih dugova može imati Don Oreste, 
koji je anđeo?« 

Postavši duhovnikom njegova je soba, a još vi- 
še srce, ostajala uvijek otvorena, danju i noću. 
Svjetlo se u njegovoj sobi gasilo uvijek vrlo kasno. 
No i poslije uvijek bijaše spreman upaliti ga ako bi 
tko pokucao na njegova vrata. O divan je to bio 
duhovnik! Njegov je duhovnički rad prekinuo I. 
svjetski rat kad je postao vojni svećenik. Ali čim 
je rat svršio, on se vratio natrag u svoje sjemenište 
na svoju staru službu. 


Godine 1933. obavio je velike duhovne vježbe 
od mjesec dana. Prije njih se znao potužiti na bo- 
ljetice koje su ga mučile. Poslije njih više ne. Ži- 
vio je još 18 mjeseci mučen šećernom bolešću, ali 
sve je podnosio šutke i žeđ i glavobolju i bolove u 
kičmi. 

Godine 1934. proslavio je srebrni jubilej svoje 
duhovničke: službe. Tada je rekao: »Potrebni su 
nam sveti svećenici, a to je tako velika milost da 
je jedino plod molitve.« On je za nju mnogo molio, 
a još više trpio. I sam je bio svet svećenik. Zapi- 
sao je jednom ovo: »Oh! neka moje mise budu sva- 
ki dan kao prva koju sam služio i kakvu bih želio 
da mi bude posljednja kad bih je znao!« Don Ore- 
ste je u molitvi ponudio Gospodinu svoj život za 
drago sjemenište, a Gospodin je primio njegov iza- 
zov. Šećer je u krvi učinio svoje. Iserpio ga je do 
kraja i doveo na rub groba. 

24. ožujka 1935. ponudili su mu sakramenat sve- 
te pomasti. On je uskliknuo: »O kako je lijepa stvar 
o kojoj mi govorite! Dakle je sve svršeno: ne preo- 

staje mi drugo nego poći Gospodinu. Brzo prolazi 
ovaj svijet, a zatim vječnost. Uvijek s Gospodi- 
nom!« 

Oko jedan sat u noći 26. ožujka Don Oreste je 
svetačkim žarom primio posljednju pričest. Tada 
je izjavio: »Rado umirem. Na ovom svijetu ima ta- 
ko malo radosti. Molit ću da bi našim klericima i 
svećenicima izmolio duh Srca Isusova.« Posljednje 
su mu riječi bile ove: »Dužnik sam svima.« To je 
rekao rano ujutro kad su njegovi dragi klerici do- 
šli k njemu da ga posljednji put vide, pozdrave i 
izraze mu zahvalnost na ovome svijetu. Umro je kao 
svetac. U svojoj oporuci je ostavio malu svotu nov- 
ca za služenje svetih misa, »da bi nad sjemeništem 
izmolio posebnu zaštitu Srca Isusova i da bi Ono 
njegovu siromašnu dušu brzo primilo u nebo.« Ni- 
malo ne sumnjamo da je Srce Isusovo uslišilo nje- 
gove molitve. 


Danas se vodi postupak za proglašenje toga 


kreposnoga duhovnika blaženim. Za njega se, doi- 


sta, može reći da je bio jedna lijepa svećenička du- 
ša. 

27. ožujka 


SVETI FILET, LIDIJA, MAKEDONIJ, 
TEOPREP, KRONID I AMFILOH, 
MUČENICI 


Već treći dan uzastopce pratimo kršćanske mu- 
čenike s našega tla. Opis je njihova mučeništva do- 
duše dosta legendaran, no njihova se povijesna op- 
stojnost ne dovodi u pitanje. Prema legendi Filet 
je bio odlični senator u Iliriku, dakle, u našim 
krajevima. Lidija mu je bila žena, a Makedonij i 
Teoprep sinovi. Čitava je obitelj bila kršćanska. 
Car Hadrijan je naložio svome visokom carskom 
službeniku, koji je nosio naslov »dux« (vojvoda), da 
protiv njih povede postupak. Uzrok je ležao jedno- 
stavno u tome što su bili kršćani, a kršćanstvo je 
u Rimskome Carstvu bilo proskribirano, stavljeno 
izvan zakona. Carski službenik Amfiloh stavio je 
sve članove te slavne kršćanske obitelji na muke. 
Kako su oni i u mukama ostali postojani u svojoj 
kršćanskoj vjeri, to je tako snažno i uvjerljivo dje- 
lovalo na samoga Amfiloha da se i on obratio na 
kršćanstvo. I ne samo on već i Kronid, tzv. »com- 
mentariensis«, tj. časnik zatvorske straže. Doznav- 
ši za sve to sam car je pohitio u Ilirik te svu pe- 
toricu stavio na nove muke. Poginuli su uronjeni 
u bazen vrelog ulja. Spomen tih svetih mučenika 
nalazi se kako u bizantskom tako i u rimskom 
martirologiju. 

Na primjeru postojanosti svetih mučenika napa- 
jala su se mlada pokoljenja i tako je kršćanstvo ra- 
slo i napredovalo unatoč progonima. Ono je u na- 

šim krajevima prisutno već tamo od apostolskih 
vremena. Bilo je tijekom stoljeća izloženo najrazli- 
čitijim nedaćama, ali se sačuvalo sve do danas. Na 
nama je da ga prenesemo i budućem pokoljenju. To 
je naš povijesni zadatak. Težak doduše, ali ipak za 
svjesnog vjernika ostvariv. Već sam naš život po 
vjeri, dosljednost u evanđeoskim načelima djelovat 
će privlačno na druge. Bez mnogo fraziranja živi- 
mo po svojoj vjeri i naš će primjer djelovati snaž- 
no i na druge. d 


SVETI IVAN DAMAŠĆANSKI, 
SVEĆENIK I CRKVENI NAUČITELJ 


Blagdan se ovog svetog i velikog crkvenog nau- 
čitelja slavi sada na 4. prosinca, a nekoć na današnji 
dan. Smatrali bismo velikim i neoprostivim pro- 
pustom kad ga ne bismo stavili u ovu zbirku du- 
hovnih velikana. Nismo to učinili u prosincu, pa 
činimo danas. 

Začudo o svetom Ivanu Damašćaninu ne znamo 
točno ni godinu njegova rođenja ni smrti. No nje- 
gov život i pisana djela svjedoče snažno za njega, 
tako da taj povijesni nedostatak ne znači mnogo. 
Svetac je živio između 650. i 750. godine. Rodio se 
na istoku dvadesetak godina poslije Muhamedove 
smrti, čija se nauka već tada na daleko proširila. 


Njegov je rodni grad Damask, u kojem je proživio | 


i prvu polovinu svoga života. Taj je grad od go- 
dine 660. bio prijestolnica kalifa, prorokovih na- 
sljednika, a to znači duhovnih i svjetovnih pred- 
stojnika islama. Tako je to bilo sve do godine 750., 

kad Damask morade ustupiti prednost Bagdanu, jer 
kalifi onamo premjestiše svoje sjedište. 
Ivanov otac Sargun ibn Mansur, iako bijaše 
kršćanin, na kalifovu dvoru bio je ništa manje ne- 
go ministar financija, dakle, čovjek najvećeg po- 
vjerenja. Bilo je to u doba kad odnosi između isla- 
ma i kršćanstva još nisu bili opterećeni raznim ne- 
pravdama bilo s jedne bilo s druge strane. Danas 
nastojimo te nepravde zaboraviti i opet se jedni 
drugima približiti, iako to ne ide tako lako, jer još 
uvijek ima fanatika i ekstremista koji ne mogu 
priznati nikakav pluralizam mišljenja. Takvi ne 
vuku povijest naprijed već natrag. Nakon tolikih 
žalosnih iskustava iz prošlosti bilo bi već vrijeme 
da jednom afektivno dozorimo, a to znači da jedni 
drugima počnemo pristupati ne vođeni slijepim 
osjećajem već razumom, koji mirno uočava ono što 
nas zbližava i što nam je zajedničko. I takav je stav 
jedino nužan preduvjet za bolju budućnost, koju 
moramo svi graditi, dakako, uvijek uz žrtve. 
Sargun je sanjao o budućoj karijeri svoga sina 
Ivana, pa mu je skupa s posinkom Kuzmom pružio 
temeljitu izobrazbu, kakva je u ono doba bila: pri- 
stupačna samo najpovlaštenijima. Njegov je sin 
bio čak neke vrste paž budućega kalifa Yazida. 
Kad je Ivan odrastao, bio je najprije suradnik, 
a zatim nasljednik u poslovima svoga oca. :Koncem 
stoljeća počela se za kršćane u Siriji situacija mi- 
jenjati na gore. Novi kalif Abd el Malek (685—705) 
više nije bio sklon kršćanima kao njegovi prethod- 
nici. I Ivanova je obitelj to vrlo brzo osjetila. Da 
bi izbjegao sve veći pritisak, Ivan je sa svojim po- 
bratom pošao u Jeruzalem. Ondje obojica uđoše u 
glasoviti samostan sv. Sabe. To je bilo vjerojatno 

negdje oko godine 700. Malo kasnije jeruzalemski 
je patrijarh Ivan V. Ivana iz Damaska zaredio za 
svećenika. Ivan se sada počeo sve više aktivirati u 
crkvenom životu, što kao patrijarhov savjetnik i 
suradnik što opet kao pisac. Ivan je po svojoj nara- 
vi težio za tihim samostanskim životom u kojem 
bi se sav predao kontemplaciji, razmatranju Božjih 
tajna i eventualnom pisanju. Ali potrebe vremena 
nisu mu priuštile takav luksus. Valjalo je ući u 
borbu života i boriti se. U toj borbi Ivan brzo po- 
stade glasovita ličnost, uvažen teolog, čija se uče- 
nost proširi po cijelom Istoku. 

Ivan nije bio toliko originalan mislilac i teolog, 
koliko vješt kompilator, koji je mudrost velikih 
svetih Otaca, onih duhovnih genija iz IV. i V. sto- 
ljeća prenio na kasnija pokoljenja. On sam u jed- 
nostavnosti i skromnosti srca svoj rad uspoređuje 
s pčelom koja odasvud skuplja med. 

Glavno Ivanovo teološko djelo nosi naslov »Izvor 
spoznaje«. Njime je Ivan istočnoj Crkvi dao dog- 


matiku, koja postade sveopćim teološkim priručni-, 


kom. »De fide orthodoxa« ili Izlaganje prave vje- 
re samo je treći svezak toga velikoga djela, a po 
njemu se često naziva i navodi čitavo djelo. Po- 
četkom XII. stoljeća djelo je prevedeno na latinski 
pa se njime obilno služio i sv. Toma Akvinski. U 
pregovorima za sjedinjenje između istočne i zapad- 
ne Crkve u XIII. i XV. stoljeću Damašćaninovo je 
djelo služilo kao podloga svih teoloških rasprava. 


Papa Leon XIII. počastio je Ivana Damašćanina | 


godine 1890. naslovom naučitelja Crkve. 

Ivan Damašćanski je u svom vremenu vrlo hra- 
bro ušao u borbu oko štovanja svetih slika. U obra- 
nu štovanja svetih slika izrekao je tri slavna go- 

vora. On jasno naučava da štujući svete slike za- 
pravo štujemo osobe koje one prikazuju. Ne radi 
se, dakle, o obožavanju materije, o klanjanju ido- 
lima, već o čašćenju onih koji se nalaze u općin- 
stvu svetih. Svojim je govorima i naukom Ivan po- 
stao klasik teološke nauke o štovanju svetih slika. 
Ivan je hrabro nastupio protiv careva ukaza o za- 
brani štovanja svetih slika, jer je bio uvjeren da 
se bori za Božju stvar. Samo tako možemo razumjeti 
njegovu izvanrednu hrabrost. 

Ivan je kao pisac bio svestran: dogmatičar, apo- 
loget, tumač Svetoga pisma, filozof i hagiograf. 
Uz prozu pisao je i poeziju, pa se mnogi njgovi 
himni u istočnom bogoslužju upotrebljavaju i da- 
nas. 

Duhovne su značajke Ivanove ličnosti ove: 

Prvo izvanredna poniznost. On je potekao iz bo- 
gate i ugledne obitelji. Njegov je otac bio na vrlo 
visokom položaju, a i on je sam prvi dio života 
proveo u svijetu u tadašnjem visokom društvu. 
Ipak mu je bio tuđ svaki sjaj, a još više nadutost 
i oholost. Kad se povukao u samostansku tišinu, 
imao je samo jednu želju: Bogu služiti. Kraj sve 
svoje učenosti o sebi je vrlo skromno mislio i sudio. 
Nazivao se »beskorisnim i najmanjim slugom, za 
koga je bolje da pred Bogom oplakuje svoje grije- 
he nego da se upušta u probleme teologije i crkve- 
ne politike.« Da je ipak nastupao u javnosti, bio 
je prisiljen poslušnošću i brigom za Crkvu i nje- 
zine probitke. 

Druga je značajka Ivanova života vjernost tra- 
diciji, predanoj nauci prijašnjih stoljeća. To je bila 
i opća značajka istočne Crkve njegova vremena. 
Ona je kod Ivana postala prava moralna obveza i 

zakon. On je imao tako razvijen osjećaj poštova- 
nja prema objektivnoj istini da je svoje vlastite 
misli stavljao u pozadinu. I tako je postao jednim 
od glavnih posrednika, mostova, između staroga i 
visokoga srednjega vijeka — patristike i skolastike. 

Treća je Ivanova značajka izvanredno istančan 
i razvijen osjećaj za Crkvu. Zbog njega se upuštao 
u borbu za Crkvu izlažući se i najvećim opasnosti- 
ma. Osjećaj za Crkvu dao mu je svjetla da je dobro 
znao razlikovati duhove i uvijek se opredjeljivati 
za ono što je dobro i pravovjerno. Sam nije tražio 
borbu, nije bio nikakav svadljivac, ali kad je vidio 
da je istina napadnuta, odlučno je ustao da je brani. 
Pri tom se nije bojao ni kalifa ni bizantskog cara, 
Nastupao je hrabrošću Ivana Krstitelja. 

Kao dan smrti, pa po obnovljenom kalendaru 
i blagdan sv. Ivana Damašćanina uzima se 4. pro- 
sinca 749. godine, iako to nije posve sigurno. Čini 
se da je sv. Ivan umro u samostanu svetog Sabe. 
To se dade zaključiti iz činjenice da su se ondje 
štovale dugo vremena njegove relikvije. O njima 
svjedoči početkom XII. stoljeća ruski iguman Da- 
nijel, koji je u to doba pohodio taj glasoviti samo- 
stan. Povjesničar Ivan Foca u XII. stoljeću u svo- 
me »Opisu svete zemlje« potvrđuje gornju tvrdnju. 
Oko god. 1400. isti je samostan pohodio ruski arhi- 
mandrit Grethenios. Njemu su tada pokazali sobu 
u kojoj je u davna vremena stanovao sv. Ivan Da- 
mašćanski, ali o nekim njegovim relikvijama nema 


više ni riječi. Relikvije su tada već bile prenesene , 


u Carigrad. Ruski hodočasnik đakon Zozim, koji je 
između 1419. i 1421. posjetio Carigrad, piše da se 
ondje u samostanu Kheharitomene časti tijelo sv. 
Ivana iz Damaska, j 

Branič svetih slika ima trajan spomen na broj- 
nim ikonama. Štoviše, čak ga majstori svetih slika 
smatraju svojim zaštitnikom. Na Zapadu je manje 
zastupan u slikarstvu, ali ga zato neki krajevi za- 
zivaju u pomoć kod dječjih bolesti. 

Sveti Ivan Damašćanski ovako opisuje svoje 
duhovno poslanje: »Sada si me, Gospodine, pozvao 
rukama Svoga biskupa da poslužujem Tvojim pi- 
tomcima. Što je na to ponukalo Tvoju Providnost, 
ne znam, Ti jedini to znadeš. Samo, molim Te, Go- 
spodine, olakšaj tovar mojih grijeha kojima sam se 
teško ogriješio; očisti mi duh i srce! Vodi me pu- 
tem pravim kao moje zapaljeno svjetlo! 

Metni mi u usta pravu riječ; po ognjenu jeziku 
Duha Svoga udijelili mi jasan i vješt govor, i neka 
me Tvoja nazočnost uvijek nadgleda. 

Pasi me, Gospodine, i budi sa mnom pastir, da 
srce moje ne zastrani ni nalijevo ni nadesno, nego 
neka me Duh Tvoj dobri vodi pravim putem, i neka 
sva djela moja, osobito posljednja, budu po Tvojoj 
volji! 

A ti, odlični zbore Crkve, ti što si plemeniti vrh 
najdotjeranije nepokvarenosti te uživaš zaštitu 
Božju, ti, počivalište Božje, primi od mene nauku 
nezabludive vjere da bude potporom Crkvi onako 
kako je to predano ocima našim.« 


MOLITVA | 


Gospodine, na molitve svetog Ivana, prezbitera, 
priteci nam u pomoć, da prava vjera, koju je on 
izvrsno naučavao, uvijek bude našem životu svjet- 
lost i snaga. Po Kristu Gospodinu našem! Amen! 

SVETI RUPERT 


Rimski martirologij kaže o sv. Rupertu da je 
»kod Bavaraca i stanovnika Norika čudesno širio 
Evanđelje.« Njegovo ime izvorno glasi Hrodpert, 
.a potjecao je iz jedne plemićke franačke obitelji. U 
drugoj polovini VII. stoljeća postigao je u Wormsu 
visoko crkveno dostojanstvo. No ondje se nije za- 
držao već je pošao u Bavarsku. Na ruševinama sta- 
roga rimskoga grada Juvavuma sagradio je crkvu 
i samostan i posvetio ih sv. Petru. Samostan je brzo 
postao središtem duhovne kulture. Oko njega je na- 
stao jedan od najljepših gradova na svijetu — Salz- 
burg. 


Crkvi sv. Petra pripadala je i crkva u Pongau, 
koja se danas zove ćelija sv. Maksimilijana, a spo- 
minje na tragove ranijeg kršćanstva. Maksimilijan 
je u IH. stoljeću bio prvi mučenik Štajerske. Pre- 
nijevši njegove relikvije u svoj biskupski dvor kod 
sv. Petra Rupert je udario temelje tradicije za kas- 
niju biskupiju u Salzburgu, koja je raznim uspo- 
menama sezala sve do u prva kršćanska vremena. 


Sveti Rupert je također utemeljio i jedan ženski 
samostan te ga posvetio Majci Božjoj. To je današ- 
nji samostan Nonnberg, koji je nekoć vodila nje- 
gova nećakinja Erintruda. Sv. Rupert je umro baš 
na Uskrs, koji je g. 718. pao upravo na današnji 
dan. Pod glavnim oltarom prekrasne salzburške ka- 


tedrale nalaze se posmrtni ostaci sv. Ruperta i sv. , 


Virgila, biskup4 u Salzburgu, a u staroj benediktin- 
skoj erkvi sv. Petra pokazuje se još i danas drago- 
cjena škrinja, gdje je prvotno počivalo svečevo ti- 
jelo. 

Sv. Ruperta štuje kao svog zaštitnika grad, nad- 
biskupija i pokrajina Salzburg, a u pomoć ga već 
stoljećima zazivaju rudari soli. Njegov život i mi- 
sijska djelatnost osvjetljuje područje, koje će kas- 
nije u životu evropske Crkve imati veliko znače- 
nje. Trajnu uspomenu na njega čuvaju i brojne 
crkve podignute njemu u čast. Ima ih 125. 

Veličina je sv. Ruperta u tome što je osnovao 
jedan snažan misijski centar u Salzburgu, koji će 
se kasnije razviti u sjedište nadbiskupije i metro- 
polije. On nije bio ni putujući, a ni teritorijalni bis- 
kup, već opat-biskup samostana sv. Petra bez odre- 
đenog područja. Često ga prikazuju i sa soljenkom 
u ruci; jasna aluzija na njegovo zaštitništvo nad 
rudarima soli. Prikazuju ga i s buretom, ali ne pu- 
nim vina, već soli, koja se kopa u blizini grada ko- 
me je zaštitnik, a po kojoj je Salzburg dobio i ime, 
jer »Salz« u njemačkom znači sol. Slikaju i prika- 
zuju sv. Ruperta vrlo često i s crkvom u ruci, a ona 
označuje ustanove od njega podignute. 


OTAC PETAR MARIJA JOSIP 
COUDRIN 


U najnovijem popisu o stanju kauza beatifika- 
cije Božjih slugu i kanonizacije blaženik4 Svetog 
zbora za kauze svetaca nalazi se i osnivač Družbe 
presvetih Srdaca Isusa i Marije, zvane Picpus, o. 
Coudrin. No, njegova se kauza nalazi među onima 
»koje šute«, koje su zamrznute i ne idu naprijed. 
Nije nam poznat uzrok tome zastoju, a svakako ga 
žalimo jer smo duboko uvjereni da je otac Coudrin,: 
koji je živio u doba strahovlade francuske revolu- 

cije i pokazao neobičnu hrabrost, bio velik čovjek. 
Radovali bismo se iskreno, kad bi ga Crkva jedno- 
ga dana proglasila blaženim i svetim, no njegovu 
kao i tolikih drugih vjernih i vrijednih Božjih slu- 
gu i službenica proslavu prepustimo Providnosti. 
Koga Bog hoće proslaviti, On će ga i proslaviti, pa 
makar prema našim sićušnim ljudskim mjerilima 
stajale na putu nepremostive zapreke. 

O. Josip Coudrin. se rodio 1. ožujka 1768. u 
Coussay-les-Bois, u francuskoj pokrajini Poitou. Bio 
je već đakon kad ga je francuska revolucija prisi- 
lila da napusti sjemenište. Njegov je biskup živio 
u izgnanstvu. Neprijatelji vjere mogli su zatvoriti 
sjemenište, ali nisu mogli ubiti njegovo svećeničko 
zvanje. I tako je Josip u Parizu od jednog biskupa 
potajno primio ređenje za svećenika. Počeo je od- 
mah hrabro kao svećenik djelovati znajući dobro 
da se izlaže velikom riziku. 

Njegova svećenička revnost nije poznavala gra- 
nicu. Bio je neumoran u radu za kraljevstvo Božje. 
Izgledalo je kao da ga po Crkvu teške prilike upra- 
vo sile na još veće i svjesnije zalaganje. Bilo je u 
njemu nešto od apostolske zauzetosti jednoga sv. 
Pavla. A izvor njegove duhovnosti bilo je Srce 
Isusovo i Gospa. Crpeći iz tih dvaju izvora i sam je 
sve više postajao duboko produhovljen svećenik, 
pun žara i neustrašivosti za Božju stvar. Ugleda- 
jući se u najdivnija Srca i sam je oplemenjivao 
svoje srce što je zračilo neobičnom dobrotom. Uvi- 


jek je bio spreman svakome učiniti bilo kakvu uslu- 


gu, pogotovo kad se radilo o potrebama duša. 
Bezbožni su revolucionari osjećali njegovu pri- 

sutnost, ali mu ipak ne mogoše ući u trag. Josip se 

jedno vrijeme sakrivao u nekom hambaru, u kojem 

bi po noći služio svetu misu, dok bi po danu obila- 
zio sela i dijelio sakramente. Jedno je vrijeme dje- 
lovao i u gradu Poitiersu. U vrlo teškim okolnosti- 
ma kroz pet godina učinio je kao svećenik sve što 
je mogao. Obavljao je i službu generalnog vikara u 
biskupiji Rouen. 

Kasnije uz pomoć grofice Henriette Aymer osno- 
va Družbu presvetih Srdaca: mušku i žensku gra- 
nu. Rim ju je potvrdio godine 1817., a Josip joj je 
stajao na čelu sve do svoje blažene smrti. Pod nje- 
govim se vodstvom Družba rascvala i proširila svo- 
ju misijsku djelatnost sve do u daleku Oceaniju. 
Životno je načelo oca Coudrina bilo: »Činiti dobro 
bez mnogo buke.« On je u svom životu učinio, doi-' 
sta, mnogo dobra. Umro je u Parizu na današnji 
dan godine 1837. 

Već smo spomenuli da je bio veliki štovatelj 
Srca Isusova i blažene Gospe. To je bila njegova 
duhovnost. Već je u sjemeništu bio član društva u 
kojem je cvala osobita pobožnost prema Srcu Isu- 
sovu i Marijinu. Prije nego je bio ređen za svećeni- 
ka, obavio je duhovne vježbe u kući Družbe koju je 
osnovao isusovac otac Clorivičre, a u njoj se također 
osjećao žar pobožnosti prema presvetim Srcima. 

U božićnoj noći godine 1800. o. Coudrin je po- 
ložio vječne zavjete kao revnitelj ljubavi prema 
presvetim Srcima Isusa i Marije. Njima u čast usta- 
novio je vječno klanjanje u naknadu za ljudske 
uvrede i nezahvalnosti. Njegovi redovnici i redov- 
nice nose bijelo odijelo sa škapularom presvetih 
Srdaca. Sva njegova pisma odišu ljubavlju prema 
Isusu i Mariji. 

Tako je pisao sestrama u Sćes: »Imajte veliko 
pouzdanje u Srce Isusovo! Vaše stalno utočište ne- 

ka bude bezgrešno srce Marijino! U tim ćete Srci- 
ma naći svoj mir i sreću.« 

U okružnom pismu od 14. travnja 1817. piše 
svojim duhovnim sinovima: »Imajte na pameti da 
nakon Srca Isusova moramo osobito štovati slatko 
srce Marijino... U svojim se patnjama tješimo miš- 
lju da je Marija ona koja će uvijek biti naša za- 
štitnica i naša potpora.« 

U svojim uputama o klanjanju piše ovo: »Mari- 
jino je srce bilo probodeno mačem boli da bi posta- 
lo put koji vodi k Srcu Isusovu, koje nije bilo pro- 
bodeno već otvoreno da bi bilo naše utočište... .« 

Sinovi i kćeri oca Coudrina u svom obrascu za- 

* vjetovanja izriču želju da žele biti revnitelji pre- 
svetih srdaca Isusa i Marije te da u njihovoj službi 
žele živjeti i umrijeti. Zato se i obvezuju da će ši- 
riti pravu pobožnost prema Srcu Isusovu i Mariji- 
nu. Njihove blagdane Družba slavi s najvećom sve- 
čanošću, a njezini članovi veoma promiču i posve- 
tu obitelji. Koje onda čudo da je Družba presvetih 
Srdaca dala Crkvi velikih junaka. Dosta se samo 
sjetiti jednoga apostola gubavaca, oca Damiana De 
Veustera. On je izdahnuo oguban na Molokaju uz 
poklik: »O kako je slatko umrijeti kao sin presve- 
tih Srdaca!« 

Za vrijeme pariske komune bila su strijeljena iz 
iste Družbe četiri savjetnika oca generala. Poginuli 
su uz poklik: »Živio Isus! Živjela Marija!« 

Za vrijeme građanskog rata u Španjolskoj 14 


je redovnika Družbe presvetih Srdaca pošlo u smrt | 


»za Srce Isusovo i Marijino!« 

Eto, to su duhovni plodovi te časne Družbe, ko- 
ju osnova otac Coudrin. Ona još i danas plodno 
djeluje na svim stranama svijeta. 

28. ožujka 
SVETI SIKSTO III., PAPA 


Sveti Siksto je po rodu bio Rimljanin, postao 
je svećenik, a po smrti pape Celestina I. 27. srpnja 
432. izabran je jednoglasno za njegova nasljednika 
te 4 dana kasnije posvećen za rimskoga biskupa. 
Bilo je to samo godinu dana nakon Efeškog sabo- 
ra koji je osudio dvije krive nauke: pelagijanizam 
i nestorijanizam. Siksto je nastojao da one koji su 
u zabludi vrati natrag kršćanskoj istini i jedinstvu 
Crkve. Zato je netko o njemu zapisao ovo: »Kako 
vjerujemo uždignut si na apostolsku stolicu za do- 
bro čitave zemlje. Kristove Crkve raspršene po svi- 
jetu imat će sada svjetionik, koji će osvjetljivati ne 
samo Zapad, već i posljednje okrajke svijeta.« 

* U svom pismu antiohijskom patrijarhu Ivanu 
Papa je pisao: »Iskusio si iz sadašnjih događaja što 
znači dijeliti našu vjeru. Blaženi je Petar, apostol, 
predao svojim nasljednicima ono što je sam pri- 
mio: potpunu i jednostavnu vjeru, koja je strana 
svađama, a koju moramo neprestano razmatrati i 
u njoj ustrajati. Nije mala briga i posao koji nas 
čeka da bi Crkva bila bez ljage i bore.« 

Djelovanju sv. Siksta III. valja pripisati i zavr- 
šetak gradnje nekih rimskih bazilika, tako bazilike 
sv. Sabine, koje je započeta gradnja već za pape 
Celestina I., sv. Lovre in Lucina, sv. Petra u oko- 
vima, a Lateranska je bazilika dobila velebnu krsti- 
onicu u osmerokutnom obliku. No najveće je djelo 
bazilika sv. Marije Sniježne na -Eskvilinu, zvana 
općenito Sveta Marija Velika. U njoj prekrasni mo- 
zaici svjedoče još i danas o događajima na Saboru 

u Efezu godine 431., gdje je osuđena kriva Nesto- 
rijeva nauka o dvjema osobama u Kristu, a i de- 
finirano da je Marija Bogorodica, tj. Majka Božja. 

Iako je sveti Siksto umro 29. ožujka 440., rim- 
ski martirologij slavi ipak njegov blagdan na da- 
našnji dan. I njegov pontifikat dokazuje jasno pri- 
mat rimskoga biskupa, koga se priznavalo već tada 
ne samo na Zapadu nego i na Istoku. Grob svetog 
Siksta III., pape, nalazi se pokraj groba svetog 
mučenika Lovre na Tiburtinskoj cesti. 


BLAŽENA IVANA MARIJA 
DE MAILLE, UDOVICA 


Blažena se Ivana rodila 14. travnja 13351. u dvo- 
ru La Roche, u biskupiji Tours, u Francuskoj. Već 
u 11. godini života imala je viđenje u kojem je vi- 
djela blaženu Gospu s djetetom Isusom. Taj mi- 
losni događaj potaknuo ju je na žarču pobožnost. 
Osjetila je izvanredan nutarnji poticaj da se sva 
posveti čašćenju Kristove muke. Ne treba se tome 
čuditi, jer je prvi religiozni odgoj primila od fra- 
njevca, koji bijaše ispovjednik njezine obitelji, a 
franjevački je red u srednjem vijeku posada ši- 
rio pobožnost prema Kristovoj muci. 

Ivana je željela živjeti sva za:Boga, ali ju je 
njezin zaštitnik protiv njene volje godine 1347. 
udao za Roberta de Sillć. To nam danas izgleda 
neshvatljivo, ali u ono je doba ženska morala slu- 
šati i u izboru staleža bilo roditelje bilo skrbnike. 
Na sreću je i Ivanin zaručnik bio dobar kršćanin 
pa je odlučio živjeti s njome u čistoći. A da se tu 

radilo o nečem vrlo ozbiljnom, vidi se po tome što 
su se oboje za takozvane velike pošasti crne kuge, 
koja je harala Evropom od 1346. do 13583. posvetili 
dvorbi bolesnika. Imali su, dakle, oboje smisla za 
žrtvu, pa im onda nije bilo teško živjeti u potpunoj 
uzdržljivosti. 

Francuska je tada bila u ratu s Engleskom. Iva- 
nin je muž Robert bio zarobljen od Engleza te ot- 
kupljen uz cijenu polovice svoga imanja. Vrativši 
se kući umro je godine 1362. Obitelj de Sillć njego- 
vu je udovicu jednostavno otjerala. Ivana se tada 
povukla u Tours i ondje se posve posvetila molitvi 
i dobrim djelima, onome čemu ju je srce vuklo od 
malena. U ruke nadbiskupa iz Toursa položila je 
zavjet vječne čistoće te ušla u jedan gostinjac da 
ondje služi bolesnicima. No i tu je bilo uskogrud- 
nih srdaca, koja su je progonila, pa se morala po- 
vući u neke vrste pustinju Planche de Vaux, gdje 
je u samoći provodila kontemplativni život. Njezino 
zdravstveno stanje prisililo ju je da se vrati natrag 
u Tours, gdje se godine 1386. nastanila pokraj crkve 
franjevačkog samostana te stavila pod duhovno 
vodstvo oca Martina de Bis-Gaultier. Njezina ve- 
lika revnost više puta ju je nagnala da pođe na 
dvor maloumnog francuskog kralja Karla VI. bilo 
u Toursu bilo u Parizu. Razlog putovanja je bio 
poboljšati pali moral na kraljevskom dvoru. Kako 
je bila obdarena izvanrednim mističnim darovima, 
mnogi su je rado slušali i pitali za savjet. Umrla je 
na današnji dan godine 1414. 

Brzo je pokrenut postupak za proglašenje bla- 
ženom, jer ju je narod veoma štovao. Za vrijeme 
hugenotskih ratova godine 1562. hugenoti su u svom 
fanatizmu oskvrnuli njezin grob. Štovanje od pam- 

tivijeka što se blaženici iskazivaše službeno je pot- 
vrdio 28. travnja 1871. papa Pijo IX. Blaženu Ivanu 
česte ove biskupije: Tours, Bourges, Le Mans, La- 
val, Poitiers te franjevački red. Iako je blaženica 
bila povezana s franjevcima, ne može se dokazati 
da je bila i njihova trećoredica. No, to nije ni važ- 
no. Daleko je važnije da je bila od Boga izabrana 
duša, da je mnogo molila, trpjela, dobra činila i 
posvetila se. 

29. ožujka 
CASSIODOR 


U ljudskoj povijesti bilo je prijelomnih razdob- 
lja. Jedno je takvo razdoblje seoba naroda kad se 
rušio stari, a u bolovima polako rađao srednji vi-' 
jek. Pred tim naletom barbara bila je velika opas- 
nost da propadne sve blago grčko-rimske kulture. 
Time. bi čovječanstvo, pogotovo Evropa, postalo 
duhovno silno osakaćeno. Čovjek koji je taj uda- 
rac u dobroj mjeri spriječio bio je Magnus Aurel- 
lius Cassiodorus Senator. 

Cassiodorova je obitelj potjecala s istoka, iz da- 
leke Sirije, no u Italiji je kroz tri generacije obna- 
šala visoke državne službe. Cassiodorov otac je za 
vrijeme Odoakara, koji je godine 476. srušio Zapad- 
no Rimsko Carstvo, bio upravitelj carskih privat- 


nih dobara, zatim upravitelj državne blagajne i na- 


pokon guverner Sicilije. Novi vladar Teodorik pre- 
dao mu je na upravu pokrajinu Kalabriju, a od 
godine 503. do 507. i službu vrhovnog suca i upra- 
vitelja Zapadnog Rimskog Carstva. 

Cassiodor, koji se rodio u Squillace, u Kalabriji 
negdje oko g. 485. u mladenačkoj je dobi bio sa- 
vjetnik svoga oca u njegovim visokim poslovima, 
zatim činovnik u carskoj palači, koji je jezično i 
stilski dotjerivao zakone i pripremao govore, a kroz 
godinu dana vršio je i službu konzula, U svojoj po- 
litičkoj karijeri činio je ustupke, koji na njegov lik 
bacaju sjenu. Neki te ustupke barem donekle na- 
stoje opravdati, jer misle da ih je Cassiodor činio 
kako bi bar nešto spasio od vrijednosti latinskog je- 
zika i kulture. 

Godine 538. Cassiodorov je život doživio bitnu 
promjenu. Opozvan je sa svojih služba, a dan mu 
je samo počasni naslov patricija. I tako se posve 
oprostio od političkog života i sav posvetio studiju 
i duhovnom životu, najprije u Ravenni, mjestu nje- 
gove političke djelatnosti. Početkom godine 540. 
Justinijanov je vojskovođa Belizar osvojio Ravennu 
te Cassiodora skupa s najuglednijim Gotima odveo 
u Carigrad. 

Godine 554. Cassiodor je dobio dopuštenje da s 
ostalim italskim emigrantima smije napustiti Ca- 
rigrad i vratiti se u zavičaj. I tada je, iako već 70- 
-godišnjak, započeo djelo koje će mu u povijesti 
zapadne kulture ostaviti trajno mjesto. Godine 555. 
na svom očinskom imanju u zaljevu Squillace os- 
novao je samostan, koji je zbog ribnjaka, latinski 
vivarium, dobio ime Vivariense. Ne znamo točno 


da li je i sam Cassiodor postao redovnik ili je bio. 


samo mecena i zaštitnik redovnika. Ne znamo po- 
uzdano također da li su ti redovnici živjeli po pra- 
vilu sv. Benedikta ili po takozvanoj »Regula Ma- 
gistri«, koja je za rano latinsko redovništvo bila 
od najvećeg značenja. 

Samostan je tada bio grad sam za se. Za nje- 
govo uzdržavanje služili su prihodi iz Cassiodoro- 
vih velikih imanja. Na brdu zvanom Mons Castel- 
lanus mogli su pokraj samostana Vivariense i pu- 
stinjaci provoditi samotnički život. Redovnici su u 
samostanu provodili dane u molitvi, studiju i ruč- 
nom radu, koji se prvenstveno sastojao u prepisi- 
vanju starih spisa i knjiga. To je pak za zapadnu 
i uopće ljudsku kulturu bilo od neprocjenjiva zna- 
čenja. Tako su nam spašeni mnogi dragocjeni spisi 
klasične starine, prenesene kasnijim pokoljenjima 

mnoge vrijedne misli, koje bi bez rada tih Cassiodo- 
rovih redovnika, sigurno, propale. Primjer samo- 
stana Vivariense prihvatili su i mnogi benediktin- 
ski samostani i tako se taj plamen spašavanja vri-' 
jednih starina malo-pomalo proširio cijelom Evro- 
pom. 

Studij se u Cassiodorovu samostanu odvijao 
prema jednom planu, kome je možda kao uzor slu- 
žila slavna teološka škola u Nisibisu u Siriji. O ra- 
du te škole Cassiodor se mogao bar donekle upoz- 
nati za vrijeme svoga boravka u Carigradu. Evo 
kako je izgledao studij u Vivariense. Redovnici su 
najprije učili napamet psalme i druge tekstove 
Svetoga pisma. Zatim je slijedilo proučavanje sve- 
tih Otaca, osobito njihovih egzegetskih djela, u ko- 
jima su tumačili Sveto pismo. Uz svete Oce prouča- 
vali su i opće sabore, pa stare povjesničare i zem- 
ljopisce. Prema Cassiodorovu mišljenju sve je svje- 
tovno znanje proizašlo iz duhovnoga pa zato su 
njegovi redovnici učili i gramatiku, govorništvo, 
filozofiju, aritmetiku, geometriju, glazbu, pa čak 
i astrologiju. Sam je Cassiodor za samostansku 
knjižnicu skupljao stara djela iz svih područja zna- 
nosti, tako i djela o medicini, poljodjelstvu i vrtlar- 
stvu. Bio je to pionirski rad za budućnost evropske 
kulture i civilizacije od izvanrednog značenja. Mi 
smo ponosni da se odvijao u jednom samostanu, a 
kasnije manje-više u svim samostanima. Taj ponos 
potrebno je naglašavati danas, kad nas neki smatra- 
ju nosiocima mraka. . 

Cassiodor se i sam ogledao u pisanju. Tako je 
poznat njegov spis »O duši«. Kao i u ostalim svo- 
jim djelima tako i tu on ne iznosi svoju vlastitu 
misao. Stoji pod neposrednim utjecajem Tertulija- 

na, Augustina i Claudianusa Mamertinusa. Njego- 
ve misli o duši sežu i do Platona i njegovih Dija- 
loga. U zatišju Vivariuma nastao je i jedan komen- 
tar psalama, a svrha mu je bila da Agustinove ko- 
mentare sažme u jednu cjelinu. To je zapravo i 
najbolje Cassiodorovo djelo, iz kojeg izbija visoka 
izobrazba i dubok religiozni osjećaj. Najvažnije pak 
Cassiodorovo djelo jesu »Institutiones«. Njihovo je 
značenje kao i svih Cassiodorovih djela u tome što 
čine most između stare grčkorimske i rane srednjo- 
vjekovne kulture. »Institutiones« sadrže plan izo- 
brazbe redovnika. Osobito je vrijedna prva knjiga 
koja uvodi u teološki studij. Glavni pak dio »Insti- 
tucija« sačinjava znanstvena obrada knjiga Sve- 
toga pisma, a nabrajaju se i sredstva koja će pri- 
pomoći da se lakše uđe u sadržaj, poruku i smisao 
svetih knjiga. 


Samostan i biblioteka u Vivariumu nakon smrti 
svoga osnivača brzo propadoše, ali je Cassiodorovo 
djelo ipak nadživjelo. Ostao je njegov primjer, 
upute, pa i spisi, koje poprimiše drugi samostani 
i tako nastaviše spasavanjem onoga najvrednijega 
u povijesti ljudske misli. Povijesno i duhovno zna- 
čenje Cassiodora bilo je u tome što je samostanima 
i njihovim stanovnicima otvorio novo polje kultur- 
noga rada. A takav je rad bio samo jedno od sred- 
stava za asketski život redovnik4. Zaposlen redov- 
nik, koji se neprestano uživljavao u svijet misli i 
duha, lakše je obdržavao i svoje redovničke zavje- 
te, osobito potpunu uzdržljivost. Svojim radom re- 
dovnici su malo-pomalo tekovine svjetovne kulture 
nadopunjavali i usavršavali vrijednostima kršćan- 
stva. 

Dan Cassiodorove smrti nam je nepoznat, a 
umro je negdje oko godine 583. također u Squilla- 
ce. Peter Manns stavio ga je u svoju veliku zbirku 
»Reformatori Crkve«, koju najvećim dijelom sači- 
njavaju sveci i blaženici. Mislimo da Cassiodorovo 
životno djelo i dug koji mu duguje zapadna kultu- 
ra opravdava trajan spomen na njega. Kako su be- 
nediktinci i benediktinke i na hrvatskom polju odi- 
grali veliku povijesnu, duhovnu i kulturnu ulogu, 
a također i pod duhovnim utjecajem Cassiodora, 
opravdano je da toga duhovnoga velikana i mi 
upoznamo, barem u onom u čemu je bio velik i na- 
dišao svoje vrijeme. 

30. ožujka 
SVETI LEONARDO MURIALDO 


Veliki je ruski romanopisac Dostojevski negdje 
zapisao ovo: »Kad su ljudi postali zli, tada su po- 
čeli govoriti o bratstvu i čovječnosti.« Njegov su- 
vremenik, a danas katolički svetac, sveti Leonardo 
Murialdo, nije.o ljubavi i čovječnosti mnogo fra- 
zirao, govorio, već je kao svećenik nastojao biti 
pravi socijalni radnik, osobito radničke mladeži i 
radničkog staleža, i to u Torinu, jednom od talijan- 
skih najvećih industrijskih centara. On se stvarno 
držao onoga što Ivan piše u svojoj prvoj poslanici. 

»Ljubljeni, ljubimo jedan drugoga, jer ljubav 
dolazi od Boga, i tko god ljubi, od Boga je rođen 
i poznaje Boga. Tko ne ljubi, nije upoznao Boga, 
jer je Bog ljubav. U tome nam se očitovala ljubav 
Božja što je Bog poslao na svijet Svoga jedinorođe- 
nog Sina da živimo po Njemu. U ovome se sastoji 
ljubav: nismo mi ljubili Boga, nego je On ljubio 
nas i poslao Sina svoga kao žrtvu pomirnicu za na- 
še grijehe« (I. Iv 4, 7—10). 

Upoznajmo toga duhovnog velikana, koga je sa- 
dašnji papa Pavao VI. za vrijeme zasjedanja II. 
vatikanskog sabora 3. studenoga 1963. proglasio 
blaženim, a 3. svibnja 1970. svetim, želeći staviti 
pred nas jedan sjajan lik koji će nam pokazati ne 
kako se govori o ljubavi, već kako se živi i djeluje 
prema ljubavi. 

Leonardo se rodio 26. listopada 1828. u Torinu u 
krilu bogate obitelji, ali koja se odlikovala dosljed- 
nošću u kršćanskim načelima. Završivši nauke po- 


250 


stao je 20. rujna 1851. svećenik. Još je jednu go- 
dinu proboravio u Parizu, gdje se sav prožeo duhom 
kršćanske ljubavi sv. Vinka Paulskoga, koji su svu- 
da širile njegove duhovne kćeri sestre milosrdnice. 
Vrativši se u domovinu preuzeo je u Torinu upravu 
jednog doma za šegrte, među kojima je djelovao 
kao najbolji socijalni radnik kroz 37 godina. A evo 
kako je izgledala ta njegova djelatnost. 


Često je za uzdržavanje svojih mladića morao 
prosjačiti. Ti su dečki potjecali iz najsiromašnijih 
slojeva društva, često su bili pravi sirotani i bes- 
kućnici, kojima je valjalo sve priskrbiti i osigurati. 
Svetac se za njih borio više od 30 godina s najraz- 
ličitijim poteškoćama pouzdavajući se jedino u Bož- 
ju Providnost. Njegovo je načelo bilo: »Šuti i radi!« 
I tako se očuvao od demagoških fraziranja o dru- 
štvenoj pravdi, o borbi za potlačene, a stvarno po- 
magao onima socijalno najugroženijima. 

Da bi svome zavodu za šegrte osigurao stalnu 
materijalnu bazu, osnovao je gotovo neopazice Po- 
božno turinsko društvo svetog Josipa, uzora i za- 
štitnika radnika, koje se proširilo po čitavoj Italiji, 
a kasnije po Americi i po misijskim zemljama. 

Odgojni Murialdov rad, koji se temelji na vjer- 
skoj pouci i ćudorednoj izgradnji, sav je bio nadah- 
nut očinskim razumijevanjem prema odgajanicima. 
Ono je često išlo do granica nemogućega. U svojim 
je zavodima gajio obiteljski duh, a brinuo se i za 
primjerenu zabavu mladih u glazbi, kazalištu i tje- 
lovježbi. Postao je i pionir ljetnih i drugih kolonija 
za mlade, koji su zalutali s pravoga puta. 

Upoznavši dobro radničku klasu, sve opasnosti 
kojima su išla ususret radnička djeca, Leonardo 

Murialdo je nastojao kod katolika probuditi soci- 
jalnu svijest i odgovornost. Kako nikad nije impro- 
vizirao svoje poslove, sudjelovao je na raznim soci- 
jalnim tjednima, tečajevima i kongresima te po- 
državao vezu s katoličkim socijalnim gibanjem u 
Francuskoj. Posjećivao je mnoge socijalne ustanove 
da uvijek nešto novo nauči i na taj način usavrši i 
svoje djelovanje. ) 

Imao je veliko pouzdanje u svjetovnjake, pa je 
tako postao pokretač i duša prvih oblika Katoličke 
Akcije u Piemontu. Posvuda je širio dobru štampu, 
osnivao knjižnice s poučnom i širokim slojevima 
pristupačnom literaturom. Čak je pokrenuo i tjed- 
nik »Glas radnika«, koji izlazi još i danas, samo pod 
naslovom »Glas naroda«. 

Širio je i pučke pobožnosti, osobito pobožnost 
Srcu Isusovu i Majci Božjoj. U svetištu Majke Bož- 
je od utjehe primio je mnoge milosti i učinio mno- 
ge važne životne odluke. Nalazeći se već na umoru, 
još je jedanput sišao s kreveta da napiše pismo .jed- 
nom svom bivšem štićeniku, radniku. Taj čin naj- 
bolje označuje čitav njegov život. On je živio za 
svoga bližnjega, za onoga koji je u društvu bio naj- 
više ugrožen, za mladoga, siromašnoga, neiskusnoga 
čovjeka u jednom velegradu, gdje se s jedne strane 
rađala velika industrija i kapital, a s druge velika 
ljudska bijeda i mnoštvo siromašnih proletera. Nije 
dizao revolucije, nije propovijedao klasnu borbu, ali 
zato nije bio ništa manje iskren prijatelj i dobro- 
tvor radničke klase. Znao je i vjerovao da je naj- 
bolja metoda socijalnoga rada onakva ljubav ka- 
kvu nas uči Isus Krist. 

A Isus uči: »Ovo je moja zapovijed: ljubite je- 
dan drugoga kao što sam ja ljubio vas! Nitko nema 

veće ljubavi od ove: položiti vlastiti život za svoje 
prijatelje« (Iv 15, 12—13). Sveti Leonardo Murialdo 
bez mnogo vike i galame trošio je svoje vrijeme, ta- 
lente, sredstva, zdravlje, živce i život za svoje mla-. 
de prijatelje, za radnike, za sve one koji su bili so- 
cijalno ugroženi. Umro je 30. ožujka 1900. iserpljen 
radom za bližnjega. On je sve svoje sile u službi 
ljubavi istrošio do zadnjega. 

Na njegovu grobu u crkvi sv. Barbare u Torinu 
svaki posjetnik može čitati dvije izreke: 

»Radimo i šutimo!« 

»Tko se ponizi bit će uzvišen!« 

One izriču život sveca čiji nam primjer Crkva 
baš u naše dane stavlja pred oči. A stavlja zato da 
pođemo njegovim stopama. To su stope po kojima 
se malo govori a mnogo čini, malo teoretizira o 
ljubavi, a više čine djela ljubavi prema bližnjemu. 
Prilike za to ima svaki dan u izoblju. 

' 31. ožujka 
SVETI AMOS, PROROK 


Sveto pismo, Staroga zavjeta poznaje 4 velika i 
12 malih proroka. U male proroke ubrajamo i Amo- 
sa, čiji blagdan istočnogrčka Crkva slavi 15. lipnja 
a zapadna na današnji dan. Njegov se navodni grob 
u Tekoi pokazivao hodočasnicima sve tamo do XII. 
stoljeća. Ime Amos u hebrejskom znači nosilac. Pro- 
rok je to i bio: nosilac jedne velike Božje poruke. 

Vrlo škrte biografske podatke o proroku Amosu 
crpimo iz njegove knjige. On u uvodu svoga proro- 
štva piše: »Riječi Amosa, pastira iz Tekoe. Njegova 
viđenja o Izraelu u doba judejskoga kralja Uzije i 
Jeroboama, sina Joaša, izraelskoga kralja, dvije 
godine prije potresa« (1, 1). Time je barem nazna- 
čeno mjesto i vrijeme njegova rođenja. Rodio se u 
VIII. stoljeću prije Krista u Tekoi, u Judeji, seocu 
oko 8 i pol kilometara jugoistočno od Betlehema. 
Selo se nalazi u brdovitom i pustinjskom kraju. U 
njemu je tamo od izraelskoga kralja Roboama bila 
mala vojna postaja, dok su preostatak stanovništva 
sačinjavali seljaci i pastiri. I Amos je bio pastir. Još 
nešto znamo o njemu. On sam o tome piše: »Bio sam 
stočar i gajio sam divlje smokve: ali me Jahve uze 
od stada i Jahve mi reče: 'Idi, prorokuj mojemu na- 
rodu Izraelu!'« (7, 14—15). Ta su ga zanimanja, a po- 
gotovo proročko, izvukla iz uskoga kruga njegova 
kraja i postavila na pozornicu javnoga života u Ju- 
deji. 

Njegov siromašni život razvio je u njemu smisao 
za Božju veličinu, za Njegovo gospodstvo nad svi- 
jetom. Prožet dubokom sviješću o Bogu prorok je 

postao Njegov glasnik, koji govori glasno, slobodno, 
s ponosom, jezikom punim energije i one iskonske 
snage što katkada u izražavanju odiše hrapavošću. 
Njegov je izražajni oblik pastirA-nomada4. 


Čujmo ovaj snažni tekst kojim Amos izražava 
neotklonivost proročkoga poziva! . 


»Idu li dvojica zajedno 
da se ne dogovore? 
Riče li lav u šumi 
ako plijena nema? 
Reži li lavić u brlogu 
ako ništa ne ulovi? 
' Pada 1 ptica na zemlju 
ako na njoj zamke nema? 
Diže li se mreža sa zemlje 
ako se ništa ne uhvati? 
Trubi li truba po gradu 
da se narod ne uzbuni? 
Hoće li kob pogoditi grad 
. ako je Jahve ne pošalje? 
Ništa ne čini Jahve Gospod 
a da osnove svoje ne otkrije 
slugama svojim prorocima. 
Lav riče: iko da se ne prestravi? 
Gospod Jahve govori: 
tko da neprorokuje?« (3, 3—8) 


Knjiga proroka Amosa sadrži u sebi čudesnu su- 
vremenost, osobito u onim dijelovima u kojima šiba 
na bogoslužje koje se svelo na puku vanjštinu, bez 
sadržaja i duha. Prorok udara i na lažnu sigurnost 


.u vlastiti stav pred Bogom. Vrlo su suvremene i 

njegove socijalne misli. On je branitelj siromašnih 
i potlačenih. Protiv varalica i pljačkaša ovako grmi: 


»Evo što mi pokaza Jahve Gospod: 
Gle, Jahve Gospod pozva oganj 

da kažnjava; 

već proždrije veliki Bezdan 

i uprav poče gutati polje...« (7, 4). 


»Slušajte ovo, vi što gazite potrebnika i satirete 
uboge u zemlji! Kažete: 'Kad li će mlađak proći, da 
prodamo žito, i subota, da tržimo pšenicu. Smanju- 
juć efu, povećavajući šekel, da varamo krivim mje- 
rama; da kupimo siromaha za novac, potrebita za 
sandale, i da prodajemo otražak od žita'. Zakle se 
Jahve. Ponosom Jakovljevim: 'Dovijeka neću zabo- 
raviti nijednoga vašeg djela. 

Neće 1 se od toga zemlja potresti, protužiti svi 
njeni stanovnici, neće li se sva podići kao Nil, spu- 
stiti kao Rijeka egipatska?« (8, 4—8). 

Veliki umjetnici uvijek su se nadahnjivali na 
likovima proroka. Tako je i lik proroka Amosa po- 
služio nepoznatom majstoru da ga ovjekovječi na 
najprofinjeniji način na krstionici u Parmi, U koru 
katedrale u Cefalu prikazan je u već poodmakloj 
dobi. Neki ga umjetnici, kao majstor Jean Pucelle 
na jednoj minijaturi, prikazuju kao pastira sa sta- 
dom, dok mu se iz visina javlja vječni Bog. U jed- 
noj Bibliji, koja se čuva u benediktinskom samo- 
stanu u Admontu, u Štajerskoj, Amos je prikazan 
za svog razgovora s Bogom. Već sama činjenica da 
je prorok Amos tako bogato zastupan u ikonografiji 
govori o snazi njegove: poruke. Ta je poruka bila 
kroz stoljeća bogato nadahnuće. 

DODATAK 


DIJALOG S JEDNIM ČITATELJEM 


Teško propovjedniku čije riječi ne nalaze od- 
jeka u srcu slušatelja, a još teže piscu čije knjige 
čitatelje ostavljaju ravnodušnima, hladnima i neza- 
interesiranima! Propovjednik i pisac čije riječi iza- 
zivaju odjek, koji se pretvara u dijalog, može reći 
da je uspio. Ako se radi o piscu s religioznom te- 
matikom, onda je važno da čitatelji njegovih knji- 
ga budu izazvani na dijalog s Bogom, a bar donekle 
i sa samim piscem. i; 

Znam da jedna lasta ne čini proljeće pa tako ni 
pisma jednog čitatelja »Duhovnih velikana« još ne 
znače da su knjige o njima naišle na silan odjek. 
No, jer se radi o pismima jednoga našeg visokog 
intelektualca laika, navest ću nešto iz njih, jer ona 
govore jasno o smislu, vrijednosti i značenju pisa- 
nja o duhovnim velikanima baš danas. Autor pisa- 
ma susreo je duhovne velikane s naših strana, za 
koje bi želio da ne padnu u zaborav te mi je dao 
mnogo poticaja da ih stavim u svoju zbirku. Uosta- 
lom dajmo mu riječ u onome što je dobro objaviti! 


22. rujna 1975. 


»... Neki mi je dan došla u ruke Vaša najnovija 
knjiga: S duhovnim velikanima kroz siječanj. Bu- 
dući da radim u jednoj knjižnici, imam priliku vi- 
djeti svaku Vašu knjigu — i okoristiti se, dakako, 
njome. 


Vidim da ste uvrstili u svoja razmatranja ne sa- 
mo službene svece, nego i potencijalne.  Izvrsna 
stvar! 

Čini mi se da bi u slijedeće Vaše knjige (pretpo- 
stavljam, naime, da ćete nastaviti tom kolekcijom) 
mogli naći, makar i skromno mjesto i dva zadarska 
velikana: O. Ciprijan Lisica i O. Eugen Zanino- 
vić...« 


1. listopada 1975. 


»... Svi žele svece, ali ih ne žele ni u čemu imi- 
tirati. U drugoj su skupini oni koji smatraju da nisu 
sveci uopće potrebni (kako im ne bi svojim primje- 
rom smetali). Ipak, neka bude knjig4, nek se čuje 
o svecima — barem se nitko neće moći ispričati da 
nije znao... Čini mi se da je potrebno baš o sveće- 
nicima govoriti, jer o njihovu primjeru bi trebalo 
ovisiti ponašanje drugih svećenika, pa i vjernika. 
Jedan bolestan čovjek može zaraziti tisuće drugih, 
jedan svetac može 'zaraziti' druge. Danas je uobi- 
čajeno ne 'oponašati' svete ljude, njihove veličine, 
jer 'neka ne bude mistike! Što onda ostaje? — Obi- 
čan čovjek, o kome onda ne treba pričati. Kao što 
ne treba pričati ni o funkcioniranju pluća ili želuca, 
jer su to obične, neinteresantne stvari... .« 


ll. siječnja 1976. 

»... Šaljem Vam na kserox-kopiji 'in memori- 
am' ocu Zaninoviću, što se pojavilo u dnevnom tis- 
ku. Možda će Vas zanimati. Koliko je meni poznato, 
to je jedini fratar, svećenik, kome su vjernici na 
taj način (i na taj način!) iskazali svoje štovanje. 
Možda vrijedi i to upamtiti .. .« 

Taj je spomen donio nedjeljni »Vjesnik« 25. i 26. 
kolovoza 1974., a piše» Redovniku, župniku, prija- 
telju, ocu Fra Eugenu Zaninoviću štovaoci i prija- 

telji.« Spomen je prigodom prve obljetnice smrti. 
Drugi je spomen donijela »Slobodna Dalmacija« 
od 26. kolovoza 1974., a sadrži ovo: »U spomen do- 
brom župniku, prijatelju i dobročinitelju O. Eugenu 
Zaninoviću prijatelji.« 
Na trećem spomenu prigodom druge obljetnice 


“ smrti u »Vjesniku« 26. kolovoza 1975. stoji ovo: »Za 


svaku dobru riječ, što reći si nam znao... od sveg 
srca hvala! (prema Domjaniću, Hvala). U spomen 
župniku dobrotvoru O. Eugenu Zaninoviću župljani 
i prijatelji« Na sva tri spomena donesena je Za- 
ninovićeva slika. 


19. siječnja 1976. 
»... Raduje me Vaša knjiga: neka i to bude je- 
dan od kamenova, koji gradi pobožne duše... O 
blagoslovljeni stari misnici, Zaninovići, Lisice, 
Škunce i drugi mrtvi... Pišem ove retke radosna 
i žalosna srca, jer se broj takva formata smanjuje. 
Ali čemu duljiti? Moji komentari nisu potrebni, 
prilozi neka govore o onima, koji su pošli pred nas 
u Galileju... .« 


29. siječnja 1976. 


»Divne tri duše — Ciprijana, Roberta i Eugena! 
Sigurno je, da je dar Božji, da su bili takvi. Uz to 
dodajmo i njihove vlastite napore, ali — i njihove 
sigurno uzorne odgojitelje i povoljnu atmosferu u 
zavodima. Bili su prije svega, po mom skromnom 
sudu, ozbiljni ljudi (ozbiljni u radu, ozbiljni u ho- 
du, u saobraćaju s ljudima, u odjeći, govoru, u ko- 
si, u vršenju obreda itd.) To je, čini mi se, prvi 
uvjet za svaku javnu službu, bila ona religiozne 

naravi iil uopće društvene. A to je ono što danas 
fali kod, na žalost, premnogih službenika oltara... 

Uvjeren sam da ćete Vi, koji ih niste osobno po- 
znavali, moći dati objektivnu sliku o njima na te- 
melju pisanih podataka, koji nisu nipošto uvećani; 
dapače, sigurno je da su dosta škrti. Oni su mnogo 
veći, nego što bi se iz tih napisa moglo zaključiti. 

Među Vašim siječanjskim velikanima rado sam 
pročitao ime Vašega P. Jovića. Imao sam čast slu- 
šati ga u Zagrebu 1960. u katedrali kad je držao 
misije, a zatim opet ovdje, 1966., ako se ne varam, 
opet u misijskom poslanju. 

Za nas obične, male ljude, mnogo znače takvi 
pastiri. Ako su oni hodali, mi možemo bar hramati, 
ali se ipak nešto micati. Ako su oni imali veliku 
vjeru, mi imamo bar nešto vjere... Ako su oni sve- 
ti ljudi, mi smo, da grešnici, ali: ne odmetnici .. .« 


26. veljače 1976. 

. Naš narod ovdje običava kazati: 'Kada smo 

već nika ubili, hajdemo ga i u jamu baciti! ... Ta- 
ko mi upravo sada pada na pamet kad mi je 1 u ruci 
atlas. Kad sam Vam već o pokojnom Lisici dosta 
ispričao, evo Vam i komadić zemljopisne karte, da 
vidite Petrčane, Diklo i Kožino — kamo je pješa- 
čio stari fratar Lisica, da bi ljudima bio pastir: i po 
kiši i ljetnom suncu, čak ni po cesti, jer tada je po- 
stojao samo kozji put. Bosonog je išao i zimi! To 
“rije bilo u srednjem vijeku, to je bilo pred 20 go- 
dina. Skoro svi su živi koji su ga viđali. I za ono 
doba on nije bio baš redovita pojava, a što bi tek 
danas kraj sve razmaženosti pastira, premnogih pa- 
stira?! Nije tamo on išao jednom na mjesec, nego 
više puta na sedmicu, ako ne baš svaki dan. Ljeti 


262 


bi dolazio u zadnju župu u 12 sati — usred ljeta 
natašte, jer je još važio post, a zimi gladan, i nije 
pio ni vode ljeti ni čaja zimi. Nije to bilo maltre- 
tiranje sebe, bio je to osjećaj. dužnosti. Često se vra- 
ćao mokar od kiše, jer između Dikla i Zadra nije 
bilo kuća... Danas sve to izgleda kao priča — mo- 
žda postoji.još pokoji otac Gabrić .u misijama... .« 


O. Ciprijan Lisica, o. Robert Škunca i O. Eugen 
Zaninović bijahu članovi dalmatinske franjevačke 
provincije sv. Jeronima sa sjedištem u Zadru. Oni 
kao i svi duhovni velikani pokazuju kako vjerodo- 
stojni život jednog svećenika, redovnika ostavlja 
dubok trag u dušama vjernika, te kako se doslovce 
ispunjaju riječi Svetog pisma da će uspomena. pra- 
vednika dovijeka živjeti i da će njihova djela. Božji 
narod naviještati. 

O. Ciprijan Lisica umro je u Zadru uoči Uskrsa 
1962. godine. Točan datum: 16. travnja. 

O. Eugen , Zaninović umro je također u Zadru 
26. kolovoza 1973. 

O. Robert Šunca umro je u Zadru 19. siječnja 
1960. 

O prvoj dvojici možda bude, još prilike za pisa- 
nje; ako imadnem mogućnosti opisati i duhovne ve- 
likane kroz travanj i kolovoz. Ocu Škunci, koji je 
umro u siječnju, prema želji moga dopisnika želim 
postaviti barem mali spomen ovdje. Njemu — ocu 
Škunci, naročito mnogo duguje grad Zadar. Nje- 
govom je zaslugom oživio gotovo srušeni samostan 
svetog Franje. Njegovom je zaslugom sređena bo- 
gata i vrijedna samostanska knjižnica. Na Voštar- 
nici je iz ruševina podigao ratom porušenu kapelu 
i u tamošnjoj župi obnovio vjerski život. Prvi niz 

poslijeratnih teških godina bio je vjeroučitelj za- 
darskih gimnazijalaca. Bio je kateheta i u sjeme- 
ništu. 

Zbog svega toga Zadrani su ga cijenili i voljeli. 
Jedan je u ime njih prigodom 10. obljetnice Škun- 
cine smrti zapisao ovo: »Nemojmo zaboraviti svoje 
velike ljude! Na popis svojih velikih ljudi stavimo 
još jedno ime: o. fra Robert Škunca!« 

Sve ovo malo podrobnije i opširnije navedeno 
glasno govori da i danas ima smisla pisati o duhov- 
nim velikanima. Njihov je svijetli primjer potre- 
ban i našemu vremenu. Oni koji se i danas s mu- 
kom probijaju na uskom, strmom i trnovitom pu- 
tu do svetosti potrebni su ohrabrenja koje dolazi 
od duhovnih velikana. Smijemo li im to uskratiti? 
— Ne smijemo! Svim planinarima na goru Gospod- 
nju želim da im duhovni velikani budu svakidašnji 
nerazdruživi suputnici. 

A svome dopisniku, s kim sam započeo ovaj di- 
jalog, poručujem da Božja milost i u ove naše dane 
može oblikovati dobre i svete svećenike, revne du- 
hovne pastire, koji u svom radu i požrtvovnosti ne- 
će ništa zaostajati za onima iz prijašnjih vremena. 
Računajmo uvijek s tom milošću i molimo da nam 
Bog i danas pošalje svetaca. Oni su najveća potre- 
ba našega vremena. Crkva nas je na II. vatikan- 
skom saboru upozorila na tu potrebu kad nas je sve 
pozvala na svetost. Ona nas uči: »Svi su vjernici 
pozvani i dužni da teže za svetošću i savršenošću u 
vlastitom staležu. Neka dakle svi nastoje da isprav- 
no upravljaju svojim osjećajima, da ne bi upotre- 
bom stvari ovoga svijeta i privezanošću uz bogat- 
stvo protivno duhu evanđeoskog siromaštva bili 
zapriječeni da teže za savršenom ljubavlju. ..« 

HAGIOGRAFSKA LITERATURA 


Otkako je sv. Atanazije napisao slavni Životopis 
sv. Antuna pustinjaka, hagiografska književnost veće 
ili manje vrijednosti sačinjava znatan dio crkvene po- 
Vijesti i kršćanske duhovnosti. Ona sadrži u sebi du- 
hovno blago neprocjenjive vrijednosti. Kako je i hagi- 
ografija samo ljudsko djelo i u njoj može biti napret- 
ka od nesavršenog k savršenom, od slabijeg boljem, 
od nekritičnog i naivnog kritičnom i ozbiljnom. Na sre- 
ću, takav napredak možemo ustanoviti, a dugujemo ga 
neumornim pregaocima, koji su svoje vrijeme i talente 
uložili u službu proslave svetaca. Spomenimo barem 
neke od njih! 

Odličan uvod u hagiografiju napisao je R. Aigrain: 
»L? hagiographie. Ses sources, ses mćthodes, son histo- 
ire«,y Pariz 1953. (Hagiografija. Njezini izvori, njezine 
metode, njezina povijest). 

Bolandisti, skupina isusovačkih učenjaka u Bel- 
iji, pokrenula je godine 1643. u Bruxellesu zbirku 
»Acta Sanctorum«. Ona sadrži zbirku hagiografskih 
tekstova, koja još ni danas nije zaključena. U Bruxel- 
lesu kraj kolegija Saint Michel postoji još i danas bo- 
gata bolandistička biblioteka kao znanstvena ustanova 
prvog reda, u kojoj radi skup stručnjaka. Začudio sam 
se koliko u toj biblioteci, što je inače za Zapad neobično, 
postoji slavenske literature, posebno hrvatske. 

U našem su stoljeću bili vrijedni nasljednici bo- 
landista De Smedt, H. Delehaye i P. Peeters, koji su 
služeći se metodom povijesne kritike iz građe legen- 
darnih predaja izvukli ono što ima povijesnu vrijednost 
i što je vjerodostojno, pa prema tome i za svakoga pri- 
hvatljivo. Rezultate njihova rada donosi revija »Ana- 
lecta Bollandiana« koja izlazi u Bruxellesu sve tamo 
od godine 1882. Na temelju tih radova možemo kod 
mnogih svetaca s priličnom sigurnošću razlikovati ie- 
gendu od povijesne zbilje ili barem jezgre. 


A Ehrhard je uspješno i duboko sa svojim hagio- 
grafskim studijama ušao u jedan za Zapad novi svijet. 

U njegovu djelu »Die Kirche der Mirtyrer«, Miinchen 
1932 (Crkva mučenika) i sveci istočne Crkve zauzimaju 
dostojno mjesto, što je za ekumenski pokret od velikog 
značenja. 

Jedan bolandista u Bruxellesu upozorio me na vrlo 
vrijedno djelo »Vie des Saints et des Bienheureux 
selon V ordre du calendrier avec VPhistorique des fčtes« 
(Život svetaca i blaženika prema redu kalendara s po- 
vijesnim izlaganjem blagdana: 13 svezaka, Pariz 1935— 
—1959). On to djelo u novijoj hagiografiji smatra jed- 
nim od najboljih. Sastavili su ga J. Baudot i L. Chaus- 
sin. d u? ' 

Protestant Walter Nigg i katolik W. Sehamoni po- 
krenuli su g. 1960. niz knjiga pod naslovom »Heilige 
der ungeteilten Christenheit« (Sveci nepodijeljeniog krš- 
ćanstva). To zajedničko djelo opisuje sve značajnije 
svece prije reformacije. Odlikuje ga originalan način 
pisanja, koji ne slijedi nikakve uzore i ustaljene oblike 
hagiografije, već se na temelju izvještaja svetačkih 
suvremenika nastoji prikazati svetački lik onako kako 
će biti lako razumljiv današnjem čitaocu. Djelo je sva- 
ke preporuke vrijedno. 4 A a 

U suvremenoj hagiografiji stručnjaci ističu kao vrlo 
uspjelo djelo što ga je napisao pokojni isusovac Hugo 
Rahner, koji je kao i njegov brat Karlo također velik 
teolog. Djelo nosi naslov, »Ignatius von Loyola als 
Mensch und Theologe« (Ignacije Lojola kao čovjek i 
teolog. Freiburg i. Br. 1964.). Djelo je sinteza svih ra- 
nijih Rahnerovih studija o svetom Ignaciju. 

Peter Manns u suradnji sa stotinjak autora izdao 
je djelo »Die Heiligen in ihrer Zeit« (Sveci u svom vre- 
menu, Mainz 1967. u dva sveska). Isto je djelo izišlo u 
i svesku g. 1970. pod naslovom »Reformer der Kirche« 
400 Biographien nach den Quellen. (Reformatori Crkve, 
400 biografija prema izvorima). Najnovije izdanje istoga 
djela imamo iz g. 1975. pod naslovom »Die Heiligen.« 
Alle Biographien zum Regionalkalender fir das de- 
utsche Sprachgebiet (Sveci. Sve biografije za pokra- 
jinski kalendar njemačkog jezičnog područja.) To veh- 
ko djelo uz talijansko »Biblioteka svetaca« poslužilo 
mi je u ovome svesku kao vrlo važan izvor povijesnih 
i drugih podataka o svecima. 

Kad sam već spomenuo »Biblioteku svetaca«, na- 
pominjem da je njezin izdavač Institut Ivana XXIII. 
u sklopu Lateranskog sveučilišta u Rimu Citta Nouva 
Editrice. Djelo je vrlo opsežno te ima 12 svezaka i 13. 
svezak, koji sadrži razna kazala. Tu vrijednu svetačku 
biblioteku radila je ekipa od 500 stručnjaka, pa nije 
čudo da je obrađeno 30.000 svetačkih imena, a sadrži i 
3.000 vrijednih ilustracija. To je prava svetačka divot- 
-enciklopedija, pravi rudokop vrlo dragocjenih poda- 
taka, pogotovo o velikim i poznatim svecima, s vrlo 
iscrpnom literaturom o njima. Tko se bavi hagiografi- 
jom naći će skupljeno na jednom mjestu sve ono što 
nas o svecima može zanimati. Radi se o jednom zaokru- 
ženom, cjelovitom, povijesno vrijednom prikazu veli- 
kih i malih, više i manje poznatih svetaca, tih junaka 
svetosti. Većini od njih Crkva je i službeno priznala 
naslov blaženika i svetaca, a o nekima se radi na tome 
da u doglednoj budućnosti budu proglašeni blaženima 
i svetima te postavljeni na časti oltara. 

O. Ivan Beaudoin, O. M. I., vrlo revni arhivar Kon- 
Lj za kauze svetaca, sastavio je Popis i stanje 
odjeka "gr oma se vode u toj Kongregaciji. Knjiga je 

Naveo sam samo nešto od hagiografske li 
Ona je daleko brojnija i dpdleiija., N E kako ki open 
hovnim velikanima« kroz pojedine mjesece nema pred 
očima znastveni već posve informativni cilj, spomenuo 


sam ono što se danas u krugovim čnj 
1 ŠI a stručnja 
aajvrednijim. i PS BESI 


267 


SADRŽAJ 


Prvi petak — Velika devetnica spasa... 5 
1. ožujka: 

Sveti Albin, biskup “ ooo A 11 
Blaženi Roger Le Fort, nadbiskup. SANE E o 13 
2. ožujka: 

Sveti Simplicije, papa... 16 
Papa Pijo XII., sluga Božji u om a Eta 17 
3. ožujka: 

Sveta Kunigunda_ . . dut, Po ozikach. o 20 
Blaženi iPetar-Renato, mučenik go 4 BA Sofe 22 
4. ožujka: 

Sveti Kazimir_. Mr avec ko ek 25 
Blažena Placida Viel, djevica. 008. moo 27 
Otac Ante Antić hee € golo mod, a 8 29 
5. ožujka: 

Sveti Ivan Josip od Križa Harki Z; oo T> p 34 
6. ožujka: 

Svela'Koleta, a. q«o4 8 0 6 u a doo 37 
Blažena Janja Praška . +. (4444 a 40 
7. ožujka: 

Sveta Perpetua i Felicita, mučenice 45 
Sveta Terezija Mangareta od Presv. Srca Tinšova 48 
8. ožujka: 

Sveti Ivan od Boga, redovnik . . ao, 0k 52 
Kardinal Benjamin de Arriba y Castro €. u ha 59 

9. ožujka: 

Sveta Franciska Rimska, redovnica 
Sveti Cezarije iz Nazianza 

Sveta Katarina iBolonjska .: . 

Sveti Dominik Savio 

10. ožujka: 


Četrdeset mučenika 
Dobra kraljica Jelena . 


11. ožujka: 
Blaženi Dominik Cam, mučenik . 
Heinrich Hahn 


12. ožujka: 

Časni Dionizije, kartuzijanac 

Blaženi Jeronim Ghirarducci 

Blaženi Josip Tchang-Ta-Pong, mučenik 


13. ožujka: 
Svetni Nicefor, carigradski patrijarh 
Sveta Eufrazija, pustinjakinja 


14. ožujka: 
Sveta Matilda 
Blaženi Jakov iz Viterba 


15. ožujka: 

Sveti Klement Marija Hofbauer 
Sveta Lujza de Marillac 

Petnaesti u mjesecu dan molitve za proslavu 
Petra Barbarića 

16. ožujka: 

Sveti Hilarije i Tacijan, mučenici . 
Sveti Heribert, nadbiskup . 

17. ožujka: 

Sveti Patrik, biskup saa 

Sveti Josip iz Arimateje ' 

58 
59 
62 
67 


T1 
73 


76 
78 


83 
85 
87 


91 
94 


97 
99 


102 
l11 


117 


120 
121 


125 
132 


Sveti Gabriel Lalemant, mučenik 
Blaženi Ivan Sarkander, mučenik 


18. ožujka: 


Sveti Ćiril Jeruzalemski, biskup i crkveni 
naučitelj. . Ao A ove. a s 
Sveti Salvator d'Horta | 

Leo Dupont, Božji sluga 

O, Vendelin Vošnjak 


19. ožujka: 

Sveti Josip, zaručnik B. D. M. i zaštitnik Crkve 
Josip Anchieta, časni sluga Božji slim, 
Papa Klement XI. 


20. ožujka: 

Blaženi Mauricije Cs&k 

Blaženi Hipolit Galantini 

21. ožujka: 

Sveti Serapion 'Thmujski, biskup . 
Blažena Klemencija od Hohenburga 


Toma od Lancastera 
Simbol proljeća 


22. ožujka: 

Sveti Nikola Owen, mučenik 
Pavao: Kolarić 

August Klemens von Galen 


23. ožujka: 

Sveti Turibije Mongrovejski 

Sveti Josip Oriol 

Giovanni Luigi Balbiano 

24. ožujka: U 
Sveta Katarina Švedska ž 
Blaženi Josip Marija Tomasi . 


134 
136 


143 
147 


149 
152 


154 
167 
171 


173 
174 


177 
178 
178 
180 


183 
185 
188 


190 
195 
197 


200 
202 

25. ožujka: 

Navještenje Gospodinovo: "savijen 
Sveti dobri Razbojnik 

Sveti Irenej, srijemski biskup i i muskenike 
Sveta Lucija Filippini 


26. ožujka: 

Sveti Montan i Maksima, srijemski mučenici , 
Sveti Liudger 

Don Oreste Fontanella, sluga Božii 


27. ožujka: 

Sveti Filet, Lidija, Makedonij, Teoprep, Kronid 
i Amfiloh, mučenici š 

Sveti Ivan Damašćanski, svećenik. i crkveni 
naučitelj . 

Sveti Rupert. 

. Otac Petar Marija Je osip Coudrin 


28. ožujka: 

Sveti Siksto III., papa : 

Blažena Ivana Marija de Mailić, udovica 
. 29. ožujka: 

Cassiodor 


30. ožujka: 

Sveti Leonardo Murialdo 
31. ožujka: 

Sveti Amos, prorok 


Dodatak 
Dijalog s jednim čitateljem 
Hagiografska literatura . 

259 

